<header data-type="book">
<h1>女科經綸</h1>
<dl class="元資料">
<div><dt>作者</dt><dd>蕭塤</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1684">公元1684年</data></dd></div>
</dl>
</header>

<h1>序</h1>
<p>兩儀定位，陰陽肇分，天地即以陰陽化生萬物。故經云：陰陽者，天地之道，萬物之綱紀，變化之父母，而男女其陰陽之始也。聖人以六經垂教萬世，《易》始乾坤，《詩》首關雎，《書》傳釐降，《禮》著內則，《春秋》載王姬。蓋以夫婦為人道之造端，而婦人乃孳育化原之本，是以操調燮之術者，不可不於婦人之病為獨重也。自寇宗奭謂寧醫十男子，莫醫一婦人。以婦人病，四診有所不能盡，而其所患者，多隱曲不可述。如月經胎產，至崩淋帶下，俱屬鄙瑣，難以言示。然而婦人之病，唯茲諸症為最要。故著書者，於茲尤不可不亟講也。</p>
<p>余纂輯《醫學經綸》，博極群書。兼綜條貫。凡雜症得一百六十有三，採摭名賢之論七千條有奇，而婦人月經諸症不與焉。誠以婦人之病，莫重於月經胎產、崩淋帶下，是以別立標名，曰《女科經綸》。凡一切內外虛實寒熱，各有條序，按之略方名，詳治論，俾學者知所從事，其於婦人病，庶毋患治療之倍難於男子也。司馬子長稱扁鵲過趙，聞邯鄲貴婦人病帶下，即為帶下醫。夫婦人病，不止於帶下。而扁鵲所過，隨以其名聞諸侯間。知古人留心於婦人病。蓋慎且重也。今之醫者，非如扁鵲遇長桑君，授上池神術。舍昔聖昔賢之論，而欲冀為洞垣之見，不其難哉。苟有志斯，其以斯編為規矩焉，繩墨焉，可也。</p>
<p><u>康熙甲子歲孟秋七月槜李棘人蕭壎賡六氏漫識</u></p>

<h1>卷一</h1>

<h2>月經門</h2>

<h3>經論女子月事屬太衝脈盛</h3>
<p>《素問》曰：女子七歲，腎氣盛，齒更髮長，二七而天癸至，任脈通，太衝脈盛，月事以時而下，故能有子。</p>

<h3>經論女子血海屬於少陰一經</h3>
<p>《靈樞》曰：衝脈起於胞中，出於氣街，前行於胸，伏行於背，上出頏顙，滲灌諸陽，下入於足，注諸絡，為十二經脈之海，其出入皆少陰經以行，故為血海。</p>

<h3>經論女子經水溫寒與天地相應</h3>
<p>《素問》曰：天地溫和，則經水安靜。天寒地凍，則經水凝泣。天暑地熱，則經水沸溢。卒風暴起，則經水波湧而隴起。邪之入於脈也，寒則血凝泣，天暑則氣淖澤，虛邪因而入客，亦如經水之得風也。</p>
<p>慎齋按：以上經論三條，序女子月事，始本太衝脈盛，而衝脈則起胞中，即為血海，此經水之源也。但經水得寒則凝，得熱則行，嘗與天地寒暑之氣相應，而調經者可以知所務矣。</p>

<h3>女子月事本血室以時而下論</h3>
<p>王太僕曰：沖為血海，諸經朝會，男子則運而行之，女子則停而止之，謂之血室。經云，任脈通，衝脈盛，男既運行，女既停止。運行者，無積而不滿，動也。停止者，有積而能滿，靜也。不滿者，陽也，氣也。能滿者，陰也，血也。故滿者以時而溢，謂之信。男子以氣運，故陽氣應日而一舉。女子以血滿，故陰血應月而一下。</p>

<h3>女子月經本任沖二脈血海有餘論</h3>
<p>馬玄臺曰：任沖二脈，奇經八脈之二也。經云任主胞胎，沖為血海。今二脈俱通，月事而下。《靈樞》云：衝脈、任脈，皆起於胞中。又云：衝脈為血之海。又云：血海有餘。按：血海之海，雖曰既行而空，至七日後而漸滿，如月之盈虧相似。當知血海之有餘，以十二經皆然，非特血海之滿也，故始得以行耳。</p>

<h3>女子月事本任督二脈血海之滿論</h3>
<p>程扶生曰：任脈者，起於中極之下，以上毛際，循腹裡，上關元，至咽喉，屬陰脈之海。任者，妊也。此人生養之始，故曰任脈。中極之下，長強之上，此奇經之一脈也。督脈者，起於下極之腧，並於脊裡，上至風府，入腦上巔，循額，至鼻柱，屬陽脈之海。督之言都也，是入陽脈之都綱也。人脈比於水，故云陽之海，此奇經之一脈也。任脈主任一身之陰血，太衝屬陽明，為血之海。故穀氣盛則血海滿，而月事以時下也。</p>

<h3>婦人月水本於四經論</h3>
<p>齊仲甫曰：婦人月水，本於四經。二者衝任，二者手太陽小腸，手少陰心。然沖為血海，任主胞胎，二者相資，故令有子。小腸經屬腑，主表為陽；少陰經為臟，主裡屬陰。此二經，在上為乳汁，在下為月水。</p>
<p>慎齋按：以上四條，序女子月經本於血室，血室即血海，而其脈則屬衝任督三脈。心與小腸二經，為月水之源也。</p>

<h3>女子天癸之至名月信論</h3>
<p>陳良甫曰：經云女子二七而天癸至，天謂天真之氣，癸謂壬癸之水，壬為陽水，癸為陰水，女子陰類，沖為血海，任主胞胎，二脈流通，經血漸盈，應時而下，天真氣降，故曰天癸，常以三旬一見，以象月盈則虧，不失其期，故名曰月信。</p>

<h3>女子月經非天癸之辨論</h3>
<p>馬玄臺曰：經云，女子二七天癸至，天癸者，陰精也。腎屬水，癸亦屬水。由先天之氣蓄極而生，故謂陰精為天癸。王冰以月事為天癸者，非也。男女之精，皆可以天癸稱。今王注以女子之天癸為血，則男子之天癸亦為血耶？男女當交媾之時，各有精，而行經之際方有其血，未聞交媾時可以血言也。至雲精開裹血，血開裹精者亦非。《靈樞》云：兩神相摶，合而成形，常先身生，是謂精者是也。但女子之精，以二七而至，而其月事，亦與此時同其候也。</p>
<p>慎齋按：以上二條，序女子之月水即為天癸，又辨天癸不可以月信名也。</p>

<h3>男女精血本五味之秀實論</h3>
<p>褚侍中曰：飲食五味，養髓骨肌膚毛髮。男子為陽，陽中必有陰，陰中之數八，故一八而陽精升，二八而陽精溢。女子為陰，陰中必有陽，陽中之數七，故一七而陰血升，二七而陰血溢，皆飲食五味之實秀也。</p>

<h3>婦人經血屬心脾所統論</h3>
<p>薛立齋曰：經云：飲食入胃，遊溢精氣，上輸於脾，脾氣散精，上歸於肺，通調水道，下輸膀胱，水精四布，五經並行。東垣所謂脾為生化之源，心統諸經之血，誠哉是言也。心脾平和，則經候如常。苟或七情內傷，六淫外侵，飲食失節，起居不時，脾胃虛損，心火妄動，則月經不調矣。大抵血生於脾土，故云脾統血。凡血病當用苦甘之藥，以助陽氣而生陰血也。</p>

<h3>婦人經血生於水穀之精氣論</h3>
<p>薛立齋曰：血者，水穀之精氣也，和調五臟，灑陳六腑。在男子則化為精，在婦人則上為乳汁，下為月水。故雖心主血，肝藏血，亦皆統攝於脾。補脾和胃，血自生矣。凡經行之際，禁用苦寒辛散之藥，飲食亦然。</p>

<h3>婦人月水與乳俱脾胃所生論</h3>
<p>程若水曰：婦人經水與乳，俱由脾胃所生。《經脈別論》云：食氣入胃，其清純津液之氣歸於心，入於脈，變赤而為血。血有餘，則注於衝任而為經水。經水者，陰水也。陰必從陽，故其色赤，稟火之色也。沖為血海，任主胞胎。若男子媾精，陰陽和合而成孕，則其血皆移蔭於胎矣。胎既產，則胃中清純津液之氣，歸於肺，朝於脈，流入乳房，變白為乳，是稟肺金之色也。或兒不自哺，則陽明之竅不通，其胃中津液，仍歸於脈，變赤而復為月水矣。</p>
<p>慎齋按：以上四條，序婦人經血，由於飲食五味，水穀之精氣所化，此調經必先於扶脾保胃為要也。</p>

<h3>女子經不調由合之非時論</h3>
<p>褚侍中曰：女人天癸既至，逾十年無男子合，則不調。未逾十年，思男子合，亦不調。不調則舊血不出，新血誤行。或漬而入骨，或變而為腫，或雖合而難子，合多則瀝枯虛人，產乳眾則血枯殺人。觀其精血，思過半矣。</p>

<h3>經不調由陰陽盛衰所致論</h3>
<p>王子亨曰：經者，常候也。謂候其一身之陰陽愆伏，知其安危，故每月一至。太過不及，皆為不調。陽太過則先期而至，陰不及則後時而來。其有乍多乍少，斷絕不行，崩漏不止，皆由陰陽盛衰所致。</p>

<h3>經候不調有陰陽相勝論</h3>
<p>許叔微曰：婦人病，多是月經乍多乍少，或前或後，時發疼痛。醫者一例呼為經病，不辨陰勝陽，陽勝陰，所以服藥少效。蓋陰氣乘陽，則胞寒氣冷，血不運行，經所謂天寒地凍，水凝成冰，故令乍少而在月後。若陽氣乘陰，則血流散溢，經所謂天暑地熱，經水沸騰，故令乍多而在月前。當別其陰陽，調其血氣，使不相乖，以平為期也。</p>

<h3>經不調屬風冷乘虛客胞中論</h3>
<p>陳良甫曰：婦人月水不調，由風冷乘虛，客於胞中，傷衝任之脈，以損手太陽、手少陰之經也。蓋衝任之脈，起於胞中，人將息順理，則血氣調和，六淫不能為害。若勞傷血氣，則風冷乘之，脾胃一傷，飲食漸少，榮衛日衰，肌膚黃瘦，皆由衝任勞損。故凡遇經行，最宜謹慎，否則與產後證相類。</p>

<h3>月水不調屬風冷之邪搏血論</h3>
<p>王子亨曰：婦人月水不調者，由勞傷氣血，致體虛，風冷之氣乘之也。衝任之脈，皆起於胞內，為經絡之海。手太陽小腸、手少陰心二經為表裡，主上為乳汁，下為月水。若冷熱調和，則衝任氣盛，太陽少陰所生之血宣流，依時而下。若寒溫乖適，經脈則虛，如有風冷，虛則乘之，邪摶於血，或寒或溫，寒則血結，溫則血消，故月水乍多乍少，為不調也。</p>

<h3>月經不調屬憂思鬱怒所致論</h3>
<p>方約之曰：婦人以血為海。婦人從於人，凡事不得專行。每多憂思忿怒，鬱氣居多。書云：氣行則血行，氣止則血止。憂思過度則氣結，氣結則血亦結。又云：氣順則血順，氣逆則血逆。忿怒過度則氣逆，氣逆則血亦逆。氣血結逆於臟腑經絡，而經於是乎不調矣。</p>
<p>慎齋按：以上六條，序婦人經水不調之由也。婦人以血用事，故病莫先於調經。而經之所以不調者，或本於合非其時，或屬於陰陽相勝。或感於風冷外邪，或傷於憂思鬱怒。皆足以致經候不調之故，此病機之不可不察者也。</p>

<h3>經水不調有先後多少之分</h3>
<p>戴復庵曰：婦人每月經水應期而下，不使有餘，猶太陰之缺，其有或先或後，或多或少，或欲來先病，或遇來而斷續，皆謂之不調，和氣飲加香附。</p>

<h3>經行先期後期有血熱血虛之分</h3>
<p>朱丹溪曰：經水先期而至者，血熱也，四物加芩、連、香附。後期而至者，血虛也，芎、歸、參、術加二陳。</p>
<p>薛立齋按：先期而至，有因脾經血燥，宜加味逍遙散。有因肝經鬱滯，宜歸脾湯。有因肝經怒火，宜加味小柴胡湯。有因血分有熱，宜加味四物湯。有因勞役火動，宜補中湯。如過期而至，有因脾經血虛，宜人參養榮湯。有因肝經血少，宜六味丸。蓋血生於脾，故云脾統血。凡血病當用甘苦之劑，以助陽氣而生血也。</p>

<h3>月經過期不及期為有火無火論</h3>
<p>趙養葵曰：經水如不及期而來者，有火也，宜以六味丸滋水，則火自平矣。如不及期而來多者，本方加海螵蛸、柴胡、白芍。如半月或十日而來，且綿延不止，此屬氣虛，用補中湯。如過期而來者，火衰也，本方加艾葉。如遲而色淡者，本方加桂。此其大略也。其間亦有不及期而無火者，有過期而有火者，多寡不同，不可拘於一定。當察脈之遲數，視稟之虛實強弱，但以滋水為主，隨證加減。凡紫與黑色者，多屬火旺之甚。亦有虛寒而紫黑者，不可不察脈審證。若淡白，則無火明矣。</p>

<h3>月經紫黑屬熱非寒論</h3>
<p>朱丹溪曰：經水者，陰血也。陰必從陽，故其色紅，稟火色。血為氣之配，氣熱則熱，氣寒則寒，氣滯則滯。為氣之配，因氣而行。見有成塊者，氣之凝也。將行而痛者，氣之滯也。來後作痛者，氣血俱虛也。錯經妄行者，氣之亂也。色淡者，虛而有水混之也。紫者，氣之熱也。黑者，熱甚也。今人見紫黑成塊作痛，率指為風冷乘之，用溫熱劑，禍不旋踵。經云：亢則害，承乃制。熱甚必兼水化，故熱則紫，甚則黑也。且婦人性多忿鬱，嗜欲倍加，臟腑厥陽之火，無日不有，非熱而何？若以風冷，必須外感，即或有之，亦千百而一二也。</p>

<h3>經黑屬風寒外乘當辨脈證</h3>
<p>葉氏曰：血黑屬熱，丹溪之論善矣。然有風寒外乘者，十中嘗見一二。蓋寒主收引，小腹必常冷痛，經行時，或手足厥冷，唇青面白，尺遲或微而虛，或大而無力。熱則尺洪數，或實有力，參之脈證為的。</p>
<p>《準繩》按：冷證外邪初感，入經必痛，或不痛者，久則鬱而變熱。且血寒則凝，既行而紫黑，故非寒也。</p>

<h3>經水辨色有氣虛血熱痰多之分</h3>
<p>朱丹溪曰：經水不調，而水色淡白者，氣虛也，宜參、朮、歸、芍、黃耆、香附之屬。經水過期而紫黑成塊者，血熱而實也，必作痛，宜四物加黃連、香附。經水過多而淡色者，痰多也，二陳加芎、歸。</p>
<p>薛立齋按：經水過期而至，有因脾經血虛者，宜人參養榮湯。有因肝經血少者，宜六味丸。有因氣虛血弱者，宜八珍湯。</p>

<h3>經水辨色用藥之法</h3>
<p>李氏曰：心主血，故以色紅為正，雖不對期，而色正者易調。其色紫者，風也，四物加荊、防、白芷。黑者熱甚也，四物加芩、連、香附。淡白者虛也，有挾痰停水以混之，芎歸湯加參、耆、白芍、香附。有痰者，二陳加芎、歸。如煙塵水，如屋漏水者，二陳加秦艽、防風、蒼朮。如豆汁者，四物加芩、連。或帶黃混濁者，濕痰也。成塊作片色不變者，氣滯也，四物加香附、胡索、枳殼、陳皮。色變紫黑者，血熱也。</p>
<p>慎齋按：以上七條，序經水有先期過期之候，有屬熱屬寒之分，有色黑色淡之辨，凡此皆經候不調之所屬也。</p>

<h3>經論月水來腹痛屬子門有寒</h3>
<p>《甲乙經》曰：女子胞中瘕，子門有寒，引髕髀，水道主之。</p>

<h3>經行腹痛屬風冷客於胞絡</h3>
<p>陳良甫曰：經來腹痛，由風冷客於胞絡衝任，或傷手太陽、手少陰二經，用溫經湯加桂枝、桃仁。若憂思氣鬱而血滯，用桂枝桃仁湯、地黃通經丸。若血結成塊，用萬病丸。</p>

<h3>經行腹痛屬寒濕摶於衝任</h3>
<p>滑伯仁曰：有經行前臍腹絞痛如刺，寒熱交作，下如黑豆汁，兩尺沉澀，余皆弦急，此由下焦寒濕之邪，摶於衝任。沖為血海，任主胞胎，為婦人之血室。經事來，邪與血爭，故作㽲痛。寒濕生濁，下如豆汁，宜治下焦，以辛散苦溫血藥治之。</p>

<h3>經行腹痛屬於血澀</h3>
<p>王海藏曰：經事欲行，臍腹絞痛者，血澀也，宜八物湯加木香、檳榔、胡索、苦楝。</p>

<h3>經行腹痛屬於氣滯</h3>
<p>朱丹溪曰：經將行腹痛，屬氣之滯，用香附、青皮、桃仁、胡索、黃連，又用抑氣散、四物加胡索、丹皮、條芩。又曰：經將來，腹中陣痛，乍作乍止者，血熱氣實也，四物加黃連、丹皮。</p>

<h3>經行腹痛宜調氣</h3>
<p>戴元禮曰：經事來而腹痛，不來腹亦痛，皆血之調故也。欲調其血，先調其氣，四物加香附、吳茱，或和氣飲加吳茱。痛甚者，加玄胡索湯。</p>

<h3>經行體痛屬於血氣不足</h3>
<p>《產寶百問》曰：經水者，行氣血，通陰陽，以榮於身者也。氣血盛，陰陽和，則形體通。或外虧衛氣之充養，內乏榮血之灌溉，血氣不足，故經候欲行，而身體先痛也，趁痛散主之。</p>

<h3>經水過後腹痛屬於氣血兩虛</h3>
<p>朱丹溪曰：經水過後作痛，是氣血俱虛也，宜八珍湯。亦有虛中有熱，經後亦作痛，宜逍遙散。亦有經行過後，腹中綿綿走痛者，是血行而氣滯未盡行也，四物加木香。</p>
<p>《準繩》按：經後腹痛為虛，明甚。若脈不數，證不顯熱，未可斷其為熱也，八珍為宜。有熱，方以逍遙散主之。</p>
<p>慎齋按：以上八條，序經行腹痛，有寒熱虛實之分也。主於風冷寒濕者，經文與良甫、伯仁之論是也。主於血澀氣滯者，海藏、丹溪之論是也。若經行後腹痛，是有虛無實，有寒無熱矣。而丹溪則又兼熱與氣滯論病機，不可不審。</p>

<h3>經行潮熱有內傷外感虛實之分</h3>
<p>李氏曰：經行潮熱有時，為內傷，屬於虛。潮熱無時，為外感，屬於實。虛者大溫經湯，實者四物加柴、芩。</p>

<h3>經行客熱屬於體虛外熱之加</h3>
<p>《大全良方》曰：經行客熱者，因體虛而將溫過度，外熱加之，非臟腑自生，故云客熱。其狀上焦胸膈之間，虛熱、口燥、心煩，手足壯熱是也。</p>

<h3>經行後發熱目暗屬血虛</h3>
<p>《女科撮要》曰：有經後發熱倦怠，兩目如帛蔽。夫脾為諸陰之首，目為血脈之宗。此脾傷而五臟皆為失所，不能歸於目也。用補中湯、歸脾湯，專主脾胃而愈。凡發久者，陽氣亦自病，須調補之。</p>
<p>慎齋按：以上三條，序經行有潮熱、客熱、發熱之證也。經行潮熱、客熱，兼虛實論。若經後發熱，則是血脈空虛，陰虛不足，為有虛而無實也。</p>

<h3>經行泄瀉屬於脾虛多濕</h3>
<p>汪石山曰：有婦人經行，必先瀉二三日，然後經下，診其脈皆濡弱，此脾虛也。脾主血，屬濕，經水將動，脾血先已流注血海，然後下流為經。脾血既虧，則虛而不能運行其濕，以參苓白朮散服之，月餘而經行不瀉矣。</p>

<h3>經行白帶屬陽虛陷下</h3>
<p>繆仲淳曰：有月水過多，白帶時下，日輕夜重，泄瀉無時，亦屬下多亡陰，宜作血虛論治，服四物益甚，始悟此病正合仲景陽生陰長之法。夫經水多，白帶時下，又兼泄瀉，皆由陽虛陷下而然，命曰陽脫是也。日輕夜重，蓋日陽旺，而得健運之職，故血亦無凝滯之患，故日輕。夜則陰旺，而陽不得其任，失其健運之常，血亦隨滯，故夜重，以參、術助陽之藥服之。</p>
<p>慎齋按：以上二條，序經行有泄瀉、白帶之兼證也。經行中兼見之證不一，而腹痛、發熱、泄瀉、白帶四證，則常有之。四證見其一，皆足以致經候不調之病，故以此序於月經不調之後。但月經不調，而不加意審治，勢必漸至於不月而經閉，有血枯之候。故即以女子不月、經閉、血枯諸論集於下，此序書之原委也，讀者不可不知。</p>

<h3>經論女子月事不來屬於胞脈閉</h3>
<p>《素問》曰：月事不來者，胞脈閉也。胞脈者，屬心而絡於胞中。今氣上迫肺，心氣不得下通，故月事不來也。</p>

<h3>經論女子不月屬二陽之病</h3>
<p>《素問》曰：二陽之病，發於心脾，有不得隱曲，女子不月，其傳為風消，為息奔者，死不治。</p>
<p>慎齋按：以上經論二條，序女子不月，一屬於胞脈之閉，一屬於二陽之病也。</p>

<h3>女子不月屬心脾病宜治心火養脾血</h3>
<p>張潔古曰：女子月事不來者，先瀉心火，血自下也。經云：二陽之病發心脾，有不得隱曲，故女子不月，其傳為風消。太僕注曰：大腸、胃熱也，心脾受之。心主血，心病則血不流；脾主味，脾病則味不化，味不化則精不足，故其病不能隱曲。脾土已虧，則風邪勝而氣愈消。又經云：月事不來者，胞脈閉也。胞脈屬於心，絡於胞中。今氣上迫肺，心氣不得下通，故月事不來。先服降心火之劑，後服五補丸、衛生湯，治脾以養其血。</p>

<h3>女子不月屬腸胃病及於心脾論</h3>
<p>王安道曰：二陽，足陽明與手陽明脈也。腸胃有病，心脾受之。發於心脾，猶言延及心脾也。雖然，脾胃為合，胃病而及脾，理固宜矣。大腸與心，本非合也，以大腸而及心，何哉？蓋胃為受納之府，大腸為傳化之府。食入於胃，濁氣歸心，飲入於胃，輸精於脾者，以胃之能納，大腸之能化耳。腸胃既病，則不能受，不能化，心脾何所資？心脾既無所資，則無以運化而生精血。故腸胃有病，心脾受之，則男子為少精，女子為不月。心脾總男女言之，至隱曲不月，方主女子說。</p>

<h3>女子不月屬胃病不能運化水穀論</h3>
<p>馬玄臺曰：二陽者，足陽明胃脈也，為倉廩之官，主納水穀，乃不能納受者何也？此病由心脾所發耳。正以女子有不得隱曲之事，郁之於心，故心不能生血，血不能養脾。始焉胃有所受，脾不能運化，而繼則漸不能納受，故胃病發於心脾也。由是水穀衰少，無以化精微之氣，而血脈遂枯，月事不能時下矣。王注謂腸胃為病，心脾受之。何以謂心脾受腸胃之病，又以心血不流，為女子不月；脾味不化，為男女少精。豈女子無關於脾，而男子無關於心乎？況此節專為女子而發，未論及男子少精之義，學者詳推之。</p>

<h3>女子不月屬胃無生化之原論</h3>
<p>張景岳曰：二陽，陽明也，為胃與大腸二經。然大小腸皆屬於胃，胃與心，子母也。人之情欲，本以傷心，母傷則害及其子。胃與脾，表裡也。人之勞倦，本以傷脾，臟病則連於腑。故凡內而傷精，外而傷形，皆能病及於胃。此二陽之病，所以發於心脾也。不得隱曲，陽道病也。夫胃為水穀氣血之海，主化榮衛而潤宗筋。陰陽總宗筋之會，會於氣街，而陽明為之長。然則精血下行，生化之本，唯陽明為最。今化源既病，則陽道外衰，故為不得隱曲。其在女子，當為不月也。</p>

<h3>女子不月屬心脾少血論</h3>
<p>李太素曰：經云二陽之病發心脾，二陽指陽明經胃與大腸也。此經乃水穀傳化之地，而心與脾實系之。蓋胃之下口通於小腸上口，胃不病，而小腸傳化，則心氣流通，而邪不歸心。大腸不病而傳化，則飲食運行而脾不勞力。今二陽既病，則傳化不行，心脾烏得不病？故曰病發心脾則精血不充。蓋精、血，一物也，主於心而生於脾。在男子言精不言血，故曰少精而不得隱曲。在女子言血不言精，故曰少血而不月。此心脾受病而然，是月經不調之一端也。</p>

<h3>女子不月屬氣鬱不暢論</h3>
<p>武叔卿曰：潔古云瀉心火，養脾血，是從本文之義也，愚謂當從隱曲推解。人有隱情曲意，難以舒其衷，則氣鬱而不暢，不暢則心氣不開，脾氣不化，水穀日少，不能變化氣血，以入二陽之血海。血海無餘，所以不月也。傳為風消者，陽明主肌肉，血不足則肌肉不榮，有不消瘦乎？風之名，火之化也。故當根不得隱曲上看，乃有本。</p>

<h3>女子不月屬心脾胃三經受病論</h3>
<p>李士材曰：陽明為二陽，胃傷而心脾受病者何也？脾與胃為夫歸，夫傷則妻亦不利。心與胃為子母，子傷則母亦不免。不得隱曲，陽事病也。胃為水穀氣血之海，化榮衛而潤宗筋。厥論曰：前陰者，宗筋之所聚，太陰陽明之所合。痿論曰：陰陽總宗筋之會，而陽明為之長。故胃病則陽事衰也。女子不月者，心主血，脾統血，胃為血氣之海，三經病而血閉矣。</p>
<p>慎齋按：以上八條，序女子不月證也。女子不月，自《內經》論二陽之病發心脾，因集潔古以下諸家之論，以發明其經旨。大約均主脾胃立論，獨叔卿一條，作氣鬱解，與諸家有異。</p>

<h3>婦人經閉屬虛積冷結氣</h3>
<p>《金匱要略》曰：婦人之病，因虛積冷結氣，為證經水斷絕，至有歷年，血寒積結胞門，寒傷經絡，三十六病，千變萬端。</p>

<h3>婦人經閉屬風冷客於胞門</h3>
<p>齊仲甫曰：婦人月事不來，此因風冷客於胞門，或醉以入房，或因風墮墜驚恐，皆令不通。《病源》云：血得溫則宣通，得寒則凝泣。若月水不來，因冷於胃府，或醉入房，則內氣耗損，勞傷肝經，或吐衄脫血，使血枯於中也。</p>

<h3>婦人月水不通屬津液減耗</h3>
<p>王子亨曰：婦人月水不通，病本於胃，胃氣虛不能消化水穀，使津液不生血氣故也。又云，醉以入房，則內氣竭絕傷肝，使月水衰少。所以爾者，肝藏血，勞傷過度，血氣枯竭於內也。又先吐血，及吐血下血，謂之脫血，名曰血枯，亦月水不來。所以爾者，津液減耗故也。但益津液，其經自下。</p>
<p>慎齋按：以上三條，序婦人經閉，屬於積寒風冷，凝泣其血，而月水為之不通也。</p>

<h3>婦人經閉屬火熱有上中下三焦之分</h3>
<p>李東垣曰：經閉不行有三，婦人脾胃久虛，形體羸弱。氣血俱衰，以致經水斷絕，或因勞心，心火上行。月事不來，胞脈閉也。胞脈屬心，絡胞中，氣上迫肺，心氣不得下通，故不來。宜安心補血瀉火。則經自行。（此上焦心肺有熱而經不行也。）或病中消。胃熱善飢漸瘦，津液不生。夫經者，血脈津液所化。津液既絕，為熱所爍，肌肉漸瘦，時見燥渴。血海枯竭，名曰血枯經絕，宜瀉胃之燥熱，補益氣血，則經自行。（此中焦胃有熱結而經不行也。）或心包絡脈洪數，躁作時見，大便閉，小便難，而經水閉絕。此血海乾枯，宜調血脈，除胞絡中火邪，則經自行。（此下焦胞脈熱結而經不行也）</p>
<p>婁全善按：潔古、東垣治婦人血枯經閉之法，皆主於補血瀉火。補血用四物之屬。瀉火，東垣分上中下三焦。如火在上，則得於勞心，治以芩、連及三和之類。火在中，則善食消渴，治以調胃承氣之類。火在下，則大小便難，治以玉燭之類。玉燭，四物與調胃承氣是也。三和，四物與涼膈是也。</p>
<p>《濟陰綱目》按：東垣之論，當有四證。如胃熱、胞絡熱、勞心熱三證，皆有餘，宜瀉火養血是矣。所言脾胃久虛，致經水斷絕一證，又當補脾胃為主，豈得舍而勿論。蓋水入於經，其血乃生，谷入於胃，脈道乃行。水去榮散，谷消衛亡，況脾統諸經之血，而以久虛之脾胃，致氣血俱衰者，可不為之補益乎？即此以分虛實，明是四證無疑。全善乃遺補虛之一證，何也？</p>
<p>慎齋按：經閉主於瀉心火，論本潔古。而東垣則以熱結分上中下三焦，是月水不下，專以火熱為病，藥用玉燭、三和為例。夫此方治勞心，心火上行，致胞脈閉塞，月事不來，是實熱也。若心虛而熱收於內，與心虛而上衰者，二方又未可妄用也。大約婦人經閉，由於陰虛火旺，日漸煎熬，津液乾涸，以致血枯經閉，當從趙養葵滋水補肝之法，純用三和、玉燭殊未盡善。若東垣三證，首言脾胃久虛一段，已見經水斷流，俱從脾胃受病。《濟陰綱目》議全善之失，尤為有見。</p>
<p>慎齋按：以上一條，序婦人經閉屬火邪熱結，而經不行也。夫經閉有寒有熱，《金匱》三條，主於風冷積寒，東垣、潔古主於火熱實結，是皆指有餘之客邪為病也。但寒熱二證，宜分內傷外感處治。如心火不下降，而三焦熱結，此是血衰火旺，陰不足以配陽，故心氣不通，熱結三焦，而經不下，當益陰滋水，以培化源，若用硝、黃、芩、連則失矣。如積冷血寒，凝結胞門，衝任脈寒，而血泣不下，是風冷客邪，乘虛襲入，宜溫經散寒，以大辛熱之藥，導血下行，後用養榮之劑為當也。</p>

<h3>婦人經閉屬積痰礙滯</h3>
<p>朱丹溪曰：有婦人病瘧，飲食少，經脈不行，診其脈，兩手並無。時寒月，以虛寒治之，四物加附子、吳茱、神麯丸與之。予思處方殊未當，次早再求診視，見其起居如常，並無倦怠，驚曰：前藥誤矣。經不行者，非無血也，為痰所礙而不行也。無脈者，非血衰少而脈絕也，積痰生熱，結伏而脈不見爾。當作實熱治之，用三花神佑丸，六脈俱出。</p>

<h3>婦人經閉屬痰塞胞門</h3>
<p>朱丹溪曰：有積痰下流於胞門，閉塞不行，用厚朴二陳湯。又有痰多佔住血海，因而不下者，痰多血虛，南星、二朮、黃連、川芎末丸。有肥人脂滿者，導痰湯加川芎、黃連，不用地黃，泥膈故也。</p>

<h3>婦人經閉屬汙血凝滯胞門</h3>
<p>婁全善曰：婦人經閉，有汙血凝滯胞門，小腹㽲痛，有熱有寒。如熱而經閉者，羅謙甫血極膏，一味大黃為末，醋熬成膏，治婦人乾血氣，大便利一二行，經血自下，是婦人之仙藥也。仲景抵當湯，亦主婦人經水不利。《千金》桃仁煎，治血積月水不行。若寒結汙血而不下，云岐紅花當歸散，治婦人室女經候不行，或積瘀血，腰腹疼痛。</p>
<p>慎齋按：以上三條，序婦人經閉屬於積痰汙血，而致經水之不行，是有餘之實邪為病也，宜導痰逐瘀為主。</p>

<h3>女子不月為血滯屬心氣不通</h3>
<p>《內照經》曰：女子不月，血滯病也。原其本，則得之心氣不通。故不治其血，而治其心可也。</p>

<h3>月事不來屬胞脈閉心氣不下通</h3>
<p>朱丹溪曰：經雲氣上迫肺，則心氣不得下通，而月事不來。經云月事不來者，胞脈閉也。</p>

<h3>婦人經閉本執著屬於血虛氣結</h3>
<p>《醫錄補遺》曰：婦人血海滿則行，然婦人性情執著，比之男子十倍，雖有虛證宜補，亦當以執著為慮，況月閉一證，大半屬血虛氣結。</p>

<h3>婦人經閉屬於肝勞血傷</h3>
<p>駱龍吉曰：經云有病胸脅支滿，妨於食，病至則先聞腥臊臭，出清液，先吐血，四肢清，目眩，時時前後血，病名曰血枯。此年少時，因大脫血，或醉而入房，虧損腎肝。蓋肝藏血，受天一之氣，以為滋榮，其經上貫膈，布脅肋。若脫血失精，肝氣已傷，肝血枯涸不榮，而胸脅滿。妨於食，則肝病傳脾，而聞腥臊臭，出清液。若以肝病而肺乘之，則吐血。四肢清，目眩，時時前後血出，皆肝血傷之證也。</p>

<h3>婦人經閉屬心血虧腎水涸論</h3>
<p>虞天民曰：婦人百病，皆自心生。如五志之火一起，則心火亦從而燔灼。經閉不通之證，先因心事不足，心血虧耗，故乏血以歸肝，而出納之用已竭。經曰，母能令子虛，是以脾不磨而食少，所謂二陽之病發心脾者，此也。因食少，故肺氣亦失所養。而氣滯不行，則無以滋腎陰。況月水全賴腎水施化，腎水既乏，則經水日以乾涸，或先或後，淋漓無時。若不早治，漸至閉塞不通，而必為勞極之證，不易治也。</p>

<h3>婦人經閉屬於心事不足思慮傷脾論</h3>
<p>徐春甫曰：心屬陽而主血，脾裹血以行氣。若月經不通，未必不由心事不足，思慮傷脾，有所勞倦，穀氣不輸，肺金失養，腎水無滋，經血枯涸，以致三五不調，漸致閉絕。虛損內熱，骨蒸勞瘵之證作，而率難以治。唯養心則血生，脾健則氣布，二者和則氣暢血行，而調經之要至矣。</p>

<h3>婦人經閉宜審脾胃論</h3>
<p>王節齋曰：婦人女子，經脈不行，多有脾胃損傷而致，不可便作經閉死血，輕用通經破血藥。凡遇此證，須審其脾胃何如。若因飲食勞倦，損傷脾胃，少食泄瀉疼痛。或因誤服汗下攻克藥，傷其中氣，以致血少不行，只用健脾胃藥。脾旺則生血，而經自行。又有飲食積滯，致損脾胃，亦宜消積補脾。若果脾胃無病，有血塊凝滯，方用行血通經之劑。</p>
<p>慎齋按：以上七條，序婦人經閉屬於內傷不足之病也。經閉有心氣不通，有血虛氣結，有肝傷腎竭脾傷，皆足致經閉。此為內傷虛證，而與前條風冷寒凝，火邪熱結，積痰汙血為病者，有餘不足，各自不同也。</p>

<h3>婦人經閉有血滯血枯之分</h3>
<p>李氏曰：婦人以血為主，天真氣降，壬癸水合，腎氣全盛，血脈流行，嘗以三旬一見，以象月盈則虧，故曰月經。經行與產後一般，若其時有餘血一點未淨，或被風寒濕熱暑邪，或內傷生冷，七情鬱結，為痰為瘀，凝積於中，曰血滯。或經止後，用力太過，入房太甚，及服食燥熱，以致火動，則邪氣盛而津液衰，曰血枯。</p>

<h3>婦人經閉血滯血枯有諸變證</h3>
<p>陳良甫曰：經後被驚，則血氣錯亂妄行，逆於上則從口鼻出，逆於身則血水相摶，變為水腫。恚怒則氣血逆於腰腿心腹，背脅手足之間重痛，經行則發，過期則止。怒極傷肝，則有眩暈、嘔血、瘰癧、血風、瘡瘍等病，加之經血滲漏，遂成竅血生瘡，淋漓不斷。濕熱相摶，為崩帶，血結於內，變癥瘕。凡此變證百出，不過血滯與血枯而已。重則經閉不通，輕則經水不調，不止虛與熱二者也。</p>

<h3>經閉血滯血枯有虛熱痰氣之四證</h3>
<p>葉以潛曰：血滯血枯，不越虛熱痰氣四證而已。血滯亦有虛熱，血枯亦有虛熱。故滯者不宜過於宣通，通後又須養血益陰，使津血流通。血枯亦不可峻行補益，恐本主無力。而辛熱之劑反燥精血矣。</p>

<h3>經閉血枯與血隔之證不同</h3>
<p>張景岳曰：肝病血傷證與血隔相似，皆經閉不通之候。然枯之與隔，有如冰炭。枯者竭也，血虛極矣。隔者，隔阻也。血本不虛，而或氣或寒，或積，有所逆也。隔者，病發於暫，其證或痛或實，通之則行而愈。若枯者，其來也漸，衝任內竭，其證無形。夫血既枯矣。宜補養陰氣，使血自充。如用桃、紅、硝、黃、稜、蓬，反加克伐，則枯者愈枯，斃可立俟也。</p>

<h3>經閉血滯宜破血枯宜補論</h3>
<p>陳良甫曰：血滯經閉宜破者，原因飲食毒熱，或暴怒凝瘀積痰，直須大黃、乾漆之類推陳致新，俾舊血消而新血生也。若氣旺血枯，起於勞役憂思，自宜溫和滋補。或兼有痰火濕熱，尤宜清之涼之。每以肉桂為佐者，熱則血行也。但不可純用峻藥，以虧陰道。調和飲食，自然血氣流通。苟不務充養氣血，唯以毒藥攻之，是求千金於乞丐，必死而後已也。</p>
<p>慎齋按：以上五條，序婦人經閉有血滯血枯二證之辨也。血滯為有餘，有餘者宜瀉，即前條《金匱》以下，所論風冷火熱，積痰汙血，所感而成也。血枯者，為不足，不足者宜補，即前條《內照》以下，所論心氣不足，血虛肝傷，脾衰腎涸，以漸而致也。滯與枯之因，不外此數端，而調經者，可以類通之矣。</p>

<h3>室女經來復斷為避年</h3>
<p>王叔和曰：有婦人將一女子，年十五來診，言十四時，經水自下，今經反斷，何也？師曰：若是婦人親女，必夫人年十四時，亦以經水下，所以斷，此為避年，後當自下。此真氣猶怯，稟賦素弱而然也。宜固天元真氣，使水升火降，則五臟自和，而經脈自通矣。</p>

<h3>室女月水不通屬任脈為風寒所摶</h3>
<p>《聖濟總錄》曰：女子二七天癸至，任脈通，月事以時下。若稟受不足，或任脈為風寒所摶，致令風氣凝結，不能應時而下，經久不治，則致勞疾。不可行破血猛性之藥，宜通心氣，行榮衛，滑經絡。</p>

<h3>室女經脈斷續為血脈未充</h3>
<p>戴復庵曰：有少女經脈已行一二次，復至一二年又不行，或有四季一行，或有三五復至，此本血脈柔弱未充，故經脈斷續。宜順氣養血，氣血旺自通，勿攻之。</p>

<h3>室女經閉成勞屬於積想過度</h3>
<p>寇宗奭曰：人生以氣血為本，人病未有不先傷氣血者。若室女童男積想過度，多致勞損。男子則神色消散，女子則月水先閉。蓋憂愁思慮，則心傷而血竭。且心病則不能養脾，故不嗜食。脾虛則金虧，故發嗽。腎水絕則木氣不榮，而四肢干痿，故多怒。不可用青蒿、虻蟲等涼血行血，宜柏子仁丸、澤蘭湯，益陰血以制虛火也。</p>

<h3>室女經閉成勞屬於飲食不節</h3>
<p>《產寶》曰：經脈不通日久，此非細事，實為重病。若是室女，初因貪食酸鹹之物，遂致血脈乾涸，變成勞疾。</p>

<h3>室女經閉為死候</h3>
<p>危氏曰：女子二七天癸至，七七天癸竭。行早，性機巧。行遲，性魯鈍。通行則陰陽和合，始能有子。若年十四至二十歲不行，命如風燭，朝不保暮，有病發則死。間有不死，百無一二，亦一生多病。然有四季行，有一年一次者，或一生不循經度而行者，晚年有癖疾則難治。</p>
<p>慎齋按：以上六條，是序室女經閉之證也。室女經閉，與婦人經閉不同。室女經閉，非先天元氣弱，血氣未充，即是欲男子不得，所願不遂，思慮傷心，鬱抑傷肝，以致月水閉而成病。故凡寡婦師尼犯經閉者，當與此同法，惜前人未之論及也。</p>

<h3>婦人天癸過期不止屬血有餘</h3>
<p>許叔微曰：婦人天癸已過期，經脈不勻，或三月四月不至，或一月再至，腰腹疼痛。經云七損八益，謂女子七數盡，而經不依時者，血有餘也，不可止之，但令得依時，不腰痛為善，宜服當歸散。</p>

<h3>婦人經水當止不止屬邪氣攻衝</h3>
<p>《產寶百問》曰：男子生於寅，寅屬木，陽中有陰，故男子得八數。女子生於申，申屬金，陰中有陽，故女子得七數。男以氣為主，八八則卦數已盡，盡則陽精痿。女以血為主，七七則卦數已終，終則經水絕，衝任虛衰，天癸絕而地道不通，而無子。或勞傷過度，喜怒不時，經脈衰微之際，又為邪氣攻衝，則當止不止而復下。</p>

<h3>婦人年過期經行屬敗血</h3>
<p>李時珍曰：婦人年過五十，而經行不止者，作敗血論。又婦人四十九後，天癸當止不止，每月卻行，或過多，用條芩二兩，醋浸七日，炙乾，又浸七次，為末，醋丸，空心溫酒下，名芩心丸。</p>
<p>慎齋按：以上三條，序婦人天癸過期，而有經行之病也。一主於有餘，一主於邪傷，一主於敗血，敗血即屬崩漏，當以人之稟賦強弱參之。</p>

<h3>婦人月水不斷屬衝任氣虛</h3>
<p>《聖濟總錄》曰：女人以衝任二經，為經脈之海。手太陽小腸之經，與手少陰心經，此二經相為表裡，主下為月水。若勞傷經脈，則衝任氣虛，衝任既虛，則不能制其氣血，故令月事來而不斷也。</p>

<h3>婦人月水不斷屬外邪客於胞內</h3>
<p>陳良甫曰：婦人月水不斷，淋漓腹痛，或因勞損氣血而傷衝任，或因經行而合陰陽，以致外邪客於胞內，滯於血海故也。若氣虛不能攝血，但養元氣，病邪自愈。攻其邪，則元氣反傷矣。</p>
<p>慎齋按：以上二條，序婦人月水宜止而不止也。婦人經行，每月一至，如潮之來，故曰月信。若每月既至，或三日，或四五日即應止。而淋漓不斷，非衝任氣虛，不能約制，為內傷不足，即勞傷氣血，外邪客胞，而外感有餘。有餘不足，當參以人之強弱也。</p>

<h3>婦人經水清血為居經</h3>
<p>王叔和曰：婦人年五十所，一朝而清血，二三日不止，何以治之？師曰：此婦人前絕生，經水不止，今反清血，此為居經，不須治，當自止。經水下常五日者，五日愈。</p>

<h3>婦人經水三月一來名居經</h3>
<p>王叔和曰：脈微，血氣俱虛，年少者，亡血也。乳子下利為可，否者此為居經，三月一來。師曰：寸口脈微而澀，微則衛氣不足，澀則血氣無餘。衛不足，其息短，其形躁。血不足，其形逆，榮衛俱虛，語言謬戾。趺陽脈浮而澀，澀則胃氣虛，虛則短氣，咽燥而口苦。胃氣澀則失液。少陰脈微而遲，微則無精，遲則陰中寒，澀則血不來，此為居經，三月一來。</p>

<h3>婦人月水行期有不一候</h3>
<p>李時珍曰：女子，陰類也，以血為主。其血上應太陰，下應海潮。月有盈虧，潮有朝夕，月事一行，與之相符，故謂之月水、月信、月經。經者，常也。天癸者，天一生水也。邪術家謂之紅鉛，謬名也。女人之經，一月一行，其常也。或先或後，或通或塞，其病也。有行期只吐血衄血，或眼耳出血，是謂倒經逆行。有三月一行者，是謂居經。有一年一行，是謂避年。有一生不行而受胎者，是謂暗經。有受胎之後，月月行經而產子者，是謂胎盛，俗名垢胎。有受胎數月，血忽大下，而胎不隕者，是謂漏胎。此雖以氣血有餘不足言，而亦異常矣。</p>
<p>慎齋按：以上三條，序婦人經行不一也。婦人經水，一月一行，其常也。而外則有居經、有避年、有倒經、有暗經、有垢胎、有漏胎之證，凡此皆經候不調之故也。</p>

<h3>婦人月水不通有因諸證所致</h3>
<p>《聖濟總錄》曰：婦人月水不通，所致不一。有氣不化，血微不通。有先期太過，後期不通。有大病後，熱燥不通。有凝寒結滯不通，有積聚氣結不通，有心氣抑滯不通。凡此所受不同，治之亦異。女人假血為本，以氣為用。血氣稽留，則澀而不行。其為病，或寒或熱，或臍腹堅痛，或肌肉消瘦，久不治，則為勞瘵之證。</p>

<h3>婦人月水不調成病</h3>
<p>《產寶方》曰：大率治病，先論其所主。男子調其氣，女子調其血。氣血，人之神也，不可不謹調護之。然婦人以血為本，氣血宣行，其神自清。所謂血室不蓄，則氣血凝結，而木火相刑。月水如期，謂之月信。其血不來，則因風熱傷於經血。故血不通，或外感風寒，內受邪熱，脾胃虛弱，不能飲食。食既不充，營衛抑遏，肌膚黃燥，面無光澤，時發寒熱，腹脹作痛，難於子息，子藏冷熱，久而勞損，必挾帶下，便多淋瀝，忽致崩漏。經云腹中如塊，忽聚忽散，其病為癥。血涸不流，而摶腹脹，時作寒熱，此乃成瘕。或先後期，雖通而或多或少，究病之原，蓋本於此。</p>

<h3>婦人月經不行成諸病</h3>
<p>葉以潛曰：婦人經病，內因憂思忿怒，鬱結不行，外因飲冷形寒，惡露凝滯，此不調不通，作痛發熱所由也。治者調其氣而破其血，開其鬱而補其虛，涼血清熱。治血病，以行氣為先，香附之類是也。熱則流通，寒則堅凝，須以熱藥為佐，肉桂是也。又有月經不行，四肢發腫者，屬瘀血滲入脾經也，宜辛溫以導之。又有月經上行口鼻者，是火載血上，氣之亂也，四物加梔子、黃連、丹皮、犀角。</p>
<p>慎齋按：以上三條，序婦人經不行致病也。婦人有因病而致經不調者，有因經不調而致諸病者，皆宜分別詳審處治。</p>

<h3>婦人經來行房成癲疾</h3>
<p>王叔和曰：問曰：婦人病如癲疾，鬱冒，一日二十餘發。師脈之，反言帶下，皆如師言，其脈何類，何以別之？師曰：寸口脈濡而緊，濡則陽氣微，緊則榮中寒。陽微，衛氣虛，血竭凝寒，陰陽不和，邪氣合於榮衛。疾起年少時，經來以合房室，移時過度，精感命門開，經下血則虛，百脈皆張，中極感陽動，微風激成寒，因虛合於榮衛。冷積于丹田，發動上衝，奔在胸膈，津液掩口，涎唾溢出胃，狀如厥氣衝，髀裡熱。粗醫名為癲，灸之，因大劇。</p>

<h3>婦人月水行房病伏梁</h3>
<p>陳藏器曰：一犯月水行房，精血相射，入於任脈，留於胞中，以致小腹結病，病如伏梁，水溺頻澀，是名積精。婦人閨房有三禁，此其一也。</p>

<h3>婦人經來交合成經漏</h3>
<p>《原病集》曰：有婦人月經來時，交合陰陽，致傷血絡，多成經漏淋漓，俗云血沙淋是也。治常調和血氣，使臟腑和平，經自止矣。</p>
<p>慎齋按：以上三條，序婦人經行而交合，致有癲冒、伏梁、經漏之三證也。凡婦人經行，血海淨盡而交合，則精凝血聚，可以成胎。若經適來，而不禁房室，則敗血不出，積精相射，致有諸證。此人之最易犯者，醫者審察病機，不可不曉。</p>
<p>慎齋按：以上自褚侍中「合之非時」一論至此，其條序分十七段，皆屬經候不調之故，以下始序治調經之大法。</p>

<h3>調經莫先於去病論</h3>
<p>李氏曰：婦人月水循環，纖疴不作而有子。若兼潮熱腹痛，重則咳嗽汗嘔，或瀉，有潮汗，則血愈消耗。有汗咳嘔，則氣從上行，瀉則津偏於後，痛則積結於中，是以必先去病，而後可以滋血調經。就中潮熱疼痛，尤為婦人常病。蓋血滯積入骨髓，便為骨蒸。血滯積瘀，與日生新血相摶，則為疼痛。血枯不能滋養百骸，則蒸熱於內。血枯，胞絡火盛，或挾痰氣食積，寒冷則為疼痛。凡此諸病，皆阻經候不調，必先去其病，而後可以調經也。</p>

<h3>經候不調不通有分因詳證治病之法論</h3>
<p>方氏曰：婦人經病，有月候不調者，有月候不通者。然不調不通中，有兼疼痛者，有兼發熱者，此分而為四也。細詳之，不調中，有趲前者，有退後者。趲前為熱，退後為虛。不通中，有血枯者，有血滯者。血滯宜破，血枯宜補也。疼痛中，有常時作痛者，有經前經後作痛者。常時與經前為血積，經後為血虛也。發熱中，有常時發熱者，有經行發熱者。常時為血虛有積，經行為血虛而有熱也。是四者之中，又分為八矣。人之氣血周流，忽有憂思忿怒，則鬱結不行。經前產後，忽遇飲冷形寒，則惡露不盡。此經候不調不通，作痛發熱，所由作也。大抵氣行血行，氣止血止。故治血病，以行氣為先，香附之類是也。熱則流通，寒則凝塞，故治血病，以熱藥為佐，肉桂之類是也。</p>
<p>慎齋按：婦人有先病而後致經不調者，有因經不調而生諸病者。如先因病而後經不調，當先治病，病去則經自調。若因經不調而後生病，當先調經，經調則病自除。李氏一論，可謂調經之要。然偏而不全，予故補其未盡之旨。若方氏分因詳證，誠得統論調經大法。</p>

<h3>調經先以順氣為主論</h3>
<p>《濟生方》曰：經云百病皆生於氣。有七氣，有九氣。喜怒憂思悲恐驚，七氣也。益之以寒熱，為九氣。氣之為病，男子婦人皆有之，唯婦人之氣為尤甚。蓋人身血隨氣行，氣一滯，則血為氣並。或月事不調，心腹作痛；或月事將行，預先作痛；或月事已行，淋瀝不斷；或作寒熱，或為癥瘕；或疼痛連腰脅，或引背膂，上下攻刺，吐逆不食，肌肉消瘦。非特不能受孕，久不治，轉為勞瘵者多。是皆氣之為病也。故調經養血，莫先以順氣為主。</p>

<h3>調經養血莫先於調氣論</h3>
<p>汪石山曰：婦人屬陰，以血為本。但人肖天地，陰常不足，婦人加乳哺月經之耗，是以婦人血病者多。夫月經者，津液血脈所成。苟榮衛和，經候自然應期。如月之盈虧，不失常度，故曰月經。苟氣血一忤，則或先或後，多寡不勻，或閉絕不行而百病生，必須分因而治。如真水虧敗，陽火內熾，血海枯竭，經絕不通者，宜補養陰血，則經自行。如寒客胞門，子戶凝泣，血不通，為癥瘕之候者，宜散寒逐瘀，則經自行。但血乃氣之配，其升降寒熱虛實，一從乎氣。是以氣熱則血熱而色紫，氣寒則血寒而色凝，氣升而血逆而上出，氣陷則血隨而下崩。此調經莫先於養血，養血莫先於調氣也。</p>

<h3>調經以開鬱行氣為主論</h3>
<p>方約之曰：婦人以血用事，氣行則無病。故古人治婦人病，多用香附、砂仁、木香、青皮、枳殼者，行氣故也。凡婦人病，多是氣血鬱結，故治以開鬱行氣為主。郁開氣行，而月候自調，諸病自瘥矣。</p>

<h3>調經不可專耗其氣論</h3>
<p>葉以潛曰：女子經候不調，多主耗氣益血之說。但血為氣配，氣熱則熱，氣寒則寒，氣升則升，氣降則降，氣行則行，氣滯則滯。如果鬱火氣盛於血，而致經不調者，方可單用香附丸、抑氣散加木香、檳榔，以開鬱行氣。若氣亂則調，氣冷則溫，氣虛則補，男女一般。陽生則陰長，氣衰則血亦弱，豈可專耗其氣。但其間有夫婦不和，婢妾志不得伸，常有鬱氣而致經水不調，又當審順逆以治之而已。</p>

<h3>調經不可耗氣宜養心實脾論</h3>
<p>羅周彥曰：婦人得陰柔之體，以血為本。陰血如水之行地，陽氣若風之旋天。故風行則水動，陽暢則血調，此自然之理也。考古方耗氣以調其經。夫太衝者，氣也。任脈者，血也。氣升則升，氣降則降，血隨氣行。若獨耗其氣，血無所施。正氣既虛，邪氣必勝，而百病生焉，經安得調乎。況心生血，脾統之，胃為衛之元，養其心則血生，實其脾則血足。氣勝則血行，安可獨耗其氣，此調經之至要也。行經之時，當戒暴怒，怒則損其衝任。遠房室，多欲則傷其血海。一有抑鬱，宿血必停，走於腰脅，注於腿膝，遇新血相摶，則疼痛不已。散於四肢，則麻木不仁。入於血室，則寒熱不定。皆四氣七情之所致也。</p>
<p>慎齋按：以上五條，序調經之法，莫先於順氣開鬱。而順氣開鬱，則又戒不可專耗其氣。當以實脾養心，為調經之要法也。經云百病皆生於氣，而於婦人為尤甚。婦人之病，先於經候不調。但婦人以血用事，經水雖屬血病，若竟從血分求療，未得病機之要者也。若從氣分求責，而調經知所本矣。</p>

<h3>調經不可誤藥當養氣益血論</h3>
<p>初虞世曰：女子十四天癸至，任脈通，月事以時下。其來不可過與不及，多與少，反此皆謂之病。不行尤甚。百病生焉。血既不能滋養百體，則發落面黃身羸。血虛則發熱，而水不足則燥氣燔。燥氣燔則金受邪，金受邪則肺家嗽，嗽則咳血吐血之病成矣。醫見經不行，用虻蟲、水蛭行血藥，見熱則用除熱諸寒藥，經水枯竭，無以滋養，其能行乎。但服養氣益血諸藥，天癸自行也。又有一種婦人盛實，月經瘀閉，利之則行，自有證候。</p>

<h3>調經以滋水為主不須補血論</h3>
<p>趙養葵曰：或問，論調經以滋水為主，不須補血，何也？曰：經云女子二七而腎氣盛，齒更髮長，天癸至，任脈通，太衝脈盛，月事以時下。天者，天一之真。癸者，壬癸之水。月者，水之精。以一月而盈，盈則⿱日亥。女人經水，一月以時而下，能有子。不以時下，或過期，或不及，皆為病，病則不能有子，所以必須調經，調經必須滋水為主，又問曰：同一紅色，非血而何？曰：女人系胞之所，而養經之處，養之一月而行，行則虛矣。以時交感，以虛而受。人若有孕，此水即以養胎，不月矣。一生子，此水即化為乳而不月。乳之色白也，何謂血乎。至四十九而天癸絕，其所絕者，天癸水也。其流行之血，不見其虧，故不須四物湯補血，必以六味丸滋水。滋水必兼補血，補血兼不得滋水，何也？蓋血乃後天飲食入胃，遊溢精氣而成，以為流行之用。若經水乃衝任所主，人身中有奇經八脈，俱屬腎經無形之脈。其衝任者，奇經之二。其脈起胞中，為經脈之海，與手太陽、手少陰為表裡，上為乳汁，下為月水。女人獨稟此水，以為生生之源。與男子二八之精同炁，從天一之源而來，精則一月而滿，滿則溢，似血而實非血也。</p>

<h3>調經滋水必兼養火論</h3>
<p>趙養葵曰：衝任起於胞中，男子藏精，女子系胞。其間又恃一點命門之火，為之主宰。火旺則紅，火衰則淡，火太旺則紫，火太衰則白。所以滋水更當養火。甚有乾涸不通者，雖曰火盛之極，亦不宜以苦寒之藥降火。只宜大補其水，從天一之源以養之使滿，滿則溢。萬無有毒藥可通之理，此調經之法類如此。</p>
<p>慎齋按：以上三條，序調經莫如養血，而養血莫如滋水養火。此趙氏《邯鄲遺稿》獨發前人所未發也。</p>

<h3>調經以大補脾胃為主論</h3>
<p>陳良甫曰：婦人以血為主，脾胃虛弱，不能飲食，榮衛不足，月經不行，寒熱腹痛，或崩帶證，皆脾胃不足所生病。故婦人月水不通，或因勞役過度，或因失血，傷損肝脾，但滋化源，其經自通。若小便不利，苦頭眩，腰背痛，足寒時痛，久久血結於內，變為癥瘕。若血水相併，脾胃虛弱，壅滯不通，變為水腫。若脾氣衰弱，不能制水，水漬肌肉，變為腫滿。當益其津液，大補脾胃為主。</p>

<h3>調經必審脾氣生化之源論</h3>
<p>武叔卿曰：脾氣化液而生血，即水入於經，其血乃生之意。此榮出中焦也，故曰生化之源。心統血者，脾氣化液，入心而變為血。故雖心之所主，亦賴脾氣化生。此婦人經血不調，必審脾氣化生之源，而健脾為調經之要也。</p>

<h3>調經宜補養脾胃為先論</h3>
<p>何松菴曰：乾道成男，坤道成女。女以坤道用事，故治婦人，以陰血為主。女子二七天癸至，陰氣盛，盛則溢泄，此自然之理也。若陰性旺，則不及二七而至，弱則逾二七而至。凡治此證，當察脾胃何如。如女子月事不調，因脾胃傷損，不能生血所致，須以補養脾胃為先。脾旺則能統血，而經自行。切不可遽用攻克之劑，傷其中氣，則愈不調矣。</p>
<p>慎齋按：以上三條，序調經以補養脾胃為大法也。趙養葵二條，調經主於滋水，是補先天真一之源也。陳良甫以下三條，調經主於補土，是培後天元氣之本也。固腎扶脾，此為調經要道，學者審之。</p>

<h3>治女子經脈不行有三法</h3>
<p>楊仁齋曰：女子經脈不行有三，一則血氣盛實，經絡遏閉，其脈滑實，治當通經疏利；一則風冷外傷，七情內賊，以致經絡痹滯，其脈浮澀，治之當解風散冷，去瘀滌熱；一則形體憔悴，經絡涸竭，其脈虛弱。治當滋養氣血。</p>
<p>慎齋按：以上一條，序調經之法，兼有餘不足，外感內傷處治。</p>

<h3>女子經行宜謹</h3>
<p>陳良甫曰：女子二七而天癸至，經血漸盈，應時而下，名曰月信。若遇經行，最宜謹慎，否則與產後證相類。若被驚怒勞役，則血氣錯亂，經脈不行，多致勞瘵等證。若逆於頭面肢體之間，則重痛不寧。若怒氣傷肝，則頭暈脅痛，嘔血瘰癧。若經血內滲，則竅穴淋瀝。凡此六淫外侵，變證百出，犯時微若秋毫，成患重於泰山，可不畏哉。</p>

<h3>女子病臨醫宜自說</h3>
<p>孫真人曰：凡女子十四以上，則有月事。月事來時，得風冷濕熱，四時之病相協者，皆自說之。不爾，與治誤相觸，動更增困，處方者亦應問之。</p>

<h3>看婦人病先問經期</h3>
<p>寇宗奭曰：凡看婦人病，入門先問經期。</p>

<h3>婦人室女諸病須問經事</h3>
<p>彭用光曰：凡婦人室女病傷寒，及諸寒熱氣滯，須問經事若何。</p>

<h3>治病婦當先問娠</h3>
<p>張戴人曰：凡治病婦，當先問娠，不可倉猝。凡看婦人病脈，不可純用破氣行血之藥，恐有娠在疑似間也。</p>

<h3>治婦人病令寬思慮</h3>
<p>葛仙翁曰：凡治婦人諸病，兼治憂恚，令寬其思慮，則病無不愈。</p>
<p>慎齋按：以上六條，序女子經行宜謹，不可輕忽，以致成病。而並戒醫者治婦人之病，不可不問經問娠為要也。若病者諱而不言，醫者略而不問，勢必處治乖方，兩致其誤，可不戒哉。</p>

<h3>婦人之病源難療</h3>
<p>《千金方》曰：婦人之病，比之男子十倍難療。經言婦人者，眾陰所聚，常與濕居，十四以上，陰氣浮溢，百想經心，內傷五臟，月水去留，前後交互，瘀血停凝，中道斷絕，其中傷墮，不可具論。或便利於懸廁之上，風從下入，便成十二痼疾。婦人所以別立方也。然女人嗜欲多於丈夫，感病倍於男子，加以愛憎嫉妒，所以為病根深，療之難瘥也。</p>
<p>慎齋按：以上一條，序婦人病之難療也。</p>

<h3>婦人月水不利之脈</h3>
<p>《脈經》曰：尺脈滑，血氣實，婦人經脈不利。尺脈來而斷絕者，月水不利。寸關如故，尺脈絕不至者，月水不利，當患少腹痛。肝脈沉，月水不利，主腰腹痛。</p>

<h1>卷二</h1>

<h2>嗣育門</h2>

<h3>經論男女有子本於腎氣之盛實</h3>
<p>《素問》曰：女子七歲，腎氣盛，齒更髮長，二七而天癸至，任脈通，太衝脈盛，月事以時下，故有子。七七任脈虛，太衝脈衰少，天癸竭，地道不通，故形壞而無子。丈夫八歲，腎氣實，齒更髮長，二八腎氣盛，天癸至，精氣溢瀉，陰陽和，故能有子。八八則齒髮去，五臟皆衰，筋骨懈惰，天癸盡矣。故髮鬢白，身怯，行步不正而無子。</p>
<p>慎齋按：以上經論一條，序男女有子，本於天癸至，而腎氣盛實之候也。昔人論種子，必先調經。故婦人調經一門之後，即繼以嗣育之道。若《良方》與《濟陰綱目》序調經經閉證後，遂編入婦人血崩帶下，與中風諸疾，未免序次不倫矣。</p>

<h3>合男女必當其年欲陰陽之完實</h3>
<p>褚澄曰：合男女必當其年，男雖十六而精通，必三十而娶。女雖十四而天癸至，必二十而嫁。皆欲陰陽完實，然後交而孕，孕而育，育而為子堅壯強壽。今未笄之女，天癸始至，已近男色，陰氣早泄，未完而傷，未實而動，是以交而不孕，孕而不育，育而子脆不壽。</p>

<h3>求子在陰陽之形氣寓論</h3>
<p>《聖濟經》曰：天地者，形之大也。陰陽者，氣之大也。唯形與氣，相資而立，未始偏廢。男女媾精，萬物化生，天地陰陽之形氣寓焉。語七八之數，七，少陽也；八，少陰也，相感而流通。故女子二七天癸至，男子二八而精通，則以陰陽交合而兆始故也。</p>

<h3>求子須知先天之氣論</h3>
<p>胡孝曰：男女交媾，其凝結成胎者，雖不離精血，猶為後天滓質之物，而一點先天之氣萌於情欲之感者，妙合於其間。朱子所謂稟於有子之初，《悟真篇》所謂生身受氣初者是也。醫之上工，因人無子，語男則主於精，語女則主於血。著論立方，男子以補腎為要，女子以調經為先。又參以補氣行氣之說，察其脈絡，究其盈虧，審而治之，然後一舉可孕也。</p>

<h3>求子之脈貴和平論</h3>
<p>陳楚良曰：人身氣血，各有虛實寒熱之異，唯察脈可知。舍脈而獨言藥者，妄也。脈不宜太過而數，數則為熱。不宜不及而遲，遲則為寒。不宜太有力而實，實者正氣虛，而火邪乘之以實也。治法當散郁以伐其邪，邪去而後正可補。不宜太無力而虛，虛乃氣血虛也。治法當補其氣血。又有女子氣多血少，寒熱不調，月水違期，皆當診脈，而以活法治之。務使夫婦之脈和平有力，交合有期，不妄用藥，乃能生子也。</p>
<p>慎齋按：以上四條，序嗣育之道，必陰陽完實，形氣相資，兆始於先天有生之初，而再診以脈之和平，始可有子也。</p>

<h3>種子必保養心腎二臟論</h3>
<p>王宇泰曰：嚴冬之後，必有陽春。是知天地之間，不收斂則不能發生，自然之理也。今人既昧收藏之理，縱欲竭精，以耗真氣。及其無子，既云血冷，又謂精寒，燥熱之劑投而真陰益耗矣，安得而有子。大抵無子之故，不獨在女，亦多由男。房勞過度，施泄過多，精清如水，或冷如冰，及思慮無窮，皆難有子。蓋心主神，有所思則心馳於外，致君火傷而不能降。腎主智，有所勞則智亂於中，俾腎虧而不能升，上下不交，水火不媾，而能生育者，無有也。</p>

<h3>種子有聚精之道五論</h3>
<p>袁了凡曰：聚精之道，一曰寡欲，二曰節勞，三曰息怒，四曰戒酒，五曰慎味。腎為精之府，凡男女交接，必擾其腎。腎動則精血隨之而流，外雖不泄，精已離宮。未能堅忍者，必有真精數點，隨陽痿而溢出，此其驗也，故貴乎寡欲。精成於血，不獨房室之交，損吾之精。凡日用損血之事，皆當深戒。如目勞於視，則血於視耗。耳勞於聽，則血以聽耗。心勞于思，血以思耗。隨事節之，則血得其養，而與日俱積矣，故貴乎節勞。主閉藏者，腎也。司疏泄者，肝也。二臟皆有相火，其繫上屬於心。心，君火也。怒則傷肝而相火動，動則疏泄用事，閉藏不得其職，雖不交合，亦暗流潛耗矣，故貴乎息怒。人身之血，各歸其舍則常凝，酒能動血，人飲酒則面赤，手足俱紅，是擾其血也。血氣既衰之人，數月無房事，精始厚而可用。使一夜大醉，精隨薄矣，故宜戒酒。經云，精不足，補之以味。濃郁之味，不能生精，唯恬淡者，能補精耳。蓋萬物皆有真味，調和勝，真味衰矣。不論腥素，淡煮得法，自有一段沖和恬淡之氣，益人腸胃。《洪範》論味，而曰稼穡作甘。世物唯五穀得味之正，但能淡食穀味，最能養精。如煮粥飯中，有厚汁滾作一團者，此米之精液所聚，食之最能生精，故宜慎味。</p>

<h3>種子之道有四</h3>
<p>王宇泰曰：種子之道有四，一曰擇地，地者，母血是也；二曰養種，種者，父精是也；三曰乘時，時者，精血交感之會是也；四曰投虛，虛者，去舊生新之初是也。</p>

<h3>種子必知絪縕之時候</h3>
<p>袁了凡曰：天地生物，必有絪縕之時，萬物化生，必有樂育之候。貓犬至微，將受娠也，其雌必狂呼而奔跳，以絪縕樂育之氣觸之，不能自止耳。此天然之節候，生化之真機也。凡婦人一月經行一度，必有一日絪縕之候，於一時辰間，氣蒸而熱，昏而悶，有欲交接不可忍之狀，此的候也。此時逆而取之，則成丹；順而施之，則成胎矣。</p>
<p>慎齋按：以上四條，序種子之道，有保養聚精乘時之法也。夫保養聚精乘時之法，在男子之調攝。然亦有男子盡其法，而終身不育者，其咎不在男子之不得其法，而在女子之必有其故也。故以婦人不孕，序之於後。</p>

<h3>婦人無子屬衝任不足腎氣虛寒</h3>
<p>《聖濟總錄》曰：婦人所以無子，由衝任不足，腎氣虛寒故也。《內經》謂：女子二七天癸至，任脈通，太衝脈盛，陰陽和，故能有子。若衝任不足，腎氣虛寒，不能系胞，故令無子。亦有本於夫病婦疢者，當原所因調之。</p>

<h3>婦人不孕屬風寒襲於子宮</h3>
<p>繆仲淳曰：女子系胞於腎及心胞絡，皆陰臟也。虛則風寒乘襲子宮，則絕孕無子，非得溫暖藥，則無以去風寒而資化育之妙。唯用辛溫劑，加引經，至下焦，走腎及心胞，散風寒，暖子宮為要也。</p>

<h3>婦人不孕屬衝任伏熱真陰不足</h3>
<p>朱丹溪曰：婦人久無子者，衝任脈中伏熱也。夫不孕由於血少，血少則熱，其原必起於真陰不足。真陰不足，則陽勝而內熱，內熱則榮血枯，故不孕。益陰除熱，則血旺易孕矣。《脈訣》曰：血旺易胎，氣旺難孕是也。</p>

<h3>婦人不孕屬陰虛火旺不能攝精血</h3>
<p>繆仲淳曰：女子血海虛寒而不孕者，誠用暖藥。但婦人不孕，亦有陰虛火旺，不能攝受精血，又不可純用辛溫藥矣。</p>

<h3>婦人不孕屬血少不能攝精</h3>
<p>朱丹溪曰：人之育胎，陽精之施也，陰血能攝之，精成其子，血成其胞，胎孕乃成。今婦人無子，率由血少不足以攝精也。血少固非一端，然欲得子者，必須補其精血，使無虧欠，乃可成胎孕。若泛用秦桂丸之劑，熏戕臟腑，血氣沸騰，禍不旋踵矣。又曰：瘦弱婦人，性躁多火，經水不調，不能成胎。以子宮乾澀無血，不能攝受精血故也。益水養陰，宜大五補丸、增損三才丸加減，以養血主之。東垣有六味丸。補婦人陰血不足無子，服之能胎孕。</p>

<h3>婦人不孕戒服秦桂丸熱藥論</h3>
<p>朱丹溪曰：無子之因，多起於婦人。醫者不求其因起於何處，遍閱古方，唯秦桂丸，用溫熱藥，人甘受燔灼之禍而不悔，何也？或曰春氣溫和，則萬物發生，冬氣寒冽，則萬物消隕，非秦桂溫熱，何以得子臟溫暖成胎？予曰：婦人和平，則樂有子。和則氣血勻，平則陰陽不爭。今服此藥，經血必紫黑，漸成衰少。始則飲食漸進，久則口苦而干，陰陽不平，血氣不和，病反蜂起，以秦桂丸耗損真陰故也，戒之。</p>
<p>按：秦桂丸為婦人子宮虛寒積冷不孕者設。若血虛火旺，真陰不足，不能攝精者服之，則陰血反耗，而燥熱助邪矣。</p>
<p>慎齋按：以上六條，序婦人不孕，有虛寒、伏熱、腎虛、血少，為不足之病也。</p>

<h3>婦人不孕屬於實痰</h3>
<p>張子和曰：有婦人年三十四，夢與鬼交，及見神堂陰司，舟楫橋梁，如此一十五年，竟無妊娠。此陽火盛於上，陰水盛於下。見鬼神者，陰之靈。神堂者，陰之所。舟楫橋梁，水之用。兩手寸脈皆沉而伏，知胸中有實痰也。凡三湧、三泄、三汗，不旬日而無夢，一月而有娠。</p>

<h3>婦人不孕屬脂膜閉塞子宮</h3>
<p>朱丹溪曰：婦人肥盛者，多不能孕育。以身中有脂膜閉塞子宮，致經事不行。瘦弱婦人不能孕育，以子宮無血，精氣不聚故也。肥人無子，宜先服二陳湯，四物去生地，加香附，久服之。丸更妙。</p>

<h3>婦人不孕屬濕痰閉子宮</h3>
<p>朱丹溪曰：肥盛婦人，稟受甚厚，恣於酒食，經水不調，不能成孕。以軀脂滿溢，濕痰閉塞子宮故也。宜燥濕、去痰、行氣、二陳加木香、二朮、香附、芎、歸，或導痰湯。</p>

<h3>婦人不孕屬於積血</h3>
<p>陳良甫曰：婦人有全不產育，及二三十年斷絕者，蕩胞湯主之，日三服，夜一服，溫覆汗，必下積血及冷赤膿如豆汁，力弱大困者，一二服止。</p>

<h3>婦人不孕分肥瘦有痰與火之別</h3>
<p>何松庵曰：有肥白婦人不能成胎者，或痰滯血海，子宮虛冷，不能攝精，尺脈沉滑而遲者，當溫其子宮，補中氣，消痰為主。有瘦弱婦人不能成胎者，或內熱多火，子宮血枯，不能凝精，尺脈洪數而浮者，當滋陰降火，順氣養血為主。</p>
<p>慎齋按：以上五條，序婦人不孕，有痰飲、積血、脂膜，為實邪有餘之病也。</p>

<h3>婦人不孕病情不一論</h3>
<p>薛立齋曰：婦人不孕，亦有六淫七情之邪傷衝任。或宿疾淹留，傳遺臟腑，或子宮虛冷，或氣旺血衰，或血中伏熱。又有脾胃虛損，不能榮養衝任。更當審男子形質何如。有腎虛精弱，不能融育成胎。有稟賦原弱，氣血虛損。有嗜欲無度，陰精衰憊。各當求原而治。至大要，則當審男女尺脈。若右尺脈細，或虛大無力，用八味丸。左尺洪大，按之無力，用六味丸。兩尺俱微細，或浮大，用十補丸。若誤用辛熱燥血，不唯無益，反受其害矣。</p>
<p>慎齋按：以上一條，序不孕之理，兼男女病情而論之也。</p>

<h3>成胎以精血先後分男女</h3>
<p>《褚氏遺書》曰：男女之合，二情交暢，陰血先至，陽精後充，血開裹精，精入為骨，而男形成。陽精先入，陰血後參，精開裹血，血入居本，而女形成。</p>

<h3>成胎以左右陰陽之氣動分男女</h3>
<p>《聖濟經》曰：天之德，地之氣，陰陽至和，流薄一體。因氣而左動則屬陽，陽資之則成男。因氣而右動則屬陰，陰資之則成女。《易》稱乾道成男，坤道成女。此男女之別也。</p>

<h3>成胎以日數精血之勝分男女</h3>
<p>李東垣曰：經水斷後一二日，血海始淨，精勝其血，感者成男。四五日後，血脈已旺，精不勝血，感者成女。至六七日後，雖交感亦不成胎。</p>

<h3>成胎以子宮之左右分男女</h3>
<p>朱丹溪曰：《易》云：乾道成男，坤道成女。夫乾坤，陰陽之性情也。左右，陰陽之道路也。男女，陰陽之儀象也。父精母血，因感而會。精之泄，陽之施也。血能攝精，精成其骨。此萬物之資始於乾元也。血之行也，精不能攝血成其胞。此萬物之資生於坤元也。陰陽交媾，胚胎始凝。胎所居，名曰子宮。一系在下，上有兩歧，一達於左，一達於右。精勝其血，則陽為之主，受氣於左子宮，而男形成。精不勝血，則陰為之主，受氣於右子宮，而女形成，孕成而始化胞也。</p>

<h3>成胎以先天之陰陽相勝分男女</h3>
<p>馬玄臺曰：男子先天之氣，方父母媾精時，陰氣不勝其陽則成男。凡醫書謂陰血先至，陽精後沖，縱氣來乘，血開裹精，陰外陽內則成男，其義亦渺。大約陰氣不勝其陽，則為男。女子先天之氣，方父母交媾時，陽氣不勝其陰，則為女。凡醫書謂陽精先入，陰血後參，橫氣來助，精開裹血，陰內陽外則成女，其義亦渺。大約陽氣不勝其陰，則為女。</p>

<h3>成胎以百脈齊到分男女</h3>
<p>程鳴謙曰：信褚氏之言，則人有精先泄而生男，精後泄而生女者，何歟？信東垣之言，則有經始斷，交合生女，經久斷交合生男。亦有四五日以前交合無孕，八九日以後交合有孕者，何歟？俞子木又謂：微陽不能射陰，弱陰不能攝陽。信斯言也。世有尪羸之夫，怯弱之婦，屢屢受胎。而血氣方剛，精力過人者，往往有終身不育，竟至乏嗣，獨何歟？丹溪論治，專以婦人經水為主。然富貴之家，侍妾亦多，其中寧無月水如期者？又有經前夫頻育，而娶此以圖易，則不受胎。豈能受於此。而不能受於彼耶？大抵父母生子，如天地生物。《易》曰，坤道其順乎承天而時行。知地之生物，不過順承乎天，則知母之生子，亦不過順承乎父而已。知母之順承乎父，則種子者果以婦人為主乎，以男子為主乎？若主男子，則不拘老少強弱，康寧病患，精之易泄難泄，只以交感之時，百脈齊到為善耳。若男女之辨，不以精血先後為拘，不以經盡幾日為拘，不以夜半前後交感為拘，不以父母強弱為拘，只以精血各由百脈齊到者別勝負耳。故精之百脈齊到勝乎血，則成男。血之百脈齊到勝乎精，則成女矣。</p>

<h3>受胎總論</h3>
<p>李東璧曰：《易》云，一陰一陽之謂道。男女媾精，萬物化生。乾道成男，坤道成女。此蓋言男女生生之機，亦陰陽造化之良能也。齊·褚澄言血先至裹精則生男，精先至裹血則生女。陰陽均至，非男非女之身。精血散分，駢胎品胎之兆。《道藏》言：月水亡後一三五日成男，二四六日成女。東垣言：血海始淨一二日成男，三四五成女。《聖濟經》言：因氣而左動，陽資之則成男；因氣而右動，陰資之則成女。丹溪乃非褚氏而是東垣，主《聖濟》左右之說立論，歸於子宮左右之系，其說可謂悉矣。竊謂褚氏未可非也，東垣亦未盡是也。蓋褚氏以精血之先後言，《道藏》以日數之奇偶言，東垣以女血之盈虧言，《聖濟》、丹溪以子宮之左右言。各執一見，會而通之，理自得矣。夫獨男獨女之胎，可以日數論，駢胎品胎之感，亦可以日數論乎？稽之史載，一產三子四子，有半男半女，或男多女少，男少女多，則一三五日為男，二四六日為女之說，豈其然哉。豈有一日受男，而二日復受女之理乎？此褚氏、《聖濟》、丹溪主精血、子宮左右之論為有見。而《道藏》、東垣日數之論為可疑矣。叔和《脈經》以脈之左右浮沉，辨猥生之男女；高陽《脈訣》，以脈之縱橫逆順，別駢品之胎形，恐亦臆度之見，而非確論也。</p>
<p>慎齋按：以上七條，序受胎辨男女之分，有不同之論也。經云，左右者，陰陽之道路。男女者，陰陽之儀象。故陰陽和，而萬物生。夫婦合，而男女形。可見男女之生，未有不本於陰陽之理者也。故褚澄以精血先後分男女，東垣以日數奇偶分男女，鳴謙以百脈齊到分男女，皆為理之未確。故丹溪議褚李二公之論為未融，而以《易》道之乾元資始，坤元資生為據，婁全善所以嘆為造極精微，發前人未發是矣。若子宮分左右，而以兩歧辨男女，夫子宮為命門，女子系胞，形如合缽，何嘗兩歧，而分左右則是有兩子宮，此說為鑿空無據。《聖濟》是論左右陰陽之氣分男女，未嘗以子宮有左右之分也。況男女交媾時，均有其精，何嘗有血。褚氏、東垣、丹溪，俱以精血混言，幾見男女媾精，而婦人以血施也。前賢之論多謬，僭辨之。</p>

<h3>雙胎屬精氣之有餘</h3>
<p>朱丹溪曰：或問雙胎者何也？曰：精氣有餘，歧而分之，血因分而攝之故也。若男女同孕者，剛日陽時，柔日陰時，感則陰陽混雜，不屬左，不屬右，受氣於兩歧之間也。亦有三胎四胎五胎六胎者，猶是而已。</p>

<h3>成胎有二男二女屬精血之盛</h3>
<p>《人鏡經》曰：精氣盛，則成二男。血氣盛，則成二女。精血皆盛，則成一男一女。或精血散分，則成男胎。或精血混雜，則成非男非女。男不可為父，女不可為母。皆非純氣，或感邪祟鬼怪之沴氣，則成異類矣。</p>

<h3>不成男女為陰陽駁氣所乘</h3>
<p>朱丹溪曰：或問有男不可為父，女不可為母，與男子之兼形者，若何分之？曰：男不可為父，得陽道之虧者也。女不可為母，得陰道之塞者也。兼形者，由陰為駁氣所乘，為狀不一。有女兼男形者，又有下為女體，上具男之全形者，此又駁之甚也。或曰：駁氣所乘，獨見於陰，而所成之形，又若是不同耶？曰：陰體虛，駁氣易乘。駁氣所乘，陰陽相混，無所為主，不可屬左，不可屬右，受氣於兩歧之間，隨所得駁氣之輕重而成形，故所兼之形有不同也。</p>
<p>慎齋按：以上三條，序受孕有雙胎之異，有不成男女之形，此皆陰陽變常，駁氣所感，理之所不可稽者也。</p>

<h3>妊娠時月分經養胎之始</h3>
<p>巢元方曰：妊娠一月，名胚胎，足厥陰脈養之。二月名始膏，足少陽脈養之。三月名始胎，手心主脈養之。當此時，血不流行，形象始化。四月始受水精，以成血脈，手少陽脈養之。五月始受火精，以成氣，足太陰脈養之。六月始受金精，以成筋，足陽明脈養之。七月始受木精，以成骨，手太陰脈養之。八月始受土精，以成膚革，手陽明脈養之。九月始受石精，以成毛髮，足少陰脈養之。十月，五臟六腑、關節、人神皆備。其大略也。</p>

<h3>十二經脈養胎以五行分四時</h3>
<p>陳良甫曰：推巢氏所論，妊娠脈養之理，若厥陰肝脈，足少陽膽脈，為一臟腑之經。四時之令，必始於春木。故十二經之養始於肝，所以養胎在一月二月。手心主心胞絡脈、手少陽三焦脈，屬火而夏旺，所以養胎在三月四月。手少陰、手太陽，乃心脈也，君主之官。足太陰脾脈、足陽明胃脈，屬土而旺長夏，所以養胎在五月六月。手太陰肺脈、手陽明大腸脈，屬金而旺秋，所以養胎在七月八月。足少陰腎脈、足太陽膀胱脈，屬水而旺冬，所以在腹中，受足諸臟之氣脈所養，然後待時而生。此論微奧有至理，世有明者，未有過於巢氏之論矣。</p>

<h3>十月養胎始於足厥陰肝木</h3>
<p>《聖濟經》曰：原四時之化始於木，十二經之養始於肝。滋肝之經，足厥陰之脈也。自厥陰次之。至於太陽，自一月積之，至於十月，五月相生之氣，天地相合之數，舉在於是。然手少陰、太陽之經，無所專養者，以君主之官，無為而已。是皆母之真氣，所賴以養形者也。</p>
<p>慎齋按：以上三條，序受胎之始，分十二經脈以養胎也。人自受胎於胞門，則手足十二經脈，其氣血周流，俱以擁養胎元。豈有逐月分經，某經養某月之胎之理。馬玄臺已駁之矣。但在巢氏一月二月，是論受胎之月數，猶為近理也。至良甫所論，是以年歲之一月二月，而以五行分四時論也。夫人受胎，不拘時月。必欲以木火土金水，配定某月養胎，則受胎在正月二月者，猶可以木配之也。若在四五六月者，何以配之，不經甚矣，當俟正之。</p>

<h3>胎疾宜治</h3>
<p>《聖濟經》曰：或者以妊娠母治，有傷胎破血之論。豈知邪氣暴戾，正氣衰微，苟執方無權，縱而勿藥，則母將羸弱，子安能保。上古聖人謂重身毒之，有故無殞，衰其大半而止。蓋藥之性味，本以療疾，誠能處以中庸，與疾適當，且知半而止之，亦何疑於攻治哉。</p>

<h3>療母安胎二法不同</h3>
<p>王海藏曰：安胎之法有二，如母病以致動胎者，但療母則胎自安。或胎氣不固，或有觸動，以致母病者，宜安胎則母自愈。</p>
<p>慎齋按：以上二條，序胎疾不可不療。而療之之法，則當分母病、胎病，以處治也。</p>

<h3>胎前用藥從厥陰經治法有三禁論</h3>
<p>張潔古曰：婦人童幼，天癸未行屬少陰，天癸既行屬厥陰，天癸既絕屬太陰。治胎產病從厥陰者，是祖氣生化之源也。厥陰與少陽為表裡，故治法無犯胃氣，及上中二焦，謂之三禁。不可汗、不可下、不可利小便。若發汗，則同傷寒下早證。利大便，則脈數而動於脾。利小便，則內亡津液，而胃中枯燥。用藥能不犯三禁，則榮衛和而寒熱止。</p>

<h3>胎前以清熱養血為主論</h3>
<p>王海藏曰：胎前氣血和平，則百病不生。若氣旺而熱，熱則耗氣血而胎不安，當清熱養血為主。若起居飲食，調養得宜，絕嗜欲，安養胎氣，雖感別證，總以安胎為主。</p>

<h3>胎前清熱養血宜兼順氣為主論</h3>
<p>朱丹溪曰：胎前當清熱養血為主，白朮、黃芩為安胎之聖藥。俗醫不知不敢用，反謂溫熱劑可以養胎。不知胎前最宜清熱，令血循經不妄行，故能養胎。黃芩安胎，為上中二焦藥，使降火下行。益母草活血行氣，有補陰之功。胎前無滯，產後無虛，以行氣中有補也。胎至三月四月忽腹痛，唯砂仁、木香能安胎治痛行氣。八九月必須順氣，用枳殼、紫蘇之屬。但氣虛者，宜補氣以行滯，用參、朮、陳皮、歸、芍、甘草，加腹皮。氣實者，耗氣以抑陽，用芩、朮、陳皮、甘草，加枳殼。如將臨月，胎熱以三補丸加香附、白芍，或地黃膏，血虛者四物。若瘦弱人，勿用芍藥，以其伐肝也。</p>

<h3>胎前三禁以養血健脾清熱疏氣為主論</h3>
<p>汪石山曰：徐之才與巢元方，有十月養胎用藥之法，當逐月詳其所屬之經，氣血虛實，而用是經之藥，虛則補之，壅者疏之，熱則涼之，寒者溫之，不可汗下，及利小便。蓋胎元必賴氣血以養，若汗則亡陽傷氣，下則亡陰傷血，利小便則傷精液。是以三者，皆在所忌。凡胎前病，總以養血、健脾、清熱、疏氣為主。</p>
<p>慎齋按：十月分經養胎之說，創自巢元方《病源論》。夫巢氏為隋代名醫，張子和嘆其謬立名色。故云支派之分，自巢氏始。《病源》之失，亦自巢氏始。即如受胎，始於命門子戶，人身十二經氣血，俱翕聚以養胎元，豈有某經養某月胎之理。而陳良甫附會其說，以五行分配四時，安養胎法，尤無理甚矣。若徐之才，又因元方、良甫之謬，而以十月分配某月見某證，則用某藥立方主治，分列條下。夫孕婦胎前，病邪百出，豈有限於某月必見某證，執用某方以治之，不但膠柱鼓瑟，直是齊東之語，荒誕不稽者也。故存巢陳二論，刪去徐氏十條，以正《婦人良方》訛以傳訛之失。汪石山見理甚明，亦從而稱述之，何歟？</p>

<h3>胎前清熱養血宜開鬱為主論</h3>
<p>汪石山曰：妊娠必須清熱調血，使血循經，以養其胎。故丹溪用黃芩、白朮，為安胎聖藥。蓋胎之成，由母之氣血蓄聚以養之，氣血既聚則易郁。是以先哲多用黃芩清熱，香附開鬱也。</p>

<h3>胎前不宜服耗氣熱藥論</h3>
<p>徐春甫曰：世醫安胎，多用艾、附、砂仁熱補，為害尤甚。不知血氣清和，無火煎爍，則胎安而固。氣虛則提不住，血熱則溢妄行，胎欲不墮，得乎？香附雖云快氣開鬱，多用則損正氣。砂仁快脾氣，多用亦耗真氣。況香燥之品，氣血兩傷，求以安胎，適以損胎矣。</p>
<p>慎齋按：香附、木香、砂仁，世醫謂安胎必用。不知此三味性溫而辛，久服反致耗氣助火。雖曰胎前須順氣，但藥性有偏勝，宜兼清熱，如黃芩、知母之屬為當。若胎氣虛寒者，又不在此例也。</p>

<h3>胎前體盛不宜補氣論</h3>
<p>喻嘉言曰：地之體本重，然得天氣以包舉之，則生機不息。若重陰冱寒之區，天日之光不顯，則物生實罕。人之體，肌肉豐盛，乃血之榮旺。但血旺易至氣衰，久而彌覺其偏也。夫氣與血，兩相維而不可偏。氣為主則血流，血為主則氣反不流，非氣之衰也，氣不流，有似乎衰耳。故一切補氣藥皆不可用，而耗氣之藥反有可施。緣氣得補則愈錮，不若耗之，以助其流動，久之血仍歸其統握中矣。湖陽公主體肥難產，南山道士進瘦胎方，而產得順利。蓋肥滿之軀，胎處其中，全無空隙。以故傷胎之藥，止能耗其外之氣，而不能耗其內之真氣，此用藥之妙也。</p>
<p>慎齋按：胎前宜順氣，氣順則不滯。枳殼散、束胎飲，本為氣實肥盛，安佚鬱悶者立法耳。若氣體虛弱，元氣不足，或虛氣脹滿，或虛寒腹痛，必須參、術大補。豈謂胎前必用耗氣藥乎，宜合春甫一條兼看為得。</p>

<h3>安胎用黃芩白朮論</h3>
<p>方約之曰：婦人有娠則礙脾，運化遲而生濕，濕生熱。丹溪先生用黃芩、白朮為安胎之聖藥。蓋白朮健脾燥濕，條芩清熱故也。但娠婦賴血養胎，方內四物去川芎，佐之為尤備耳。</p>

<h3>辨安胎用黃芩白朮論</h3>
<p>張飛疇曰：古人用黃芩安胎。是因子氣過熱不寧，故用苦寒以安之。脾為一身之津梁，主內外諸氣，而胎息運化之機，全賴脾土，故用白朮以助之。然唯形瘦血熱，營行過疾，胎常上逼，過動不安者為相宜。若形盛氣衰，胎常下墜者，非人參舉之不安。形實氣盛，胎常不運者，非香、砂耗之不安。血虛火旺，腹常急痛者，非歸、芍養之不安。體肥痰盛，嘔逆眩暈者，非半、苓豁之不安。此皆治母氣之偏勝也。若因風寒所傷而胎不安，則桂枝湯、香蘇散、蔥白香豉湯，諒所宜用。伏邪時氣，尤宜急下。此即安胎之要訣。下藥中，獨芒硝切不可犯。若有客犯而用白朮，使熱邪留戀不解，反足傷胎矣。</p>

<h3>安胎宜固腎不必用黃芩白朮論</h3>
<p>趙養葵曰：或問白朮、黃芩，安胎之聖藥，此二味，恐胎前必不可缺乎？曰：未必然也。胎莖之繫於脾，猶盅之繫於梁也。若棟柱不固，棟梁必撓。所以安胎先固兩腎，使腎中和暖，始脾有生氣，何必定以白朮、黃芩為安胎耶。凡腹中有熱，胎不安，固用涼藥。腹中有寒，胎亦不安，必用溫藥，此常法也。殊不知兩腎中，其水火之源，衝任之根，胎元之所繫甚要，非白朮、黃芩之所安也。如腎中無水，胎不安，用六味地黃壯水。腎中無火，用八味地黃益火。故調經當用杜仲、續斷、阿膠、艾葉、當歸、五味，出入於六味、八味湯中為捷徑。總之，一以貫之也。此諸書之所不及，余特表而出之。</p>

<h3>胎前用抑陽助陰方論</h3>
<p>許學士曰：婦人妊娠，唯在抑陽助陰。然胎前藥，最惡群隊。若陰陽交錯，別生他病。唯南山道士枳殼散，所以抑陽。四物湯，所以助陰。但枳殼散少寒，單服之，恐有胎寒腹痛之患。以內補丸佐之，則陽不至強，陰不至弱，陰陽調而胎孕安。此前人未嘗論及也。</p>
<p>婁全善曰：觀許學士論枳殼、四物、內補三方，人皆用之，何如？大率妊婦唯在抑陽助陰。經云：陰搏陽別，謂之有子。蓋關前為陽，關後為陰，尺中之脈，按之搏手不絕者，妊也。婦人平居，陽氣微盛，無他病。及妊子，則經閉以養胎。若陽氣盛搏之，則經脈妄行，胎始不固，故貴抑陽助陰。但枳殼散少寒，內補丸佐之，則陰陽調和，而胎氣自安矣。</p>

<h3>胎前用達生散論</h3>
<p>朱丹溪曰：世之難產者，往往見於鬱悶安佚之人，富貴豢養之家。若貧賤辛苦者，無有也。方書止有瘦胎飲一論，其方為湖陽公主設也，實非極至之言。彼湖陽公主，奉養太過，其氣必實，耗其氣，使之和平，故易產。此南山道士進瘦胎、枳殼散，抑陽降氣，為眾方之冠，溫隱居加木香、當歸佐之。若形肥人，知其氣必虛，久坐知其氣不運，而氣愈弱，兒在胞胎，因母氣不能自運，故難產。當補其母之氣，則兒健易產矣。遂於《大全方》紫蘇飲，加參、術補氣藥，隨母形色稟性，參時加減，名曰達生散，人參、白朮、白芍、當歸、腹皮、紫蘇、陳皮、甘草，加枳殼、砂仁。</p>
<p>慎齋按：以上五條，序胎前用方之大略也。胎前用藥，清熱養血為主。而清熱養血之後，唯以補脾為要，此培後天元氣之本也。若養葵則不用芩、術，而以地黃飲加杜、續以補腎。夫胎繫於腎，腎固則胎自安，此補脾不如補腎之要妙也。許學士內補丸已啟其端，趙氏從而發明之，可謂扶安胎之秘旨矣。</p>

<h3>胎前調理之法</h3>
<p>《女科集略》曰：女之腎臟繫於胎，是母之真氣，子所賴也。受妊之後。宜令鎮靜，則血氣安和。須內達七情，外薄五味，大冷大熱之物，皆在所禁。使霧露風邪，不得乘間而入。亦不得交合陰陽，觸動欲火。務謹節飲食，若食兔缺唇，食犬無聲，食雜魚致瘡癬。心氣大驚而癲疾，腎氣不足而解顱，脾氣不和而羸瘦，心氣虛乏而神不足。兒從母氣，不可不慎也。苟無胎動胎痛，瀉痢風寒外邪，不可輕易服藥。</p>

<h3>孕婦起居所忌</h3>
<p>《便產須知》曰：勿亂服藥，勿過飲酒，勿妄針灸，勿向非常地便，勿舉重登高涉險，勿恣欲行房。心有大驚，犯之難產，子必癲癇。勿多睡臥，時時行步。勿勞力過度，使腎氣不足，生子解顱。衣毋太溫，食毋太飽。若脾胃不和，榮衛虛怯，子必羸瘦多病。如犯修造動土，犯其土氣，令子破形殞命。刀犯者形必傷，泥犯者竅必塞，打擊者色青暗，繫縛者相拘攣。若有此等，驗如影響，切宜避之。</p>
<p>慎齋按：以上二條，序胎前調理避忌之法也。</p>

<h3>經論懷子無邪脈</h3>
<p>《素問》曰：何以知懷子之且生？曰：身有病而無邪脈也。</p>
<p>馬玄臺曰：身有病者，經閉也。無邪脈者，尺中之脈和勻也。婦人懷妊一月，則陰陽之精尚未變化。二月則精氣正變，其氣熏蒸，沖胃而為惡阻。至三四月，則惡阻少止，脈甚滑疾。蓋男女正成形質，其氣尚未定也。至五六月以後，形質已定，男女既分。及八九十月，其脈平和如無娠。然非醫者深明脈理，病者確明其故，難以診而知也。《脈訣》云：滑疾不散胎三月，但疾不散五月母。至六月後，則疾速亦無矣。然亦有始終洪數不變者，其氣甚盛，不可一例拘也。故帝問懷子將生者，何以知之，正此意耳。伯言身雖有經閉之病，而無經閉之脈。彼經閉之脈，尺中來而斷絕，或按之全無者是也。此則脈體平和勻靜，乃無病脈，至八月九月十月而然，正懷子將生之候耳。</p>

<h3>經論妊脈屬足少陰一經</h3>
<p>《素問》曰：婦人足少陰脈動甚者，妊子也。又曰：陰搏陽別，謂之有子。</p>
<p>王太僕曰：足少陰，腎脈也。動者，如豆厥厥動搖也。陰，尺中也。搏，謂搏觸於手也。尺脈搏擊，與寸脈殊別，則有孕之兆也。</p>

<h3>經論妊脈尺中按之不絕</h3>
<p>《難經》曰：女子以腎系胞，三部浮沉正等，按之不絕者，有妊也。</p>
<p>王叔和曰：婦人三部脈浮沉，以手按之不絕者，孕子也。妊娠初時，寸微，呼吸五至而尺數也。脈滑疾，重以手按之散者，胎已三月也。脈重手按之不散，但疾不滑者，五月也。此即陰搏陽別之義。言尺脈滑數，寸脈微小，而尺與寸脈別者，孕脈也。</p>

<h3>診胎脈屬心腎二經</h3>
<p>齊仲甫曰：經云，陰搏陽別，謂之有子。此乃氣血調和，陽施陰化也。叔和云：脈平而虛，乳子法也。診其脈，左少陰動甚者，妊子也。夫手少陰，心脈也，心主血。足少陰，腎脈也，腎為胞門子戶。大抵少陰經左手屬心，左足屬腎。下主乎尺，尺中按之不絕者，有妊也。</p>

<h3>診胎脈在手足少陰二經</h3>
<p>潘碩甫曰：女人以血為本，血旺是為本足，氣旺則血反衰。故女人以血勝氣者為貴。少陰動甚者，手少陰之脈也。心主血，動甚則血旺，血旺易胎，故云有子，即《內經》所謂婦人手少陰脈動甚，妊子是也。尺脈者，左尺足少陰腎之脈也。腎為天一之水，主子宮以系胞，孕胎之根蒂也。滑利則不枯澀，有替替含物之象，故妊娠。即經所謂陰搏陽別，謂之有子。叔和所謂尺中之脈，按之不絕，同義也。即此滑利之脈，應指疾而不散。滑為血液，疾而不散，乃血液斂結之象，是為有胎三月。若但疾而不散，是從虛漸實，血液堅凝，轉成形體，故不滑，此妊娠五月之脈也。</p>

<h3>胎孕脈訣</h3>
<p>崔紫虛曰：陰搏於下，陽別於上，血氣和調，有子之象。手之少陰，其脈動甚，尺按不絕，此為有孕。少陰屬心，心主血脈。腎為胞門，脈應於尺。或寸脈微，關滑尺數，往來流利，如雀之啄。或診三部，浮沉一止，或平而虛。當問月水，婦人有病而無邪脈，此孕非病，所以不月。</p>
<p>慎齋按：以上六條，序婦人胎孕之脈也。《內經·平人氣象論》云：婦人手少陰脈動甚者，妊子。又《陰陽別論》云：陰搏陽別，謂之有子。此二語原兼心與腎二經並論也。手少陰主心，心生血，婦人以血養胎，故血旺則易孕。始受胎時，精與血凝聚不散，故心脈厥厥而動也。陰搏者，太僕注，尺中也。尺脈搏手，搏即動甚之義。足少陰屬腎，腎主精，女子以系胞，而子宮在焉。精射胞門，則子宮之氣，裹血絪縕，故應手而搏擊於陽脈之上。《內經》原兩明其義，自全元起改手少陰為足少陰，後人遂有議太僕注手少陰之誤。有從全本不從王本之說，豈知王注陰搏之陰謂尺中，則知心與腎原兼診之，而妊孕可推也。予初讀《內經》，頗惑此句為難解，必經文兩句合看始明。今得仲甫、碩甫二論，更瞭如也，因附辨之。</p>

<h3>辨男女以左右之脈</h3>
<p>王叔和曰：婦人妊娠四月，欲知男女法，左疾為男，右疾為女，俱疾為生二子。又曰：左脈尺內偏大為男，右尺內偏大為女，左右俱大產二子。大者，如實狀也。即陰搏陽別之義。尺脈實大，與寸脈殊別，但分男左女右也。又曰：左脈沉實為男，右脈浮大為女。</p>

<h3>辨男女以左右陰陽虛實論</h3>
<p>張景岳曰：以左右分陰陽，則左為陽右為陰。以尺寸分陰陽，則寸為陽尺為陰。以脈體分陰陽，則鼓搏沉實為陽，虛弱浮澀為陰。諸陽實者為男，諸陰虛者為女，庶為一定之論。</p>

<h3>辨男女以左右氣血論</h3>
<p>婁全善曰：按丹溪云：男受胎在左子宮，女受胎在右子宮。推之於脈，其義亦然。如胎在左，則氣血護胎而盛於左，故脈亦從之而左疾，為男。左大為男也。胎在右，則氣血護胎而盛於右，故脈亦從之而右疾，為女。右大為女也。亦猶經云：陰搏陽別，謂之有子。言受胎處，臍腹之下，氣血護胎，而盛於下。故陰之尺脈，鼓搏有力，與陽之寸脈殊別也。</p>
<p>慎齋按：《難經》云，腎有兩，左為腎，右為命門。命門，男子藏精，女子系胞。則知命門即胞門，而子宮屬焉。腎有左右之分，而子宮無左右之分。今丹溪云，男受胎在左子宮。女受胎在右子宮，是婦人胞門有兩子宮矣。甚為鑿空無據。今全善以丹溪之言為證，但云氣血護胎而盛於左，則為男；氣血護胎而盛於右，則為女，乃可。若云盛於左子宮為男，盛於右子宮為女，猶為附會之謬。假如婦人有品胎駢胎，則子宮亦有累累耶。</p>

<h3>辨男女以左右之疾勝</h3>
<p>潘碩甫曰：《舉要》云：男女之別，以左右取。左疾為男，右疾為女。沉實在左，浮大在右，左男右女，可以預剖。蓋左脈疾勝於右，是為男孕。以男屬陽居左，胎氣盅於陽，故左勝。右脈疾勝於左，是為女孕。以女屬陰居右，胎氣盅於陰，故右勝也。又更視其腹如箕為女胎，腹如釜為男胎。蓋男女孕於胞中，女面母腹，則足膝抵腹，下大上小，故如箕。男面背母，則背脊抵腹，其形正員，故如釜也。又胎有男女，則成有遲速。男動在三月，陽性早也。女動在五月，陰性遲也。</p>

<h3>辨劉王論男女脈法之同</h3>
<p>楊仁齋曰：叔和以左手太陽浮大為男，右手太陰沉細為女。元賓以右手浮大為女，左手沉實為男。較是二說，不無牴牾。然即《脈經》本旨而詳之，又有若異而實同者。經曰：左手沉實為男，右手浮大為女。又曰：左右手俱浮大者，生二女；俱沉實者，生二男。元賓之所主者此也。經曰：左手尺中浮大者男，右手尺中沉細者女。又曰：尺脈俱浮產二男，尺脈俱沉產二女。叔和之所主者此也。何者沉細之說與沉實之義不同，右尺浮大之說與右手浮大亦異？欲知男女之法，大抵沉實者為男，沉細者為女。右尺浮大者，固知其女；左尺浮大者，大抵皆男。沉細為女，沉實為男，即所謂諸陽為男，諸陰為女是也。左尺浮大為男，右尺浮大為女，即所謂左疾為男，右疾為女是也。元賓言其詳，蓋合左右兩手而別陰陽。叔和言其略，特不過《脈經》論尺脈之義，尚何有異同之辨哉。</p>
<p>慎齋按：以上五條，序辨男女之脈也。男女之脈，自叔和而下，紛紛聚訟，益為支離。即明如丹溪，而以左右子宮分男女，更有以左大順男，右大順女。此左右以醫者為言，猶屬不解。前條唯景岳、碩甫二說，為得其正也。</p>

<h1>卷三</h1>

<h2>胎前證　上</h2>

<h3>妊娠惡阻有絕之之法</h3>
<p>《金匱要略》曰：婦人得平脈，陰脈小弱，其人渴，不能食，無寒熱，名妊娠。於法六十日當有此證。設有醫者治逆，卻一月，加吐下者，則絕之。</p>
<p>婁全善曰：惡阻者，謂嘔吐噁心，頭眩惡食，擇食是也。絕之者，謂絕止醫治，候其自安也。予嘗治一二妊婦惡阻，病嘔吐，愈治愈逆。因思仲景絕之之旨，遂停藥月餘，自安。真大哉，聖人之言也。</p>
<p>徐忠可曰：期有未滿六十日，則胎未成，又加吐利。因醫誤治，則脾胃實有受傷處，但當斷絕病根為主，不得泥安胎之說，而狐疑致誤也，故曰絕之。</p>

<h3>妊娠惡阻屬經血閉塞臟氣不宣</h3>
<p>巢元方曰：妊娠惡阻者，心中憒悶，頭眩，四肢懈惰，惡聞食氣，欲啖鹹酸果實，多睡少起，世言惡食，又云惡阻是也。三四月以上，不自勝舉。此由婦人本元虛羸，血氣不足，腎氣又弱，兼當風飲冷，心下有痰水挾之。娠後經血閉塞，水漬於臟，臟氣不宣，故心煩憒悶，氣逆嘔吐。血脈不通，經絡痞澀，則四肢沉重。挾風則頭目眩，又不知患之所在。脈理和平，即是有胎也。</p>

<h3>妊娠惡阻屬五味不化中氣壅實</h3>
<p>《聖濟總錄》曰：婦人所食穀味，化為血氣，下為月水。凡妊娠之初，月水乍聚，一月為腜，二月為胚，三月為胎，成則男女上食於母，口如鳥。在腜胚之時，血氣未用，五味不化，中氣壅實，所以脾胃不思穀味，聞見於物，即噁心有阻也。</p>

<h3>妊娠惡阻屬氣血積聚內郁攻胃</h3>
<p>朱丹溪曰：凡孕二三月間，嘔逆不食，或心煩悶。此乃氣血積聚，以養胎元，精血內郁，穢腐之氣上攻於胃，是以嘔逆不能納食。血既養胎，心失所榮，是以心虛煩悶。法當調血散郁，用參、朮、甘草補中氣，橘紅、紫蘇、木香、生薑，散鬱氣，茯苓、麥冬、黃芩、竹茹，清熱解煩，名參橘飲。</p>

<h3>妊娠惡阻屬胃氣虛弱中脘停痰</h3>
<p>陳良甫曰：妊娠惡阻病，《產寶》謂之子病，巢氏《病源》謂之惡阻。由胃氣怯弱，中脘停痰，脈息和順，但肢體沉重，頭眩，擇食，唯嗜酸鹹。甚者寒熱嘔吐，胸膈煩悶，半夏茯苓丸主之。</p>

<h3>妊娠惡阻屬痰飲血壅停滯肝經</h3>
<p>戴復庵曰：惡阻者，婦人有孕，噁心，阻其飲食是也。胎前惡阻，見食嘔吐，喜酸物，多臥少起，俗名病鬼。蓋其人宿有痰飲，血壅遏而不行，故飲隨氣上，停滯肝經。肝之味酸，則必喜啖酸物，金剋木，以辛勝之，小半夏茯苓湯或二陳湯。</p>

<h3>妊娠嘔吐屬於寒</h3>
<p>《金匱要略》曰：妊娠吐嘔不止，乾薑人參半夏丸主之。</p>
<p>徐忠可曰：諸嘔吐酸，皆屬於火。此言胃氣不清，暫作嘔吐也。若妊娠嘔吐不止，則因寒而吐，上出為嘔，不止則虛矣。故以半夏治嘔，乾薑治寒，人參補虛，而以生薑糊、半夏，以下其所逆之氣。</p>

<h3>妊娠嘔吐惡阻勿作寒治</h3>
<p>《大全》曰：婦人經候不調，或不行，身無病似病，脈滑大，而六脈俱勻，是孕婦脈也。精神如故，惡聞食氣，或但嗜一物，或大吐，或時吐清水，此名惡阻，勿作寒病治之，宜服人參、白朮、甘草、香附、烏藥、丁香、生薑、橘紅，保生湯。</p>
<p>按：妊娠嘔吐，《金匱》主於寒，《大全》論勿作寒治，是矣。其用藥則多辛熱，何也？</p>

<h3>妊娠嘔吐屬肝挾衝脈之火衝上</h3>
<p>羅太無曰：有孕婦三月，嘔吐痰並飲食，每寅卯時作，作時覺少腹有氣上衝，然後膈滿而吐，此肝脈挾衝脈之火衝上也。用沉香磨水化抱龍丸，一服膈寬，氣不上，吐止。</p>

<h3>妊娠嘔吐屬怒氣傷肝</h3>
<p>朱丹溪曰：有妊二月，嘔吐眩暈，脈之左弦而弱，此惡阻。因怒氣所激，肝氣傷，又挾胎氣上逆，參、術補之，大非所宜，以茯苓半夏湯下抑青丸。</p>

<h3>妊娠嘔吐惡阻屬少陽之火上衝胃口</h3>
<p>趙養葵曰：惡阻多在三個月之時，相火化胎之候，壯火食氣，上衝胃口，食入即嘔吐，少陰腎水既養胎，少陰之火益熾，須用清肝滋腎湯，即六味飲加柴胡、白芍。先用逍遙散止嘔，再用調經滋腎湯加杜、續。嘔甚者，加川連、吳茱妙。</p>

<h3>胎前惡阻嘔吐用半夏論</h3>
<p>陳良甫曰：《千金方》有半夏茯苓湯、茯苓丸，專治惡阻。此二方，比來少有服者，以半夏能動胎，胎初結，慮其辛燥易散故也。須薑汁炒，以製毒。凡惡阻，非半夏不能止，是有故無殞也。</p>
<p>婁全善曰：《大全方》謂半夏動胎不用，今觀仲景用人參半夏乾薑丸，羅謙甫用半夏茯苓湯，朱丹溪用二陳加減，並治胎前惡阻，痰逆嘔吐，心煩，頭眩，惡食，俱效，獨不知此乎？予治惡阻，用之未嘗動胎。正經云有故無殞是也。</p>
<p>薛立齋曰：半夏乃健脾氣，化痰滯主藥。脾胃虛弱嘔吐，或痰涎壅滯，飲食少，胎不安，必用半夏茯苓湯，倍加白朮，安胎健脾，予嘗用驗也。</p>

<h3>惡阻嘔吐用藥大法</h3>
<p>薛立齋曰：妊娠若飲食不甘，或欲嘔吐，用六君子加紫蘇、枳殼。若惡阻，嘔吐，頭眩，體倦，用參橘飲，未應，用六君子湯。若惡阻，嘔吐不食，亦用參橘散。或飲食停滯，腹脹嘔吐，此是脾胃虛弱，不能消化，用六君子湯不應，用平胃散加參、苓。</p>
<p>慎齋按：以上一十三條，序胎前有惡阻嘔吐之證也。凡婦人妊孕，其始證先見於惡阻。而惡阻，自《金匱》有絕之法而下，病機蓋非一端。巢元方以下，主於氣凝血聚。陳良甫以下，主於停痰積飲。若仲景《金匱》以寒治，太無、養葵作火論，於惡阻病機，可謂詳悉。但胎前無寒，產後無熱，此常法也。故惡阻嘔吐，大抵寒者少，熱者多。總屬血壅胎元，臟氣不能宣通，停痰積飲，鬱熱壅滯，變而為火，有熱無寒，致生諸證。故丹溪、立齋論治，每以枳殼、紫蘇、蘇梗、木香、砂仁，為降氣順氣之法，所謂胎前須順氣者此也。</p>

<h3>妊娠子煩屬君相二火</h3>
<p>陳良甫曰：妊娠煩悶者，以四月受少陰君火以養精，六月受少陽相火以養氣。若母心驚膽虛，多有是證。</p>
<p>李太素曰：煩者，心中煩亂不安也。由受胎後，血熱於心，心氣不清，故人鬱悶撩亂不寧。因妊娠而煩，故曰子煩，非子在腹中煩也。古云：四月受少陰君火以養精，六月受少陽相火以養氣，故煩。夫煩多屬火，今胎受君相之火，豈有母煩之理。況母既以二火養胎，則火瀉矣，又何煩之有？若曰母虛而煩，則當每月皆然，何獨於四月六月而虛且煩，亦不拘於四月六月也，似說不通。</p>

<h3>妊娠子煩屬於熱</h3>
<p>齊仲甫曰：妊娠煩悶有四證，有心中煩、胸中煩，有子煩，諸屬於熱。若臟虛而熱氣乘心，令人煩者，名虛煩。若積痰飲，嘔吐痰沫者，名胸中煩。或血積停飲，寒熱相摶，致胎氣不安，謂子煩，用犀角散、竹瀝湯之類。</p>

<h3>妊娠子煩屬心肺虛熱痰積於胸</h3>
<p>單養賢曰：是心肺虛熱，或痰積於胸。若三月而煩者，但熱而已。若痰飲而煩者，吐涎惡食，煩躁不安也。大凡妊娠，既停痰積飲，又寒熱相摶，氣鬱不舒，或煩躁，或嘔吐涎沫，劇則胎動不安，均為子煩也。</p>

<h3>妊娠子煩屬胎元壅鬱熱氣上衝</h3>
<p>朱丹溪曰：子煩由胎元壅鬱，熱氣上衝。以致煩悶，法當清熱疏郁，以安胎，犀角散主之。</p>

<h3>妊娠子煩分證用藥之法</h3>
<p>薛立齋曰：前證若因內熱，用竹葉湯。氣滯用紫蘇飲。痰滯用二陳加條芩、枳殼。氣鬱用分氣飲加川芎。脾胃虛弱，用六君子，加紫蘇、山梔。</p>

<h3>妊娠煩躁屬熱乘心脾津液枯燥</h3>
<p>陳良甫曰：妊娠煩躁口乾者，足太陰脾經，其氣通於口，手少陰心經，其氣通於舌，若臟腑氣虛，榮衛不和，致陰陽隔絕，熱乘心脾，津液枯燥，故心煩口燥。與子煩大同小異，宜知母丸。</p>

<h3>妊娠煩躁口乾用藥之法</h3>
<p>薛立齋曰：前證若胃經實火，用竹葉石膏湯；若胃經虛熱，用人參黃耆散；若胃經氣虛，用補中湯；若肺經虛熱，用紫蘇飲；若肝經火動，用加味逍遙散；若脾氣鬱結，用加味歸脾湯；若腎經火動，用加味地黃丸。</p>

<h3>妊娠暴渴為血凝病</h3>
<p>《大全》曰：有孕婦暴渴，唯飲五味汁。名醫耿隅診其脈曰：此血欲凝，非疾也。已而果孕。然古方有血欲凝而渴飲五味之證，不可不知。</p>
<p>慎齋按：以上九條，序胎前有子煩、煩躁、口乾、血渴之證也。妊娠煩躁，本屬肺腎二經有火。仲景云：火入於肺則煩，入於腎則躁。胎繫於腎，腎水養其胎元。則元氣弱，不足以滋腎中之火，火上爍肺，肺受火刑，變為煩躁，此金虧水涸之候。法當滋其化源，清金保肺，壯水滋腎為主。良甫以君相二火論子煩，《產寶》以停痰積飲論子煩，未悉病機之要。若丹溪，以子煩為氣血壅聚胎元，熱氣上衝為病，亦是大概言之耳。</p>

<h3>妊娠子懸屬胎熱上衝</h3>
<p>陳良甫曰：妊娠至四五月來，君相二火養胎。平素有熱，故胎熱氣逆，上湊心胸，脹滿痞悶，名曰子懸。法當補氣血，疏壅滯，用嚴氏紫蘇飲，加山梔、條芩之類。紫蘇、陳皮和氣，大腹斂氣寬中，芎、歸、參、芍養血補氣，甘草緩急，加生薑、蔥白，名產寶方。</p>

<h3>妊娠子懸屬濁氣舉胎上湊</h3>
<p>何松庵曰：《本事方》云，紫蘇飲治妊娠胎氣不和，懷胎近上，脹滿疼痛，名子懸。子懸者，濁氣舉胎上湊也。胎熱氣逆，心胃脹滿，此證挾氣者居多。疏氣舒郁，非紫蘇、腹皮、川芎、陳皮，無以流氣；非歸、芍，無以養血，氣血既利，而胎自降。然邪之所湊，其人必虛，故以人參、甘草補之。</p>

<h3>妊娠子懸屬寒冷與氣相爭</h3>
<p>陳良甫曰：妊娠心腹脹滿者，由腹內素有寒氣，致令停飲，與氣相爭，故令心腹脹滿也。</p>

<h3>妊娠子懸屬命門火衰腹寒就暖</h3>
<p>趙養葵曰：有胎從心腹湊上者，名曰子懸。此命門火衰，胎在腹中寒冷，不得已，上就心火之溫暖，須理中湯，不應，八味丸作湯。</p>
<p>慎齋按：以上四條，序胎前心腹脹滿，有子懸之證也。胎氣上逼心胸，正以氣血壅鬱胎元，郁久則熱。故良甫主於胎熱氣逆，松庵主於濁氣舉胎，是以火熱立論為當。若《大全》以寒氣冷飲，養葵以命門火衰論子懸證，必以人之壯弱，脈之遲數為憑。如稟厚質壯，脈來洪數，而心腹脹滿者，此子懸之屬火熱為病也。如脾胃素虛，脈來遲細，而心腹脹滿者，此子懸之屬虛寒為患也，則百不失一矣。</p>
<p>慎齋按：命門為男子藏精，女子系胞之所。胎孕受於命門，命門之火，即是元氣養胎。故有日長之勢。譬如果實，生於春而結於夏，夏月熱盛，則果實漸長，至秋冬肅殺，則果實黃殞而落。胎在母腹，若命門火衰，勢必墮殞，豈有上就心火而為子懸之證。至云不得已三字，尤屬可嗤。若必以桂附八味丸治子懸，夫桂附為墮胎藥，恐火未必益，而胎反可虞，明者辨之。</p>

<h3>妊娠子滿屬胎中水血相摶</h3>
<p>陳良甫曰：凡妊娠無使氣極，若心靜氣和，則胎氣安穩。若中風寒邪氣，及有觸犯，則隨邪生病。如妊娠經血壅閉養胎，忽然虛腫，是胎中挾水，水血相摶。脾胃惡濕，主身之肌肉，濕漬氣弱，則肌肉虛，水氣流溢，故令身腫滿。然其由，或因泄瀉下痢，臟腑虛滑，耗損脾胃。或因寒熱瘧疾，煩渴引飲太過，濕漬脾胃，皆使頭面手足浮腫。然水清於胞，兒未成形，則胎多損壞。</p>

<h3>妊娠子滿屬脾虛停水</h3>
<p>齊仲甫曰：妊娠以經血養胎，或挾水氣，水血相摶，以致體腫。皆由脾胃虛，而臟腑之間，宿有停水所挾，謂之子滿。若水停不去，浸漬其胎，則令胎壞。如脈浮腹滿兼喘者，胎未壞也。</p>

<h3>妊娠浮腫屬脾胃氣虛經血壅閉</h3>
<p>《聖濟總錄》曰：脾候肌肉，土氣和則能制水，水自傳化，無有停積。若妊娠脾胃氣虛，經血壅閉，則水飲不化，濕氣淫溢，外攻形體，內注胞胎。懷妊之始，腫滿必傷胎氣，如臨月而腳微腫，利其小便，病自愈。</p>

<h3>妊娠子滿屬脾虛有濕清濁不分</h3>
<p>何松庵曰：妊娠三月後，腫滿如水氣者，俗呼為琉璃胎是也。古方一主於濕，大率脾虛者多。脾虛不運，則清濁不分，須以補脾兼分利。若夜腫日消，是血虛，宜健脾兼養血主之。</p>

<h3>妊娠胎水屬胞中蓄水</h3>
<p>陳良甫曰：婦人胎孕至五六個月，腹大異常，胸腹脹滿，手足面目浮腫，氣逆不安，此由胞中蓄水，名曰胎水。不早治，生子手足軟短有疾，或胎死腹中，用《千金》鯉魚湯治其水。</p>

<h3>妊娠胎水屬氣壅成濕</h3>
<p>陳良甫曰：胎氣壅塞成濕，致身體、脅腹浮腫，喘急氣促，小便澀。法當疏壅氣，行水濕，澤瀉散主之。</p>
<p>《濟陰綱目》按：子滿在五六月以後，比子氣與子腫不同。蓋胎大則腹滿，滿則氣浮，遍身腫，邪無所挾，但一瀉氣利水則愈。</p>

<h3>妊娠有水氣</h3>
<p>《金匱要略》曰：妊娠有水氣，身重，小便不利，灑淅惡寒，起即頭眩，葵子茯苓散主之。</p>
<p>徐忠可曰：有水氣者，雖未大腫脹，經脈中之水道已不利，衛氣挾水，不能條暢，則周身之氣為水滯，故身重。水已通調而順行，逆則小便不利矣。惡寒者，衛氣不行也。頭眩者，內有水氣，厥陽之火逆陰氣而上蒸，則所見皆眩矣。</p>

<h3>妊娠浮腫脹滿分證用藥之法</h3>
<p>薛立齋曰：前證若胸滿腹脹，小便不通，遍身浮腫，《千金》鯉魚湯。脾胃虛弱，佐以四君子。若面目虛浮，肢體如水氣，全生白朮散，未應，六君子湯。若脾虛濕熱，下部作腫，補中湯加茯苓。若飲食失節，嘔吐泄瀉，六君子湯。若腿足發腫，喘悶不寧，或指縫出水，天仙藤散。若脾肺氣滯，加味歸脾湯，佐加味逍遙散。</p>
<p>慎齋按：以上八條，序胎前腫脹有子滿之證也。子滿有水血相摶，有停水受濕，有經血壅閉，有清濁不分。總因脾土虛，不能制水所致。故立齋治法，不外健脾滲濕，順氣安胎為主。若《濟陰》云，但一瀉氣利水則愈，此謬論也。必兼立齋用藥，乃為求本之要。至良甫以下三條，雖有胎水之名，其證實與子滿異名同證也。</p>

<h3>妊娠腳腫名子氣屬衝任有血風</h3>
<p>《產孕集》曰：妊娠自三月成胎後，兩足自腳面漸腫，行步艱難，以至喘悶，飲食不美，似水氣狀，腳趾間有黃水出者，謂之子氣，直至分娩方消。此由婦人素有風氣，或衝任經有血風，未可妄投湯藥。亦慮將產之際，有不測之憂，故不可不治於未產之前也。</p>

<h3>妊娠腳腫屬風寒濕冷</h3>
<p>陳無擇曰：凡婦人宿有風寒濕冷，妊娠多腳腫，俗呼為皺腳。</p>

<h3>妊娠腳腫屬脾衰血化成水</h3>
<p>陳良甫曰：妊娠兩腳浮腫，名曰脆腳。因脾衰不能制水，血化成水所致，全生白朮散主之。</p>

<h3>妊娠脛腫屬中氣壅鬱</h3>
<p>朱丹溪曰：妊娠兩足脛腫至膝，甚則足趾間出水。此由中氣聚養胎元，壅鬱不得升發，法當疏鬱滯，天仙藤散主之。</p>

<h3>妊娠腳腫屬脾經養胎病</h3>
<p>何松庵曰：孕婦六七月間，兩足浮腫，足太陰脾經養胎也。脾主四肢，此時胎已墜下，故腫見於兩足，分娩後即愈。</p>

<h3>妊娠腳腫不可作水治傷真氣</h3>
<p>齊仲甫曰：妊娠腳腫，非水氣比。至八九月，脛及腿俱腫，不可以水病治之，反傷真氣。有此者，必易產，因胞臟中水血俱多，不致燥胎故也。若初妊即腫者，是水氣過多，兒未成體，則胎必壞。</p>

<h3>妊娠腳腫主男胎之驗</h3>
<p>《名醫錄》曰：宋少主與徐文伯微行，學針法。文伯見一妊婦足腫不能行，少主脈之曰：此女形也。文伯診之曰：此男胎也，在左則胎黑色。少主怒，欲破之，文伯惻然曰：臣請針之。胎遂墮，男形而色黑。此妊娠足腫之說也。</p>
<p>《濟陰綱目》按：子腫與子氣相類，然子氣在下體，子腫在頭面。若子滿，大都在五六月以後，比子氣與子腫不同。蓋胎大則腹滿，滿則氣浮遍身浮腫也。</p>
<p>慎齋按：以上九條，序胎前有子氣腳腫之證也。妊娠有遍身、胸腹頭面、四肢浮腫者，曰子滿。有止兩足脛腫，漸至腿膝者，曰子氣。子氣即子腫也。要皆本於脾虛，中氣不運，以致水穀濕熱之氣，浸漬肌肉，流溢四肢。此《大全》以下三論，為見本之治。若《產乳》、《三因》，是兼外邪論矣。</p>

<h3>妊娠腹痛屬子臟寒</h3>
<p>《金匱要略》曰：婦人懷妊六七月，脈弦，發熱，其胎愈脹，腹痛惡寒者，少腹如扇。所以然者，子臟開故也，當以附子湯溫其臟。</p>
<p>徐忠可曰：六七月胃肺養胎，而氣為寒所滯，故胎愈脹。寒在內，腹痛惡寒。然惡寒有屬表者，此連腹痛，則知寒傷內矣。少腹如扇，陣陣作冷，若或扇之，此狀惡寒之異也。且獨在少腹，因子臟受寒不能合，故少腹獨甚。開者，不斂也。子臟即子宮。附子能入腎，溫下焦，故宜附子湯溫其經。</p>

<h3>妊娠心腹痛屬宿冷風寒</h3>
<p>《大全》曰：妊娠心腹痛，或宿有冷疼，或新觸風寒，皆因臟虛而致發動也。邪正相擊，而並於氣，隨氣上下，上衝於心則心痛，下攻於腹則腹痛。妊娠痛，邪正二氣交攻於內。若不瘥，痛沖胞胎，必致動胎，甚則傷墮。</p>

<h3>妊娠心腹痛屬痰飲與臟氣相摶</h3>
<p>陳良甫曰：妊娠心腹疼痛，多是風寒濕冷痰飲，與臟氣相擊，故令腹痛攻不已，則致胎動。</p>

<h3>妊娠胸腹刺痛屬忿怒憂思</h3>
<p>《大全》曰：妊娠四五月後，每常胸腹間氣刺滿痛，或腸鳴，以致嘔逆減食。此由忿怒憂思過度，飲食失節所致。蔡元度寵人有子，夫人怒欲逐之，遂成此病，醫官王師復處以木香散，莪朮、木香、丁香、甘草，鹽湯下，三服而愈。</p>
<p>方約之按：此方所言，婦人忿怒憂思過度，以致胸腹間氣刺滿痛，此言良是。蓋婦人上有舅姑丈夫，事觸物忤，不能自決，憂思忿怒，沉鬱於中。故丹溪云：氣鬱便是火，火載胎上，榮衛不通，則胸腹間脹滿痛作矣。</p>
<p>慎齋按：以上四條，序胎前腹痛，有風寒客邪，痰飲七情，為有餘之病也。</p>

<h3>妊娠腹痛屬胞阻</h3>
<p>《金匱要略》曰：假令妊娠腹中痛，為胞阻，膠艾湯主之。</p>
<p>徐忠可按：胞阻者，阻其欲行之血，而氣不相順也；四物湯養陰補血。血妄行，必挾風而為痰濁。膠以騾皮為主，能去風。以濟水煎成，能澄濁。艾性溫而善行，能導血歸經。甘草和之，使四物不偏於陰，此三味之力也。</p>

<h3>妊娠腹痛屬脾胃氣虛</h3>
<p>薛立齋曰：胎或作脹，或腹作痛，此是脾胃氣虛，不能承載，用安胎飲加升麻、白朮，不應，用補中湯。</p>

<h3>妊娠腹痛屬血虛</h3>
<p>《金匱要略》曰：婦人懷胎，腹中㽲痛，當歸芍藥散主之。又，婦人腹中痛，小建中湯主之。</p>

<h3>妊娠胎痛用地黃當歸湯倍熟地</h3>
<p>劉宗厚曰：潔古地黃當歸湯，治婦人有孕胎痛。胎痛，丹溪以血虛治之，故四物去川芎，倍加熟地，此心法也。</p>
<p>薛立齋按：妊娠腹中不時作痛，或小腹重墜，名胎痛，用當歸地黃湯，即內補丸，不應，加參、朮、陳皮，或因脾氣虛，四君加歸、地。</p>
<p>慎齋按：以上四條，序胎前腹痛，有氣阻、氣虛、血虛，為不足病也。胎有脾胃氣虛而腹痛者，用補氣調氣之法。有陰虧血虛而腹痛者，用補血溫經之法。與前條風寒痰飲之證迥別，臨證審之。</p>

<h3>妊娠頓僕胎傷腹痛用藥之法</h3>
<p>薛立齋曰：頓僕胎動，腹痛下血，用膠艾湯，未應，用八珍湯加膠、艾。若頓僕胎傷，下血腹痛，用佛手散。未應，八珍湯下知母丸。</p>

<h3>胎動不安腹痛辨男女生死之法</h3>
<p>王叔和曰：婦人有胎腹痛，其人不安。若胎病不動，欲知生死，令人摸之，如覆杯者男，如肘頸參差起者女也。冷者為死，溫者為生。</p>
<p>慎齋按：以上二條，序胎前腹痛，有頓僕傷胎而胎動不安，致有腹痛之證，此非不內外因。一辨用藥治法，一辨生死之法也。</p>

<h3>妊娠心痛屬風邪痰飲</h3>
<p>《大全》曰：妊娠心痛，乃風邪痰飲交結，傷心支絡，乍安乍作。若傷子臟，則胎動而血下。</p>
<p>慎齋按：以上一條，序胎前有心痛之證也。心痛不止，風邪痰飲，為外感有餘病。妊娠心氣虛而血少，亦足致此。《大全》論，不過舉其一端耳。</p>

<h3>妊娠腰痛屬風冷乘虛</h3>
<p>《大全》曰：腎主腰足，因勞傷損動其經，虛則風冷乘之。腰痛不止，多動胎氣。婦人腎以系胞，妊娠腰痛，甚則胎墮。故妊娠腰痛，最為緊要。若閃挫氣不行腰痛者，通氣散。腎虛者，青娥不老丸。總以固胎為主。</p>

<h3>妊娠腰痛屬血熱血滯</h3>
<p>汪石山曰：有婦人懷娠八月，嘗病腰痛，不能轉側，大便燥結，醫用人參等補劑，痛益加，用硝黃通利之藥，燥結雖行，而痛如故。診之脈稍洪近快，曰：此血熱血滯也，宜四物加木香、乳、沒、黃柏、火麻仁。五帖痛減，燥結潤，復加發熱面赤，或時惡寒，前方去乳、沒，加柴、芩。二帖寒熱除，而腰痛復作，此血已利矣，前方加人參，服之安。</p>

<h3>妊娠腰痛有勞力房事之分</h3>
<p>何松庵曰：腰者腎之府，足少陰之所留注。妊娠腰痛，多屬勞力。蓋胞系於腎，勞力任重，致傷胞系，則腰必痛，甚則胞系欲脫，多致小產。宜安胎為主，胎安而痛自愈。若素享安逸而腰痛，必房事不節，致傷胞系也。若脈緩，遇天陰，或久坐而痛者，濕熱也。腰重如帶物而冷者，寒濕也。脈大而痛不已者，腎虛也。脈澀而日輕夜重者，氣血凝滯也。脈浮者，為風邪所乘。脈實者，閃挫也。若臨月腰痛，胞欲脫腎，將產之候也。</p>

<h3>妊娠腰痛分證用藥之法</h3>
<p>薛立齋曰：前證若外邪所傷，用獨活寄生湯。勞傷血氣，八珍湯加杜仲、砂仁、膠、艾。脾腎不足，前藥內加白朮、骨脂。氣血鬱滯，紫蘇飲加枳、桔。肝火動，小柴胡湯加白朮、枳殼、山梔。肝脾鬱結，歸脾湯加柴胡、枳殼。</p>
<p>慎齋按：以上四條，序胎前有腰痛之證也。妊娠腰痛，有外感有內傷。《大全》主於風冷，石山主於血滯，此客邪有餘病也。</p>
<p>正宗以勞力房事論妊娠腰痛，則又悉病機之要矣。</p>

<h3>妊娠小腹痛屬風寒相摶</h3>
<p>《大全》曰：妊娠小腹痛，由胞絡虛，風寒相摶，痛甚亦令胎動。</p>
<p>慎齋按：以上一條，序胎前有小腹痛之證也。小腹為足厥陰肝經部分，是經或陰血不足，或鬱怒氣滯，皆足致小腹痛之證。況胎繫於腎，腎肝同病。《大全》論風寒相摶，止就外邪一端言之耳。</p>

<h3>妊娠經來為激經屬陽微不足</h3>
<p>王叔和曰：婦人月經下，但為微少，師脈之，反言有軀，其後審然，其脈何類？師曰：寸口脈，陰陽俱平，榮衛調和，按之則滑，浮之則輕，陽明少陰，各如經法，身反灑淅，不欲食，頭痛心亂，嘔吐，呼則微數，吸則不驚，陽多氣溢，陰滑氣盛，滑則多實，六經養成，所以月見。陰見陽精，汁凝胞散。散者損墮。設復陽盛，雙妊二胎。今陽不足，故令激經也。</p>

<h3>妊娠經來屬血盛有餘</h3>
<p>婁全善曰：妊娠經來不多，飲食精神如故，六脈和緩，滑大無病者，血盛有餘也。兒大能飲，自不來矣。</p>
<p>慎齋按：以上二條，序胎前經來，有有餘不足之分也。胎前下血，則名漏胎。妊娠經來，則名激經。漏胎則無時而下，激經則有時而至。叔和主於陽微不足，全善主於血盛有餘，當以人稟之強弱參之。</p>

<h3>妊娠胎漏下血為症癥病</h3>
<p>《金匱要略》曰：婦人宿有癥病，經斷未及三月，漏下不止，胎動在臍上者，為癥痼害。妊娠六月動者，前三月經水利時，胎也。下血者，後斷三月衃也。所以血不止者，其癥不去故也。當下其癥，桂枝茯苓丸主之。</p>
<p>徐忠可曰：婦人行經時，遇冷則血留而為症。癥者，有形可徵。然癥病女人恆有，或不在子宮，則行經受胎，經斷即是孕矣。未及三月，將三月也。既孕而見血，謂之漏下。未及三月，漏下不止，則養胎之血傷，故胎動。假使胎在臍下，則直欲落矣。今在臍上，是每月湊集之新血，因癥氣相妨而為漏下，實非胎病，故曰癥痼害。痼者，宿疾也。害者，累之也。至六月胎動，此宜動之時，但較前三月，經水利時，胎動下血，則已斷血，三月不行，復血不止，是前之漏下，新血去而癥反堅牢不去，故須下之為安。藥用桂枝茯苓湯者，桂、芍，一陰一陽，茯苓、丹皮，一氣一血，調其寒溫，扶其正氣；桃仁破惡血，消癥瘕，不嫌傷胎者，有病病當之也。且癥之初，必因於寒，桂能化氣，消其本寒。癥之成，必挾濕熱為窠囊，茯苓清濕氣，丹皮清血熱，芍藥斂肝血而扶脾，使能統血，養正即所以去邪也。</p>

<h3>妊娠胎漏下血屬榮經有風</h3>
<p>《產孕集》曰：有妊婦月信不絕，而胎不損，向產科熊宗古，答曰：婦人血盛氣衰，其人必肥。既娠後，月信常來而胎不動。若便以漏胎治之，則胎必墮。若不作漏胎治，其胎未必墮。今推宗古之言，誠有旨也。巢氏云：婦人經閉不利，別無所苦，是謂有子。以經血蓄之養胎，壅為乳汁也。有子後，蓄以養胎矣，豈可復散動耶。所以然者，有妊而月信每至，亦未必因血盛也。婦人榮經有風，則經血喜動，以風勝故也。榮經既為風所勝，則所下者，非養胎之血。若作漏胎治，必服保養補胎藥，胎本不損，強以藥滋之，是實實也，其胎終墮宜矣。若醫者知榮經有風之理，專以一藥治風，經信可止，或不服藥，胎亦無恙。然亦有胎本不固，因房室不節，先漏而後墮者，須作漏胎治，又不可不審也。</p>
<p>按：肝經有風，致血得風而流散不歸經，以一味防風丸。若肝經有熱，致血妄行，條芩炒焦為末，酒下。</p>

<h3>妊娠胎漏下血屬房室驚觸勞力毒食</h3>
<p>《產寶百問》曰：妊娠成形，胎息未實，或因房室驚觸，勞力過度，傷動胞胎，或因食毒物，致令子宮虛滑，經血淋瀝。若不急治，敗血湊心，子母難保。</p>

<h3>妊娠胎漏下血屬衝任氣虛</h3>
<p>陳良甫曰：妊娠漏胎，謂妊娠數月，而經水時下也。此由衝任脈虛，不能約制手太陽少陰之經血故也。衝任之脈，為經絡之海，起於胞內，手太陽小腸脈，手少陰心脈，二經相為表裡，上為乳汁，下為月水。有娠之人，經水所以斷者，壅之養胎也。衝任氣虛，則胞內泄，不能制其經血，故月水時下，名胞漏，血盡則斃。又有因勞役喜怒，哀樂不節，飲食生冷，觸冒風寒，遂致胎動，若母有宿疾，子臟為風冷所乘，氣血失度，使胎不安，故令下血也。</p>

<h3>妊娠胎漏下血屬血熱脾虛不攝</h3>
<p>朱丹溪曰：胎漏多因於血熱，然有氣虛血少者，故《良方》論有下血服涼血藥，而下血益甚，食少體倦，此脾氣虛而不能攝血也。</p>

<h3>妊娠胎漏黃水屬肝脾病</h3>
<p>《大全》曰：妊娠忽然下黃汁如膠，或如豆汁，胎動腹痛。</p>
<p>薛立齋按：前證肝脾濕熱，用升陽除濕湯。若肝脾風熱，加味逍遙散。肝脾鬱怒，加味歸脾湯。脾胃氣虛，錢氏白朮散。若脾氣下陷，補中湯。肝經風熱，防風黃芩丸，風入腸胃，用胃風湯。</p>

<h3>妊娠胎漏下血分證用藥之法</h3>
<p>薛立齋曰：妊娠下血不止，名胎漏。血虛用二黃散，血去多用八珍湯，未應，用補中湯。若因事而動，下血，用枳殼湯加生熟地，未應，或作痛，更加當歸。血不止，八珍湯加膠、艾。若因怒氣，用小柴胡湯。若因風熱，一味防風丸。若因血熱，一味子芩丸。若脾氣虛弱，六君子湯。中氣下陷，補中湯。若氣血盛而下血者，乃兒飲少也，不必服藥。《千金方》治妊娠下血不止，名曰漏胎，血儘子死，方用生地八兩，清酒搗汁，服之無時，能多服佳。</p>
<p>慎齋按：以上七條，序胎前有胎漏下血之證也。妊娠胎漏，《金匱》主於癥病痼害，巢氏主於榮經有風，是屬有餘客邪為病也。若《產寶》以下，《大全》、丹溪主於氣虛血虛，是屬內傷不足為病也。觀立齋用藥一條，已分有餘不足證治矣。</p>

<h3>妊娠尿血屬熱滲入脬</h3>
<p>《大全》曰：娠婦勞傷經絡，有熱在內，熱乘於血，血得熱則流溢，滲入於脬，故令尿血。</p>

<h3>胎漏下血與妊娠尿血不同之辨</h3>
<p>李氏曰：胎漏自人門下血，尿血自尿門下血。妊娠尿血，屬胞熱者多，四物加山梔、發灰。又方，阿膠、熟地。</p>
<p>慎齋按：以上二條，序胎前尿血之證也。尿血易混於胎漏，得李氏一辨，已見分晰。但胎漏有無時頻出，尿血是熱入膀胱，本心經有火，移小腸，滲入膀胱，溺時則下，不溺則不下，即是小便溺血，但屬妊娠為異耳。</p>

<h3>妊娠小便淋屬腎虛膀胱熱</h3>
<p>《產寶百問》曰：腎者作強之官，技巧出焉，與膀胱為表裡，男子藏精，女子系胞。妊娠小便淋者，腎虛而膀胱有熱也。腎虛不能制水，則小便數。客熱膀胱，則水道澀而數，淋漓不宣，名曰子淋，地膚子湯主之。</p>

<h3>妊娠小便澀宜養血導郁</h3>
<p>陳良甫曰：孕婦小便澀少，由氣血聚養胎元，不及敷榮滲道，遂使膀胱鬱熱，法當養血以榮滲道，利小便以導鬱熱，用歸、芍調血，人參補氣，麥冬清肺，以滋腎水之源，滑石、通草利小便，以清鬱滯，名安榮散。方內有滑石，乃重劑，恐致墮胎，若臨月極妙。若在七八月前，宜去此味，加石斛、山梔尤穩。</p>

<h3>妊娠子淋須分二證</h3>
<p>萬密齋曰：子淋之病，須分二證。一則妊母自病，一則子為母病。然妊母自病，又分二證：或服食辛熱，因生內熱者；或自汗自利，津液燥者。其子為母病，亦分二證：或胎氣熱壅者，或胎形迫塞者。證既不同，治亦有別。大抵熱則清之，燥則潤之，壅則通之，塞則行之，此治之之法也。</p>

<h3>妊娠淋澀分經用藥之法</h3>
<p>薛立齋曰：妊娠小便澀少淋瀝，用安榮散。若肝經濕熱，用龍膽瀉肝湯。若肝經虛熱，用加味逍遙散。若服燥劑而小便頻數，或不利，用生地、茯苓、牛膝、黃柏、知母、芎、歸、甘草。或頻數而色黃，用四物加知、柏、五味、麥冬、元參。若肺氣虛而短少，用補中湯加山藥、麥冬。若熱結膀胱而不利，用五淋散。若脾肺燥不能生化，宜黃芩清肺飲。若膀胱陰虛，陽無所生，用滋腎丸。若膀胱陽虛，陰無所化，用腎氣丸。</p>
<p>慎齋按：以上四條，序胎前有小便淋澀之證也。淋有五，丹溪一主於熱，若妊娠淋病。《產寶》、《良方》以虛熱鬱熱，屬之膀胱。立齋則又推原肝經有濕熱、虛熱之別。正以膀胱為藏溺之器，而出溺之竅，則為足厥陰部分。故欲清膀胱之熱者，必兼疏厥陰之氣也。</p>

<h3>經論轉胞之證</h3>
<p>《甲乙經》曰：胞轉不得溺，少腹滿，關元主之。又曰：小便難，水脹，溺出少，胞轉，曲骨主之。</p>

<h3>轉胞病為胞系了戾宜利小便</h3>
<p>《金匱要略》曰：婦人病，飲食如故，煩熱不得臥，而反依息者何也？師曰：此名轉胞，不得溺也。以胞系了戾，故致此病。但利小便則愈，宜腎氣丸主之。</p>

<h3>轉胞病屬飽食用力因合陰陽所致</h3>
<p>《聖濟總錄》曰：胞受水液，氣不轉行，則小腸滿脹，或飽食用力，或因合陰陽，令胞屈闢，小便不下，遂致胞轉。其候水道不通，小腹急痛，煩悶汗出，氣逆奔迫，甚至於死，名曰胞轉，宜速治之。</p>

<h3>轉胞病屬忍尿疾走飽食入房所致</h3>
<p>楊仁齋曰：有胞系轉戾不通，不可不辨。</p>
<p>胞轉證候，臍下急痛，小便不通。凡強忍小便，或尿急疾走，或飽食忍尿，或忍尿入房，使水氣上逆，氣逼於胞，故屈戾而不得舒張也，胞落即殂。</p>

<h3>轉胞病屬強忍房事所致當治氣</h3>
<p>王海藏曰：轉胞小便，非小腸、膀胱、厥陰受病。蓋因強忍房事，或過忍小便，以致此疾。非利藥所能利，法當治其氣則愈，以沉香木香湯主之。</p>

<h3>轉胞病屬飽食氣傷胎系</h3>
<p>朱丹溪曰：有婦妊孕九月，轉胞小便不出，下急，腳腫，不堪活。診脈右澀，左稍和，此飽食氣傷，胎系弱，不能自舉而下墜，壓著膀胱，偏在一邊，氣急為其所閉，故水竅不能出。轉胞之病，大率如此。方用參、朮、陳皮、炙草、歸、芍、半夏、生薑，補血養血，氣血既旺，胎系自舉，則不下墜，方有安之理。頓飲之，控喉令吐藥，如是四服，小便通，下皆黑水。再服腹皮、枳殼、砂仁、青蔥二十劑，以防產而安。</p>

<h3>轉胞有四證所致宜舉其胎</h3>
<p>朱丹溪曰：轉胞病，胎婦稟受弱者，憂悶多者，性急躁者，食厚味者，大率有之。古方皆用滑利疏導藥，鮮有效。因思胞為胎所壓，展在一邊，胞系了戾不通耳。胎若舉起，懸在中央，胞系得疏，水道自行。然胎之墜下，必有其由也。</p>

<h3>轉胞病脬為熱所迫</h3>
<p>徐春甫曰：轉胞病，由脬為熱所迫，或忍小便，俱令水氣迫於胞，屈闢不得充暢。外水應入不得入，內溲應出不得出，內外壅滯，脹滿不通，故為轉脬。其狀小腹急痛，不得小便，甚者致死。</p>

<h3>轉胞病屬血少氣多有飲</h3>
<p>朱丹溪曰：有妊婦患此，脈之兩手似澀，重取則弦，此得之憂患。澀為血少氣多，弦為有飲。血少則胞弱而不能自舉，氣多有飲，則中焦不清而隘胞，胞知所避而就下，故墜。以四物加參、朮、半夏、陳皮、生薑，空心飲之，隨以指探吐藥汁，少頃又與，如是八帖而安。此法果為的確否，恐偶中耳。後有數人歷效，未知果何如也。</p>

<h3>轉胞病屬血氣虛弱不能上載其胎</h3>
<p>朱丹溪曰：有妊娠七八月，小便不通。百醫不能利，轉急脹，診之脈細弱。此血氣虛弱，不能上載其胎，故胎重墜下，壓住膀胱下口，因此溺不得出。若服補藥，升扶胎起，則自下，因藥力未至，愈加急滿，遂令老婦用香油塗手，自產戶托起其胎，溺出如注，脹急頓解。以大劑參、耆服之，三日後，胎漸起，小便如故。</p>

<h3>轉胞病屬中氣虛怯宜用升舉</h3>
<p>趙養葵曰：有妊婦轉胞，不得小便，由中氣虛怯，不能舉胎，胎壓其胞，胞系了戾，小便不通。以補氣加升舉之藥，令下竅通，補中湯加減是也。</p>

<h3>轉胞與子淋有痛不痛兩證不同</h3>
<p>《證治要訣》曰：轉胞之說，諸論有之，以胎漸長，且近下，逼迫於胞，胞為所逼而側，故名轉胞。胞即膀胱也。然子淋與轉胞相類。但小便頻數，點滴而痛者，為子淋。頻數出少不痛者，為轉胞，間有微痛，終與子淋不同。並宜生料五積散、五苓散加阿膠。</p>
<p>慎齋按：以上十二條，序胎前有轉胞之證也。妊娠轉胞，《甲乙》、《金匱》二條是詳轉胞證候也。而病機所屬，則有虛實之分。仁齋以下四條，主於忍尿、飽食、房事、脬熱，此實邪為病也。丹溪以下三條，主於血少氣虛，此不足為病也。胎前轉胞，大抵因氣虛血少，血少則胎無以養，氣弱則胎不能舉，因下墜而壓於膀胱，胞為之轉，而溺不出。備觀丹溪所論，雖有憂悶、性躁、厚味諸因，其立方處治，自探吐、推託二法外，唯以補氣補血為主。故立齋云：此證悉如丹溪治法為當。推廣言之，又有脾肺氣虛，不能下輸膀胱者；有氣熱鬱結膀胱，津液不利者；有金為火爍，脾土濕熱甚而不利者，當詳審施治也。</p>

<h1>卷四</h1>

<h2>胎前證　下</h2>

<h3>經論妊娠舌喑屬胞之絡脈絕</h3>
<p>《素問》曰：人有重身，九月而喑，此何為也？曰：胞之絡脈絕也。曰：何以言之？曰：胞絡者，繫於腎，少陰之脈貫腎，系舌本，故不能言。曰：治之奈何？曰：無治也，當十月復。</p>

<h3>妊娠不語名子喑不須藥</h3>
<p>《大全》曰：孕婦不語，非病也，間有如此者，不須服藥，臨產月，但服保生丸、四物湯之類，產下便語得，亦自然之理，非藥之功也。醫者不說與人，臨月以尋常藥服之，產後能語，以為醫之功，豈其功也哉。博陵醫之神者，曰郝翁士，有一婦人妊喑，嘿不能言。郝曰：兒胎大經壅，兒生經行則言矣，不可毒以藥。</p>
<p>薛立齋曰：《內經》窮理之言，人有患此，當調攝以需之，不必驚畏而泛用藥也。</p>

<h3>妊娠子喑以降心火清肺金為治</h3>
<p>張子和曰：婦人重身，九月而喑者，是脬之絡脈不相接也。經曰無治，雖有此論，可煎玉燭散二兩，放冷，入蜜少許，時呷之，則心火下降，而肺金自清，故能作聲也。</p>

<h3>妊娠子喑治當補心腎</h3>
<p>馬玄臺曰：經云，婦人重身，九月而喑者，胞之絡脈絕也，無治，當十月復。方論人之受孕，一月肝經養胎，二月膽經養胎，三月心經養胎，四月小腸經養胎，五月脾經養胎，六月胃經養胎，七月肺經養胎，八月大腸經養胎，九月腎經養胎，十月膀胱經養胎。先陰經而後陽經，始於木終於水，以五行之相生言也。然以理推之，手足十二經之脈，晝夜流行無間，無日無時而不共養胎氣也，必無分經養胎之理。今曰九月而喑，時至九月，兒體已長，胞絡、宮之絡脈，繫於腎經者，阻絕不通，故間有之。蓋腎經之脈，下貫於腎，上系舌本，脈道阻絕，則不能言，故至十月分娩後自能言，不必治，治之當補心腎為宜。《大奇論》以胞精不足者，善言為死，不言為生。此可驗九月而喑，非胞精之不足，故十月而復也。</p>
<p>張嶟璜按：喑謂有言而無聲，故經曰不能言。此不能二字，非絕然不語之謂。凡人之音，生於喉嚨，發於舌本。因胎氣肥大，阻腎上行之經。以腎之脈，入肺中，循喉嚨，系舌本。喉者，肺之部，肺主聲音。其人切切私語，心雖有言，而人不能聽，故曰喑。肺腎，子母之臟，故云不必治。若夫全解作不語，則為心病，以心主發聲為言也，與子喑了不相干。若子和有降心火之說，玄臺有補心腎之言。如果腎之脈絡絕，而上干心，則其病不治，豈有產後自復之理乎。故經云胞之絡脈絕，此絕字當作阻字解。</p>
<p>慎齋按：以上四條，序胎前有子喑之證也。妊娠不語，遵《內經》之旨，固無治法，故《大全》而下，後人不敢強立方論。獨子和以降心火為治，玄臺以補心腎立法，則以胞之絡脈，屬手足少陰二經故也。但產後不語，屬敗血之入心。中風舌喑，屬痰涎之滯絡。則胎前子喑，亦必有所感。更當詳證參治，以補張馬二公之未盡。若子喑用玉燭散，似屬無理。</p>

<h3>妊娠中風宜養血以安胎為主</h3>
<p>薛立齋曰：按《機要》云，風本為熱，熱勝則風動，宜靜勝其躁，是養血也。治法宜少汗，亦宜少下。多汗則虛衛，多下則損榮。雖有汗下之戒，而有中腑中臟之分。中腑者，多著四肢，則脈浮惡寒，拘急不仁。中臟者，多著九竅，則唇緩失音，耳聾鼻塞，目瞀便秘。中腑者宜汗，中臟者宜下，表裡已和，宜治在經，當以大藥養之。妊娠患之，亦當以此施治，佐安胎之藥為主，勿過用治中風藥。</p>

<h3>妊娠風痙為子癇屬體虛受風</h3>
<p>陳良甫曰：妊娠體虛受風，傷足太陽經絡，復遇風寒相摶，則口噤背強，甚則腰反張，名曰痙。其候冒悶不識人，須臾自醒，良久復作，謂之風痙，一名子癇。</p>

<h3>子癇分諸證用藥之法</h3>
<p>薛立齋曰：前證若心肝風熱，用鉤藤湯。肝脾血虛，加味逍遙散。肝脾鬱怒，加味歸脾湯。氣逆痰滯，紫蘇飲。肝火風熱，鉤藤湯。脾郁痰滯，二陳加竹瀝、薑汁。</p>

<h3>妊娠瘈瘲屬心肝二經風火相熾</h3>
<p>薛立齋曰：瘈者，筋脈急而縮。瘲者，筋脈緩而伸。一伸一縮，手足相引搐搦，此證多屬風。蓋風主搖動。駱龍吉云：心主脈，肝主筋。心屬火，肝屬木。火主熱，木主風。風火相熾，則為瘈瘲。治法，若因風熱，鉤藤湯加梔、柴、芩、術，以平肝木，降心火，養氣血；若風痰上湧，加半夏、南星、竹瀝；若風邪急搐，加全蠍、天蟲；若氣血虧損，八珍湯加鉤藤、山梔；若無力抽搐，戴眼反折，汗出如油者，肝絕也，不治。</p>
<p>慎齋按：以上四條，序胎前有中風證，而風痙、子癇、瘈瘲，其類及也。中風證多因，治法亦不一。立齋以潔古一論，為妊娠中風，治法唯靜勝其躁，養血為主，斯為療胎前中風之要。夫胎之賴以養者血也，血虛則易於感邪，血行風自滅。丹溪於胎前，唯清熱養血為主，立齋祖之，引《機要》一條為證論，誠有本矣。</p>
<p>慎齋再按：胎前中風，此正河間所謂將息失宜。腎水衰而心火旺，肝無所養，是非外中風邪，急當滋其化源，瀉南補北，壯水制火，則肝木自平，胎氣可安。恐養血猶屬第二義也。</p>

<h3>妊娠感寒咳嗽為子嗽</h3>
<p>陳自明曰：肺內主氣，外司皮毛，皮毛不密，寒邪乘之，入射於肺則咳嗽。夫五臟六腑俱受氣於肺，各以其時感於寒而為病。秋則肺受之，冬則腎受之，春則肝受之，夏則心受之，長夏則脾受之。嗽不已則傳於腑。妊娠而嗽，謂之子嗽。久嗽不已，則傷胎。</p>

<h3>妊娠咳嗽屬肺燥鬱熱</h3>
<p>朱丹溪曰：胎前咳嗽，由津血聚養胎元，肺乏濡潤，又兼鬱火上炎所致。法當潤肺為主，天冬湯主之。</p>

<h3>妊娠咳嗽分證用藥之法</h3>
<p>薛立齋曰：前證若秋間風邪傷肺，金沸草散；夏間火邪剋金，人參平肺散；冬間寒邪傷肺，人參敗毒散；春間風邪傷肺，參蘇飲。若脾肺氣虛，六君子加歸、芎、桔梗。腎火上炎，六味丸加五味。脾胃氣虛，為風寒所傷，補中湯加桑皮、杏仁、桔梗。若血虛，四物加桑皮、杏仁、桔梗。蓋肺屬辛金，生於己土，嗽久不已，多因脾虛不能生肺氣，腠理不密，致外邪復感。或因肺虛不能生水，致陰火上炎。治法，當壯土金，生腎水，以安胎為要。</p>
<p>慎齋按：以上三條，序胎前有咳嗽證也。咳嗽屬肺病，《大全》主於外感寒邪，丹溪主於內傷肺燥。若立齋則分四時所感，五臟均受，有風寒火之不同，外感內傷之各別。雖不專屬胎前咳嗽論，而治法無殊，總兼安胎為主也。</p>

<h3>妊娠傷寒以清熱安胎為主</h3>
<p>萬密齋曰：妊娠傷寒，專以清熱安胎為主。或汗或下，各隨五臟表裡所見脈證主治，勿犯胎氣。</p>

<h3>妊娠傷寒不可犯胎</h3>
<p>吳蒙齋曰：妊娠傷寒，六經治例皆同，但要安胎為主，凡藥中有犯胎者，不可用也。如藿香正氣散、十味芎蘇散、參蘇飲、小柴胡湯之類，有半夏能犯胎，如用，須去之。如桂、附、硝、黃等藥，皆動胎，凡用必須斟酌。大抵妊娠傷寒，合用湯劑，必加黃芩、白朮，能安胎，或與此二味煎湯與之。如妊婦素稟弱者，藥中四物湯佐之，不可缺。如用小柴胡，去半夏，加白朮，合四物湯用之。可以保胎除熱，其效如神。余仿此用之則妙矣。</p>
<p>慎齋按：白朮、黃芩，為安胎之聖藥，此丹溪之妙論也。丹溪以胎前須清熱，故用黃芩。胎前須健脾燥濕，故用白朮。若妊娠傷寒，為三陽經病，如頭痛惡寒發熱，白朮可遽用之乎？而謂其保胎除熱，是關門趕賊矣。</p>

<h3>妊娠傷寒用六合湯法</h3>
<p>《醫壘元戌》曰：胎前病，唯當安胎順氣。若外感四氣，內傷七情，以成他病，治法與男子無異，當於各證類中求之。但胎前病動胎之藥，切須詳審。當以四物湯、加減六合湯。</p>
<p>慎齋按：以上三條，序胎前有傷寒證也。傷寒六經傳變，婦人與男子無殊。唯妊婦患此，其用藥汗下溫之中，當以保胎為主。其一切犯胎之藥，當酌之，不可云有故無殞而毒藥亂投，以致傷胎夭枉也。</p>

<h3>妊娠瘧疾寒熱屬氣血虛損所致</h3>
<p>《產寶百問》曰：瘧者，寒熱之疾，皆因於風寒也。風為陽邪，化氣而為熱。寒為陰邪，化氣而為寒。陰陽相反，邪正更作。或陰並於陽，則陰實陽虛。若陽並於陰，則陽實陰虛。或先傷於風，後傷於寒，則先熱後寒。或先傷於寒後傷於風，則先寒後熱。作止有時，故名為瘧。經云：夏傷於暑，秋必病瘧。此因暑氣所傷也。若妊娠寒熱，皆因氣血虛損，風寒乘之，致陰陽並挾，寒熱互見。經云：陽微惡寒，陰弱發熱。此皆虛之所致，不因暑氣所作。若寒熱不已，熏蒸其胎，胎必傷，人參羌活湯主之。</p>

<h3>妊娠瘧疾用藥以安胎為主</h3>
<p>何松庵曰：妊娠病瘧，寒熱俱作。氣為陽，陽虛則惡寒。血為陰，陰虛則發熱。蓋懷胎最怕寒戰，筋骨皆振，易動其胎。用藥者，必以安胎為首務。蓋脾胃虛弱，飲食停滯。或為暑邪所感，六君子加桔梗、蒼朮、藿香。若外邪多，飲食少，藿香正氣散。外邪少，飲食多，人參養胃湯去半夏。熱多寒少者，清脾飲去半夏。虛者用四獸飲、四君子加陳皮、半夏、草果、大棗。若久不愈，六君子為主，佐以安胎藥。</p>

<h3>妊娠即瘧屬肝虛血燥</h3>
<p>趙養葵曰：有患胎瘧者，一遇有胎，瘧病即發。此人素有肝火，遇有孕則水養胎元，肝虛血燥，寒熱往來，似瘧非瘧也。以逍遙散清肝火，養肝血，兼六味丸，以滋化源。</p>
<p>慎齋按：以上三條，序胎前有瘧疾證也。妊娠瘧疾，或有風寒暑熱之邪，或有氣血虛損之候，寒熱交作，頷戰股慄，百節振搖，墮胎最易。故古人用藥，先以安胎為急。但邪不去，則胎亦未必安。故安胎莫先於去邪。而去邪如常山、草果、檳榔、厚朴、麻、桂、大黃，又未可浪投。唯發表之中兼補氣，清熱之中兼養血為當耳。</p>

<h3>妊娠痢疾屬飲食生冷</h3>
<p>陳良甫曰：妊娠飲食生冷，脾胃不能克化，致令心腹疼痛。若血分病，則色赤；氣分病則色白。血氣俱病，則赤白相雜。若熱乘大腸，血虛受患，則成血痢矣。</p>

<h3>妊娠痢疾屬相火上炎</h3>
<p>壺仙翁曰：有婦妊娠，病痢不止，診其脈虛而滑，兩關若澀。此由胎氣不和，相火上炎而有熱，似痢實非痢也。用黃芩、白朮以安胎，四物、生地以調血，數劑而安。</p>

<h3>妊娠痢疾屬下元氣虛</h3>
<p>薛立齋曰：有婦妊娠久痢，用消導理氣之劑，腹內重墜，胎氣不安。又用阿膠、艾葉之類不應，此腹重墜，下元氣虛也。胎動不安，內熱盛也。用補中湯而安，又用六君子湯全愈。</p>

<h3>妊娠下利黃水屬脾虧氣陷</h3>
<p>薛立齋曰：妊娠痢下黃水，乃脾土虧損，真氣下陷也，當升補中氣。若黃而兼青，乃肝木克脾土，宜平肝補脾。若黃而兼白，乃子令母虛，須補脾肺。若黃而兼黑，是水反侮土，必溫補脾腎。若黃而兼赤，乃心母益子，但補中益氣湯。若腸胃虛弱，風邪客之，用胃風湯。或脾氣不安，急補脾胃自安。凡安胎之藥，當臨病制宜，不必拘用阿膠、艾葉之類。</p>
<p>慎齋按：以上四條，序胎前有痢疾證也。胎前痢，亦有暑邪濕熱外感致病，不可專主飲食生冷為患。但妊娠痢疾，本於脾胃不和，因而氣血受病。氣傷則白，血傷則赤，若守河間之法降氣，後重自除，行血便膿自止。不知胎前之氣果可降乎？氣降則胎下墜。胎前之血果可行乎？血行則胎必墮。莫若多用木香以調氣，多用當歸以養血。此二藥，乃為胎前痢疾妙劑，再以四物倍白朮、黃芩。丹溪所謂先托住正氣，以固其胎，而後順氣和血，佐以消積導滯，此治妊痢之要法也。</p>

<h3>妊娠霍亂屬飲食風冷</h3>
<p>《大全》曰：飲食過度，觸冒風冷，陰陽不和，清濁相干，謂之霍亂。其間，或先吐，或腹痛吐痢，是因於熱也。若頭痛體疼，發熱，是挾風邪也。若風折皮膚，則氣不宣通，風熱上衝為頭痛。若風入腸胃，則泄痢嘔吐，甚則手足逆冷，此陽氣暴竭，謂之四逆。妊娠患之，多致傷胎。</p>
<p>立齋按：前證若因內傷飲食，外感風寒，用藿香正氣散。若因飲食停滯，用平胃散。若果脾胃頓傷，陽氣虛寒，手足逆冷者，須用溫補之劑。治當詳審。母使動胎也。</p>

<h3>妊娠霍亂吐利邪氣易傷胎元</h3>
<p>萬密齋曰：霍亂者，陽明胃經之病名也。因平日五味肥釀，腐積成痰，七情鬱結，氣盛為火，停蓄胃中，乍因寒熱之感，邪正交爭，陰陽相混，故令心腹絞痛，吐痢並作，揮霍變亂。如邪在上胃脘，則當心而痛，其吐多。邪在下胃脘，則當臍而痛，其利多。邪在中脘，其腹中痛，吐痢俱多。吐多則傷氣，利多則傷血。血氣受傷，不能護養其胎，邪氣鼓擊胎元，母未有不殞者。此危證，不可不亟治，宜香蘇散加藿香葉主之。</p>
<p>慎齋按：以上二條，序胎前有霍亂證也。妊娠霍亂，吐痢絞痛，最易傷胎。故胎前霍亂，宜辨飲食生冷，暑濕風寒四氣之感，隨其邪之所湊治之，而以保胎為主也。</p>

<h3>妊娠泄瀉見證用藥治法</h3>
<p>《大全》曰：妊娠泄瀉，或青或白，水穀不化，腹痛腸鳴，謂之洞泄。水穀不化，喜飲嘔逆，謂之協熱下利。並以五苓散利小便，次以黃連阿膠丸，或三黃熟艾湯以安之。若瀉黃有沫，腸鳴腹痛，脈沉緊數，用戊己丸和之。噯腐不食，胃脈沉緊，感應丸下之，後調和脾胃。若風冷，水穀不化，如豆汁，用胃風湯。寒冷，臍下陰冷，洞泄，用理中湯、治中湯。伏暑煩渴，瀉水，用四苓散。傷濕泄瀉，小便自利，用不換金正氣散、胃苓湯。此四證之大略也。</p>
<p>慎齋按：泄瀉之證多因，有內外之合邪，有虛實之不同。況胎前泄瀉，尤宜審因詳證。豈四證足以盡之乎？抑四證可執定數方以施治乎？</p>

<h3>妊娠泄瀉分因用藥之法</h3>
<p>薛立齋曰：泄瀉，若米食所傷，六君子加穀芽；麵食所傷，六君子加麥芽；肉食所傷，六君子加山楂。若兼寒熱作嘔，乃肝木侮脾土，六君子加柴胡、生薑。兼嘔吐腹痛，手足逆冷，乃寒水侮土，六君子加薑、桂。不應，錢氏益黃散。若元氣下陷，發熱作渴，肢體倦怠，補中湯。若泄瀉色黃，乃脾土真色，六君子加木香、肉果。若作嘔不食，腹痛惡寒，乃脾土虛寒，六君子加木香、薑、桂。若瀉在五更侵晨，飲食少思，乃脾腎虛弱，五更服四神丸，日間服白朮散。如不應，或愈而復作，或飲食少思，急用八味丸，補命門火，以生脾土為善。</p>
<p>慎齋按：以上二條，序胎前有泄瀉證也。妊娠泄瀉，必原其由。大抵不外脾腎二臟虛者居多。夫血統於脾，血壅胎元，則脾陰虛而食不運化，水穀難消而作瀉。胎繫於腎，腎氣弱，命門火衰，胎竊其氣以擁護，而腎間之陽不能上蒸脾土，則為瀉。此妊娠泄瀉之由也。雖其間不無風寒暑濕之外感，飲食生冷之內傷，而屬於脾腎有虧者，其本也。《大全》漫序四證，為妊娠泄瀉大略，已屬草率無理。立齋又以大概泄瀉證候，分配某證用某藥為治，此膠柱鼓瑟，印定後人眼目，予不能無議者也。</p>

<h3>妊娠傷食屬於飲食不節</h3>
<p>《大全》曰：經云：飲食自倍，腸胃乃傷。又云：陰之所生，本在五味，陰之五宮，傷在五味。若妊娠飲食不節，生冷毒物，恣性食啖，致傷脾胃。故妊娠傷食，最難用藥，唯木香丸、白朮散二方最穩。</p>

<h3>妊娠傷食分證用藥之法</h3>
<p>薛立齋曰：東垣云：脾胃之氣壯，則過時而不飢，多食而不傷。蓋胃主司納，脾主消化，五臟之本也。食倍而傷者，脾氣虛而不化也。若投以峻劑，則脾胃復傷，而胎亦損。當審所因調治。若飲食停滯，或腹痛，平胃散。嘔吐噁心，加枳殼、砂仁。吞酸噯腐，加黃連、吳茱。腹滿泄瀉，六君子湯。停肉食，加山楂；麵食，加麥芽、卜子；糯食，加白酒麴；米食，加穀芽；魚腥傷，倍陳皮；傷辛熱之物，加黃連；傷生冷之物，加砂仁、木香。大凡脾胃虛弱，飲食難化，以白朮、陳皮為末，神麯丸最穩，枳殼丸可暫用，枳實峻厲，能耗真氣，治者慎之。</p>
<p>慎齋按：以上二條，序胎前有傷食證也。妊娠傷食，多由脾胃虛弱，不能運化。況胎以脾胃為主，脾胃強，則胎系如懸盅而不墜。若傷食不化，則脾困而胎不能固。故凡消食導滯，先以補脾健胃為主，則飲食自化。一切峻厲克伐之藥，未可浪投，以傷胎氣。觀立齋一條，得其本矣。</p>

<h3>妊娠吐血屬臟腑有傷氣逆於上</h3>
<p>《大全》曰：妊娠吐血者，皆由臟腑有傷。凡憂思驚怒，皆傷臟腑，氣逆於上，血隨而溢，心悶滿煩，久而不已，多致墮胎。</p>

<h3>妊娠吐血分證用藥之法</h3>
<p>薛立齋曰：妊娠吐血，若肝經怒火，先用小柴胡、山梔、生地，次用四物、加味逍遙散；若肝經風熱者，防風子芩丸；心經有熱者，硃砂安神丸；心氣不足者，補心湯；思慮傷心者，妙香散；胃經有火者，犀角地黃湯；膏粱積熱者，加味清胃散；肺經有火者，黃芩清肺飲；氣不攝血，用補中湯；腎經虛火者，加味六味丸。</p>
<p>慎齋按：以上二條，序胎前有吐血證也。吐血證，或七情內傷，或六淫外感，皆足致失血之患。而妊娠吐血，一主火熱者，正以氣血壅養胎元，或有所感，則氣逆而火上乘，此立齋分證，獨主火論也。但火有虛實之分，實火當清熱以養血，虛火當滋陰以補水，則胎安而可固。若執以尋常治血之法，用行血消血之劑，胎必墮，而禍不旋踵矣。</p>

<h3>妊娠喘息屬肺隘氣爭</h3>
<p>《產寶百問》曰：胎前喘息，皆由榮衛之氣流行失度。氣經於臟，臟不能受，諸氣上並於肺，肺隘而氣爭，故令喘。其始得之，或因恐墜則精卻，卻則上焦閉而氣不行，則留於肝，肝乘於肺，此喘出於肝也。或因驚恐，驚則心無所依，神無所歸，氣亂於中，心乘於肺，此喘出於心也。或因墮水跌僕，腎氣暴動，傷而不通，氣留於腎，腎氣上乘於肺，此喘出於腎也。或因飽食過傷。動作用力，穀氣不行，脾氣逆肺，此喘出於脾也。諸臟相乘為喘，名各不同。</p>

<h3>妊娠胎逆作喘屬於火</h3>
<p>朱丹溪曰：妊娠因火動胎，逆上作喘，急則用條芩、香附為末，水調服。</p>

<h3>妊娠作喘屬毒藥傷胎</h3>
<p>呂滄洲曰：有婦胎死於腹，病喘不得臥，醫以風邪傷肺治之。診其脈，氣口盛人迎一倍，左關絃動而疾，兩尺俱短而離經，因曰：病蓋得之毒藥動血，以致胎死不下，奔迫而上衝，非風寒作喘也。大劑芎歸湯，加催生藥服之，夜半果下一死胎而喘止。其夫曰：病妾誠有懷，以室人見嫉，故藥去之，眾所不知也。</p>
<p>慎齋按：以上三條，序胎前有喘證也。《內經》論喘屬於肺經為病。若妊娠氣喘，有乍感風寒而不得臥者，客邪勝也。發散自愈，參蘇飲主之，三拗湯在所斟酌。若脾虛四肢無力，肺虛不任風寒，腎虛腰痠，短氣不能步，猝然氣喘不息。此脾肺素虧，母虛子亦虛，腎氣不歸元而上乘於肺也。生脈散、補中湯去升、柴，加沉香、補骨主之。《產寶》一條，是泛論喘證，有五臟相乘，非論胎前病也。丹溪火動作喘，此胎前最多，至於毒藥傷胎病喘，時俗往往有之，病機之不可不察者也。</p>

<h3>婦人無故悲傷屬於臟躁</h3>
<p>張仲景曰：婦人臟躁，悲傷欲哭，象如神靈所作，數欠伸，甘草小麥大棗湯主之。</p>

<h3>婦人臟燥悲傷治驗</h3>
<p>許學士曰：有一婦人，數次無故悲泣不止，或謂有祟，祈禳請禱備至，終不應，予憶《金匱》有此證，急治藥，盡劑而愈。古人識病制方，種種妙絕如此。</p>

<h3>妊婦臟燥悲傷治驗</h3>
<p>陳良甫曰：記管先生治一妊娠四五月，臟燥悲傷，遇晝則慘慼淚下，如有所憑，與仲景大棗湯而愈。</p>

<h3>妊婦悲哀煩躁證用藥法</h3>
<p>薛立齋曰：有一妊婦，悲哀煩躁，其夫詢之，云我無故，但欲自悲耳。用仲景方，又用淡竹茹湯，佐八珍湯。但前證或因寒水攻心，或肺有風邪者，宜審察治之。</p>
<p>慎齋按：以上四條，序臟燥悲傷證。仲景、學士二條，是概病機也。良甫、立齋二條，方主妊娠見證。無故悲傷屬肺病。臟燥者，肺之臟燥也。胎前氣血壅養胎元，則津液不能充潤，而肺為之燥。肺燥當補母，故甘草、大棗以補脾。若立齋用八珍湯，補養氣血，真佐前人未盡。</p>

<h3>妊娠腹內盅鳴</h3>
<p>《大全》曰：孕婦腹內盅鳴，用鼠窟前後土為細末，研麝香，酒調下立愈。</p>

<h3>妊娠腹內兒哭</h3>
<p>《產寶》曰：腹中臍帶上疙瘩，兒含口中，因妊婦登高舉臂，脫出兒口，以此作聲，令妊婦曲腰就地，如拾物狀，仍入兒口即止。又云，孕婦腹中兒哭，治法亦用空房中鼠穴土，同川黃連濃煎汁飲之，即止。</p>
<p>慎齋按：孕婦腹內盅鳴，即是兒哭證同類，故《大全》治法亦無異。立齋云：黃連性寒，麝香開竅。當酌用，究竟此作何證。凡病能有《靈》、《素》不載，而後人以意治之，不可深解者，此類是也。</p>

<h3>妊娠胎動腹痛諸因</h3>
<p>《產寶百問》曰：胎動腹痛，其理不一，緣飲食冷熱，動風毒物，或因交接動搖骨節，傷犯胞胎。其候多嘔，氣不調和。或服熱藥太過，氣血相干，急服順氣安胎藥。不然，變成胎漏難安矣。</p>

<h3>妊娠胎動不安由衝任經虛諸因所感</h3>
<p>陳良甫曰：妊娠胎動不安者，由衝任經虛，受胎不實也。有飲酒房室過度，損動不安。有忤觸傷僕，而動不安。有怒氣傷肝，或鬱結不舒，觸動血脈不安。有過服暖藥，並犯禁之藥，動而不安。有因母病而胎動者，但治母病，其胎自安。有因胎不堅固，動及母病者，但當安胎，其母自愈。</p>

<h3>妊娠胎動不安辨子母死生之法</h3>
<p>《大全》曰：妊娠胎動，或飲食起居，或衝任風寒，或跌僕擊觸，或怒傷肝火，或脾氣虛弱，當各推因治之。輕者轉動不安，重者必致傷墮。若面赤舌青，是兒死也。面青舌赤吐沫，是母死也。唇口色青，兩邊沫出，是子母俱死，須察治之。</p>
<p>慎齋按：以上三條，序妊娠有胎動不安證也。妊娠胎動不安，必有其由，《產寶》二條，原其因也。《良方》三條，是驗胎動有死生之法也。</p>

<h3>妊娠胎動與胎漏之辨</h3>
<p>《女科正宗》曰：胎動與胎漏皆下血，胎動則腹痛，胎漏無腹痛。故胎動宜行氣，胎漏宜清熱。蓋緣子宮久虛，致令墜胎，其危同於風燭，非正產可比，急以杜仲丸預服。</p>

<h3>妊娠墜僕傷胎</h3>
<p>《大全》曰：妊娠驚胎者，乃懷娠將滿，胎神已具。墜僕傷胎，甚至下血不醒。若欲驗子母安否，當參前論治之。</p>

<h3>妊娠熱病傷胎</h3>
<p>陳良甫曰：凡妊娠患熱病，臟腑熏灼，其胎致死，身冷而胎不自出，服黑神散暖其胎，氣溫即自下。藥用附子、桂心、乾薑、當歸、生地、白芍、黑豆。</p>

<h3>妊娠挾病傷胎</h3>
<p>《大全》曰：妊娠羸瘦，或挾疾病，臟腑虛損，氣血枯竭，既不能養胎，致傷胎氣不固，終不能安者，可下之，免害妊婦。</p>
<p>慎齋按：既云臟腑虛損，氣血枯竭，而遽云下之，以免害妊婦，獨不顧披枝傷根之患乎？</p>

<h3>妊娠築磕傷胎</h3>
<p>《大全》曰：妊娠五七日，因事築磕著胎，或子死腹中，惡露以下，疼痛不止，口噤欲絕，用神妙佛手散探之。若不損則痛止，子母俱安。若損胎，立便逐下。又名芎藭湯。又云此藥治傷胎去血，多神效。</p>

<h3>妊娠毒藥傷胎見證不可作中風治</h3>
<p>《捷徑方》曰：治毒藥攻胎，藥毒衝上，外證牙關緊急，口不能言，兩手強直握拳，自汗，身微熱，與胎前中風相似。但其脈浮而軟，十死一生，醫多不識。若作中風治之，必死。用白扁豆二兩，生，去皮為末，汲新水調下即效。</p>

<h3>妊娠毒食傷胎</h3>
<p>《捷徑方》曰：妊婦或食毒物，或誤服草藥，傷動胎氣，下血不止，胎尚未損，服之可安，已死，服之可下。用桂、桃仁、丹皮、赤芍、茯苓，名奪命丸，淡醋湯下，丹溪亦稱其妙。</p>
<p>慎齋按：以上七條，序胎前有傷胎證也。妊娠懷胎。或飲食不慎，起居不時，則有傷胎之患。而胎之傷也不一，有驚恐墜僕，有熱病諸疾，有築磕、毒藥、毒食種種，均足致胎之傷。此非脈之可憑，必須醫者數問。以悉其情，而後可以審證施治也。</p>

<h3>子死腹中分寒熱用藥下法論</h3>
<p>《聖濟總錄》曰：胞衣未下，急於胎之未生。子死腹中，危於胎之未下。蓋胞衣未下，子與母氣通其呼吸。若子死腹中，胞臟氣寒，胎血凝冱，氣不升降，古方多以行血順氣藥，及硝石、水銀、硇砂之類。若胎已死，軀形已冷，血凝氣聚，復以至寒之藥下之，不唯無益，而害母命者多矣。古人用藥，深於用意。子死之理有二端，用藥寒溫，各從其宜。有妊娠胎漏，血儘子死者。墜墮顛仆，有內傷子死者，有久病胎萎子死者。以附子湯進三服，使胞臟溫暖，凝血流動。蓋附子能破寒氣、墮胎，此用溫藥之意也。有因傷寒熱病溫瘧之類，胎受邪熱毒氣，內外交攻，因致胎死，留於胞臟。古人慮胎受毒氣必脹大，故用朴硝、水銀、硇砂之藥。不唯使胎不長，又能使胎化爛，副以行血順氣之藥，死胎即下也。</p>

<h3>妊娠胎病宜下</h3>
<p>陳良甫曰：人之胃氣壯實，衝任榮和，則胎得其所，如魚處淵。若氣血虛弱，無以滋養，其胎終不能成，宜下之，以免其禍。</p>

<h3>妊娠死胎用牛膝</h3>
<p>《證治要訣》曰：有胎漏不止，欲因其勢，遂下之，唯佛手散。可安即安，不可安即下，順其自然。醫者檢方，用牛膝一兩，酒煎服。謂牛膝補下部藥，用之何害？服之未下，又進桂香散，血遂暴下如決，煎獨參湯未成而卒。或問，牛膝補藥而能墮胎，何也？曰：生則宣而熟者補。故破血之與填精，如箭鋒相射，豈獨牛膝哉。鹿角亦墮胎破血，煎為白膠則安胎止血。因其熟而信其生，此之謂粗工，著以為世戒。</p>
<p>慎齋按：以上三條，序胎傷用下，恐有誤下之戒也。妊娠胎傷宜下，下法最宜謹，不可輕議。如胎死腹中，必先驗舌青、腹冷、口穢的確，方可用下，亦必先固妊婦本元，補氣養血，而後下之。若偶有不安，未能詳審，遽用峻厲攻伐，豈能免不測之禍，此《要訣》云順其自然四字最妙。立齋亦云，胎果不能安者，方可議下，慎之慎之，前賢之垂戒深矣。</p>

<h3>妊娠墮胎分月數調養</h3>
<p>巢元方曰：妊娠受胎在腹，七日一變。今婦人墮胎，在三月五月七月者多，在二月四月六月者少。臟陰而腑陽，三月屬心，五月屬脾，七月屬肺，皆在五臟之脈，陰常易虧，故多墮耳。如在三月曾墮，後受孕至三月亦墮，以心脈受傷也，先須調心。五月七月亦然，唯一月墮胎，人皆不知也。一月屬肝，怒則多墮，洗下體則竅開亦墮。一次既墮，肝脈受傷，下次亦墮。今之無子者，大半是一月墮胎，非盡不受孕也。故凡初交後，最宜將息，勿復交接，以擾子宮。勿令勞怒，勿舉重，勿洗浴，又多服養肝平氣藥，則胎固矣。</p>

<h3>妊娠墮胎屬中衝脈傷</h3>
<p>孫《千金》曰：凡女人受孕，經三月而墮者，雖氣血不足，乃中衝脈有傷。中衝脈即陽明胃經供應，胎孕至此時，必須節飲食，絕欲戒怒，庶免墮胎之患。</p>

<h3>妊娠墮胎屬心包脈虛</h3>
<p>潘碩甫曰：巢氏論諸經脈養胎，各三十日，而十二經中，獨心與小腸不養胎，何也？心為牡臟，小腸為腑，主生血而合脈，經曰臟真通於心，心藏血脈之氣也。有孕則經脈不通，許學士所謂閉經以養胎是也。是知胎以血為本，始終皆在於心，自不當以輸養分次第矣。三月之時，心包絡養胎。《靈樞》云心包主脈，若分氣及胎，脈必虛代。經云心合脈，蓋心與包雖分二經，其實原屬一臟故也。若至期，當養之經，虛實不調，則胎不安，甚則下血而墮矣。</p>

<h3>妊娠屬風冷乘子宮</h3>
<p>齊仲甫曰：婦人血氣調和，胎氣乃安。若血氣虧損，子宮為風冷所乘，致榮虧衛弱，不能榮養其胎而墮。假令妊娠三月，當手心主包絡養之。如不善攝生，傷其經，則胎必墮，後有娠，至其時復墮。如妊娠腰常痛，須防墮胎。腰為腎府，女子以系胞故也。</p>

<h3>妊娠胎墮屬血虛內熱</h3>
<p>朱丹溪曰：陽施陰化，胎孕乃成。血氣虛損，不足以榮其胎，則自墮。譬如枝枯則果落，藤萎則花墜。或勞怒傷情，內火便動，亦能墮胎。正如風撼其樹，人折其枝也。火能消物，造化自然。《病源》乃謂風冷傷子臟而墮，此未得病情者也。有孕婦至三四月必墮，其脈左手大而無力，重取則澀，知血少也。止補中氣，使血自榮。以白朮濃煎，下黃芩末，數十劑而安。因思胎墮於內熱而虛者為多。曰熱曰虛，當分輕重。蓋孕至三月，上屬相火，所以易墮。不然，黃芩、熟艾、阿膠何為安胎妙藥耶。</p>

<h3>妊娠墮胎屬性躁少陽火動</h3>
<p>汪石山曰：有婦性躁急，常患墮胎已七八。診其脈皆柔軟無力，兩尺雖浮而弱，不任循按。此因墮胎太多，氣血耗甚，胎無滋養，故頻墮也。譬之水涸而禾枯，土削而木倒。況三月五月，正屬少陽火動之時，加以性躁而急，故墮多在三五七月也。宜大補陰湯，去桂加芩、柏，蜜丸服之。</p>

<h3>妊娠胎墮屬相火傷精</h3>
<p>朱丹溪曰：有婦經住，或成形未具，其胎必墮。察其性急多怒，色黑氣實，此相火太盛，不能生氣化胎，反食氣傷精故也。</p>

<h3>妊娠胎墮屬子宮真氣不全</h3>
<p>朱丹溪曰：有婦經住三月後，尺脈或澀，或微弱，其婦卻無病，知是子宮真氣不全。故陽不施，陰不化，精血雖凝，終不成形，至產血塊，或產血胞也。唯脈洪盛者，胎不墮。</p>

<h3>妊娠胎墮之因有五由氣血虛不能榮養胎元</h3>
<p>王海藏曰：墮胎皆由氣血虛損，不能榮養胎元而墮。或七情太甚，內火發動，火能消物而墮，或過傷勞役飢飽，動胎而墮。或過於房事，觸動其胎而墮。或勞力跌撲閃挫，傷動其胎而墮。或大怒悲哀，傷動心肝之血而墮。然小產重於大產，由於胎臟損傷，胞系腐爛故也。治宜補虛生肌肉，養臟氣，生新血，去瘀血為主。或素有墮胎之患者，宜按證治之。</p>

<h3>妊娠墮胎先補脾胃</h3>
<p>王節齋曰：婦人墮胎，多在三五七月。除跌撲損傷外，若前次三月而墮，則下次亦必如期而墮。故於產後，須多服養氣血之劑，以固胎元而補其虛。如養胎全在脾胃，譬猶盅懸於梁，梁軟則盅下墜，折則墮矣。故白朮為補脾安胎之要藥也。若因氣者，多加砂仁，少佐木香以行氣。</p>
<p>慎齋按：以上十條，序胎前有墮胎證也。妊娠墮胎，有客邪外傷而墮者，有氣血虛弱而墮者，有勞力房事動火而墮者，前條已備病機之要。而保胎之法，節齋之論，在養脾胃其本也。莫若《千金》保胎丸，用白朮、黃芩、熟地、當歸、杜仲、續斷、阿膠、香附、益母、川芎、陳皮、砂仁、艾葉，棗肉丸一方為最妙。趙養葵得其意，以六味丸加杜仲、續斷、阿膠、五味，急滋腎水，以固胎元。正以胎繫於腎，腎氣壯則胎固而可安。此正補脾不如補腎之要妙也。</p>

<h3>墮胎後有下血不止血凝不出二證</h3>
<p>齊仲甫曰：血寒則凝，血溫則散。若墮胎損經，其血不止，或不出。一則因熱而行，一則氣虛不斂。瀉血多者，必煩悶而死。或因風冷墮胎，血冷相搏，氣虛血逆上，則血結不出，搶上攻心，則煩悶而死，當溫經逐寒，其血自行。若血淋瀝不止，是衝任氣虛，不能約制故也，宜膠艾湯，加伏龍肝散。</p>

<h3>墮胎後下血不止宜補胃氣</h3>
<p>陳良甫曰：墮胎後復損經脈，下血不止，甚則煩悶至死，皆以調補胃氣為主。</p>
<p>慎齋按：以上二條，序墮胎之後，有下血不止，有血凝不出二證也。墮胎而血出過多不止者，經脈損而衝任之氣虛而不攝，是不足病也，法當大補氣血以固其脫。墮胎而血凝不行作痛者，外邪乘而敗濁之血閉而不流，是有餘病也，法當導瘀消蓄，以溫其經。不特墮胎為然也，即產後見是證，亦宜以此治之。</p>

<h3>半產屬衝任氣虛胎元不固</h3>
<p>武叔卿曰：妊娠日月未足，胎氣未全而產者，謂之半產。蓋由妊婦衝任氣虛，不能滋養胎元，胎氣不固。或顛撲閃墜，致氣血損動，或因熱病溫瘧之類。仲景謂虛寒相摶，此名為革，婦人則半產漏下是也。</p>

<h3>小產由於欲動火擾</h3>
<p>《產寶百問》曰：驢馬有孕，牡者近身則蹄之，名為護胎，所以絕無小產。人之胎系胞中，氣血養之。靜則神藏，欲火一動，則精神走泄，火擾於中，則胎墮矣。種玉者，知欲而不知忌，可不慎哉。</p>
<p>戴景元曰：婦人覺有娠，男即不宜與接。若不忌，主半產。蓋女與男接，欲動情勝，亦必有所輸泄，而子宮不閉，固多致半產。女科書俱無此論，可謂發前人未發。</p>

<h3>小產有三因之感戒服熱藥</h3>
<p>《便產須知》曰：半產俗呼為小產，或三月四月。或五月六月，皆為半產，以男女成形故也。或因憂恐悲哀暴怒，或因勞力打撲損動，或因觸冒風寒暑熱，大忌黑神散熱藥，轉生他病，宜玉燭散、和經湯之類。蓋小產不可輕視，將養十倍於正產可也。</p>
<p>慎齋按：妊娠有三因之感，黑神散固在所忌，而玉燭散亦未便可服也。</p>

<h3>婦人半產誤用寒藥損治宜活血升舉論</h3>
<p>李東垣曰：婦人分娩，半產漏下，昏冒不省，瞑目無知，蓋因陰血暴亡。有形血去之後，則心神無所養。心與包絡者，君火相火也。得血則安，亡血則危。火上熾，故令人昏冒。火乘肺，故瞑目。不省人事，是陰血暴亡，不能鎮撫也。血已虧損，醫反用滑石、甘草、石膏，辛甘大寒之藥。瀉氣中之熱，是血虧瀉氣，二者俱傷，反成不足虛勞病。夫昏迷不省者，上焦心肺之熱也。為無形之熱，而用寒涼之藥驅令下行，豈不知上焦之病，悉屬於表，乃陰證也，汗之則愈。今反下之，暴虧氣血，生命豈能久長。又不知《內經》有云，病氣不足，宜補不宜瀉。瞑目閤眼之病，悉屬於陰，宜汗不宜下。又不知傷寒鬱冒，得汗則愈，是禁寒涼藥也。分娩半產，本氣不病，是暴去有形之血，亡血則補血，又何疑焉。補血則神昌，血下降亡，當補而升舉之，心得血則能養而神不昏。血暴降下，是秋冬之令太旺，今舉而升之，以助其陽，則目張而神不昏迷矣。今立方，生熟地四物，加紅花、細辛、蔓荊、羌、防、升、柴、葛根、藁本、甘草，補血養血，生血益陽，以補手足厥陰之不足，名全生活血湯。</p>
<p>慎齋按：東垣先生之論至妙，但半產病昏迷不省，謂上焦心肺表病，而曰汗之則愈，引傷寒鬱冒證，以得汗為愈，作半產證治法，豈不知亡血家不可發汗之義。且立方風藥倍多於血藥，且云升舉其陽之意，又不用一味氣藥，以益血之脫，是不能無疑於此論也，俟正之。</p>

<h3>小產用藥之法</h3>
<p>薛立齋曰：小產重於大產，大產如慄熟自脫。小產如生採，破其皮殼，斷其根蒂也。但人輕忽致死者多，治法宜補形氣，生新血，去瘀血。若未足月，痛而欲產，芎歸補中湯倍加知母止之。若產而血不止，人參黃耆湯補之。若產而心腹痛，芎歸湯主之。胎氣弱而小產者，八珍湯固之。</p>
<p>慎齋按：以上五條，序胎前有半產證也。妊娠半產，非七情六淫，勞役房室，則無是患。故用藥與正產無殊，總不外丹溪大補氣血為主一論也。然墮胎與半產證有別，如一月二月三月四月，胎未成形而下者，名曰墮胎。至五月六月七月八月，胎已成形而下者，名曰半產。墮胎總屬妊婦氣血虛弱，衝任經虛，以致胎元不固。故《千金》保胎丸一方最妙，而趙養葵以六味飲加杜、續、五味、阿膠，為安胎之聖藥。此傳心之秘典也。</p>

<h3>婦人懷胎有未足月而產有過期而不產</h3>
<p>《婦人良方》曰：婦人懷胎，有七月八月而產者，有至九月十月而產者，有經一年二年，乃至四年而後產者，各依法治之。</p>
<p>婁全善曰：先期欲產者，涼血安胎。過期不產者，補血行滯。</p>

<h3>妊婦胎孕遲速論</h3>
<p>虞天民曰：或問，娠婦有按月行經，而胎自長者，有三五個月間，其血大下而胎不墮者，或及期而分娩，或逾月而始生，其理何與？曰：按月行經，而胎日長者，名曰盛胎。其婦血氣充盛，養胎之外，其血有餘故也。有數月之胎，而血大下，謂之漏胎。因事觸胎，動其妊脈，故血下而不傷子宮也。然雖孕中失血，胎雖不墮，氣血亦虧，多致逾月不產。曾見有十二三月，或十七八月，或二十四五個月生者，往往有之。俱是氣血不足，胚胎難長故耳。凡十月之後未產者，當服大補氣血之藥，以培養之，庶無分娩之患也。</p>
<p>慎齋按：妊娠十月而產，其常也。其有逾者，如唐堯之與漢昭是也。若云二年四年，則怪誕不經矣。尚得謂胎孕乎？虞花溪又從而附會之，無稽之言，勿聽可也。</p>

<h3>婦人胎孕變常記</h3>
<p>李時珍曰：女子二七天癸至，七七天癸絕，其常也。有女年十二、十三而生子，如褚記室所載，平江蘇達卿之女，年十二受孕，有婦人年五十、六十而生子，如《遼史》所載，亟普妻，年六十，生二男一女。此又異常之尤，學醫者宜留心焉。</p>
<p>慎齋按：以上三條，序胎孕育產，有遲速變異之證也。</p>

<h3>妊娠胎萎燥屬於所稟怯弱</h3>
<p>《聖濟總錄》曰：人受氣於有生，十二經脈迭相滋養。凡胎處胞中，或有萎燥者，由孕婦所稟怯弱，不足自周。陰陽血氣偏勝，非冷即熱，胞胎失於滋養，所以萎燥不長也。唯宜滋母血氣，則胎從而有養矣。</p>

<h3>妊娠胎氣不長屬脾胃飲食減少</h3>
<p>《聖濟總錄》曰：妊娠將理無方，脾胃飲食減少，不能行榮衛，化精微，養衝任，故令胎臟內弱，子氣不足，生化稍虧。巢元方謂母病療母，則胎安是也。若使脾胃和而能食飲，水穀化而運氣血，何慮胎氣不長也。</p>
<p>慎齋按：以上二條，序妊娠有胎萎不長證也。妊娠以十二經脈養胎，全賴氣血以充養胎元。而氣血之旺，唯以脾胃水穀之氣化精微，而生血氣。雖有宿疾失調，總以健脾扶胃，為長養胎元之本，此《聖濟》一條，為知要也。</p>

<h3>鬼胎屬於榮衛虛損精神衰弱</h3>
<p>《婦人良方》曰：人之臟腑調和，則血氣充實，風邪鬼魅，不能幹之。若榮衛虛損，精神衰弱，妖魅鬼精，得入於臟，狀如懷娠，故曰鬼胎也。</p>

<h3>鬼胎屬女人之思想所結</h3>
<p>虞天民曰：或問，婦人懷鬼胎者何歟？曰：晝之所思，為夜之所見。凡男女之性淫而虛者，肝腎相火無時不起，故勞怯人多夢與鬼交。所謂鬼胎者，偽胎也，非實有鬼神交接成胎也。古方有云，思想無窮，所願不遂，為白淫。白濁流於子宮，結為鬼胎。本婦自己之血液淫精結聚成塊，胸腹脹滿，儼若胎孕耳，非偽胎而何？滑伯仁《醫驗》有楊天成女，薄暮遊廟，廟廡見一黃衣神，覺心動，是夕夢與交，腹漸大如孕，邀伯仁診之，曰：此鬼胎也。女道其故，遂與破血墮胎之藥，下如蝌蚪魚目者二升許，遂安。此非遇神交乎？曰：有是事，實無是理。豈有土木為形，能與人交而有精成胎耶？此非神之惑於女，乃女之感於神耳。度此女必年長無夫，正所謂思想無窮，所願不遂也。</p>

<h3>鬼胎屬元氣不足以補元氣為主</h3>
<p>薛立齋曰：鬼胎證，因七情相干，脾肺虧損，氣血虛弱，行失常道，衝任違乖致之。乃元氣不足，病氣有餘也。若見經候不調，就行調補。庶免此證。治法，以補元氣為主，佐以雄黃丸、斬鬼丹之類行散之。</p>

<h3>鬼胎屬鬱怒傷肝脾所致</h3>
<p>薛立齋曰：一婦人經閉八月，肚腹漸大，面色或青或黃，用胎證藥不應。診視之，面青脈澀，寒熱往來，肝經血病也。面黃腹大，少食倦體，脾經血病也。此鬱怒傷脾肝之證，非胎也。不信，仍用治胎散，不驗，用加味歸脾、逍遙二藥愈。</p>
<p>慎齋按：以上四條，序孕婦有鬼胎之證也。</p>

<h3>婦人腸覃似孕屬氣病論</h3>
<p>羅謙甫曰：有女子月事不下，腹如懷子狀，醫者不知《內經》有腸覃、石瘕之病名，而疑為妊孕。經云：腸覃者，寒氣客於腸外，與衛氣相摶，氣不得榮，因有所繫，瘕而內著，惡氣乃起，息肉乃生。其始生，大如雞卵，稍以益大，至其大如懷子狀，久則離歲，按之則堅，推之則移，月事以時下，此其候也。夫腸者，大腸也。覃者，延也。大腸以傳導為事，肺之腑也。肺主衛，衛為氣，得熱則泄，得寒則泣。今寒客大腸，故衛氣不榮，有所繫止，而結瘕在內貼著，延久不已，是名腸覃。氣散則清，氣聚則濁，結為瘕聚。所以惡氣發起，息肉乃生，小漸益大，至期而鼓，其腹如懷子狀。此氣病而血未病，故月事不斷，應時而下，本非胎孕，可以此為驗辨，木香通氣散主之。</p>

<h3>婦人石瘕似孕屬血病論</h3>
<p>羅謙甫曰：經雲石瘕生於胞中，寒氣客於子門，子門閉塞，氣不得通，惡血當瀉不瀉，衃以留止，日以益大，狀如懷子，月事不以時下，皆生於女子，可導而下。夫膀胱為津液之府，氣化則能出。今寒客子門，則氣塞不通，血壅不流，衃以留止，結硬如石，是名石瘕。此先氣病而後血病，故月事不來，可宣導而下，非大辛熱之劑不能已，可服見睍丸、和血通經湯。</p>

<h3>婦人蓄血似孕宜大下法</h3>
<p>《折肱漫錄》曰，予媳申氏，多鬱怒，忽患不月，腹漸大，疑有妊，醫視之，亦以為妊也。十餘月勿產，諸證漸見，疑之。醫者亦疑為蓄血，欲下之，以體弱不勝，可暗消，久用行血調血藥，不敢用下血藥，竟至不起。後閱盛啟東治東宮妃一案，大悔悼。永樂中，東宮妃張氏，經不通者十餘月，眾醫以為胎也。脹愈甚，上命啟東診，一一如見方，皆破血之劑，服藥下血數斗而疾平。予媳病正與此合。當十月外，既確知非妊，宜大膽下之，可得生，惜醫無膽，不亦傷乎。</p>
<p>慎齋按：以上三條，序胎孕有腸覃、石瘕、蓄血之疑證也。前條鬼胎，本之榮衛虛弱，精神恍惚，則妖魅鬼邪，得乘虛感人臟腑。故立齋一以補元氣為主。若《內經》腸覃、石瘕，一犯大腸為氣病，一犯子門為血病，幾與鬼胎相似。鬼胎與妊孕，在疑似間，非醫者有洞垣之見，往往誤治。故附蓄血一案，以為宜下之法。但下法必見證不疑者始可與議此也。</p>

<h1>卷五</h1>

<h2>產後證　上</h2>

<h3>臨產將息之法</h3>
<p>《婦人良方》曰：妊娠至臨月，當安神定慮，時常步履，不可多睡飽食，過飲酒醴雜藥。欲產時，不可多人喧鬨愴惶。若見漿水，腰間痛甚，是胎已離經，方用藥催生坐草，不可早服催生藥早坐草，慎之。</p>

<h3>臨產調護用藥之法</h3>
<p>薛立齋曰：欲產時，覺腹內轉動，即當正身仰臥，待兒轉身向下，時作痛，試捏產母手中指中節或本節跳動，方臨盆即產。若初覺，不可仰臥，以待轉胞。或未產而水頻下，此胞衣已破，血水先干，必有逆生難產之患。若胞衣破，不得分娩，用保生無憂散，以固其血。如血已耗損，八珍湯加益母草濃煎，時飲之。凡孕婦上腹痛，未產也。連腰痛者，將產也。腎候於腰，胞系於腎故也。凡孕有生息不順，宜囑穩婆只說未產。或遇雙胎，只說胞衣。恐驚則氣散，愈難生息。大抵難產，多患鬱悶、安佚富貴之家。治法雖云胎前順氣，產後補血，不可專執。若脾胃不實，氣血不充，宜預調補之。</p>

<h3>臨產預備必用之藥</h3>
<p>《婦人良方》曰：花蕊石散，為血入胞衣，脹大不能下，或惡露上攻。佛手散治血虛危證，加味芎歸湯入龜板，治交骨不開。蓖麻子治胎衣不下，失笑散治惡露腹痛，不省人事。醋油調滑石，塗入產門，為滑胎之聖藥。清魂散，治血暈諸證。平胃散、朴硝、水銀，為腐化死胎之劑。皆為臨產時緊要之藥也。若氣血虛損，以八珍、十全湯加減。</p>

<h3>臨產腹痛宜辨弄胎試胎二候</h3>
<p>《便產須知》曰：臨月或腹痛，或作或止，或一二日三五日，胎水已來，腹痛無已時，名曰弄胎，非當產也。又有一月前，忽然腹痛，如欲便生，名曰試胎，非當產也。凡腹痛，胎水來與不來，俱不妨事，但當寬心候時。若果當生，痛極不已，腰間重脹，穀道挺並，漿水淋下，其兒遂生。蓋產自有時，如果熟香飄，瓜熟蒂落是也。</p>
<p>慎齋按：以上四條，序臨產時有將息調護之法，有預備必用之藥。若弄胎試胎一條，亦臨產或有之事，不可愴惶鹵莽，反致有害也。</p>

<h3>難產由於安逸氣滯</h3>
<p>《大全良方》曰：婦人以血為主，唯氣順則血和，胎安則產順。今富貴之家，過於安逸，以致氣滯而胎不轉。或為交合，使精血聚於胞中，皆致難產也。</p>

<h3>難產由於恐懼氣結</h3>
<p>許叔微曰：有產累日不下，服催生藥不驗，此必坐草太早，心懼而氣結不行也。經云，恐則氣下，恐則精怯，怯則上焦閉，閉則氣還，還則下焦脹，氣乃不行，得紫蘇飲一服便產。</p>

<h3>難產由於胞中敗血壅滯</h3>
<p>郭稽中曰：難產者，因兒轉身，將兒枕血破碎，與胞中敗血壅滯，兒身不能便利，是以難產，急服勝金散，消其血，則兒易生矣。</p>

<h3>難產由於胞破血乾</h3>
<p>陳無擇曰：難產多因兒未轉順，坐草太早，或努力太過，以致胞衣破而血水乾，產路滯而兒難下，宜先服催生如神散，以固其血。</p>

<h3>難產由於妊孕房事不謹</h3>
<p>虞天民曰：或問，丹溪所謂難產之婦，多是八九個月內，不能謹慎，以致氣血虛故也。其旨何與？曰：婦人有娠，不宜與丈夫同寢。今人未諳此理，至八九月內，猶有房室。夫情欲一動，氣血隨耗。胎孕全賴氣血培養，氣血既虧，則胎息羸弱，日月既足，即欲分娩，拆胞求路而出。胞破之後，胞中漿水沛然下流，胎息強健者，即翻隨漿而下，此為易產。胎息倦弱者，轉頭遲慢，不能隨漿而出，胞漿既干，汙血閉塞生路，子無所向，遂致橫生逆產。急服催生藥，逐去惡血，道路通達，庶速產也。</p>
<p>慎齋按：以上五條，序臨產時有難產之患也。難產之由，在平時則有安逸氣滯，有心恐氣結，有房室不謹。在將產則有敗血壅滯，有胎漿乾涸。大要不外此數證。</p>

<h3>治難產胞漿干令通上下之氣</h3>
<p>《大全》曰：胞漿先破，惡水來多，胎幹不得下，先與四物，補養氣血，次煎濃蔥湯，令穩婆洗產戶，令氣上下通暢。更用酥油滑石塗產門，次服神妙乳砂丹，或葵子如聖散。</p>

<h3>治難產以順氣和血為主</h3>
<p>《女科正宗》曰：難產有因母氣血盛，胎肥而難產者。有因母氣弱，血枯澀而難產者。悉是平時不善調攝，或七八月犯房室，致汙濁凝滯，不得順生。大法以順氣和血為主。如漿幹不下者，滋潤為主。汙血阻滯者，逐瘀為主。如坐草用力早，胞水乾者，滑胎散、神應散，連進大劑，如魚得水自順矣。</p>

<h3>治產難子死腹中有下法</h3>
<p>陳良甫曰：產難，子死腹中者，多因驚動太早，或觸犯禁忌，致令產難。胞漿已破，無血養胎，枯涸而死故也。須驗產母之舌，若舌青黑者，其胎已死，當下之，平胃散加朴硝。</p>
<p>薛立齋曰：若胎死，服朴硝，下穢水，肢體倦怠，氣息奄奄，急用四君子為主，佐以四物，加薑、桂調補之。</p>
<p>慎齋按：以上三條，序治難產之大法也。難產治法，或開滑子宮，或通上下之氣，或滋養氣血，當隨機應變。若胎死腹中，唯有下法。下後，當從立齋之論為要，不可不知。</p>

<h3>交骨不開產門不閉子宮不收三證</h3>
<p>薛立齋曰：三者皆由元氣素弱，胎前失於調理，致氣血不能運而然。交骨不開者，陰血虛也，佛手散加龜板。產門不閉者，氣血虛也，十全大補湯加五味子收之。子宮不收者，補中益氣加醋炒白芍、五味。如初產腫脹，痛而不閉者，加味逍遙散。若肝既消而不閉者，補中湯加半夏、茯苓，以健脾，使元氣復而諸疾自愈。切忌寒涼之劑。又曰：交骨不開者，陰氣虛也。龜為至陰，板則交錯相解，故用之。又有開骨膏，明乳香一兩，五月五日研細，豬血為丸，如雞豆大，硃砂為衣，加味佛手散送下。</p>
<p>單養賢曰：產後見此三證，總服生化湯。如交骨不開，加龜板一枚。</p>

<h3>盤腸生</h3>
<p>《便產須知》曰：盤腸生者，臨產子腸先出，然後產子則腸不收，名曰盤腸產。穩婆以醋水各半盞，默噴產婦之面，腸即收上。又古方用蓖麻子仁四十九粒，研塗產母頭頂，腸即收上，急洗去。其腸若干不收，以磨刀水少許溫潤之。若以水噴面，恐驚則氣散，愈難收也。腸乾者，濃煎黃耆湯，浸其腸於漆盤中，溫暖熏之即上。</p>
<p>李太素按：盤腸生，是必母氣血虛弱，因而下脫。當用補氣補血之藥，兼以升提，則腸自收矣。大劑參、耆、芎、歸，加升麻。</p>
<p>慎齋按：以上二條，序交骨不開，盤腸生，是難產中之見證也。難產不止此二證，橫逆產法，在穩婆妙手，其用藥亦不外後條諸法。</p>

<h3>寒月凍產宜暖</h3>
<p>楊子建曰：凍產者，冬月天冷，產母經血得冷則凝，致兒不能下，此害最深。故冬月產者，下部不可脫去棉衣，並不可坐臥寒處，使滿房圍爐，常有暖氣，令產母背身向火，臍下腿膝間常暖。血得熱則散，兒易生也。</p>

<h3>夏月熱產宜涼</h3>
<p>楊子建曰：熱產者，盛夏之月，產婦要溫涼得所。不可恣意取涼，傷損胎氣。不可人多，熱氣逼襲，產母心煩，熱血沸騰，有鬱冒沖暈之患。</p>
<p>慎齋按：楊子建有十產論，俱不可不知。但八條悉屬產母與穩婆之事，故不盡錄。其凍產熱產二條，唯在醫者用藥調護，因節取之。予謂古方臨產用藥最多。丹溪云：只用佛手散最穩當，又效捷。後讀單養賢《產寶新書》有生化湯一方，為產後加減，今當以二方為主。如寒月凍產，多加肉桂、乳香。夏月熱產，多加辰砂、益元散，均用童便半盞衝入。人參，量產婦元氣虛實，多寡加之可也。</p>

<h3>催生藥宜助氣血為主</h3>
<p>楊子建曰：催生者，言欲產時，兒頭至產門，方服藥催之。或經日久，產母困倦難生，宜服藥以助血氣，令兒速生也。</p>

<h3>催生大法</h3>
<p>《大全》曰：大法，滑以流通滯澀，苦以驅逐閉塞，香以開竅逐血。氣滯者行氣，胞漿先破血乾者，固血。</p>
<p>慎齋按：《大全》云：滑以流通滯澀者，如車前、滑石、鳳仙子、蜀葵子、麻油、香油、白蜜、牛乳、豬脂之屬，皆滑劑也。苦以驅逐閉塞者，如桃仁、乾薑、赤芍、厚朴、朴硝、大黃之屬，皆苦劑也。香以開竅者，如乳香、麝香、白芷、肉桂之屬，皆香劑也。氣滯，則香附、枳殼、陳皮、烏藥、青皮，皆順氣之劑也。血乾，則當歸、川芎、益母、紅花、丹參之屬，皆固血之劑也。</p>

<h3>催生用藥諸方</h3>
<p>《女科正宗》曰：催生多用滑利迅速之藥，古方有兔腦、蛇蛻、筆尖、弩牙、急性子之類，皆一時妙用。唯佛手散為至當不易。至如手握石燕，足貼蓖麻，子道乾澀則用葵子、榆白皮、豬脂、蔥油、蜜、牛乳以潤之。天寒風冷，使氣血凝滯，則用乳香、麝香之類，以香能開竅逐汙也。</p>
<p>慎齋按：以上三條，序催生用藥之大略也。催生，古方甚多，有不甚穩者，概刪之。</p>

<h3>產後脈</h3>
<p>叔和曰：產後寸口洪疾不調者死，沉微附骨不絕者生。又曰：沉小滑者生，實大堅弦急者死。</p>
<p>朱丹溪曰：胎前脈當洪數，既產而脈仍洪數者死。又曰：胎前脈細小，產後脈洪大者多死。</p>

<h3>產後之脈貴虛</h3>
<p>《濟生產經》曰：胎前之病，其脈貴實，產後之病，其脈貴虛。胎前則順氣安胎，產後則扶虛消瘀，此其要也。</p>

<h3>產脈辨生死之法</h3>
<p>《脈要》曰：欲產之脈，必見離經，或沉細而滑，夜半覺痛，來朝日中必娩。新產之脈，緩滑為吉。若實大弦急，近乎無胃，凶危之候。或寸口澀疾不調，惡證之見。唯宜沉細附骨不絕，雖劇無恙。</p>
<p>潘碩甫曰：臨產氣血動盪，胎胞迸裂，與常經離異，必有水先下，俗謂之胞漿，養胎之液也，水下則胞裂而產。及已產，氣血兩虛，脈宜緩滑。緩則舒徐，不因氣奪而急促。滑則流利，不因血去而枯澀，均吉兆也。若實大弦牢，非產後氣血兩虛所宜。實為邪實，大為邪進，弦為陰斂，宣布不能。牢為堅著，皆相逆之脈也。</p>
<p>慎齋按：以上三條，序新產之脈，有吉凶之別也。《婦人良方》自臨產將息一條至此，序難產催生用藥。立齋云：產難既明，須知產後疾病。因遵《良方》之法，序產後諸證於下。</p>

<h3>新產下有調理之法</h3>
<p>《大全》曰：凡產畢，飲熱童便一盞。不得便臥，宜閉目而坐。須臾上床，宜仰坐，不宜側坐。宜豎膝，不宜伸足。高倚床頭，厚鋪裀褥，遮圍四壁，使無孔隙，免致賊風。以醋塗鼻，或用醋炭，更燒漆器。頻以手從心擀至臍下，以防血暈血逆，如此三日。不問腹痛不痛，以童便和酒，溫服五七次。酒雖行血，亦不可多。恐引血入四肢，能令血暈。宜頻食白粥，漸食羊肉、豬蹄少許。仍慎言語七情寒暑，梳頭洗足，以百日為度。若氣血素弱者，不計月日，否則患手足腰腿痠痛等證，名曰蓐勞，最難治療。初產時，不可問是男是女，恐因言語而泄氣，或以愛憎而動氣，皆能致病。不可獨宿，恐致虛驚。不可刮舌，恐傷心氣。不可刷齒，恐致血逆。須氣血平復，方可治事。犯時微若秋毫，成病重如山嶽，可不戒哉。</p>
<p>慎齋按：以上一條，序新產下調理之法。古人垂戒周詳，後人守此調護，安有產後諸疾。此在人事宜慎，非醫者所有事也。</p>

<h3>新產婦人有三病</h3>
<p>張仲景曰：問，新產婦人有三病，一者病痙，二者病鬱冒，三者大便難，何謂也？師曰：新產血虛，多汗出，喜中風，故令病痙。亡血復汗，寒多，故令鬱冒。亡津液，胃燥，故大便難。</p>

<h3>產後十二癥病</h3>
<p>《千金方》曰：婦人產後十二癥病。帶下無子，皆是風冷寒氣，或產後未滿百日，胞絡惡血未盡，便利於懸圊，及久坐寒濕入胞里，結在小腹，牢痛積聚，小如雞子，大者如拳，按之跳手隱隱然，或如蟲齧，或如針刺，氣時搶心，兩脅支滿，不能食，食飲不消。</p>

<h3>產後十八證</h3>
<p>《大全》曰：產後十八證。一曰因熱病胎死腹中。二曰難產。三曰胞衣不下。四曰血暈。五曰口乾心悶。六曰乍寒乍熱。七曰虛痛。八曰乍見鬼神。九曰月內不語。十曰腹痛泄瀉。十一曰遍身疼痛。十二曰血崩。十三曰血氣不通、咳嗽。十四曰寒熱心痛、月候不來。十五曰腹脹滿，嘔逆。十六曰口鼻黑氣及鼻衄。十七曰喉中氣喘急。（上二證俱不治。）十八曰中風。</p>

<h3>產後危證有三沖三急</h3>
<p>張飛疇曰：產後諸證，非行血則邪不去。即諸虛證，亦須血行，其氣乃復。第行之有方，不可過峻。凡產後危證，莫如三沖三急。三沖者，敗血沖肺、衝心、沖胃也。三急者，新產之嘔吐、泄瀉、多汗也。其用藥則有三禁，禁佛手散，以川芎能發汗也；禁四物湯，以地黃能作瀉也；禁小柴胡湯，以黃芩能阻惡露也。然皆產後常法，沒有風寒發熱喘脹，下痢，危急證候，亦將守此，致令坐斃乎？古人未嘗不用汗下，不用寒涼。而暴病勢緊，不得不猛治者，下手稍軟，畏縮逡巡，去生便遠。唯病氣久衰者，非但不可峻攻，亦不可峻補，必緩劑輕劑，以俟胃氣之復耳。</p>

<h3>產後諸證其源有三</h3>
<p>方約之曰：產後之證多端，其源有三，曰血虛火動，曰敗血妄行，曰飲食過傷，何以明之？氣屬陽，血屬陰，產後去血過多，血虛火動，為煩躁發熱之類，一也；虛火上載，敗血妄行，為頭暈腹痛之類，二也；經云：少火生氣，壯火食氣。東垣云：火為元氣之賊。產後火傷元氣，脾胃虛弱，若飲食過傷，為痞滿泄瀉之類，三也。治法，血虛火動則補之，敗血妄行則散之，飲食過傷則消之。但人元氣有虛實，疾病有淺深，治療有難易，又不可一概論也。</p>
<p>慎齋按：以上五條，序婦人新產後有諸證之變現也。產後見證多端，仲景下三條，其大略也。約之一條尤切要，而產後犯之者眾。但云壯火食氣，產後火傷元氣，致脾胃虛弱，飲食過傷為痞瀉證。夫產後之火，虛乎實乎？況痞滿泄瀉，亦不專主壯火為害也，立論不能無弊。</p>

<h3>產後戒食湯</h3>
<p>孫真人曰：產後七日內，惡血未盡，不可服湯，候臍下塊散，乃進羊肉湯。有痛甚者，不在此例，候二三日消息，可服澤蘭丸。</p>

<h3>產後戒飲酒</h3>
<p>《產寶》曰：才產不得與酒，緣酒引血進入四肢。產母臟腑方虛，不禁酒力，熱酒入腹，必致昏悶，不可多飲。時呷少許，可以避風邪，養氣血，下惡露，行乳汁也。</p>

<h3>產後戒服童便</h3>
<p>《胎產須知》曰：新產後，童便不宜亂服。《大全》云產畢可飲熱童便一盞，即一熱字，或與藥同服，或與酒同服，童便有益陰降火之功，無寒涼凝瘀之患，則童便不宜單服明矣。況童便必擇清白無臭味者佳，若黃濁不堪，則氣既混雜，味亦腥羶。此時產母氣血已虛，胃氣甚薄，飲之必致嘔惡泄瀉，非徒無益，而反害之。</p>

<h3>產後戒食雞子夥鹽</h3>
<p>朱丹溪曰：初產之婦，將護之法，不可失宜。肉汁發陰經之火，易成內傷，先哲具有訓戒，何以羊雞濃汁作糜服之乎？若兒初產，母腹頓寬，便啖雞子，且吃夥鹽，不思雞子難化，夥鹽發熱。必須卻去夥鹽諸肉食，與白粥將理，以鯗魚淡者食之，半月後，方與少肉，雞子豁開淡煮，大能養胃卻疾也。</p>

<h3>產後戒早行房</h3>
<p>孫千金曰：凡產後滿百日，乃可會合，不爾至死，虛羸百疾滋長，慎之。凡婦人患風氣，臍下虛冷，莫不由早行房故也。</p>
<p>慎齋按：以上五條，序產後有飲食起居之戒也。新產調理，已載《大全》一條之內，而飲食之不節，起居之不慎，此五者猶所易犯，故再序以示人節戒之意。</p>

<h3>產後病戒用發表一切不可用風藥</h3>
<p>朱丹溪曰：產後一切病，皆不可發表。產後病多是血虛，故不可用風藥發表出汗。</p>

<h3>產後戒服黑神散熱藥論</h3>
<p>張子和曰：婦人產余之疾，皆是敗血惡物，發作寒熱，臍腹撮痛，食飲稍減，醫者不察，謂產後氣血俱虛，便用溫熱之劑，養血補虛，止作寒治，舉世皆然。豈知婦人之孕，如天地孕物，物以陰陽和合而後生，人亦陰陽和合而後孕。偏陰偏陽，豈有孕乎？此與禾黍瓜果之屬何異？水旱不時，則華之與實俱萎落矣。此又與孕而不育者何異？七月立秋後十八日，寸草不結者，天寒故也。婦人妊娠終十月，無難而生，反謂之寒，何不察理之甚也。竊譬之治磚者，炎火在下，以水沃窯之巔，遂成磚矣。磚既出窯，窯頓寒耶。世俗竟傳黑神散治產後十八證，非徒不愈，經脈閉涸，前後淋閉，嘔吐痰嗽，凡百熱證生矣。若此誤死者，不可勝計。曷若四物與涼膈散對停，大作湯劑下之，利以數行，惡物俱盡，後服甘淡之劑自愈。</p>
<p>慎齋按：子和以產後不可服熱藥，而以治磚為喻。夫磚未出窯，其熱為實熱，磚既出窯，則熱為虛熱矣。胎在腹，當用清熱養血。胎既產，惡露行而氣血虛。虛則生寒，黑神散固不可多服久服，而任以涼膈散大黃、連翹之苦寒，則誤矣。矯枉之論，殊未盡善。</p>

<h3>產後戒服黑神散致病論</h3>
<p>朱丹溪曰：或問初產之婦，好血已虧，汙血或留，彼黑神散非要藥乎？答曰：至哉坤元，萬物資生，理之常也。初產之婦，好血未必虧，汙血未必積，臟腑未必寒，何以藥為。飲食起居，勤加調護，何病之有。誠有汙血體怯而寒，服之或可。若有他病，當求病起何因，病在何經。氣病治氣，血病治血，寒者溫之，熱者清之，凝者行之，虛者補之，血多者止之，何用海制此方，例令服餌，不恤無病生病。彼黑神散用乾薑、當歸之溫熱，黑豆之甘，熟地之厚，以補血之虛。佐以炒蒲黃，防出血之多。芍藥之酸寒，有收有散，為四藥之助。肉桂大辛熱，以行滯血。和以甘草之緩。其取用似乎精密，然驅逐與補益，似難同方施治。設有性急者，形瘦者，本有怒火者，夏月坐蓐者，時在火令，薑、桂皆為禁藥，雖是補劑，並有偏勝，臟腑無寒，何處消受。必教卻去黑神散。彼富貴之家，驕恣之婦，卒有白帶、頭風、氣痛、膈滿、痰逆、口乾，經事不調，發禿體倦，皆是陽盛陰虛之候。天生氣血，本自和平，曰盛曰虛，又烏知非此等迷謬，有以兆之耶。</p>
<p>張嶟璜按：產婦有稟質瘦熱，素有鬱火積熱，多產衝任血枯脈澀，一經產後，兒枕作痛，粗工膠執古方，妄投肉桂，禍不旋踵。故必嚴寒凍產，風冷乘虛，血瘀不行，方投肉桂，以通行血脈也。</p>

<h3>產後戒服五積散論</h3>
<p>朱丹溪曰：《局方》五積散，言治產後余血作痛。方中以蒼朮為君，麻黃為臣，厚朴、枳殼為佐。雖有芍藥、當歸之補血，僅及蒼朮三分之一。且方中言婦人血氣不調，心腹撮痛，閉而不行，並宜服之，何不思產後之婦，有何實耶？血氣未充，似難發汗，借曰推陳致新，藥性溫和，豈可借用麻黃之散，附以蒼朮、枳殼，虛而又虛，禍不旋踵矣。</p>

<h3>產後用白芍藥宜制炒論</h3>
<p>虞天民曰：問婦人產後諸疾，古方多用四物湯加減，而丹溪獨謂芍藥酸寒，伐生髮之氣，禁而不用，何歟？曰：新產之婦，血氣俱虛，但存秋冬肅殺之令，少春夏生髮之氣。故產後諸病，多不利於寒涼之劑，大宜溫熱之藥，以助資始資生之化源也。先哲制四物湯，以芎歸之辛溫，佐以地芍之寒，是寒溫適中，為婦人諸疾妙劑。若用於產後，必取白芍藥，以酒重複制炒，去其酸寒之性，但存生血活血之能，胡不可用也。後人傳寫既久，脫去制炒註文。丹溪慮俗醫鹵莽，不制而用之，故特舉其為害之由，以戒之耳。</p>

<h3>產後宜用芍藥論</h3>
<p>張景岳曰：按丹溪云，芍藥酸寒，大伐發生之氣，產後忌之。此亦言之過也。夫芍藥之寒，不過於生血藥中，稍覺其清耳，非若芩連輩之大苦大寒也。使芍藥猶忌如此，則他之更寒者，猶為不可用矣。予每見產家過慎，或因太暖，或因年力方壯，飲食藥餌，大補過度，以致產後動火，病熱極多。若盡以產後為虛，必須皆補，豈盡善哉。且芍藥性清，微酸而收，最宜於陰氣散失之證，豈不為產後要藥乎。不可不解也。</p>

<h3>產後戒不可遽用參耆</h3>
<p>單養賢曰：凡產後服生化湯加人參，須血崩血暈，形色俱脫者加之。若無虛脫形證，不可加。若有血塊痛甚不移處，止加紅花、肉桂，切不可用參、耆、術補氣，夭人命也。</p>
<p>慎齋按：以上七條，序產後有用藥之戒也。產後病，誤治者多，用藥之際，不可不詳慎。</p>

<h3>新產後先消瘀血為第一義</h3>
<p>葉以潛曰：《良方》云：產後以去敗血為先，血滯不快，乃成諸病。夫產後元氣既虧，運行失度，不免瘀血停留。治者必先逐瘀，瘀消然後方可行補，此第一義也。今人一見產後有內虛證，遽用參、耆甘溫之劑，以致瘀血攻心而死，慎之。</p>
<p>慎齋按：以上一條，序產後有先消瘀之治也。產後證虛者固多，而虛中見實，莫如瘀血停滯一證為吃緊，此條最宜留意。</p>

<h3>產後不可作諸虛不足治</h3>
<p>張子和曰：產後慎不可作諸虛不足治之，必變作骨蒸寒熱，飲食不入，肌膚瘦削，經水不行。經曰：寒則衰飲食，熱則消肌肉。人病瘦削，皆粗工以藥消爍之故也。嗚呼！人之死者，豈為命乎。</p>
<p>慎齋按：產後證，虛者多實者少，子和以為慎不可作諸虛不足治，是必以攻伐峻厲為法矣。產後而亦可任汗吐下之三法乎。趙嗣真嘆子和之書，其詞直，其義明，顧其一，不顧其二，知言哉。</p>

<h3>產後以大補氣血為主</h3>
<p>朱丹溪曰：產後有病，先固氣血，故產後以大補氣血為主，雖有雜證，以末治之。</p>
<p>汪石山曰：產後百日之內，縱有雜證，必遵丹溪之法，以末治之，當大補氣血為主，不可攻擊，此正論也。</p>

<h3>產後先補氣血兼用消散</h3>
<p>陳良甫曰：產後元氣大脫，新血未生，概以大補氣血為主。如惡露未盡，補藥中入行血藥。如感冒風寒停滯，亦須先補，然後發散消導，勿得泛用峻厲傷氣血之藥。</p>

<h3>產後去邪必兼補劑</h3>
<p>何松庵曰：產後氣血大損，諸事必須保重，切不可恃健勞碌，致內傷外感六淫七情諸證，為患莫測。故產後證，先以大補氣血為主。雖有他證，以末治之。或欲去邪，必兼補劑為當，不宜專用峻厲，再損血氣。</p>
<p>慎齋按：以上四條，序治產後有攻補之法也。子和之論，專主攻邪。丹溪之論，專主補虛。兩賢之法，各自有見，而丹溪之說為長。故必合《良方》、正宗二說以參之，乃攸當也。</p>

<h3>辨丹溪主末二字即標本論</h3>
<p>虞天民曰：或問產後證，丹溪云當大補氣血為主，雖有雜證，以末治之。又云產後中風，切不可作中風治，用風藥。然則產後不問諸證，悉宜大補氣血乎。曰：詳主末二字，其義自明。虛而無他證者，合宜大補氣血自愈。或因虛而感冒風寒者，補氣血藥帶驅風之劑。或因脾虛而食傷太陰者，補氣血藥，加消導之劑。或因瘀血惡露未盡，而惡寒發熱者，必先逐去瘀血，然後大補。經曰：有本而標之者，有標而本之者。又曰：急則治標，緩則治本。丹溪主末二字，即標本之意也。</p>

<h3>產後攻補二法辨疑論</h3>
<p>葉以潛曰：或問產後氣血大虛，縱有雜證，以末治。又謂產後須以去惡露為主。二者孰是？不知古人之言，各有攸當。假如產後去血過多，有血暈之狀，脈必弦浮大散。乃陰血既亡，陽無所依。宜大劑芎、歸，加熟附、乾薑，頓服補虛。或有滯血作痛，兼用行血藥。此大補為本，他證為末也。若產後三四日，余瘀卒止，腰腹疼痛，漸生潮熱咳嗽，脈洪實而數，乃是敗血停積，上衝心肺，惡露與血相摶，留結不行，非用行血破氣以消瘀，何以得安。若徒知當補不當瀉，病必益劇。故產後雖為不足，亦有有餘之證，不當泥產後無熱，胎前無虛之說。如胎前惡阻，少食腹脹，二便清滑，經水時下，胎動不安，不用溫補，何以起病？非胎前亦有虛乎？如產後傷寒熱病，煩渴秘結，不用苦寒，何以解利？非產後亦有熱乎？今人但見產後，六脈浮洪弦緊，便說有熱，不知產後脈與別病脈不同。產後洪大，是氣血耗散，內無存蓄，故顯是脈。如用涼劑，殺人反掌，不可不知也。</p>
<p>慎齋按：以上二條，序產後辨攻補之法也。產後用藥攻補，最難調劑，虛則補，實則攻，其定法也。唯虛證而兼實邪，在產後見之者甚多。丹溪之論，專為世醫不顧產後大虛，唯務攻邪者立誡也。豈知守丹溪之法，亦不無峻補之害，此虞天民、葉以潛兩論所宜急玩也。</p>

<h3>產後誤藥成病論</h3>
<p>單養賢曰：丹溪先生云：產後當大補氣血為主，雖有他證，以末治之。恐人用消耗之劑，以虛其虛也。予見世醫，但知傷食當消，氣滿當順，惡露當攻。不顧產虛，遽下消耗。不知產婦服消耗藥，胃氣反傷，滿悶益增，氣亦不降，鬱積既久，遂成腫脹危證，誰之咎哉？予於傷食氣滿證，微加消導於補中湯內，則脾強而所傷食氣消散，助血行氣，氣行而惡露自行矣。又於誤用消食耗氣下藥，以致絕穀日久者，先用人參湯，送鍋焦粉，引開胃口，以救絕谷，然後漸加補脾藥，助以消導。又於誤用消耗等藥成脹滿者，仍用大補氣血之劑，不致夭枉。後之學者，須遵丹溪方案，毋私心自用，以夭人命也。</p>

<h3>產後諸證不可誤治論</h3>
<p>單養賢曰：凡病起於氣血之衰，脾胃之弱，至產後而虛又甚焉。故丹溪論產後當大補，已盡醫產之旨。若能擴充用藥，治產可無過矣。產後氣血暴虛，諸證乘虛易襲。如有氣不行毋專耗氣。有食不消，毋專消導。有熱不可用芩連，有寒不可用桂附。用寒涼則血塊停滯，用辛熱則新血崩流。至若虛中外感，見三陽表證，似可汗也。在產後而用麻黃，慮有亡陽之誤。見三陰里證，似可下也。在產後而用承氣，恐致竭陰之患。耳聾脅痛，乃腎虛惡露之停，休用柴胡。譫語汗出，乃元弱似邪之證，毋加宣導。厥由陽氣之衰，難分寒熱，非大補不能回陽而起弱。痙因陰血之損，毋論剛柔，非滋陰不能活絡而舒經。有如乍寒乍熱，發作有期，證類瘧疾，若以瘧論，病甚難痊。神不守舍，言語無倫，病似邪侵，如以邪論，危亡可待。去血多而大便燥結，蓯蓉加於生地，莫投潤下之湯。汗出甚而小便短澀，六君倍用參耆，更加生津之劑。人參生化湯頻灌，可救產後之虛危。長生活命丹屢用，能蘇絕谷之人。脫肛久瀉，多是血虛下陷，補中益氣正宜。口噤筋攣，乃因血燥類風，加人參、生地為最。產戶入風而痛甚，服宜羌活養榮方。玉門傷冷而不閉，先須床、菟、茱、硫。因氣而滿悶中虛，生化湯加木香為佐。因食而噯酸惡食，六君子加神麯為良。蘇木、稜、蓬，大能破血。青皮、殼、實，最惡虛中。一切耗氣破血之劑，汗吐下之策，可施少壯之人，豈宜胎產之婦。大抵新產之婦，先問惡露何如，塊痛未除，不可遽加參朮。腹疼若止，補中益氣無疑。至若汗出亡陽，氣虛喘促，頻用加參生化湯，固是從權。如因大熱陰虛，血崩厥暈，速煎生化原方，乃為救急，言雖未能盡證，大略如斯而已。</p>
<p>慎齋按：以上二條，序產後用藥之失，而有誤治之戒也。</p>

<h3>產後證先調脾胃</h3>
<p>《婦人良方》曰：新產之後雖無疾，宜將息，調理脾胃，進美飲食，則臟腑易平復，氣血自然和調，百疾不生也。加味四君子湯、四順理中丸，百日之內，宜常服之。</p>

<h3>產後服生化湯論</h3>
<p>《產寶新書》曰：產後氣血暴虛，理當大補，但惡露未盡，用補恐致滯血，唯生化湯行中有補，能生又能化，真萬全之劑也。如四物湯，產後誤人多矣。地黃性滯，白芍酸寒伐生氣，生化湯除此二味，加以溫中行血之劑。如產後兒枕作痛，世多用消塊散血之劑，然後議補。又有消與補混施，不知舊血雖當消化，新血亦當生養。若專攻舊，則新血轉傷。世以回生丹治產，用攻血塊，下胞衣，落死胎。雖見速效，其元氣未免虧損。生化湯，因藥性功用而立名也。產後血塊當消，而新血亦當生。若專用消，則新血不生。專用生，則舊血反滯。考諸藥性，多芎、歸、桃仁三味，善攻舊血，驟生新血，佐以黑薑、炙草，引三味入於肺肝，生血利氣。五味共方，行中有補，實產後聖藥也。</p>
<p>產婦胞衣一破，速煎一帖，候兒頭下地即服，不拘半產正產。雖平安，少壯婦無恙者，俱宜服一二帖，以消血塊而生新血，自無血暈之患。若胎前素弱，至產後見危證，不厭頻服，病退即止。若照常日服一帖，豈能扶將絕之氣血也。如血塊痛，加肉桂三分、紅花三分、益母草五錢。如產後勞甚血崩，形色虛脫，加人參三四錢。如汗出氣促，人參倍加。</p>
<p>慎齋按：生化湯一方，載之《產寶新書》，凡產後一切證，俱以是方為加減，頗穩當可法，故錄之。與《婦人良方》所載，用加味四君子、四順理中，一治產證，一治脾胃，可並參之。</p>

<h3>產後胞衣不下屬冷乘血澀</h3>
<p>《大全》曰：兒產出，胞衣不落，謂之息胞。由初產時用力，兒出體已疲憊，不復能用力，產胞經停之間，外冷乘之，則血道澀，故胞衣不出，急以藥治之，庶不妨害於兒。所奈胞系連臍帶，胞不下，即不得以時斷臍浴洗，冷氣傷兒成病。舊法胞衣不出恐損兒，依法截臍而已。</p>

<h3>產後胞衣不下屬血入胞中</h3>
<p>郭稽中曰：胎衣不下者何？曰：母生子訖，流血入衣中，衣為血所脹，故不得下。治稍緩，脹滿腹中，上衝心胸，疼痛喘急者難治。服奪命丹，逐去衣中之血，血散脹消，胞衣自下。牛膝湯亦效。</p>

<h3>產後胞衣不下有虛實之分</h3>
<p>薛立齋曰：胞衣不下有二，有因惡露入衣，脹而不能出；有因元氣虧損，虛而不能出。惡露流入衣中者，腹必脹痛，用奪命丹，或失笑散，以消瘀血，緩則不救。元氣虛弱，不能送下者，腹中不脹痛，用保生無憂散，以固元氣。</p>

<h3>產後胞衣不下急斷臍帶法</h3>
<p>《寶慶方》曰：婦人百病，莫甚於生產。產科之難，臨產莫重於催生。既產莫甚於胞衣不下，唯有花蕊石散一藥，最為緊要。更有一法，產訖胞衣不下，停久，非特產母疲倦，又血流胞中，必致危篤。宜急斷臍帶，以物系墜，使血不潮入胞中，則胞衣自萎縮而下。只要產母安心，以物系墜之時，宜用心先系，然後截斷，不爾，胞上掩心而死，慎之。</p>
<p>慎齋按：以上四條，序產後有胞衣不下之證也。胞衣不下，有冷乘血凝，有血流衣脹，有元氣虛脫三證，當分因用藥急治。如冬天嚴寒，風冷乘虛而入，胞冷血凝而不下，則當用奪命丹、牛膝散、桂附熱藥以下之。如血入胞衣脹滿，惡露不下，則當用失笑散、花蕊石散，逐血消瘀藥以下之。若元氣弱，氣血虧損不能下，則當用無憂散、生化湯以溫補之。寒熱虛實之際，不可不詳審施治也。</p>

<h3>產後血暈屬敗血流入肝血熱逆上</h3>
<p>《大全》曰：產後血暈者，由敗血流入肝經，眼生黑花，頭目眩暈，不能起坐，昏悶不省人事，謂之血暈。此血熱乘虛，逆上湊心，故昏迷不省，氣閉欲絕也，服童便最好。</p>

<h3>產後血暈屬瘀血奔心虛火炎上</h3>
<p>陳良甫曰：產後瘀血奔心，因分娩後，不飲童便，以致虛火炎上也。用鹿角燒灰，童便調下即醒，此物行血極效。又用五靈脂，半生半熟，名獨行散。又用返魂丹，即益母丸也。</p>

<h3>產後血暈屬惡露乘虛上攻</h3>
<p>《家居醫錄》曰：產後元氣虧損，惡露乘虛上攻，眼花頭暈，或心下滿悶，神昏口噤，或痰壅盛急，用失笑散主之。若血下多而暈，或神昏煩亂，大劑芎歸湯補之，加童便。</p>
<p>慎齋按：以上三條，序產後血暈之屬有餘也。敗血入肝，惡露上攻，此瘀血為患，當用行血逐瘀之藥。</p>

<h3>產後血暈屬陰血暴亡心虛火炎</h3>
<p>李東垣曰：婦人分娩，昏冒瞑目，因陰血暴亡，心神無所養。心與包絡，君火相火也。得血則安，亡血則危。火上熾，故令人昏冒。火乘肺，故瞑目，不省人事。是陰血暴亡，不能鎮撫也。經云，病氣不足，宜補不宜瀉。瞑目閤眼，病悉屬陰。暴去有形之血，則火上熾，但補其血，則神自安，心得血則能養，而神不昏迷矣。</p>

<h3>產後血暈屬血隨氣上</h3>
<p>郭稽中曰：產後血暈者何？曰：產後氣血暴虛，未得安靜，血隨氣上，迷亂心神，故眼前生花，或悶絕不省，口噤神脫，但服清魂散即醒。</p>

<h3>產後血暈屬虛火載血上升腹中空虛所致</h3>
<p>朱丹溪曰：婦人產後血暈，乃虛火載血，漸漸上暈也。又崔氏云：凡暈皆是虛熱，血氣奔送，腹中空虛所致。</p>
<p>慎齋按：以上三條，序產後血暈之屬於不足也。陰血暴亡，虛火上升，皆由腹中空虛所致，當用補血滋陰降火之藥。但滋陰不可用地、芍，降火不可用苦寒。</p>

<h3>產後血暈分下血多少治法</h3>
<p>陳良甫曰：產後血暈，其由有三，有使力過多而暈，有下血多而暈，有下血少而暈。其暈雖同，治之則異。如下血多而暈者，但昏悶煩亂，當以補血清心藥。如下血少而暈者，多惡露不下，上搶於心，心下滿急，神昏不省，當以破血行血藥。</p>
<p>按：下血多而暈，名為血脫，當大劑人參，可以回陽，何云補血又加清心。若下血少而暈，非血滯即屬血竭，未便以破血行血為妄投也。良甫晰證最明，治法尤未盡善。</p>

<h3>產後血暈用醋漆法</h3>
<p>崔氏曰：產婦分娩訖；將秤錘或黃石子入炭中，燒令通赤，置器中，於床前以醋沃之，可除血暈，時作為佳。或先取釅醋，以塗口鼻，仍置醋於旁，淬火炭，使聞其氣。又一法，燒乾漆，令煙燻產母之面即醒。如無干漆，舊漆器燒煙亦妙。</p>
<p>慎齋按：以上二條，序產後血暈分血之多少，而用治法也。產後血暈，總屬陰血暴亡，虛火上炎所致。夫心主血，肝藏血，肝虛則魂無所附而目暈，心虛則神不守而火乘。東垣、丹溪已悉病機之要，若良甫又分血下多少為治。如雲惡露不下，上搶心而暈，此在壯實婦人新產下，恆有此患，當用行血破血之劑。若氣血虛弱人，血脫過多，當大補氣血為主，如大劑芎歸湯、生化湯，加人參服之可也。</p>

<h3>產後惡露不下屬風冷乘虛摶血</h3>
<p>《大全》曰：惡露不下，由產後臟腑勞傷，氣血虛損，或胞絡挾於宿冷，或產後當風取涼，風冷乘虛而摶於血，壅滯不宣，積蓄在內，故不下也。</p>
<p>立齋按：前證若惡露不下，用失笑散；氣滯血凝，用花蕊石散。</p>
<p>慎齋按：以上一條，序產後惡露不下之證也。彭用光有云：凡看產後病，須問惡露多少有無。此要語也。夫新產惡露，屬養胎余血，雜濁漿水。兒既產，如氣血旺者，惡露隨之而下。如氣血弱者，阻礙小腹為病。上攻則為血暈悶絕，蓄瘀則為兒枕痛，心腹痛，癥瘕積聚，四肢腫滿，血鼓諸證。《大全》以風冷乘虛，摶血不宣所致。此在秋冬寒月，多有犯之。但《大全》既云風冷摶血矣，何療三四日，惡露不下，方中獨加芍藥、知母，《廣濟方》內更用大黃、芍藥、生地汁。夫以寒藥治寒凝之血，有是理乎？《準繩》獨首載之，不可解。</p>

<h3>產後惡露不絕屬虛損臟腑挾冷</h3>
<p>《大全》曰：產後惡露不絕，由產後傷於經血，虛損不足，或分娩之時，惡血不盡，在於腹中，臟腑挾於宿冷，致氣血不調，故令惡露淋漓不絕也。</p>

<h3>產後惡露不止屬血滯不化</h3>
<p>戴復庵曰：婦人服固胎藥太多，或正產，或半產，胎雖下而惡血不去，或經二三月，惡露猶點滴不盡。此非敗血之比，正緣當來，有固經藥在內，致血滯不化。藥宜順血通氣，不宜蓄血閉氣也。</p>

<h3>產後惡露不絕屬肝脾經病</h3>
<p>薛立齋曰：前證若肝氣熱，不能生血，六味丸。若肝氣虛不能藏血，逍遙散。若脾氣虛，不能攝血，六君子湯。胃氣下陷，不能統血，補中湯。若脾經鬱熱，血不歸源，加味歸脾湯。若脾經怒火，血妄行，加味四物湯。若氣血兩虛，十全大補湯。若肝經風邪，其血沸騰，一味防風丸。</p>
<p>慎齋按：以上三條，序產後有惡露不絕之證也。婦人產下，其血不止，大約一月為期。如不及一月而止者，氣血虛也。如逾一月二月，而淋漓不絕，非氣虛不能攝血，即立齋所論肝脾二經有虧，《大全》云經血虛損不足是矣。又主於臟腑挾宿冷所致。夫血得熱則行，得冷則凝，豈惡露不絕，反為寒冷致病之理。立齋以為肝脾鬱熱怒火，此誠善悉病機者也。但產後血脫，當用益氣升提之法。如《千金方》治惡露不絕，經月半歲，用一味升麻，酒煎服，正是此意。至下多亡陰，則有寒無熱，薑、桂亦所宜用。臨證審之。</p>

<h3>產後頭痛屬陽實陰虛</h3>
<p>《大全》曰：頭者，諸陽之會也。產後五臟皆虛，胃氣虧弱，飲食不充，穀氣尚乏，令虛熱；陽氣不守，上湊於頭，陽實陰虛，則令頭痛。又有產後敗血頭痛，不可不知。</p>
<p>薛立齋曰：前證若中氣虛，補中湯加蔓荊。若血虛，四物加參、術。氣血俱虛，八珍湯。若風寒所傷，補中湯倍加川芎。</p>

<h3>產後頭痛屬風寒用生化湯</h3>
<p>單養賢曰：產後頭痛，身熱惡寒，雖是感冒風寒，只宜服生化湯一二服，慎不可用柴胡、麻黃等藥，以表虛。其汗劑中川芎、乾薑，其味辛溫，亦能散邪退熱。如頭痛不解，加連須、蔥白三枚。</p>
<p>慎齋按：以上二條，序產後有頭痛之證也。頭痛有三陽三陰經之分，屬風寒外感者居多。若產後頭痛，雖有風寒，而本之血虛者，其病源也。唯大劑芎、歸養血，血行則風自滅。若立齋以補中湯倍川芎，此是治氣虛頭痛為宜。至汙血頭痛，產後恆有，若用黑龍丹下蝗蟲子，此又病機之不可測者矣。</p>

<h3>產後心痛屬虛寒血凝不散</h3>
<p>《產寶百問》曰：心者血之主，產後虛寒，血凝不散，氣逆上衝於心，以溫熱治之，寒去則血脈溫而經脈通，大岩蜜湯主之，四物去川芎，加獨活、吳茱、乾薑、細辛、桂心、甘草。</p>

<h3>產後心痛屬陰虧火沖包絡</h3>
<p>《大全》曰：產後心痛，為陰血虧損，隨火上衝心絡，名曰心包絡痛，宜大岩蜜湯治之。若寒傷心經，名曰真心痛，無藥可救。</p>

<h3>產後心痛屬寒氣上攻</h3>
<p>單養賢曰：產後寒氣上攻則心痛，下攻則腹痛，兼血塊者，宜服生化湯加桂。未止，加吳茱、姜三片助血。若獨用諸熱藥攻寒，其痛難止，其血未免來多，以虛產母也。</p>

<h3>產後心痛屬血虛</h3>
<p>薛立齋曰：前證若陽氣虛寒，岩蜜湯溫之。瘀血上衝，失笑散行之。血既散而痛仍作，八珍湯補之。大凡心腹作痛，以手按之不痛，此血虛也，須用補養之劑。</p>
<p>慎齋按：以上四條，序產後有心痛之證也。心痛在產後，非血虛火逆，即寒凝傷血，《產寶》用岩蜜湯，治虛寒血凝，則得矣。若《大全》，火衝心包絡，而亦用岩蜜湯治之，豈熱藥從治之意，能無助邪為患。至有產後殺血心痛，亦屬惡露不盡。如陳無擇評大岩蜜湯下云，產後心痛，雖非產蓐常疾，痛或有九，未必便是血痛。設是岩蜜湯，豈可用熟地泥血，安能去痛。以此湯活血痛，不若失笑散更捷。予謂產後心痛，屬血者多。但有寒熱虛實不同。若云未必便是血痛，則非矣。</p>

<h3>產後腹痛屬腹有乾血</h3>
<p>《金匱要略》曰：產後腹痛，法當以枳實芍藥散。假令不愈，此為腹中有乾血著臍下，宜下瘀血湯主之。</p>

<h3>產後腹痛屬余血壅滯</h3>
<p>《大全》曰：產後惡血，雖常通行，或因外感五邪，內傷七氣，致令斬然而止，余血壅滯，所下不盡，故令腹痛，當審因治之。</p>

<h3>產後腹痛屬傷食裹血</h3>
<p>王節齋曰：假如產婦數朝內，或飲食如常，忽作腹痛，六脈沉伏，四肢厥冷，此惡露不盡，傷食裹血，而脈不起也，不可誤認為氣血兩虛，用大補劑，須用消導行血之藥。</p>

<h3>產後腹痛屬氣弱阻寒</h3>
<p>《金匱要略》曰：產後腹中㽲痛，當歸生薑羊肉湯主之。注曰：㽲痛者，緩緩痛也。概屬客寒相阻，故以當歸通血分之滯，生薑行氣分之寒。君以羊肉者，所謂形不足，補以味。羊肉補氣，㽲疼屬氣弱，故宜之。</p>

<h3>產後腹痛屬冷氣乘虛入產門</h3>
<p>寇宗奭曰：婦人產當寒月，寒氣入產門，臍下脹滿，手不得犯，此寒疝也。醫將治以抵當湯，謂有瘀血也。予教之曰：非其治也，可服仲景羊肉湯。又產後六七日，忽然臍腹痛，皆由呼吸之間，使冷氣乘虛而入，宜服當歸建中湯、四順理中丸。</p>
<p>慎齋按：產後有下血過多，衝任空虛，肝經血少而腹痛，脈弦者，以熟地、山茱為主，加白芍藥、木瓜、蒺藜一劑。有難產久坐，風入胞門，而腹痛欲絕，脈浮而弦，續斷一兩、防風五錢，服之立愈。一虛一實，不可不辨。</p>

<h3>產後腹痛分證用藥法</h3>
<p>《家居醫錄》曰：產後腹痛，惡露既去而仍痛，四神散調補之，不應，八珍湯。若痛而噁心，或欲作嘔，六君子湯。若痛而泄瀉，六君子湯送四神丸。若胸膈飽悶，或惡食吞酸，或腹痛，手不可按，此是飲食所傷，用二陳加白朮、山楂消導之。若食既消而仍痛，或按之不痛，或更加頭痛，煩熱作渴，惡寒欲嘔等證，此是中氣被傷，宜補脾胃為主。若發熱腹痛，按之痛甚，不惡食，吞酸，此是瘀血停滯，失笑散消之。若止是發熱頭痛，或兼腹痛，按之卻不痛，此是血虛，用四物加炮薑、參、術，以補之。</p>

<h3>產後血塊腹痛戒用峻厲藥</h3>
<p>《產寶新書》曰：產後血塊痛，用生化湯加肉桂、紅花，塊散痛止。慎不可用蘇木、三稜、蓬朮等峻厲之藥。雖山楂行氣行血，亦不易多服，恐虛產母也。</p>
<p>慎齋按：以上七條，序產後有腹痛之證也。產後腹痛有虛實之分，實者有惡露不盡，有乾血瘀滯，有食傷裹血。虛者有氣弱寒阻，有血虛空痛。自當審因施治。在虛者固宜補氣補血，而實者亦未可以峻厲克伐，重虛其虛也。</p>

<h3>產後小腹痛屬惡露凝結</h3>
<p>《產寶百問》曰：產後小腹痛，由惡露凝結，或外寒摶之。若久而不散，必成血瘕，月水不調。</p>

<h3>產後小腹痛屬血滯名兒枕痛</h3>
<p>《大全》曰：兒枕者，由母胎中宿有血塊，因產時其血破敗，與兒俱下則無患。若產婦臟腑風冷，使血凝滯在小腹，不能流通，令結聚疼痛，名曰兒枕痛。胎以食母之血，十月滿足，余血結成塊，俗呼為兒枕。欲產時，血塊先動，敗血裹其子，是以難產。</p>

<h3>產後小腹痛屬瘀血停滯有骨疽證</h3>
<p>薛立齋曰：有產婦小腹作痛，服行氣破血藥不效，脈洪數，此瘀血內潰為膿也。大抵此證，因榮衛不調，瘀血停滯，宜急治之。緩則腐化為膿，最難治療。若流注關節，則患骨疽，失治多為敗證。脈數而洪，已有膿，遲緊乃瘀血也，下之愈。若腹脹大，轉側作水聲，或膿從臍出，或從大便出，宜蠟礬丸、太乙膏，或瓜子仁湯，下膿而愈。</p>

<h3>產後臍下痛作惡露不盡論</h3>
<p>單養賢曰：產後臍下痛，在七日內未曾服藥者，當作惡露不盡論。如按而痛止者屬虛，加味生化湯。</p>
<p>慎齋按，以上四條，序產後有小腹痛之證也。產後小腹痛，非惡露瘀蓄，即風寒乘襲。小腹為足厥陰部分，藏血之所。兒產後，一有不慎，則風寒乘虛，與惡血凝結，即有兒枕痛之名。若瘀血潰膿，亦不早治之故也，臨證宜慮及之。</p>

<h3>產後腰痛屬血滯經絡</h3>
<p>《大全》曰：產後惡露方行，忽然漸止，斷絕不來，腰中重痛，下注兩股，痛如錐刺入骨，此由血滯經絡。不即通之，必作癰疽，宜桃仁湯、五香連翹湯。</p>
<p>慎齋按：產後惡露不行，血滯經絡，而作癰疽，必是血氣大虛，榮衛不調所致，必八珍、十全可療，用桃仁、五香則謬矣。</p>

<h3>產後腰痛屬勞傷腎氣風冷乘虛</h3>
<p>《大全》曰：腎主腰腳，產後腰痛者，腎為胞胎所繫，產則勞傷腎氣，損動胞絡，虛未平復，風冷客之，冷氣乘腰，故令腰痛。若寒冷邪氣，連滯背脊，痛久未已，後忽有娠，必致損動，蓋胞絡屬腎，腎主腰故也。</p>

<h3>產後腰痛屬真氣虛</h3>
<p>薛立齋曰：前證真氣虛，邪乘之，用當歸黃耆湯，或十全湯為主，佐以寄生湯，不應，十全湯加附子。</p>
<p>慎齋按：以上三條，序產後有腰痛之證也。胞胎繫於腎，腰者腎之外候，產後勞傷腎氣，損動胞絡，屬虛者居多，雖有風冷滯血，亦必兼補真氣為要，立齋一條，抉其旨矣。</p>

<h3>產後脅痛屬氣與水相激</h3>
<p>《大全》曰：產後兩脅脹滿氣痛，由膀胱宿有停水，因產後惡露下不盡，水壅，痞與氣相摶，積在膀胱，故令脅肋脹滿，氣與水相激，故令痛也。</p>

<h3>產後脅痛分證用藥之法</h3>
<p>薛立齋云：此證若肝經血瘀，玄胡索散。若肝經氣虛，四君子加柴胡、青皮。若肝經血虛，四物加參、朮、柴胡。若腎水不足，不能生肝，六味丸。若肺金勢盛，剋制肝木，瀉白散，仍參前證治之。此證苟非用薑、桂辛溫，助脾肺以行藥，不唯無以施功，而反助其脹矣。</p>
<p>慎齋按：以上二條，序產後有脅痛之證也。脅者肝之部分，肝藏血，產後惡露不盡，與去血過多，均足以致脅痛，未必屬於水氣相激。必參立齋一條，始攸當爾。</p>

<h3>產後遍身疼痛屬血氣失其常度</h3>
<p>郭稽中曰：產後遍身疼痛者何？曰：因產走動氣血，升降失其常度，留滯關節，筋脈引急，是以遍身疼痛，甚則腰背強硬，不能俯仰，手足拘攣，不能屈伸。或身熱頭痛，不可作他病，但服趁痛散，循流血氣，使筋脈舒暢，疼痛自止。</p>
<p>陳無擇曰：趁痛散不特治產後氣弱血滯，兼能治太陽經感風頭痛，腰背疼，自汗發熱。若感寒傷食，憂恐驚怒，皆致身疼，發熱頭痛，況有蓐勞，諸證尤甚，趁痛散皆不能療。不若五積散入醋煎用，卻不妨。</p>
<p>立齋按：五積散治產後身痛，兼感寒傷食。若氣虛血弱人，似非所宜。如手按而痛，是血瘀滯也，用四物，炮薑、桃仁、紅花、澤蘭，補散之。按而痛稍緩者，血虛也，四物加參、朮、炮姜，補養之。</p>
<p>慎齋按：以上一條，序產後有遍身疼痛證也。產後百節開張，血脈流散。曰遍身，則自筋骨皮肉，手足，脅腹腰背，無處不痛。《大全》以為血滯經絡，似屬有餘。然去血過多，虛而風寒襲之，亦為疼痛。故趁痛散為的對藥，無擇乃云不能療，不若五積散，殊未確也。</p>

<h3>產後血塊築痛屬風冷凝血</h3>
<p>楊仁齋曰：此因產後趕血未盡所致。世俗收生，多就踏板趕血。不思生產時，已坐草近地，產畢，臟腑空虛，又近地趕血，冷濕風邪，乘虛而入，使敗血凝為血塊，是謂母血沖築硬痛。治法，以不換金正氣散，加辣桂、蓬朮、乾薑、川芎、白芷，熱服，散其冷濕風邪，從二便出。</p>

<h3>產後積聚屬氣血為風冷所摶</h3>
<p>陳良甫曰：積者，陰氣也，五臟所生；聚者，陽氣也，六腑所成。然積為陰，陰性沉伏，故痛不離其部。聚為陽，陽性浮動，故痛無常處。皆由產後氣血虛弱，風冷所乘，搏於臟腑，與血氣相結，故成積聚癥塊也。</p>

<h3>產後瘕痛屬風冷搏血</h3>
<p>《大全》曰：新產後有血與氣相搏而痛者，謂之瘕。瘕者，假也，謂其痛浮假無定處也。此由夙有風冷，血氣不調，至產，血下少，故致此病。不急治，多成積結，妨害月水。</p>

<h3>產後寒氣入腹名寒疝</h3>
<p>《婦人良方》曰：產後寒氣入腹，硬築，臍下刺痛，此名曰寒疝，當用炒吳茱。若誤認為惡露不盡，小腹蓄血，則謬矣。</p>

<h3>產後有血損筋攣之證</h3>
<p>薛立齋曰：有產婦腹中有一物，時痛不止，以為血瘕，用行血破氣藥，兩脅肚腹尤甚，支節間各結小核，隱於肉裡，以為鱉子，方用下蟲藥。夫肝藏血而養諸筋，此肝血虛損，筋涸而攣結耳。肢節胸項，皆屬肝膽部分。養其脾土，補水以滋肝血，則筋自舒，八珍湯、逍遙散、歸脾湯加減治之。</p>

<h3>產後氣血壅結宜固元氣</h3>
<p>薛立齋曰：凡真氣虧損，則邪氣乘之，況產得此。尤當固元氣為主。若求旦夕之效而攻邪，則速其危矣。如寒邪乘客，氣血壅結，此因氣病而血病也，當補養胃氣，調和月經，寬緩靜養為善。</p>
<p>慎齋按：以上六條，序產後有血塊積聚，瘕疝筋攣諸證也。產後惡血不盡，氣血虛而風寒乘襲，則血凝氣滯，遂為血塊瘕疝等證。若用破血耗氣之劑，以攻有形之邪，禍不旋踵。故以立齋固元氣一條序後，示人求本之道也。</p>

<h3>產後口乾痞悶屬面毒聚胃</h3>
<p>郭稽中曰：問產後口乾痞悶者何？答曰：產後榮衛太虛，血氣未定，食麵太早，胃不能消化，面毒結聚於胃，上熏胸中，是以口乾燥渴，心下痞悶。醫者不識，認為胸膈壅滯，以藥下之。萬不得已，但服見睍丸則愈。</p>
<p>陳無擇曰：產後口乾痞悶，未必只因食麵，或產母內積憂煩，外傷燥熱，飲食甘肥，使口乾痞悶，當隨所因調之可也。</p>

<h3>產後傷食停滯分證用藥法</h3>
<p>薛立齋曰：前證若宿食停滯，六君子加枳實、神麯。若因肉食，加山楂。若因魚鱠，加陳皮。其物既消而仍痞，或反作痛作嘔，此脾胃受傷，六君子。或咽酸噯腐，加炮姜。作瀉加升麻，不應，佐四神丸，或間用補中湯。</p>
<p>慎齋按：以上二條，序產後有傷食之證也。產後氣血已虛，胃中元氣甚弱，凡飲食偶有所傷，必難運化，而成痞悶，誠不止面毒也。但北方以面為飯，南方風俗，三朝洗兒。有食麵之例，產婦恃健，傷之者多，此稽中舉此為言也。故丹溪教新產婦食白粥，並戒食雞子，正以虛人易致停滯故耳。</p>

<h3>產後腹脹嘔吐屬敗血入脾胃</h3>
<p>郭稽中曰：產後腹脹滿悶，嘔吐不定者何？曰：敗血散於脾胃，脾受之則不能運化精微而成腹脹，胃受之則不能受納水穀而生吐逆。醫者不識，若以尋常治脹止吐藥，病與藥不相干，轉傷動正氣，疾愈難治，但服抵聖湯則愈。</p>

<h3>產後腹脹嘔吐屬飲食傷脾胃</h3>
<p>薛立齋曰：前證若敗血傷脾胃，宜用前方。若飲食停脾，宜六君子加厚朴。若飲食傷胃，宜六君子湯。大抵損其脾者，當節飲食為善。</p>
<p>慎齋按：以上二條，序產後有腹脹嘔吐之證也。產後腹脹嘔吐，未有不因脾胃虛弱所致。郭論則主於敗血，薛論則主於傷食。食與血均屬有餘證，攻補合宜，是在臨證之工耳。</p>

<h3>產後嘔吐屬腸胃燥澀氣逆</h3>
<p>《大全》曰：胃為水穀之海，水穀之精，以為血氣，榮潤臟腑。因產則臟腑傷動，有時而氣獨盛，氣乘腸胃，腸胃燥澀，其氣則逆，故嘔逆不下食。</p>

<h3>產後嘔逆屬惡露不下</h3>
<p>郭稽中曰：胃受水穀，脾主運化，生血生氣，內濡臟腑。因產暴虛，惡露不下，敗血乘虛，散於脾胃。脾受之為腹脹，胃受之為嘔吐。亦有惡露過多，氣無所生，聚於脾胃。脾受之，亦為腹脹。胃受之，亦為吐逆也。</p>

<h3>產後嘔吐屬脾胃病分證用藥</h3>
<p>薛立齋曰：產後嘔吐，因飲食過多者，六君子加楂、曲。兼勞役者，補中湯。因飲食停滯者，人參養胃湯。脾胃氣虛者，六君子。胃氣虛寒者，加炮薑、木香。寒水侮土者，益黃散。肝木侮土者，六君子加升、柴。命門火衰，不能生土者，八味丸。嘔吐泄瀉，手足俱冷，或肚腹作痛，乃陽氣虛寒，急用附子理中。</p>
<p>慎齋按：以上三條，序產後有嘔吐之證也。嘔吐為中焦病，產後氣血大虧，則中氣不運，為飲食所傷，而嘔吐者多。若《大全》主於燥澀氣逆，稽中主於惡露不下。此在新產三四朝內，庸有之，病機不可不審。</p>

<h3>產後呃逆屬脾虛聚冷胃中伏寒</h3>
<p>《大全》曰：肺主氣，五臟六腑俱稟於氣。產後氣血傷，臟腑皆損。風冷摶於氣，則氣逆上。又脾虛聚冷，胃中伏寒，因食熱物，冷熱之氣相為衝擊，使氣厥不順，則為呃逆。脾主中焦，為三焦之關，五臟之倉廩，貯積水穀。若陰陽氣虛，使榮衛之氣厥逆，致生斯病。經云：呃噫者，胃寒所生，服藥無效，灸期門穴三壯必愈。</p>

<h3>產後呃逆分證用藥法</h3>
<p>薛立齋曰：前證屬胃氣虛寒之惡候。如用丁香散未應，急投參附湯，亦有生者。若產後呃逆，有寒熱虛實之不同。如寒者，丁香、薑、桂。熱者，宜乾柿、竹茹。虛者，宜人參、附子。實者，宜香附、橘皮。誤施則有噬臍之悔。</p>
<p>慎齋按：以上二條，序產後有呃逆之證也。經云：病深者，其聲噦。噦即呃逆也。諸病見之為惡候，況產後犯此。有虛無實，有寒無熱矣。立齋必兼熱實論，殊謬。若古方治產後呃逆，又兼敗血瘀停胃逆，用丁香豆蔻散，煎桃仁、吳茱湯下之。病機又不可不知。</p>

<h3>產後氣喘屬敗血停凝上熏於肺</h3>
<p>郭稽中曰：產後惡露不快，敗血停凝，上熏於肺，亦令喘急，但服奪命丹，血去而喘自定。又產後敗血衝心，胸滿上喘，命在須臾，服血竭散，或參蘇飲。治產後血入於肺，面黑髮喘欲死，人參一兩，蘇木二兩。</p>

<h3>產後發喘屬汙血感寒</h3>
<p>婁全善曰：產後喘者多死，有產二月，洗浴即氣喘，坐不得臥者，五月惡風，得暖稍緩，用丹皮、桃仁、桂枝、茯苓、乾薑、枳實、厚朴、桑皮、紫蘇、五味、栝蔞煎服，即臥，其痰如失，作汙血感寒治也。</p>

<h3>產後氣喘屬孤陽絕陰</h3>
<p>郭稽中曰：產後喉中氣急喘促者何？答曰：榮者，血也；衛者，氣也。榮行脈中，衛行脈外，相隨上下，謂之榮衛。因產所下過多，榮血暴竭，衛氣無主，獨聚肺中，故令喘。此名孤陽絕陰，為難治。</p>

<h3>產後發喘不可誤藥</h3>
<p>單養賢曰：產後發喘氣促，此第一危證也。世每以痰火實證治之，訛以傳訛，當以人參生化湯加減。人多疑參能助喘不用，致不救者多矣。加芎、歸在內，萬無有失。有用參加陳皮監製，反致耗散，切不可信。</p>
<p>慎齋按：以上四條，序產後有發喘之證也。產後發喘，有虛實之分。敗血入肺，汙血感寒，此屬於實也。參蘇飲、奪命丹、血竭散，下之而愈。若去血過多，榮血暴竭，衛氣無主，孤陽上浮，此血脫而氣不歸元也。非大劑人參生脈散，與生化湯加桂、附莫療。誤以風痰汙血為治，是速之斃矣。觀立齋治產後喘急，謂脾肺氣弱，用六君子。中氣虛寒，用補中湯加薑、桂。更有陽氣虛脫，喘促自汗，手足俱冷，以參附湯大劑服之。論誠知本也。</p>

<h1>卷六</h1>

<h2>產後證　下</h2>

<h3>產後浮腫屬敗血停積不可作水氣治</h3>
<p>《產寶百問》曰：產後四肢浮腫，由敗血乘虛停積，循經流入四肢，留淫日深，腐壞如水，故令面黃，四肢浮腫。醫人不識，便作水氣治之。凡治水，多用導水藥。極虛人產後既虛，又以藥虛之，是謂重虛，多致夭枉，服小調經散，血行腫消則愈。</p>

<h3>產後浮腫屬血與氣搏留滯經絡</h3>
<p>陳無擇曰：產後浮腫多端，有自懷妊腫至產後不退。亦有產後失於將理，外感寒暑風濕，內則喜怒憂驚，血與氣搏，留滯經絡，氣分血分，不可不辨，當隨脈證治之，宜得其情。小調經散治血分固效，但力淺難憑，不若吳茱湯、枳朮湯、奪魂散、大調經散、皆要藥也。</p>

<h3>產後浮腫屬風邪搏氣</h3>
<p>陳良甫曰：產後勞傷血氣，腠理虛，為風邪所乘，邪搏於氣，不得宣越，令虛腫輕浮，是邪搏於氣，氣腫也。若皮膚如熟李狀，則變水腫。氣腫者，發汗即愈。水腫者，利小便即瘥。</p>
<p>慎齋按：產後虛腫，多屬氣血虛而脾胃弱，榮衛不運所致。若云發汗利小便，是重竭津液，而益虛其虛矣。豈產後腫，竟作外邪有餘證治乎。</p>

<h3>產後浮腫屬體虛有濕熱</h3>
<p>朱丹溪曰：產後浮腫，小便少，口渴，惡寒，無力，脈沉，此體虛而有濕熱之積，必上焦滿悶，宜補中導水行氣可也。方用白朮、陳皮、茯苓、川芎、木通。</p>

<h3>產後浮腫屬虛大補氣血</h3>
<p>朱丹溪曰：產後腫，必用大補氣血為主，少佐蒼朮、茯苓，使水自利。</p>

<h3>產後浮腫分證治法</h3>
<p>薛立齋曰：前證若寒水侮土，宜養脾肺。若氣虛浮腫，宜益脾胃。若水氣浮腫，宜補中氣。又曰：產後浮腫，或兼喘咳，脈沉細無力，此命門火衰，脾土虛寒，八味丸主之。</p>
<p>慎齋按：以上六條，序產後有浮腫之證也。浮腫雖有風寒濕熱，外邪之感，若產後則屬氣血虛，而脾土不運，肺氣不輸者多。故《產寶》以下四條，主客邪有餘論；而丹溪、立齋，唯以補氣血，扶脾土為要也。</p>

<h3>產後外感風寒發熱不可作傷寒治</h3>
<p>李氏曰：產後外感，離床太早，或換衣襲風，冷入下部，令人寒熱似瘧，頭疼不止。血虛者，芎歸湯加人參、柴、葛。氣虛者，補中湯加防風、乾薑。切不可以傷寒法治之。</p>

<h3>產後頭痛發熱不可作外傷感冒治</h3>
<p>《大全》曰：凡產後頭痛發熱，不可便作外傷感冒治。此等多是血虛，或是敗血作梗，宜以和平之劑必效，如玉露散，或四物加柴胡。若便以小柴胡、竹葉石膏之類，不救者多矣。</p>

<h3>產後諸發熱狀類傷寒不可發汗</h3>
<p>吳蒙齋曰：新產後傷寒，不可輕易發汗。產時有傷力發熱，有去血過多發熱，有惡露不去發熱，有三日蒸乳發熱，有早起勞動、飲食停滯發熱。狀類傷寒，要在仔細詳辨，切不可便發汗。大抵產後，大血空虛，汗之則變筋惕肉瞤，或鬱冒昏迷，或搐搦，或便秘，其害非輕。凡有發熱，宜與四物為君，加柴胡、人參、炮姜最效。蓋乾薑辛熱，能引血藥入血分，氣藥入氣分，且能去惡生新，有陽生陰長之道。以熱治熱，深合《內經》之旨。</p>
<p>慎齋按：以上三條，序產後有外感發熱之證也。產後發熱，狀類傷寒，雖有外感，禁用發表。唯以養血為主，佐以散風寒之劑。如生化湯、芎歸湯，倍加川芎、蔥白。若吳氏論發熱數種，又當分因治之。如惡露未盡，腹痛未除，形壯脈實，五七朝內不見虛證，人參尚宜斟酌。如有虛證，必以桃仁與人參同用為當。</p>

<h3>產後傷食發熱宜下</h3>
<p>《金匱要略》曰：產後病解能食，七八日更發熱，此為胃實，大承氣湯主之。</p>
<p>徐注曰：此條言大虛之後有實證，即當以實治，故謂病解能食，則經絡臟腑之氣俱平，無產後本病可疑。至七八日更發熱，不惡寒，又無表證可疑。明是食復之象，故曰胃實，大承氣峻逐之，恐因循致虛也。</p>

<h3>產後傷食發熱類傷寒</h3>
<p>《證治要訣》曰：彌月俗名滿肚，多有恣意食物，致傷食發熱，有類傷寒食復證，宜先用紅丸子一二服，卻進小柴胡湯，此論蓋有所本。</p>

<h3>產後傷食發熱不可作血虛治</h3>
<p>王節齋曰：產後脾胃大虛，多有過服飲食傷滯發熱者，誤作血虛則不效。故凡遇產後發熱，須問服何飲食，有無傷積飽悶，惡食泄瀉等證，只作傷食治之。若發熱而飲食調者，方用補血正法。</p>

<h3>產後傷食發熱分證用藥</h3>
<p>薛立齋曰：前證若胸膈飽悶，噯腐惡食，或吞酸吐瀉，發熱，此為飲食停滯，宜四君子加厚朴、楂、曲。若胸膈悶滿，食少發熱，或食難化，此為脾氣虛弱，宜四君子加炮姜。若用峻厲之劑，復傷元氣，則謬矣。</p>
<p>慎齋按：以上四條，序產後有傷食發熱之證也。產後發熱有六證，一曰血虛發熱，二曰勞力發熱，三曰瘀血發熱，四曰風寒發熱，五曰傷食發熱，六曰蒸乳發熱。須分有餘不足治法，如血虛、勞力為不足，瘀血、傷食、風寒、蒸乳，為不足中之有餘。不足者固宜大補氣血，而不足中之有餘，亦不可以務末而忘本也。《金匱》胃實一證，雖下亦當酌量。</p>

<h3>產後發熱屬肝虛血燥</h3>
<p>趙養葵曰：如胎前原有陰火證，至產後去血過多，必大發熱，煩躁汗出等證。若依前法，大補氣血，其證必甚，當用逍遙散以清肝火，養肝血。因去血既多，肝虛血燥之故，不可泥於氣血虛之論也。</p>

<h3>產後發熱屬陰虛生內熱</h3>
<p>朱丹溪曰：產後發熱，此熱非有餘之熱，乃陰虛生內熱耳，以補陰藥大劑服之。必用乾薑者何也？曰：乾薑能入肺利氣，入肝經引血藥生血。然不可獨用，與補陰藥同用，此造化自然之妙。</p>
<p>婁全善曰：產後發熱，多屬虛寒，唯乾薑加入補陰藥中神效，此丹溪之法也。</p>

<h3>產後發熱屬陰虛陽浮於外</h3>
<p>王節齋曰：婦人產後陰虛，陽無所依，浮散於外，故發熱。用四物湯補血，以炙乾姜之苦溫從治，收其浮散，以歸於陰也。</p>

<h3>產後發熱屬血脫陽無所附</h3>
<p>薛立齋曰：新產婦人，陰血暴亡，陽無所附而外熱，四物加炮姜，補陰以配陽。若誤服寒涼克伐之劑而外熱，此為寒氣格陽於外，四君子加薑、桂，不應，急加附子。若肌膚髮熱，面赤，大渴引飲，此血脫髮燥也，當歸補血湯。</p>

<h3>產後陰虛發熱宜補氣</h3>
<p>趙養葵曰：產後大失血，陰血暴亡，必大發熱，名陰虛發熱。此陰字，正謂氣血之陰。若以涼藥正治必斃，正所謂證象白虎，誤服白虎必死。此時偏不用四物，有形之物，不能速化幾希之氣。急用獨參湯，或當歸補血湯，使無形生出有形來。陽生陰長之妙，不可不知也。</p>

<h3>產後發熱不可作火治誤用寒涼</h3>
<p>薛立齋曰：產後虛煩發熱，乃陽隨陰散，氣血俱虛，故惡寒發熱。若誤作火證，投以涼劑，禍在反掌。</p>

<h3>論丹溪治產後發熱用方之法</h3>
<p>武叔卿曰：丹溪治產後發熱，以芎、歸、四君子加黃耆。不用芍、地者，以新產後用血脫益氣之法，不宜斂降涼血，以伐生氣也。熱甚者，加乾薑。若產後陰血弱發熱，四物加茯苓，熱甚加炮姜。此方全不用氣藥，是血虛氣不虛也。加茯苓者，使大氣降而陰自生，陰生則熱自退。熱甚加炒乾姜者，不從陽引陰，亦可從陰引陽，微乎微乎。</p>
<p>慎齋按：以上七條，序產後有發熱之證也。產後發熱，有風寒，有傷食，有瘀血，有蒸乳而外，大抵屬陰血虛，而陽浮外。故當以辛溫從治，戒用寒涼。若肝虛血燥，則宜補血。逍遙散清火，亦宜慎用。陰血大脫，又當益氣，毋用補血。此又用藥之權衡也。</p>

<h3>產後乍寒乍熱屬敗血不散</h3>
<p>郭稽中曰：產後乍寒乍熱者何？答曰：陰陽不和，敗血不散，能令乍寒乍熱也。產後血氣虛損，陰陽不和，陰勝則乍寒，陽勝則乍熱，陰陽相乘，則或寒或熱。產因勞傷臟腑，血弱不得宣越，故令敗血不散。入於肺則熱，入干脾則寒。醫人誤作瘧治，則謬矣。陰陽不和，宜增損四物湯。敗血不散，宜奪命丹。又問二者何以別之？曰：時有刺痛者，敗血也。但寒熱無他證者，陰陽不和也。</p>

<h3>產後敗血不散寒熱為閉陰閉陽</h3>
<p>陳無擇曰：產後乍寒乍熱，榮衛不和，難以輕議。若敗血不散，豈止脾肺二臟。大抵一陰閉一陽，即作寒熱。陰勝故寒，陽勝故熱。只可云敗血循經流入，閉諸陰則寒，閉諸陽則熱，血氣與衛氣解則休，遇再會而復作，大調經散，入醋煎佳。</p>

<h3>產後敗血閉陰閉陽之辨</h3>
<p>武叔卿曰：閉陰閉陽之說，率難理解。敗血閉陰則寒，閉陽則熱，而有休解會作之時，則似瘧矣。若瘀血，為有形之物，閉則壅矣，安有解會之所。愚謂血閉於陽經，榮衛行之不通則寒；血閉於陰經，榮衛行之不通則熱，故必瘀通而寒熱自已。又，就大調經散而言，行瘀於內也；五積散，行瘀於外也。又，外經或為寒客則肺病，肺病而榮衛不通則熱；內腑或為冷物所傷則脾病，脾病而榮衛不通則寒。故所用之方，一主裡，一主表，亦或內外俱瘀，則寒熱並作，二藥又均不可廢。</p>

<h3>產後陰陽不足寒熱用藥不同</h3>
<p>薛立齋曰：按良甫云，此由氣血虛損，陰陽不和，宜四物加減。若敗血不散，腹內作痛，宜奪命丹。夫陽氣不足，陰氣上入陽中而惡寒者，補中湯。若陰氣不足，陽氣下陷，陰中發熱者，六味丸。若氣血不足，惡寒發熱者，八珍湯。</p>
<p>慎齋按：以上五條，序產後有寒熱往來之證也。寒熱往來，為少陽經病。產後見之，明屬陰陽兩虛，榮衛不和之候，當遵丹溪大補氣血為治，非小柴胡可例也。若云敗血不散為寒熱，郭稽中有入肺入脾之論，陳無擇有閉陰閉陽之議，兩說均不能無疑。夫敗血瘀滯，豈有或入肺或入脾之理，況寒熱何獨專於脾肺，其心腎肝獨不可為寒熱乎？敗血閉陰為寒，便不能閉陽為熱；閉陽為熱，便不能閉陰為寒。豈有既閉陰復閉陽，得謂之敗血不散乎？立言之謬，恐有惑於後人。總之，敗血為病，乃生寒熱，本於榮衛不通，陰陽乖格之故，武叔卿始得其旨。</p>

<h3>產後虛汗不止屬陰氣虛</h3>
<p>《大全》曰：產後虛汗不止者，由陰氣虛而陽氣加之。裡虛，陽氣獨發於外，故汗出。血為陰，產則傷血，是為陰氣虛。氣為陽，其氣實者，陽加於陰，故令汗出。陰氣虛弱不復者，汗出不止，因遇風則變痙。縱不成痙，亦虛乏短氣，身體柴瘦，唇口乾燥，久則經水斷絕，由津液竭故也。</p>

<h3>產後虛汗有亡陽之患</h3>
<p>單養賢曰：產後虛汗，經曰：陽氣者，精則養神，柔則養筋。產後既亡血，而又汗多，乃為亡陽。汗本血液，屬陰，陰亡，陽亦隨之而走，故曰亡陽。產後亡血多汗，陰陽兩虛，極危證也。故用藥與他證不同，慎之。方用參、耆、白朮、麻黃根、防風、桂枝。</p>

<h3>產婦頭汗屬血虛孤陽上出</h3>
<p>《金匱要略》曰：產婦鬱冒，其脈微弱，但頭汗出。所以然者，血虛而厥，厥而必冒，冒家欲解，必大汗出。以血虛下厥，孤陽上出，故頭汗出。所以產婦喜汗出者，亡陰血虛，陽氣獨盛，故當汗出，陰陽乃復。</p>
<p>徐忠可曰：產婦鬱冒，虛多邪少，故脈微弱，中氣虛也。內虛，一身之陰陽不和，故身無汗，但頭汗出。所以頭汗出者何？血虛下厥，則下之陰氣盡，而陽為孤陽，陽孤則上出而頭汗矣。然既頭汗，仍喜其汗出而解者何？蓋陰不亡，則血未大虛，唯產婦血去過多而亡陰，則陽為孤陽，自陰較之，陽為獨盛，所以喜其汗。損陽就陰，則陰陽平，故曰乃復。</p>

<h3>產婦頭汗屬虛熱熏蒸</h3>
<p>王海藏曰：產婦頭汗出，至頸而還，額上偏多。蓋額為六陽之會，由虛熱熏蒸而出也。</p>
<p>慎齋按：以上四條，序產後有汗出之證也。經云：奪血者無汗。汗與血類，產後去血過多，則陰不維陽，陰虛而陽無所附，周身汗出不止，此為陰陽兩虛，有亡陽之患，為危證。若身無汗，但頭有汗，頭為諸陽之會，陰血暴亡，孤陽上越，陰雖虛，而陽氣尚為有餘，此時陰不勝陽，故頭汗，額上偏多，心火上浮，逼陽於外，急補其陰，而入以斂陽之藥，則病自復。故產婦又喜其頭汗出也。</p>

<h3>產後中風屬於虛</h3>
<p>《金匱要略》曰：產後中風發熱，面正赤，喘而頭痛，竹葉湯主之。</p>
<p>徐忠可曰：中風，發熱頭痛，表邪也。然面正赤，所謂面若朱妝，乃真陽上浮，加之以喘，氣高不下也。明是產後大虛，元陽不能自固，又雜以表邪，自宜攻補兼施。故以桂、甘、防、葛、桔梗、薑、棗，清在上之邪，竹葉清膽腑之熱，而以參、附培元氣，返其欲脫之陽也。</p>

<h3>產後中風屬勞損臟腑氣虛邪入</h3>
<p>《大全》曰：產後中風，由產時傷動血氣，勞損臟腑，未曾平復，起早勞動，致氣虛而風邪乘之，冷氣客於皮膚經絡，但疼痹羸乏不任，少氣。大凡筋脈挾寒則攣急，喎僻，挾溫則縱緩虛弱。若入諸臟，恍惚驚悸，隨其所傷臟腑經絡，而生病焉。</p>

<h3>產後中風屬勞傷所致</h3>
<p>郭稽中曰：產後中風者何？答曰：產後五七日內，強力下床，或一月之內，傷於房室，或懷憂怒，擾蕩沖和，或因食生硬，傷動臟腑。得病之初，眼澀口噤，肌肉瞤搐，漸至腰脊，筋急強直者，不可治。此乃人作，非偶爾中風所得也。</p>

<h3>產後中風屬下血過多虛極生風</h3>
<p>《大全》曰：產後下血過多，虛極生風者何？答曰：婦人以榮血為主，因產血下太多，氣無所主，唇青肉冷，汗出，目眩神昏，命在須臾，此虛極生風也。若以風藥治之，則誤矣。</p>

<h3>產後中風宜大補不可作風治</h3>
<p>朱丹溪曰：產後中風，口眼喎斜，必用大補氣血，然後治痰。當以左右手脈，分氣血多少以治，切不可作中風治，用小續命湯，發表治風之藥。</p>

<h3>產後中風當補元氣為主</h3>
<p>薛立齋曰：產後中風，果外邪所屬，形氣不足，病氣有餘，當補元氣為主，稍佐治病之藥。若強力不休，月內入房，形氣俱不足，當純補元氣，多有復甦者。若誤投風藥，是促其危也。前證若心脾血氣俱虛，十全湯，不應，加附子、鉤藤。若肝經血虛，逍遙散加鉤藤。經云：脾之榮在唇，心之液為汗。若心脾二臟虛極，急用參附救之。</p>
<p>慎齋按：以上六條，序產後有中風之證也。中風有真中、類中，有火有氣有痰，中臟中腑中血脈之不一。若產後中風，總屬血虛而動傷臟腑所致。即有外邪，以大補為主。遵丹溪、立齋之法，為不易也。若舍此而以中風為治，用愈風、續命之類，速之斃矣。戒之。</p>

<h3>產後血虛中風病痙</h3>
<p>《金匱要略》曰：新產婦人有三病，一者病痙，何謂也？曰：新產血虛，多汗出，喜中風，故令病痙。</p>

<h3>產後血虛汗多遇風變痙</h3>
<p>郭稽中曰：產後血虛，腠理不密，故多汗。因遇風邪摶之，則變痙。痙者，口噤開，背強而直，如發癇狀，搖頭馬鳴，身反折，氣息如絕，汗出如雨，兩手摸空者，不可治。</p>

<h3>產後痙屬亡血過多筋無所養</h3>
<p>薛立齋曰：產後發痙，因去血過多，元氣虧損，或外邪相摶，致牙關緊急，四肢痙強，或腰背反張，肢體抽搐。若有汗不惡寒，曰柔痙。無汗惡寒，曰剛痙。然產後患之，由亡血過多，筋無所養而致。大補氣血，多保無虞。若攻風邪，死無疑矣。</p>

<h3>產後病痙屬陰虛內熱生風</h3>
<p>繆仲淳曰：產後血虛，角弓反張，病名曰痙。痙者，勁也。去血過多，陰氣暴虛，陰虛生內熱，熱極生風，故外現風證。其實陰血不足，無以養筋所致。足厥陰肝經大虛之候，宜益陰補血，清熱則愈。</p>

<h3>產後成痙不可同傷寒例治</h3>
<p>薛立齋曰：仲景云，傷寒有汗為柔痙，用桂枝湯。無汗為剛痙，用麻黃湯。產後得此，血氣俱虛。敗證不可與傷寒例看，丹溪云，產後當大補氣血為主，多服參、耆、附子。中風乃虛極之象，固其本元，諸病自退。</p>

<h3>產後變證不可輕用發表</h3>
<p>婁全善曰：小續命、大豆紫湯、舉卿古拜散，俱太陽厥陰藥也。如邪實而脈來浮弦有力者固宜，但產後氣血大虛人，不宜輕發其表，但用防風當歸散治之為妙。</p>

<h3>用續命湯辨</h3>
<p>武叔卿曰：寒主收引，風寒在太陽經，項背強直者，太陽筋病也，諸方皆主續命，從仲景論也。郭氏不問產後虛實，邪之有無，概宗之，似乎一偏。至薛氏，又以產後亡血過多，非十全大補不可，又一見也。及《夷堅志》，按以大豆紫湯、獨活湯而愈，又主於風矣。是續命亦不為妄也。但本方有麻黃、附子，氣血兩虛人，不可輕用。而郭氏論又有速灌之說，稍緩即汗出如雨，反不以麻黃為忌，何語之切也。二說似不可廢，臨證之際詳之。</p>
<p>慎齋按：以上八條，序產後有痙證也。產後成痙，大抵血虛所致。故《金匱》以下四條，均主於亡血過多，當從立齋、仲淳治例。後二條，辨不可用續命湯，致有誤治之失，以示戒也。</p>

<h3>產後口噤屬血氣虛風乘三陽經</h3>
<p>《大全》曰：產後中風口噤，是血氣虛而風入頷頰口之筋也。手三陽之筋結於頷，產則勞損臟腑，傷於筋脈，風乘之，則三陽之筋脈偏虛，得風冷則急，故令口噤。</p>

<h3>產後角弓反張屬體虛受風</h3>
<p>《大全》曰：產後角弓反張，是體虛受風，風入諸陽之經也。人之陰陽經絡，周環於身，風邪乘虛，入諸陽之經，則腰背反折，攣急如角弓狀。</p>

<h3>產後角弓反張屬虛象宜固氣血</h3>
<p>薛立齋曰：前證因氣血耗損，腠理不密，汗出過多，患此乃虛象也，宜固氣血為主。此證乃氣血虛極，宜大劑參、耆、歸、朮、肉桂培養之，不應，加附子，倍人參，名參附湯。猶未應，乃藥力未能及，宜多用之。</p>

<h3>產後瘈瘲屬陰虛火熾筋無所養</h3>
<p>薛立齋曰：瘈者，筋脈拘急也。瘲者，筋脈弛縱也。經云：肝主筋藏血。肝氣為陽為火，肝血為陰為水。產後陰血去多，陽火熾盛，筋無所養而然。治法以八珍湯加丹皮、鉤藤，以生陰血，則陽火退而諸證愈。不應，用四君子、芎、歸、丹皮、鉤藤補脾土。蓋血生於至陰，至陰者，脾土也。此證若肢體惡寒，脈微細者，此為真狀。若脈浮大，發熱煩渴，此為假象，唯當固本為善。若無力抽搐，戴眼反折，汗出如珠者，不治。</p>

<h3>產後拘攣屬氣血不足</h3>
<p>《大全》曰：產後中風，筋脈四肢攣急者，氣血不足，臟腑俱虛。月內未滿，起早勞動，動傷臟腑，虛損未復，為風所乘，風邪冷氣，客於皮膚經絡，令人頑痹不仁，羸乏少氣，風氣入於筋脈，挾寒則攣急也。</p>

<h3>產後拘攣屬肝經風熱血燥</h3>
<p>薛立齋曰：肝屬木主筋，若肝經風熱血燥，用加味逍遙散，不應，六味丸以補腎水。經云：風客淫氣，精乃亡，邪傷肝也。</p>
<p>慎齋按：以上五條，序產後有口噤、角弓、瘈瘲，拘攣諸證也。諸證為中風內見證，雖有口噤、角弓異名，總以產後氣血大虛所致。故一切風藥，概不可用。唯遵丹溪、立齋之論治，為產後中風病之要道也。</p>

<h3>產後不語屬敗血入心</h3>
<p>郭稽中曰：產後不語者何？答曰：人心有七孔三毛。心者，君主之官，神明出焉，外應於舌，舌者聲之機。產後虛弱，多致敗血停蓄，上干於心，心竅閉塞，神志不能明瞭。又心氣通於舌，心氣閉則舌強不語，但服七珍散。</p>

<h3>產後不語屬胃濕熱痰迷心</h3>
<p>武叔卿曰：產後不語，有臨產服藥與湯過多，胃濕使然。又有熱痰迷於心不語，導痰湯。</p>

<h3>產後不語屬熱血熱痰迷塞心竅</h3>
<p>方約之曰：產後不語，有熱血迷塞心竅者，有熱痰迷塞心竅者，前方七珍散治熱血，孤鳳散治熱痰。肥人多是熱痰，瘦人多是熱血。</p>

<h3>產後不語分證用藥</h3>
<p>薛立齋曰：經云，大腸之脈散舌下。又云：脾之脈，是動病舌本強，不能言。又云：腎之別脈，上入於心，系舌本，虛則不能言。前證若心腎氣虛，用七珍散。腎虛風熱，地黃飲。大腸風熱，加味逍遙散加防風、白芷。脾經風熱，秦艽升麻湯。肝經風熱，柴胡清肝散加防風、白芷。脾氣鬱結，加味歸脾湯加升麻。肝木太過，小柴胡加鉤藤。脾受木侮，加白芷、升麻、鉤藤。肝脾血虛，佛手散。脾氣虛，四君子湯。氣血俱虛，八珍湯。不應，獨參湯加附子，補其氣而生血。若竟用血藥，則誤矣。</p>
<p>慎齋按：以上四條，序產後有不語之證也。產後不語，稽中主於敗血迷心，《濟陰》主於胃濕熱痰，此皆論病之屬有餘也。產後去血過多，陰火上乘，鬱冒心神為不語，此證之屬虛者為多，而敗血熱痰，亦間有之。至論胃濕使然，則迂矣。若立齋又兼肝脾風熱用藥，多以防、芷、升、柴為發散，似未切中病機也。</p>

<h3>產後驚悸屬心氣虛風邪摶心</h3>
<p>《大全》曰：產後臟虛，心神驚悸者，體虛心氣不足，心經為風邪所乘。或恐懼憂迫，令心氣受於風邪，邪摶於心，則驚不自安，驚不已，則悸動不定。其狀目睛不轉，不能動，診其脈動而弱者，驚悸也。</p>

<h3>產後驚悸屬心血虛</h3>
<p>薛立齋曰：人所主者心，心所主者血，心血虛，神氣不守，驚悸所由來也，當補血氣為主。</p>

<h3>產後恍惚屬榮衛不足風邪所乘</h3>
<p>《大全》曰：產後中風恍惚者，由心主血，血氣通於榮衛臟腑，遍循經絡。產則血氣俱傷，五臟俱虛，榮衛不足，即為風邪所乘，令心神恍惚不定。</p>

<h3>產後恍惚不可作風治</h3>
<p>薛立齋曰：產後恍惚證，當大補血氣為主，佐後方為善。蓋風為虛極之假象，固其本元，諸病自退，若專治其風，則速其危矣。</p>
<p>慎齋按：以上四條，序產後有驚悸恍惚之證也。《濟陰綱目》云：不語至驚悸恍惚諸證，有謂氣虛血虛，有謂敗血入心，有謂風邪所乘，一皆名為心風。然此風從何來，當從何治，前人亦未之悉，但言治痰治風。丹溪、立齋，則以大補氣血為主，各有所見，在臨證酌用之。愚謂產後不語一證，有敗血、有濕、有熱痰、有風熱，一主實邪外感為病，而不及於虛，此亦前人立論之失。若驚悸恍惚，自是血虛，心氣不足所致。《大全》必言風邪摶心，致有斯證，其言甚戾。立齋以為但固本原，毋專治風，有功來學不小。</p>

<h3>產後發狂屬敗血衝心</h3>
<p>《大全》曰：產後因驚，敗血衝心，昏悶發狂，如見鬼祟，宜《局方》大聖澤蘭散，加辰砂、棗仁湯下之。</p>
<p>立齋按：此乃血虛，神不守舍，非補養元氣不可。</p>

<h3>產後發狂屬肝虛火炎</h3>
<p>繆仲淳曰：有產後六朝發狂，持刀殺人，此陰血暴崩，肝虛火炎故也。用澤蘭、歸、地、牛膝、茯神、遠志、棗仁，加童便。</p>

<h3>產後乍見鬼神屬敗血停心</h3>
<p>《大全》曰：心主身之血脈，因產傷耗血脈，心氣虛，則敗血停積，上干於心，心不受觸，遂致心中煩躁，臥起不安，乍見鬼神，言語錯亂。醫人不識，呼為風邪，如此治必不愈。但服調經散，加龍腦，得睡即安。</p>

<h3>產後乍見鬼神屬血虛邪淫</h3>
<p>郭稽中曰：產後乍見鬼神者何？曰：肝藏血，心主血。因產去耗其血，勞動肝心，敗血奔沖，邪淫於心，所以乍見鬼神，言語顛倒，非風邪也。但服調經散、黑龍丹。</p>

<h3>產後乍見鬼神屬心脾血少</h3>
<p>薛立齋曰：產後乍見鬼神，若敗血停滯，用調經散；若心血虛損，用柏子仁散。此證皆心脾血少所致。但調補脾胃之氣，則痰清而神自安。若果系鬼祟所附，即灸鬼穴可愈。其或不起，多因豁痰降火攻伐之過也。</p>
<p>慎齋按：以上五條，序產後有發狂見鬼之證也。夫心所主者血也，心生血，肝藏血。產後陰血暴亡，則心失所養，肝火得以上炎。肝藏魂，心藏神，血虛則神魂不守，有發狂見鬼諸證。此皆虛火上乘之病，立齋但主補虛，而未之論及。繆仲淳一條，乃發前人未發。</p>

<h3>產後妄言見邪不可作痰火論</h3>
<p>單養賢曰：產後失血，心神失守，妄言見邪，宜服生化湯，加茯神、棗仁、遠志。慎不可作痰火論，用消痰降火藥，信師巫以驚產母。</p>

<h3>產後狂言譫語分五證治</h3>
<p>《大全》曰：產後語言顛倒，或狂言譫語，如見鬼神，其源不一。辨證治之。一則因產後心虛，敗血停積，上干於心，而狂言獨語者，當在乍見鬼神條求之。二則產後臟虛，心神驚悸，志意不安，言語鍺亂，不自知覺，神思不安者，當在驚悸條求之。三則有宿風毒，因產心虛氣弱，腰背強直，或歌哭嗔笑，言語亂道，當作風痙治，在心驚中風條求之。四則產後多因敗血迷亂心經，言語顛狂，或暈悶，當於血暈中求之。五則產後感冒風寒，惡露斬然不行，憎寒發熱如瘧，晝日明瞭，暮則譫語，如見鬼狀，當作熱入血室治之，宜琥珀地黃丸及四物湯。以上諸證，大抵產後首當逐敗生新，然後仔細詳疾，不可妄立名色，自生新意。加減方藥，大宜對證，依古法施治，未有不安者也。</p>
<p>薛立齋按：前證當固胃氣為主，佐以見證之藥。若一於攻痰，則誤矣。</p>

<h3>產後虛煩屬余血奔心</h3>
<p>《大全》曰：產後余血奔心，以致虛煩。蓋因分娩後，不與童便，並扞心下，及臥太早，兼食不相宜之物所致。</p>

<h3>產後虛煩戒服竹葉石膏湯</h3>
<p>陳無擇曰：尋常治諸虛煩熱，以竹葉石膏湯、溫膽湯。不知產後與尋常不同，如石膏等藥，不宜輕用，用之必死。</p>

<h3>產後渴屬於血虛</h3>
<p>《集驗方》曰：產後血渴，血渴者，血虛而渴也。方用人參、麥冬、生地、甘草、栝蔞。又，產後心煩發渴，宜清心蓮子飲。</p>

<h3>產後心煩血渴分證用藥</h3>
<p>薛立齋曰：前證若由血過多，虛火上炎，用童便入四物，加白朮、麥冬、丹皮。若胃氣虛有熱，竹葉黃耆湯。若血虛發熱，八物加麥冬、五味。若血脫煩躁，用當歸補血湯。胃氣弱，補中湯、七味白朮散。</p>
<p>慎齋按：以上四條，序產後有虛煩血渴之證也。血為周身津液，產後去血過多，陰虛火旺，則有煩躁，有發渴證，宜大劑滋陰降火消瘀，加童便為主。《濟陰綱目》云：產後血虛，氣無所附，逆而為火，火上逆而瘀血隨之，則心煩發躁。童便，濁陰也，味苦寒而咸，性就下，降火消瘀，所謂濁陰出下竅是也。二證並用之為妙。若仲景二物黃芩湯，有黃芩、苦參，又有竹茹、石膏，治產婦中虛煩亂，四肢苦煩熱諸證，未敢信也，當以《三因》之論為主。</p>

<h3>產後口鼻黑衄屬胃絕肺敗</h3>
<p>郭稽中曰：產後口鼻黑氣起，及鼻衄者何？答曰：陽明者，經脈之海，起於鼻，交頞中，還出頰口，交人中，左之右，右之左。產後氣血虛散，榮衛不和，散亂入於諸經，卻還不得，故令口鼻黑氣起，及變鼻衄。此緣產後虛熱，變生此證。胃絕肺敗，不可治。《病機》云：產後見衄者，不可治。</p>

<h3>產後鼻衄為氣脫血死證</h3>
<p>薛立齋曰：胃脈挾口，繞承漿，鼻準屬脾土，鼻孔屬肺金，此胃虛肺損，為氣脫血死之證，急用二味參蘇飲加附子，亦有得生者。</p>
<p>慎齋按：以上二條，序產後有鼻衄之證也。鼻衄本非死證，產後犯此，或惡露不下，虛火載血上行，溢出鼻竅，不循經度，肺胃已受火熱，故黑氣變現於鼻口，此熱極反兼水化也，故曰肺胃敗絕，為不可治。立齋參蘇飲加附子，似未穩。莫若大盞童便，加牛膝、丹皮、澤蘭、生熟地，倍人參服之。</p>

<h3>產後咳嗽屬肺經感邪</h3>
<p>《大全》曰：肺主氣，因產後血虛，肺經一感微邪，便成咳嗽。或風熱，或寒濕，皆令人咳嗽。若產後吃鹽太早，咳嗽者難治。</p>

<h3>產後咳嗽屬食麵壅納</h3>
<p>郭稽中曰：產後血氣不通，咳嗽者何？答曰：產後咳嗽，多因食熱面壅納，或熱病，或有氣塊，發時衝心痛，氣急咳嗽，四肢寒熱。</p>

<h3>產後咳嗽屬惡露上攻瘀血入肺</h3>
<p>陳良甫曰：產後傷風咳嗽，是惡露上攻，流入肺經，或面赤，發喘欲死，急用二味參蘇飲。又，李氏曰：產後咳嗽，多是瘀血入肺。知母飲治產後惡露流入肺經，咳嗽。</p>
<p>《濟陰》按：知母、貝母，涼藥也，豈可治惡露上攻。人參補氣藥也，豈可治流入肺經之嗽。即加桃仁、杏仁以瀉肺導瘀，亦不可妄用。</p>

<h3>產後咳嗽屬胃氣不足</h3>
<p>薛立齋曰：產後咳嗽，悉胃氣不足。胃為五臟之本，胃氣一虛，五臟失所，百病生焉。患者多謂腠理不密所致，不知肺屬辛金，生於己土，亦因土虛不能生金，腠理不密，外邪所感，其陰火上炎，宜壯土金生腎水，制火為善，若徑治咳嗽則誤矣。</p>

<h3>產後咳嗽分證用藥</h3>
<p>薛立齋曰：產後咳嗽，或因陰血耗損，或因肺氣虧傷，或陰火上炎，或風寒所感，治法不一。若陰血虛者，芎、歸、熟地、參、術。肺氣傷者，四君子加芎、歸、桔梗。陰火上炎者，六味地黃加參、術。風寒感者，補中湯加桔梗、紫蘇。</p>
<p>慎齋按：以上五條，序產後有咳嗽之證也。產後咳嗽，有外邪，有內傷，有瘀血，不外三因之感。其本則以氣血虛，而胃氣不足所致。夫咳嗽為肺金病，土虛不能生金，致有咳嗽之患。雖有外邪、傷食、惡露諸證，必顧母為要。此立齋之論，為知本也。</p>

<h3>產後寒熱屬敗血不可作瘧治</h3>
<p>郭稽中曰：產後乍寒乍熱，多是敗血為害，或陰陽不和。若概作瘧治，則誤矣。</p>
<p>婁全善曰：產後瘧疾，多由汙血挾寒熱而作。大法，宜柴胡四物湯調之。熱多者，草果飲子。寒多者，生熟飲子。</p>

<h3>產後瘧疾屬陰陽兩虛不可用柴胡湯</h3>
<p>《產寶新書》曰：產後類瘧分二證，產後半月內外，寒熱往來，或午後日晡夜間發熱，或一日兩三度，其發有期，其證類瘧。由氣血並竭，陽虛寒作，陰虛發熱也。慎毋以瘧治，雖小柴胡湯，不可輕用。唯調補氣血，寒熱自除。仲景云，傷寒往來寒熱，一日二三度發。此陰陽俱虛，不可更發汗，更吐，更下，其意亦同。</p>

<h3>產後瘧疾屬氣血虛宜補胃氣為主</h3>
<p>薛立齋曰：產後瘧疾，總以補胃氣為主，佐草果飲之類。若胃氣稍充，以草果飲為主，佐以補胃藥。蓋氣虛則寒，血虛則熱，胃氣虛則惡寒，胃氣下陷，則寒熱交作。當大補氣血，其病自退。若誤用清脾截瘧之類，多致不起。</p>
<p>慎齋按：以上三條，序產後有瘧疾之證也。瘧病在夏秋之交，本風寒暑濕四氣之感。而產後之瘧，雖有外邪，當從氣血兩虛為治。陽虛外感，陰虛內熱，陰陽兩虛則寒熱交作，故宜大補氣血為主。若郭氏以敗血為害，固當消瘀，亦必兼補氣血始善。故一切治瘧諸方，如小柴、清脾、截瘧、四獸之屬，概不可施。況草果飲有川芎、白芷、紫蘇、柴胡、青皮、良薑之發表耗氣。立齋以補胃氣立論，誠得治瘧之本。若以草果飲為主佐則失矣，不能無辨。</p>

<h3>產後痢疾屬內外諸傷</h3>
<p>《大全》曰：產後痢疾，由產勞傷，臟腑不足，日月未滿，虛乏未復，或勞動太早，或誤食生冷，行起太早，外傷風冷，乘虛入於腸胃。誤食生冷難化之物，傷於脾胃，皆令泄瀉，甚則變痢。若血滲大腸，則為血痢，難治，世謂之產子痢。產後本虛，又加久痢，愈見羸弱，謂之虛羸下痢。又有產後氣不順，下痢赤白，謂之氣痢。治法，熱則涼之，冷則溫之，冷熱相摶則調之，滑則澀之，虛者補之。若產婦不能寬解，須當順氣，未有不安者也。</p>

<h3>產後下痢屬風冷乘虛</h3>
<p>郭稽中曰：產後腹痛，及瀉痢者何？答曰：產後腸胃虛怯，寒邪易侵。若未滿月，飲冷當風，乘虛襲留於肓膜，散於腹脅，故腹痛作陣，或如刀刺。流入大腸，水穀不化，洞瀉腸鳴，或下赤白，胠脅䐜脹，或痛走不定，急服調中湯立愈。若以為積滯取之，禍不旋踵，謹之。</p>

<h3>產後痢疾作渴屬津液內竭</h3>
<p>《產寶百問》曰：產後下痢作渴者，水穀之精，化為血氣津液，以養臟腑，臟腑虛燥，故痢而渴。若引飲則難止，反溢水氣。脾胃既虛，不能剋水，水自流溢，浸漬皮膚，則令人腫。但止其渴，痢自瘥。</p>
<p>薛立齋曰：產後痢作渴，渴而不喜冷飲，屬胃氣虛，不能生津液也，七味白朮散。如夜間發熱口渴者，腎水弱而不能潤也，六味丸佐益氣湯，以滋化源。</p>

<h3>產後痢分證用藥</h3>
<p>薛立齋曰：產後痢，或因飲食傷損脾土，脾土虛不能消食，當審治之。若米食所傷，六君子加穀芽。麵食傷，加麥芽、萊菔子。肉食傷，加山楂、神麯。兼嘔吐，加藿香。若久不愈，或非飲食所傷，乃屬腎氣虧損，必用四神、六味、八味丸補腎。若用分利導水之劑，是虛其虛也。</p>

<h3>產後滯下不可用下藥</h3>
<p>繆仲淳曰：凡產後痢，積滯雖多，腹痛雖極，不可用大黃等藥行之，致傷胃氣，遂不可救。但用人參、歸、芍、紅曲、醋炒升麻，倍加甘草與益母草、滑石足矣。若惡露未盡，兼用乳香、沒藥、砂仁、阿膠，自愈。</p>
<p>慎齋按：以上五條，序產後有痢疾之證也。痢本於外感六淫，內傷飲食所致。若產後，當兼氣血虛處治，故不可用治痢常法，而以調補脾胃為要也。又按：產後痢屬氣血大虛，不可治痢，唯補氣血，以大劑人參、當歸主之。</p>

<h3>產後蓐勞屬風冷摶於氣血</h3>
<p>《大全》曰：產後蓐勞，由生產日淺，血氣虛弱，飲食未平，不滿百日，將養失所，風冷客之，摶於氣血，不能溫於肌膚，使虛乏勞倦，乍臥乍起，顏容憔悴，食飲不消，風冷邪氣感於肺，肺受微寒，故咳嗽口乾，遂覺頭昏，百節疼痛，榮衛受風邪，流注臟腑，須臾頻發，時有盜汗，寒熱如瘧，背膊煩悶，四肢不舉，沉重著床，此蓐勞之候也。</p>

<h3>產後蓐勞屬憂勞思慮所致</h3>
<p>陳良甫曰：婦人因產理不順，疲極筋力，憂勞思慮，致令虛羸喘乏，寒熱如瘧，頭痛自汗，肢體倦怠，咳嗽痰逆，腹中絞刺，名曰蓐勞。</p>

<h3>產後蓐勞屬虧損血氣所致</h3>
<p>《產寶百問》曰：產後虛羸，漸成蓐勞，皆由產下虧損血氣所致。須慎起居，節飲食，調養百日，庶保無疾。若中年及難產者，毋論日期，必須調養平復，方可動作，否則氣血復傷，虛羸之證作矣。</p>

<h3>產後蓐勞當補脾胃養正氣為主</h3>
<p>薛立齋曰：蓐勞當扶養正氣為主，多因脾胃虛弱，飲食減少，致諸經疲憊，當補脾胃，飲食一進，精氣生化，諸臟有所賴，其病自愈。</p>
<p>慎齋按：以上四條，序產後有蓐勞之證也。蓐勞之成，因產後氣血虛損，不慎起居，或感風冷外邪，或傷七情憂慮，以致動作不時，將養失宜，遂成蓐勞之候。此《產寶》以調養為訓，立齋以養正為先也。</p>

<h3>產後血崩屬勞役驚怒所致</h3>
<p>郭稽中曰：產後血崩者何？曰：因產後所下過多，血氣暴虛，未得平復，或因勞役，或因驚怒，致血暴崩。又有榮衛素傷，氣衰血弱，亦變崩中。若小腹滿痛，此肝經已壞，為難治，俱宜固經丸止之。若小腹脹滿，此為內有瘀血，未可止之，必致淋瀝。</p>

<h3>產後血崩屬酸鹹不節以傷榮衛</h3>
<p>陳良甫曰：產後傷耗經脈。未得平復，勞役損動，致血暴崩。或因酸鹹不節，以傷榮衛，亦變崩中。</p>

<h3>產後血崩屬臟氣不平</h3>
<p>陳無擇曰：血崩不是輕病，況產後有此，是謂重傷，恐不止酸鹹不節所致。多因驚憂恚怒，臟氣不平，或產後服斷血藥早，致惡血不消，鬱滿作堅，亦或崩中，固經丸自難責效，不若大料煮芎歸湯加芍藥，隨證治之。</p>

<h3>產後血崩分證用藥</h3>
<p>薛立齋曰：前證若血滯，小腹脹滿，用失笑散。肝火血妄行，加味逍遙散。脾郁不統血，加味歸脾湯。脾虛不攝血，補中湯。厚味積熱傷血，清胃散加槐花。風熱相摶傷血，四君子加防風、枳殼。</p>
<p>慎齋按：以上四條，序產後有血崩之證也。產後已亡血，而又有崩證，似非輕病，多屬陰氣脫所致。稽中主於勞役驚怒，是本內傷七情為病。若良甫以酸鹹不節，無擇以血藥斷早，均非病機之要。予謂產後下多亡陰，須用仲景法。血脫益氣，純用血藥無濟也。觀《薛氏醫案》有婦人血崩如湧，以六君子加黑姜而愈，得其旨矣。</p>

<h3>產後便秘屬亡津液胃燥</h3>
<p>《金匱要略》曰：新產婦人有三病，三者大便難，何謂也？曰：亡津液胃燥，故大便難。</p>

<h3>產後便難屬內亡津液</h3>
<p>《聖濟總錄》曰：大腸者，傳導之官，變化出焉。產後津液減耗，胃中枯燥，潤養不足，糟粕壅滯，故令大便難，或致不通。蓋新產之人喜病者，由去血過多，內亡津液故也。</p>

<h3>產後便秘屬血虛火燥</h3>
<p>薛立齋曰：產後大便不通，因去血過多，大腸乾涸，或血虛火燥，不可計日期，飲食數多，用藥通潤之，必待脹滿，覺脹自欲去，不能去，乃結在直腸，宜膽導之。若服苦寒藥通之，反傷中焦元氣，或愈難通，或通而瀉不止，必成敗證。若血虛火燥，加味逍遙散。氣血俱虛八珍湯，慎不可用麻仁、杏仁、枳殼之類。</p>

<h3>產後便秘屬津液不足不可服寒藥</h3>
<p>郭稽中曰：產後大便秘澀者何？答曰：產後水血俱下，腸胃虛竭，津液不足，是以大便秘澀不通。若過五六日悶脹者，此燥屎在臟腑，乾澀未能出耳，宜麻仁丸以潤之。若誤以為有熱，投寒藥，則陽消陰長，變證百出矣。</p>

<h3>產後秘結屬血少腸燥不可用峻利藥</h3>
<p>單養賢曰：產後大便日久不通，因血少腸燥故也。宜多服生化湯，則血旺氣順，傳化如常，自無燥澀之患。切不可用硝、黃峻利之劑，以亡陰血，致中氣虛而便秘愈甚，遂成脹滿者有之。</p>

<h3>產後便秘戒輕用大黃</h3>
<p>陳無擇曰：產後不得利，利者百無一生。去血過多，臟燥，大便秘澀，固當滑之，大黃似難輕用，唯蔥涎調臘茶為丸，復以臘茶下之。</p>
<p>慎齋按：以上六條，序產後有大便秘結之證也。產後水血俱下，則大腸燥澀，便閉不通，《金匱》、《聖濟》均主津液內亡，立齋主血虛火燥，自是元氣內乏受病，故戒不可以苦寒峻利，再傷氣血，漸致不救也。</p>

<h3>產後小便不通屬內積冷氣</h3>
<p>《產孕集》曰：產後小便不通，腹脹如鼓，悶亂不醒。蓋緣未產前，內積冷氣，遂致產時尿胞運動，用鹽於臍中填平，用蔥白搗一指厚，安鹽上，以艾柱餅上灸之，覺熱氣入腹內，即時便通，神驗。</p>

<h3>產後淋屬熱客胞中</h3>
<p>《大全》曰：產後諸淋，因產有熱氣客脬中。內虛則頻數，熱則小便澀痛，故謂之淋。</p>

<h3>產後淋屬熱邪搏血滲入胞中</h3>
<p>《大全》曰：有因產損，氣虛挾熱，熱邪搏血，流滲胞中，血流小便而出，則為血淋。</p>

<h3>產後淋治法宜量虛實</h3>
<p>陳無擇曰：治諸產前後淋，其法不同，產前當安胎，產後當去血。如冷、熱、膏、石、氣淋等，為治則一，但量虛實用之。瞿麥、蒲黃是產後要藥，唯當尋究所因，則不失機要矣。</p>
<p>慎齋按：以上四條，序產後有小便不通，淋秘之證也。《三因》云：產前當安胎，產後當去血。此二語為吃緊。如產前淋，或由氣虛不化，當用參、耆補氣安胎，不可過用滲利。產後淋，或由汙血阻滯，當以瞿麥、蒲黃為要藥。若血虛熱鬱，當用六味丸、逍遙散，補陰養血，滋其化源，佐以導血藥可也。</p>

<h3>產後二便不通屬津液燥竭</h3>
<p>《大全》曰：產後大小便不通，腸胃本挾熱，因產水血俱下，津液燥竭，腸胃痞澀，熱氣結於腸胃，故令大小便不通。有婦產下，患二便不通，飲牛乳而通，人乳尤善。</p>

<h3>產後小便數屬氣虛不制</h3>
<p>《大全》曰：產後小便數者，氣虛不能制也。</p>

<h3>產後小便不禁屬脾腎虛</h3>
<p>薛立齋曰：產後遺尿，腎氣不固也，五味子丸主之。若脾腎虛弱，用還少丹，仍以補中湯為主。虛寒加肉果、補骨，或四神丸。若脾腎虛寒，用八味丸、四神丸佐之。</p>

<h3>產後小便不禁屬產傷膀胱</h3>
<p>陳良甫曰：婦人產理不順，致傷膀胱，遺尿無時。</p>

<h3>產後小便淋瀝屬損破尿脬</h3>
<p>朱丹溪曰：有收生不謹，損破產婦尿脬，致病淋瀝，用豬羊胞煎湯入藥，參、耆為君，歸、地為佐，桃仁、陳皮、茯苓為使，於極飢時飲之，令氣血驟長，其胞自完，稍緩亦難成功也。</p>

<h3>產後小便淋瀝分證用藥</h3>
<p>薛立齋曰：穩婆不慎，致胞損而小便淋瀝者，八珍湯補氣血。若因膀胱氣虛，小便頻數，當補脾肺。若膀胱陰虛，小便淋瀝，須補肺腎，方用補中湯，加山茱、山藥為主，佐以桑螵蛸散。</p>
<p>慎齋按：以上六條，序產後小便有數，有不禁遺尿，有淋瀝之證也。經云，腎主二便，開竅二陰，小便不禁，淋瀝，前陰病也。產後氣血大虛，有傷臟腑，非肺氣虛而不能約制，為遺尿，為不禁，即腎氣竭，而多有虛熱移於膀胱，為瀝為淋。總以補養氣血，加升提固澀之劑為主。若用滲利疏導，是重虛也，戒之。</p>

<h3>產後小便出血屬熱乘胞內</h3>
<p>《大全》曰：產後小便出血，因血氣虛而熱乘之，血得熱則流散，滲於胞內，故血隨小便出。有產婦尿血，面黃脅脹，少食，此肝木乘脾土也。用加味逍遙散、補中湯，兼服而愈。</p>

<h3>產後大便出血分諸證用藥</h3>
<p>薛立齋曰：產後便血，或飲食起居，或六淫七情，致元氣虧損，陽絡外傷。治法，若因膏粱積熱，加味清胃散；因醇酒濕毒，葛花解醒湯；怒動肝火，六君子加芎、歸、芍藥、柴胡；因鬱結傷脾，加味歸脾湯；思慮傷心，妙香散；大腸風熱，四物加柏葉、荊、防、枳殼、槐花；大腸血熱，四物加芩、連；腸胃虛弱，六君子加升、柴；腸胃虛寒，六君子加肉果、木香；因元氣下陷，補中湯加茯苓、半夏；胃氣虛弱，六君子加升麻；血虛，四物加升麻；氣血虛，八珍加升、柴溫補。</p>
<p>慎齋按：以上二條，序產後有二便下血之證也。產後既亡血，而大小二便復有下血之患，此非尋常火熱，滲於膀胱，歸於大腸，可例治也。非血虛即氣脫。心主血，脾統血。心氣虛則小腸不能制而血流，脾氣弱則大腸無移蔭而血下。故二便出血，當責之心脾二經為病。若《大全》竟以熱論，立齋一條，分因雜出，詳證配方，未免膠柱，似難責效。立齋之書，補元陰元陽，動以滋化源立論，開發後人，有功來學不少。但每讓輒以方配，某病用某方，似欲後人按圖索驥，刻舟求劍矣。善讀立齋之書者，不知以予言為河漢否也。</p>

<h3>產後發癰疽不可用治毒藥</h3>
<p>《產寶新書》曰：產後發癰疽，宜生化湯加連翹、金銀花、甘草、乳香、綠豆粉和服，不可用大黃等藥，並敗毒散之類。</p>
<p>慎齋按：新產婦人，或在十朝十五朝之後，忽發癰腫於四肢、胸腹間，或是敗血不盡，或是氣血虛弱，榮氣不從，逆於肉理，發為癰毒。如敗血瘀滯經絡者，當補血行血，導瘀疏氣為主。如氣血虛弱，榮衛運遲，成壅腫者，當補氣活血為主。切不可從毒治，用寒涼清火解毒藥，只用大補，如十全、八珍之屬，以固本元。扶胃氣，氣壯血流，其毒自解。若欲攻毒，勢必潰爛，不能收功矣。</p>

<h3>產後月水不調屬風邪冷熱客經絡</h3>
<p>《大全》曰：產後月水不調，由產傷動血氣，虛損未復，風邪冷熱之氣，客於經絡，乍冷乍熱，冷則血結，熱則血消，故令血或多或少，或在月前，或在月後，名不調也。</p>

<h3>產後月水不調屬風冷傷經</h3>
<p>《大全》曰：產傷動血氣，虛損未復，為風冷所傷，血得冷則凝結，故風冷傷於經，血結胞絡之間，令月水不通。凡血結，月水不通，則成血瘕。水血相併，復遇脾胃衰弱，肌肉虛者，為水腫。</p>

<h3>產後月水不通不必藥</h3>
<p>陳良甫曰：婦人衝任之脈，為經絡之海，皆起胞內。手太陽小腸，手少陰心，此二經上為乳汁，下為月水。若產後月水不通，新產後勞傷氣血，或去血過多，乳汁自然不通。若乳子半歲或一歲之內，月經不行，此常候，非病也。若半歲而行，或四五個月便行，是少壯血盛之人。若產後一二年，月經不通，無疾苦，亦不必服藥。或勞傷氣血，衝任脈虛，氣血衰少不行，但服健脾胃，資氣血之藥，自然通行。以藥通之，為害滋大。</p>
<p>慎齋按：以上三條，序產後有月水不調、不通之證也。月水不行，為婦人要病。至產後不行，又不可以病言也。《大全》二條，均主風冷邪傷，專以外感為病，亦屬偏論。夫產後月水不調，不通，有因於產動勞傷臟氣，血虛弱者；有因於懷子自乳，血脈上為乳汁者；有因脾胃氣虛，飲食少進者。不止風邪冷熱之感也。良甫一條，甚悉病機。至云但服健脾胃，資氣血藥，不必通經，尤見探本之論。</p>

<h3>產後乳汁不行屬亡津液</h3>
<p>《大全》曰：婦人乳汁，氣血所化，不行者，由氣血虛弱，經絡不調所致。或謂產後必有乳，乳雖脹而產後臖作者，此年少之人，初經產乳，有風熱，須服清利之藥則乳行。若累經產而無乳者，亡津液故也。須服滋益之藥助之。若有乳不甚多者，須服通經之藥，仍以羹臛引之。蓋婦人之乳，資以衝脈與胃經通故也。有屢經產而乳汁常多者，亦婦人血氣不衰使然。若婦人素有疾在衝任經者，乳汁少而色黃，生子亦怯弱多疾。</p>

<h3>產婦乳汁不行有二</h3>
<p>陳無擇曰：產婦有二種乳汁不行，有氣血盛而壅閉不行；有血氣少弱，澀而不行。虛當補之，盛當疏之。盛者，當用通草、漏蘆、土瓜根。虛者，用煉盅乳粉、豬蹄、鯽魚之屬。</p>

<h3>產婦乳汁不行宜壯脾胃以資化源</h3>
<p>薛立齋曰：前證若氣血虛弱，不能生化者，宜壯脾胃。怒動肝火，乳腫汁出者，宜清肝火。乳汁乃氣血所化，在上為乳，在下為經。若屢產無乳，或大便澀滯者，亡津液也。當滋化源，衝任之脈盛，脾胃之氣壯，則乳汁多而濃；衰則淡而少，所乳之子，亦弱而多病。</p>

<h3>產後乳自出屬胃氣虛</h3>
<p>《大全》曰：產後乳汁自出，胃氣虛也，宜補藥以止之。若未產而乳自出者，謂之乳泣，生子多不育。若產婦勞役，乳汁湧下，此陽氣虛而厥也，獨參湯補之。</p>

<h3>乳房腫脹用麥芽</h3>
<p>薛立齋曰：凡婦人氣血方盛，乳房作脹，或無兒飲，痛脹寒熱，用麥芽二三兩炒熟，水煎服之立消。其耗散血氣如此，何脾胃虛弱，飲食不消方中多用之？一云，麥芽最消腎。若氣血虛，而乳汁自出者，宜十全大補湯。</p>

<h3>產後乳癰屬邪熱攻陽明血搏氣滯</h3>
<p>《聖濟總錄》曰：產後衝任不足，氣血俱虛，其熱潛行入足陽明之脈。直行者，從缺盆下乳內臁，下挾臍，入氣街中。衝脈者，起於氣街。蓋足陽明之經，挾臍上行，至胸中而散。其經為邪熱攻衝，則血為之擊搏，氣為之留滯。擊搏則痛作，留滯則腫生。產後多有此疾，由乳汁壅積，與氣相擊搏故也。</p>
<p>慎齋按：以上六條，序產婦有乳汁不行之證也。婦人以血用事，上為乳汁，下為月水。而血之所化，則本於脾胃飲食之精微，運行而為乳為經。產後脾胃之氣旺，則血旺而乳多。脾胃之氣衰，則血減而乳少。此立齋治乳汁，以壯脾胃、滋化源為要也。若不顧脾胃以補氣血，徒從事於通乳之劑，是猶求千金於乞丐而不可得矣。</p>

<h3>產後陰脫屬產勞太過所致</h3>
<p>陳《三因》曰：婦人趣產勞力，努力太過，致陰下脫，及陰下挺出，逼迫腫痛，舉重房勞，皆能發作，清水續續，小便淋漓，硫黃、烏賊骨、五味子為末，摻之。</p>

<h3>產後玉門不閉屬氣血不能收攝</h3>
<p>陳良甫曰：產門不閉，由元氣素弱，胎前失於調養，以致血氣不能收攝故也，十全大補湯。有初產陰戶腫脹，或焮痛不閉，加味逍遙散。若腫不閉者，補中湯加五味子，切忌寒涼之藥。</p>

<h3>產門不閉腫痛分證用藥</h3>
<p>薛立齋曰：玉門不閉，氣血虛弱也，十全大補湯。腫脹焮痛，肝經虛熱也，加味逍遙散。</p>
<p>慎齋按：以上三條，序產後有陰脫、不閉之二證也。產後一切證，總以氣血大虛為治，況陰挺下脫，玉門不閉乎。故丹溪、立齋醫案，有產戶下一物如手帕者，有下一物如合缽，有二歧者，有出肉線一條者，有子宮損落一片者。凡此皆氣虛血脫，故子戶胞門，見證種種。其立方處治，不過參、耆、歸、地，加以升提收澀，臨證之工，可以神明之矣。</p>

<h1>卷七</h1>

<h2>崩帶門</h2>

<h3>經論血崩屬悲哀陽氣內動</h3>
<p>《素問》曰：悲哀太甚，則胞絡絕，胞絡絕則陽氣內動，發為心下崩，數溲血。</p>

<h3>經論血崩屬悲哀熱氣在中</h3>
<p>《素問》曰：悲哀太過，則心系急，肺布葉舉，而上焦不通，熱氣在中，故血走而崩也。</p>

<h3>經論血崩屬陰虛陽搏</h3>
<p>《素問》曰：陰虛陽搏，謂之崩。</p>

<h3>經論血溢屬勞力傷腸胃絡脈</h3>
<p>《靈樞》曰：猝然飲食，則腸滿。起居不節，用力過度，則絡脈傷。陰絡傷則血內溢，血內溢則後血。腸胃之絡傷，則血溢於外。</p>
<p>慎齋按：以上經論三條，序婦人血崩之屬內傷為病也。血崩有得之悲哀者，此七情傷心之崩也。有得之勞力者，此內傷勞倦之崩也。</p>

<h3>經論血崩屬於熱</h3>
<p>《運氣》曰：少陰司天，熱淫所勝，民病血泄。少陽在泉，火淫所勝，民病便血。歲金不及，炎火乃行，民病下血。</p>
<p>《綱目》曰：是火炎助心，血盛而血下也。</p>

<h3>經論血崩屬於寒</h3>
<p>《運氣》曰：太陰司天，寒淫所勝，血變於中，民病血泄。太陽之勝，血脈凝泣，感為血泄。陽明司天之氣，民病便血，治以諸熱。</p>
<p>《綱目》曰：是寒攻心，血虛而下血也。</p>

<h3>經論血崩屬於風</h3>
<p>《運氣》曰：少陽司天之政，初之氣，風盛乃搖，候乃大溫，民病血崩。</p>
<p>慎齋按：以上經論三條，序婦人血崩之屬火熱風寒，外感為病也。血崩固屬內傷不足證，而火熱風寒客邪之感，亦間有之。但血崩為婦人前陰病，屬於內因。《運氣》血泄、便血，是言大腸下血，屬於外因，《綱目》列之血崩證內，則誤矣。序書之訛，在於全善且然，而況下此乎？故存以俟正之。</p>

<h3>《金匱》論血崩屬三焦絕經</h3>
<p>張仲景曰：寸口脈微而緩，微者衛氣疏，疏則其膚空，緩者胃弱不實，則谷消而水化。谷入於胃，脈道乃行，水入於經，其血乃成。榮盛則其膚必疏，三焦絕經，名曰血崩。</p>

<h3>《金匱》論崩漏屬虛寒相搏</h3>
<p>張仲景曰：寸口脈弦而大，弦則為減，大則為芤。減則為寒，芤則為虛，虛寒相搏，此名曰革，婦人則半產漏下。</p>
<p>慎齋按：以上《金匱》二條，序婦人崩漏本於三焦絕經，而芤減之脈，為虛寒相搏之病也。</p>

<h3>崩漏屬敗血膿積</h3>
<p>王海藏曰：或因胎產，或因酒色，前後脫血，帶漏不已。先由子臟，俱入赤腸，滓液惡穢，前行太過，滓糞燥結，後滯不通，此胎腸俱病，治宜推去敗血膿積，益血致新也。心所不生，脾所不裹，肝所不藏，此三焦經絕也。宿雖為病，亦有淺深新久，治亦從輕重之。</p>

<h3>血崩有瘀屬惡血未盡</h3>
<p>戴元禮曰：血大至曰崩，或清或濁，或純下瘀血，勢不可止。有崩甚腹痛，人多疑惡血未盡。又見血色瘀黑，愈信惡血之說，不敢止截。大凡血之為患，欲出未出之際，停在腹中，即成瘀血，以瘀為惡，又焉知瘀之不為虛冷乎。瘀而腹痛，血行則痛止。崩而腹痛，血住則痛止。芎歸湯加薑、附，止其血而痛自止。</p>

<h3>血崩屬涎郁胸膈</h3>
<p>朱丹溪曰：有涎郁胸中，清氣不升，故經脈壅遏而降下。非開涎，不足以行氣。非氣升，則血不能歸隧道。此論血泄之義甚明。蓋以開胸膈間之濁涎，則清氣升，清氣升則血歸隧道而不崩矣。其證或腹滿如孕，或臍腹㽲痛，或血結成片，或血出則快，止則悶，或臍上動。治宜開結痰，行滯氣，消汙血。</p>
<p>慎齋按：以上三條，序血崩之屬汙血痰涎，實邪為病也。凡病先明虛實寒熱，如崩漏證，有虛有實，有寒有熱。虛者主於血虛氣虛，陰虛陽虛。實者主於汙瘀惡血，痰涎鬱滯。虛則為寒為冷，實則為火為熱。此證之不可不先辨者也。</p>

<h3>崩漏屬衝任血虛不能約制</h3>
<p>《聖濟總錄》曰：婦人崩漏病，經血淋瀝不斷是也。衝任之脈，所至有時。若非時而下，猶器之津泄，故名曰漏下，蓋由血虛氣衰，不能約制，又有瘀血在內，因冷熱不調，使血敗，其色或赤如豆汁，黃如爛瓜，黑如衃，青如藍，血如膿，五色隨五臟，虛損而漏應焉。</p>

<h3>崩下屬衝任氣虛不能制</h3>
<p>朱丹溪曰：崩下，由臟腑傷損，衝任二脈血氣俱虛故也。二脈為經脈之海，血氣之行，外循經絡，內榮臟腑。若勞傷過極，衝任氣虛，不能約制經血，故忽然而下，謂之崩中暴下。治當大補氣血，升舉脾胃之氣，微加鎮墜心火之藥以治心，補陰瀉陽而崩自止。東垣有治法，但不言熱，其主在寒，學者宜細思之。</p>

<h3>血崩屬陽虛不足</h3>
<p>趙養葵曰：血崩之疾，當分陰陽而治。氣血，人身之陰陽也。陽主升，陰主降。陽根陰，陰根陽。一升一降，循經而行，無崩漏也。若陽有餘，則升者勝，血出上竅。陽不足，則降者勝，血出下竅。總之，血隨陽氣而升降。陽氣者風也，風能上升，然必須東方之溫，風始能升，故用助風益氣湯。凡氣虛不能攝血而崩者，其人必面白，尺脈虛大，食飲無味，久病者有之。</p>
<p>慎齋按：以上三條，序血崩之屬血虛氣虛、陽虛不足也。血崩本為血病，而有陽氣之虛者，血脫氣亦脫也。陰陽相維，互為其根。陰血大下，陽不能維固，當以無形之氣，生有形之血也。</p>

<h3>血崩屬熱為陽脈有餘病</h3>
<p>張子和曰：婦人天癸盡，本不當下血，血得熱而流散，非寒也。女子血崩，多因大悲哭甚，則肺葉布，心系為之急，血不禁而下崩。經曰，陰虛陽搏謂之崩。陰脈不足，陽脈有餘，數則內崩，血下流。世有以虛損治之，莫有知其非者，可服大劑黃連解毒湯。</p>

<h3>血崩屬陽乘於陰為陽邪有餘病</h3>
<p>許學士曰：崩中多用止血及補血藥，不效，以霹雷酒治之。此陽乘於陰，所謂天暑地熱，經水沸溢是也。經云，陰虛者，尺脈虛浮。陽搏者，寸脈弦急也。是為陰血不足，陽邪有餘，故為失血內崩證。用奇效四物加膠、艾，再入黃芩。醫曰，心主血，血得熱則行，得寒則止。故漏下屬熱兼虛者，四物加黃連。凡婦人感熱，血脈妄行，病曰熱崩，以抑氣散倍加生地。</p>

<h3>血崩屬熱不可作寒論</h3>
<p>王海藏曰：婦人血崩，來如潮湧，明是熱勢妄行，豈可作寒論。治宜清補兼升提，不可驟止。</p>

<h3>經血暴崩屬火熱為喜怒驚恐所致</h3>
<p>張子和曰：婦人經血，終於七七之數，數外暴下，經曰火主暴速，亦因暴喜暴怒，憂急驚恐所致然也。慎不可作冷病治之，用峻熱之藥則死。可用黃連解毒湯，以清於上，更用蓮房殼灰、棕灰，以滲於下，後用四物加胡索散，涼血和經之藥。</p>

<h3>血崩屬陰虛火逼妄行關心腎二經</h3>
<p>馬玄臺曰：經云，陰虛陽搏謂之崩。蓋尺脈既虛，虛則血已損，寸脈搏擊，虛火愈熾，謂之曰崩，由火逼而妄行也。婦人血崩，是從胞絡宮來，血久下行，已為熟徑，則本宮血乏，十二經之血，皆從此滲漏矣。然胞絡下繫於腎，上通於心。故此證實關心腎二經，宜有陰虛陽搏之脈也。東垣用十二經引經之藥，使血歸十二經，然後用黑藥止之。若徒用黑藥，不先服領血歸經藥，病亦難愈也。</p>

<h3>血崩屬真陰虛不能鎮守包絡相火</h3>
<p>張潔古曰：崩者，倏然暴下也；漏者，淋漓不斷也。將息失宜，勞役過度，喜怒不常，大傷於肝，肝為血府，傷則不藏血，而為崩中漏下。或悲思憂恐太甚，陽氣內動，真陰虛，不能鎮守包絡相火，故血走而崩，宜養血安神為主。或因脾胃氣虛下陷，腎與相火相合，濕熱下迫而致，宜調脾養血為主。或大小新產，遽觸房事，皆作崩漏。或經水未絕，欲熾而傷血海，亦致崩漏，皆宜養血鎮守為上。</p>

<h3>崩漏屬脾胃虛火乘心包</h3>
<p>李東垣曰：女子漏下惡血，或暴崩不止，多下水漿之物。皆由飲食不節，或勞傷形體，或心氣不足，致令心火乘脾，脾土受邪。夫脾土滋榮周身者也，心生血，血主脈，二者受邪，病皆在脈。脈，血之府也。心，脈之神也。心不主令，包絡代之。心系者，包絡命門之脈也，主月事生孕。因脾胃虛，而心包乘之，故漏下血水不止，當除濕去熱，用升陽除濕湯。此藥乃從權衡之法，以風藥勝濕，為胃氣下陷而迫於下，以救其血之暴崩也。若病愈，經血惡物已盡，主病雖除，後必須以黃耆、人參、甘草、當歸之類，數服以補之。若經血惡物下之不絕，尤宜救根本，當益脾胃，退心火之亢甚，是治其根蒂也。</p>

<h3>崩漏屬心火亢甚肝實不納血</h3>
<p>虞天民曰：婦人崩漏不止，先因心火亢甚，於是血脈泛溢，以致肝實而不納血，出納之道遂廢。經曰，子能令母實，是肝腎之相火，挾心火之勢，從而相煽，所以月水錯經妄行無時而泛溢也。若不早治，漸而崩中，甚則為血枯發熱勞極證，不可治矣。</p>
<p>慎齋按：以上八條，序崩漏之屬火熱為病也。血崩漏下，《內經》、《運氣》均主於火，然火亦有虛實之分。唯子和、學士、海藏三家，則以陽邪有餘立論，故有不可作寒冷治法之說。至潔古、東垣，雖言包絡相火，心火乘脾，而曰真陰虛、曰脾胃虛，則又不可純以火熱為治矣。玄臺、天民亦從張、李，以發明其未盡。臨是證者，毋竟從火治，必兼潔古、東垣之論，為不易也。</p>

<h3>血崩屬寒在下焦</h3>
<p>陳良甫曰：婦人衝任二脈，為經脈之海，外循經絡，內榮臟腑。若陰陽和平，則經下依時。如勞傷不能約制，忽然暴下，甚則昏悶。若寸脈微遲，為寒在上焦，則吐血衄血。尺脈微遲，為寒在下焦，則崩血便血，法當調補脾胃為主。</p>

<h3>崩漏日久化寒主升舉論</h3>
<p>李東垣曰：聖人治病，必本四時升降浮沉之理。經漏不止，是前陰之氣血以下脫。水瀉不止，是後陰之氣血又下陷。後陰者，主有形之物。前陰者，精氣之門戶。前後二陰俱下，是病人周身之氣，常行秋冬之令，主肅殺收藏。人身中陽氣升浮，穀氣上行，則陽生陰長，春夏是也。既病則周身氣血皆不生長，穀氣不升，前雖屬熱，下焦久脫，已化為寒，久沉久降，寒濕大勝，當急救之。瀉寒以熱，除濕以燥，大升大舉，以助生長，補養氣血，不致偏枯。聖人立治法云：濕氣大勝，以所勝助之，用風木上升是也。經云，風勝濕，是以所勝平之，當和調胃氣而滋元氣。如不止，用風藥以勝濕，此之謂也。</p>

<h3>血崩服寒藥變寒用熱治法</h3>
<p>薛立齋曰：有婦人患崩，過服寒藥，脾胃久虛，中病未已，寒病復起，煩渴引飲，粒米不進，昏憒時作，脈洪大，按之微弱。此無根之火，內虛寒而外假熱也。十全大補加附子，崩減，日服八味丸，愈。又有久患崩，服四物涼血劑，或作或止，有主降火。如腹痛，手足俱冷，此脾胃虛寒所致，先用附子理中湯，次用濟生歸脾、補中益氣二湯，崩頓愈。若泥痛無補法，則誤矣。</p>
<p>慎齋按：以上三條，序血崩之屬虛寒為病也。血崩屬火熱致病者多，崩中日久，則熱變為寒。亦有服寒涼過甚，中寒內生者，東垣、立齋之案治，不可不留意也。崩漏有實有虛，有熱有寒，寒熱虛實之辨明，而治法可以不忒矣。</p>

<h3>崩漏有五色之分</h3>
<p>王叔和曰：五崩何等類？師曰：白崩者形如涕，赤崩者形如絳，黃崩者形如爛瓜，青崩者形如藍色，黑崩者形如衃血。</p>

<h3>崩有陰陽以五色分五臟屬虛冷所致</h3>
<p>齊仲甫曰：受熱而色赤者，謂之陽崩。受冷而色白者，謂之陰崩。五臟皆虛，五色隨崩俱下。一臟虛，隨臟見色而下。其色白如涕，知肺臟之虛冷也。其色青如藍，知肝臟之虛冷也。其色黃如爛瓜，知脾臟之虛冷也。其色赤如絳，知心臟之虛冷也。其色黑形如肝血，知腎臟之虛冷也。五臟俱虛，五色相雜，謂之五崩。</p>

<h3>崩漏有陰證陽證之分</h3>
<p>龔雲林曰:崩漏之證，有陰陽。若婦人年五十後，經止數年，忽然又行，兼腹痛，或身熱口渴者曰崩，此陰證也。若婦人年三十四十後，經行三十日，湧暴不止者曰漏，此陽證也。</p>
<p>慎齋按：以上二條，序崩漏有陰陽、五色、五臟之見證也。</p>

<h3>血崩心痛名殺血心痛</h3>
<p>陳良甫曰：婦人血崩心痛，名曰殺血心痛，由心脾血虛也。若小產去血過多而心痛者，亦虛也。用烏賊骨炒末，醋湯下失笑散。</p>

<h3>血崩心痛屬血虛心無所養</h3>
<p>薛立齋曰：血崩兼心痛者，心主血，去血過多，心無所養，以致作痛，十全湯倍參、術多服。如瘀血不行者，失笑散。陰血耗散者，烏賊丸收斂之。</p>
<p>慎齋按：以上二條，序血崩有兼心痛之證也。</p>

<h3>治崩漏先調其氣</h3>
<p>許叔微曰：治下血不止，成五色崩漏，香附是婦人仙藥，醋炒為末，久服為佳。又曰：女人以氣血為主，不知因氣不先理，然後血脈不順，即生崩帶諸證。抑氣散、異香四神散，大有奧理。</p>
<p>慎齋按：香附味辛氣溫，能行十二經八脈，為血中耗氣之藥。婦人虛寒，氣鬱不舒，用之固宜。若陰虛血熱，有口乾燥渴，骨蒸，五心煩熱等證，而必謂婦人之仙藥以用之，未免抱薪救火矣。慎之。</p>

<h3>崩與漏有分證治法</h3>
<p>李太素曰：崩為急證，漏為緩病。崩必是大怒傷肝，衝動血海，或火盛之極，血熱沸騰而然。漏則房勞過度，傷損衝任二脈，氣虛不能約制經血，或其人平素多火，血不能安，故不時漏泄。崩宜理氣、降火、升提，漏宜滋陰、養氣、養血，或兼制火。</p>

<h3>治血崩有初中末之三法</h3>
<p>方約之曰：血屬陰，靜則循經榮內，動則錯經妄行。故七情過極，則五志亢甚，經血暴下，久而不止，謂之崩中。治法，初用止血，以塞其流；中用清熱涼血，以澄其源；末用補血，以復其舊。若止塞其流，不澄其源，則滔天之勢不能遏。若止澄其源，而不復其舊，則孤陽之浮無以上，不可不審也。</p>
<p>慎齋按：治崩之法，有消逐汙血，有寒涼降火，有收澀固脫，有大升大舉，有扶脾健胃，有補氣補血，有溫暖下焦，種種不一。方氏三法，分初中末，有倒行逆施之弊。予謂中法當為初法，初法當為末法，末法當為中法，庶無差治也。</p>

<h3>治崩漏宜調脾胃為主</h3>
<p>薛立齋曰：人以脾胃為本，納五穀，化精微。清者入榮，濁者入衛，陰陽得此，是謂橐龠。人得土以養百骸，失土則枯四肢。東垣以飲食自傷，醫多妄下，清氣下陷，濁氣不降，乃生䐜脹。所以胃脘之陽，不能升舉其氣，陷入中焦，當用補中湯，使濁氣得降，不治自安。若因飽食後致崩漏，是傷脾氣，下陷於腎，與相火相合，濕熱下迫所致。宜甘溫之劑，調補脾胃，則血自歸經。若誤用寒涼，損傷胃氣，則不能攝血歸經。東垣曰：凡下血證，須用四君子湯收功，厥有旨哉。此皆從脾胃本源病治，不可不知也。</p>
<p>慎齋按：以上四條，序治崩漏之大略也。</p>

<h3>婦人血崩服四物湯問</h3>
<p>王海藏曰：婦人月事不至，是為胞閉，為血不足，宜服四物湯。婦人崩者，是為血有餘，亦服四物湯何也？曰：婦人月事不至者，內損其原，不能生血，故胞閉不通，是血不足，宜服四物湯，是益原和血之藥也。崩中者，是血多也。暴損其原，是火逼妄行，涸竭為根，亦宜四物湯，乃潤燥益原之藥也。</p>

<h3>崩漏屬虛熱用藥之法</h3>
<p>朱丹溪曰：崩漏有虛有熱，虛則下溜，熱則宣通，氣虛血虛，皆以四物加參、耆。因勞力者加升麻，熱加黃芩，寒加乾薑。又曰：漏下乃熱而虛，四物加黃連。崩過多者，先用五靈一服。紫色成塊者，血熱也，四物加柴胡、黃連，後用四物加黑姜。急則治標，用白芷湯下百草霜。</p>

<h3>崩漏分諸證用藥之法</h3>
<p>薛立齋曰：經云，陰虛陽搏，謂之崩。又云，陽絡傷，血外溢，陰絡傷，血內溢。又云，脾統血，肝藏血。其為患，因脾胃虛損，不能攝血歸經。或因肝經有火，血得熱而下行。或因肝經有風，血得風而妄行。或因怒動肝火，血熱沸騰。或因脾經鬱熱，血不歸經。或因悲哀太過，胞絡傷而下崩。治療之法，脾胃虛弱者，六君子加芎、歸、柴胡。脾胃虛陷者，補中湯加白芍、山梔。肝經血熱者，四物湯加柴胡、山梔、蒼朮。肝經風熱者，加味逍遙散，或小柴胡加山梔、白芍、丹皮。若怒動肝火，亦用前藥。脾經鬱火者，歸脾湯加山梔、柴胡、丹皮。悲傷胞絡者，四君子加升、柴、山梔。故丹溪、東垣云，凡下血證，須四君子收功，斯言厥有旨也。若大去血後，毋以脈診，急用獨參湯。其發熱潮熱，咳嗽脈數，乃元氣虛弱，假熱之脈也，尤當用人參。此等證，無不由脾胃先損，故脈洪大，察其中有胃氣，受補則可救。設用寒涼，復傷脾胃生氣，反不能攝血歸源，是速其危也。</p>

<h3>血崩用藥有三治</h3>
<p>《醫壘元戎》曰：女子經病血崩，久而成枯者，宜澀之益之。血閉久而成竭者，宜益之破之。破血有三治，始則四物入紅花，調黃耆、肉桂；次則四物入紅花，調鯪鯉甲、桃仁、桂、童便，和酒煎服；末則四物入紅花，調易老沒藥散。</p>
<p>慎齋按：以上四條，序治血崩用藥之大法也。</p>

<h3>血熱崩漏用荊芥四物湯論</h3>
<p>武叔卿曰：血藏於肝，肝氣不升，則熱迫於下，故血不能藏而崩也。況厥陰之經環陰器，廷孔、前陰皆屬之。荊芥升肝氣，香附理肝氣，條芩除內熱，四物養血涼血，故能收功也。</p>

<h3>血熱崩漏用河間生地黃散論</h3>
<p>武叔卿曰：河間生地黃散，治經漏不止，脈虛洪，經水紫黑。夫脈虛洪者，氣不足也。紫黑者，熱之甚也。黃耆所以補氣，氣盛則生火，天冬、地骨以清氣中之火。熟地所以生血，血生而不涼。尤慮妄行，故以生地、黃連涼心，芍藥、甘草緩肝益脾，柴胡升舉，枸杞、地黃，又肝腎同歸者也。</p>

<h3>熱崩用涼血地黃湯論</h3>
<p>武叔卿曰：涼血地黃湯，治婦人血崩不止，腎水陰虛，鎮守包絡相火，血走而崩。夫陰者，從陽而亟起也。血屬陰，陰不自升。故諸經之血，必隨諸經之氣而後升。若氣有所陷，則熱迫血而內崩矣，故用黃柏以清下焦胞絡之火。心者，火之主也。故以生地、黃連，治火之原；知母、黃芩，滋水之母；歸尾破瘀，紅花生血，所謂去故生新也。川芎行血海之餘，蔓荊涼諸經之血，升、柴、防、羌、藁本、細辛諸風藥，皆所以升諸經之氣也。諸經氣行，則陰血不得不隨之而起矣，故曰從陽亟起也，有是證者法之。</p>
<p>慎齋按：血崩不止，則去血過多矣。方中風藥，大半不敵生地一味，獨不慮風藥燥血乎。雖云升舉，而血之耗者已多，用方者酌之。</p>

<h3>虛寒崩漏用丁香膠艾湯論</h3>
<p>武叔卿曰：丁香膠艾湯，治婦人崩漏不止。蓋心氣不足，勞役及飲食不節，其脈兩尺俱弦緊而洪，按之無力。其證自覺臍下如冰，求厚衣被以禦寒，白帶白滑之物雖多，間下如屋漏水下，時有鮮血不多，右尺脈時微洪。屋漏水暴下者，是弦急脈，為寒多。洪脈時見，乃熱少。合而言之，急弦者，北方寒水多也。洪脈時出者，命門胞絡之火也。黑物多，赤物少，合成屋漏水之狀也。以四物湯加丁香、阿膠、生艾。</p>

<h3>虛寒崩下用鹿茸丸論</h3>
<p>武叔卿曰：鹿茸丸治經候過多，其色瘀黑，甚者崩下，吸吸少氣，臍腹冷極，則汗如雨，兩尺脈微小，由衝任虛衰，為風冷客胞中，氣不能固，可灸關元百壯。夫丹溪以紫黑為熱，此言瘀黑者，乃下焦氣寒血凝而黑，各有治法。然女子氣海在上，血海在下，故下焦溫而後氣升血行。如鹿茸以血成形，由氣而長，血隨氣上而成角，故入血分以生升。又以附子、艾葉佐而溫之，以赤石脂、禹餘糧鎮而固之，柏葉清之，歸、地、續斷補之，誠下元虛寒之全方也。不加人參，豈無意焉，而灸關元之意可想矣。</p>

<h3>虛寒崩漏用伏龍肝散論</h3>
<p>武叔卿曰：伏龍肝散，治勞傷衝任脈虛，非時崩下，或如豆汁，或成血片，或五色相雜，或赤白相兼，臍腹冷痛，經久未止，令人黃瘦，口乾，飲食減少，四肢無力，虛煩驚悸。夫五色者，五臟之色，崩久則五臟氣陷，血不能化，故五色見焉。蓋血生於氣，而化於中焦，氣生於下元，而培於脾胃。如臍腹疼痛者，下元氣寒也，以艾葉溫之。黃瘦食減無力者，中焦之寒也，以乾薑暖之。伏龍肝有火土相生之妙，君以川芎，有扶肝行濁之能，肉桂、甘草和榮衛而通調血脈，麥冬、熟地益金水而治虛煩口乾，石脂、當歸補血以固脫。通之、澀之、溫之、濡之，誠治久脫臟寒之良方也。</p>

<h3>勞傷崩漏用當歸芍藥湯論</h3>
<p>武叔卿曰：當歸芍藥湯，治婦人經脈漏下不止，其色鮮紅，先因勞役，脾胃虛弱，氣短氣逆，自汗不止，身熱悶亂，惡見飲食，四肢倦怠，大便時溏。東垣制此方一服後，諸證悉去。大抵因勞役下血，若拘血熱之說，用四物加黃芩則不愈矣。蓋血虛須兼補氣，譬之血猶水也，氣猶堤也，堤堅則水不橫決，氣固則血不妄行，自然之理也。黃耆最多，白朮次之，四物兼生熟地，以陳皮、甘草、柴胡佐之。俗醫不達此理，專用涼藥，不知涼藥傷胃，服久則正氣愈弱，血安得固，故特表而出之。</p>

<h3>氣陷崩漏用益胃升陽湯論</h3>
<p>武叔卿曰：東垣云，血脫益氣，古法也。先補胃氣，以助生長，故曰陽生陰長。諸甘藥為之先務，舉世皆以為補氣，殊不知甘能生血，此陽生陰長之理也，故先理胃氣。人之一身，內谷為寶，補中益氣方加神麯、黃芩，名益胃升陽湯，以起婦人崩血之屬氣下陷者。</p>

<h3>火鬱崩漏用升陽除濕湯論</h3>
<p>武叔卿曰：升陽除濕湯，治女子漏下惡血，或暴崩不止。夫土陷則濕，故怠惰嗜臥。木鬱則熱，故氣上衝。緩為濕之微，弦為木之象，鬱而不伸則熱，此心火乘脾也。脈之洪大者，火在下也。胞絡為相火，寄於命門，為多血之經。病從火，心火以藏德為神，相火聽命於心。三焦主氣，胞絡主血，故血分之火專主胞絡，氣分之火專主三焦。鬱則火不得遂炎上之性，迫於血分，故陰絡傷也。方以蒼朮、升麻，發太陽陽明之濕；柴胡、防風，達厥陰少陽之木；羌活、藁本，以升舉少陰太陽下部之郁，所謂下者舉之也。但升散之物，過則耗氣而傷金，故又以黃耆保肺，當歸引血，使各有所歸。甘草和氣，蔓荊涼血。此四種者，又制亢害之法也。</p>

<h3>氣虛崩漏用斷下湯論</h3>
<p>武叔卿曰：斷下湯治衝任氣虛，崩中漏下，臍腹痛，漸減飲食，四肢無力。此膠艾四物之變例也。彼有芍藥，此有人參、乾薑、艾。大概血虛而不斂者，宜芍藥酸寒以收之。氣脫而不溫者，宜參、薑、烏賊之類，溫補而澀之。阿膠者，益金水，以成收藏之用也。陽虛則寒，陰虛則熱，故以此主之。而腹痛一證，人皆以為瘀血者多，此以為漏不止者，服熟附丸，正元禮所謂崩而腹痛者，崩止而痛除也。</p>

<h3>血瘀崩漏用五靈脂</h3>
<p>武叔卿曰：五靈脂散，治血崩不止，不拘多少，炒令煙盡，研末，加當歸酒，或童便調下三錢，一名抽刀散，治產後惡血，心腹痛不可忍，其效如神，真救急之良方也。人家不可不備。並治蛇、蠍、蜈蚣咬，塗傷處立愈。</p>

<h3>崩漏丸論</h3>
<p>《濟陰綱目》曰：氣血，人身之陰陽也。陽主升，陰主降。陽根乎陰，陰根乎陽。一動一靜，互為其根，則一升一降，循經而行，無崩漏之患。若陽有餘，則升者勝，血從上竅而出；陽不足，則降者勝，血從下竅而出。是丸也，肉桂、人參、耆、朮、甘草，壯陽益氣之品也；二活、柴、防、藁、細、川芎，升陽舉經之品也；歸、地、白芍、桃仁、紅花，滋陰入血之品也。壯陽則氣不虛，舉經則血不陷，滋陰則血不燥，如是則血為氣之守，氣為血之衛，血榮於中，氣衛於外，升降上下，一循乎經，胡自而崩哉。</p>

<h3>崩漏用灰藥主治</h3>
<p>《醫學綱目》曰：氣陷者，用升氣藥灰止之，如夏枯草、荊芥之類。血熱者，涼血藥灰止之，如槐花、黃芩之類。氣滯者，用行氣藥灰止之，如醋炒黑香附之類。血汙者，炒熟失笑散之類。血寒者，用熱藥灰，如桂心、乾薑之類。血脫者，用澀藥，如白礬、百草霜、棕灰之類。</p>
<p>慎齋按：以上十三條，序治崩漏用藥之方論也。《濟陰綱目》載方立論，不止於此，數方詳說，簡要切用，故採錄之。</p>

<h3>崩漏之脈</h3>
<p>《脈訣舉要》曰：崩漏下血，脈遲小虛滑者生，疾急大實緊數者死。尺寸虛者漏血，脈浮者死不治。</p>

<h2>帶下證</h2>

<h3>經論帶下屬任脈為病</h3>
<p>《素問》曰：任脈為病，男子內結七疝，女子帶下瘕聚。</p>
<p>王注曰：任脈起於胞中，上過帶脈，貫於臍上，起於季脅章門，似束帶狀，故曰帶下。</p>

<h3>經論帶下屬小腸冤結</h3>
<p>《素問》曰：脾傳之腎，名曰疝瘕。小腸冤結而痛，出白，名曰白蠱，出白溲。又曰，少腹冤熱，溲出白液。</p>

<h3>經論帶下屬思想無窮所致</h3>
<p>《素問》曰：思想無窮，所願不得，意淫於外，入房太甚，發為白淫。</p>
<p>王注曰：白淫者，白物淫衍如精狀。男子因溲而下，女子陰中綿綿下也。</p>
<p>慎齋按：以上經論三條，序帶下為任脈、小腸經之病。而其因，或得之思想、入房所致也。經文白蠱、白液、白淫，即是男子白濁之屬。婦人帶下，亦屬白物。王太僕以為陰中綿綿下，即是白帶之物也。若思想無窮，入房太甚，乃夢遺證也，與帶下證有別。因前賢論帶下，必引經文數條為證，故載之。</p>

<h3>考婦人帶下屬任脈之病</h3>
<p>劉河間曰：帶下者，任脈之病也。經云，任脈者，起於中極之下，以上毛際，循腹裡，上關元，至喉咽，上頤循面。任脈自胞上過帶脈，貫臍上，其病所發，正在過帶脈之分，淋瀝，故曰帶。</p>
<p>慎齋按：以上一條，序帶病本於任脈之考也。</p>

<h3>帶下屬於風冷入脬</h3>
<p>《聖惠方》曰：婦人帶下者，由勞神過度，損動經血，致令身虛，受於風冷，風冷入於脬絡，搏其血之所成也。</p>

<h3>帶下屬風邪乘虛入於脬中</h3>
<p>巢元方曰：任脈為經之海，任之為病，女子則為帶下。手太陽為小腸經，手少陰為心經。心為臟主裡，小腸為腑主表。二經之血，在婦人上為乳汁，下為月水，衝任所統也。衝任脈起於脬內，陰陽過度，則傷脬絡，故風邪乘虛，入於脬中，損衝任之經，傷太陽少陽之血，致令脬絡之間，穢與血相兼帶而下，冷則白，熱則赤。</p>

<h3>帶下屬風冷傷於胞絡</h3>
<p>嚴用和曰：婦人赤白帶下，此由勞傷衝任，風冷據於胞絡，婦人平居，血欲常多，氣欲常少，而疾不生。或氣倍於血，氣倍生寒，血不化赤，遂成白帶。若氣平血少，血少生熱，血不化紅，遂成赤帶。寒熱交併，赤白俱下，其脈右尺浮，浮為陽，陽絕者無子。若足冷帶下，輕則漏下，甚則崩中，皆心不榮血，肝不藏血所致。</p>

<h3>帶下出於風冷停宿</h3>
<p>楊仁齋曰：帶之為患，由於風冷停宿，官桂、乾薑、細辛、白芷，先與散其寒邪，然後為封固，用二朮、人參以補氣。</p>

<h3>帶下屬下元虛冷</h3>
<p>戴復庵曰：赤白帶下，皆因七情內傷，或下元虛冷，感非一端。大率下白帶多，間有下赤帶者，並宜順氣散，吞鎮靈丹，佐艾附丸。帶下不止，成尪羸者，四物加牡蠣，下固腸丸。</p>

<h3>帶下屬虛寒精氣蘊積而成</h3>
<p>李氏曰：帶下有虛寒，帶腥臭者，因小水淋瀝不已，或崩中暴下，或產後去血過多，以致陰虧陽竭，榮氣不升，經脈凝泣，衛氣下陷，精氣累滯下焦，蘊積而成，白滑如涕，下流腥臭者，黃耆建中湯去桂，加當歸。</p>
<p>慎齋按：以上六條，序婦人帶下屬風冷寒邪為病也。婦人帶下，不止風冷邪干。自《聖惠方》以風冷入脬絡立論，巢氏以下諸家，遂無異議。豈知病邪之感不一，故以張子和濕熱之論序後，當令濕熱諸論參治，庶無偏失也。</p>

<h3>室女帶下有三病所致</h3>
<p>《產寶百問》曰：未嫁女子有三病，何也？曰：女子一病經水初下，陰中必熱，或當風臥，或乘涼飲冷；二病太衝脈盛則內熱，以冷水澆洗之；三病或見丹下驚怖，或因鬱怒悲哀之氣擊搏。三者一有所犯，後必有帶下之疾。</p>

<h3>婦人帶下分三證所感俱屬風冷客邪</h3>
<p>婁全善曰：未嫁之女，月經初下，止而即浴以冷水，或熱而當風，此室女病帶下之由也。有家之婦，陰陽過多，即傷胞絡，風邪乘虛而入，胞絡觸冷，遂成穢液，與血水相混而下也。產後帶下，由亡血過多則氣脫，傷動胞絡，玉門未閉，外風襲體虛，風冷乘之，冷與熱搏，則成液而下。</p>
<p>慎齋按：以上二條，序室女與婦人帶下之病，所感有三證之分，不外風冷客邪之傷也。</p>

<h3>帶下屬濕熱冤郁不可主風冷論</h3>
<p>張子和曰：婦人帶下，《聖惠方》與巢氏二家之說皆非也。夫治病，當先識經絡。人身大經有十二，奇經有八脈。十二經與八脈，通身往來，經絡共二十道，上下流走環周，晝夜不息。然此十二經上下周流者，止十九道耳。唯帶脈起少腹季脅之端，乃章門穴也。環周一身，絡腰而過，如束帶之於身。《難經》云，帶之為病，溶溶如坐水中。衝任者，是經脈之海也，循腹脅，夾臍旁，傳流於氣衝，屬於帶脈，絡於督脈。督脈者，起於關元穴。任脈者，女子養胎孕之所。督脈乃是督領婦人經脈之海也。衝任督三脈，同起而異行，一源而三歧，皆絡於帶脈。衝任督三脈，皆統於篡戶，循陰器，行廷孔、溺孔上端。衝任督三脈，以帶脈束之。因余經上下往來，遺熱於帶脈之間，客熱所郁，熱者血也，血積多日不流，從金之化而為白，乘少腹冤熱，白物滿溢，隨溲而下，綿綿不絕，是為白帶。多不痛，或有痛者，因壅礙而成也。經曰，少腹冤熱，溲出白液，冤者屈滯也，病非本經，為他經冤鬱而成此疾。皆從濕熱治之。遺熱於小腸，從金化而為白，與治痢同法。赤白痢，乃邪熱傳於大腸。赤白帶，邪熱傳於小腸。故治二證，不可驟用峻熱藥燥之，燥之則內水涸，內水涸則必煩渴，煩渴則小便不利，則足腫面浮，漸至不起。治法：先以導水、禹功瀉之，次以淡劑降心火，益腎水，下小溲，利水道，則愈矣。</p>

<h3>帶下屬任脈濕熱鬱結不可用辛熱治</h3>
<p>劉河間曰：帶下，由下部任脈濕熱甚，津液溢而為帶下也。如以火鍊金，熱極反兼水化。如六月熱極，則物反出液而濕潤，林木流津。故肝熱甚則出泣，心熱則出汗，脾熱則出涎，肺熱則出涕，腎熱則出唾。猶煎湯熱甚則沸溢，及熱氣熏蒸於物而生津也。俗醫治白帶用辛熱藥，病微者或令鬱結開通，流濕潤燥，重者反加病劇。莫若以辛苦寒藥，按法治之，使微甚者，得鬱結開通，濕去燥除而愈也。</p>

<h3>帶下屬任脈經虛濕熱冤結</h3>
<p>張潔古曰：帶下證，皆任脈經虛也。赤者熱入小腸，白者熱入大腸，原其本，皆濕熱結於任脈，故津液湧溢，為赤白帶下。本不病結，緣任經脈虛，結熱滯於帶脈，故臍下痛，陰中綿綿而下，此濕熱冤結不散為病也。先以十棗湯下之，後服苦楝丸、大延胡索散，熱去濕除，病自愈矣。</p>

<h3>帶下屬濁水熱乘太陽經</h3>
<p>張戴人曰：有病白帶如水，窈漏中綿綿不絕，臭穢不可近，諸醫皆云積冷，以陽起石、硫黃、薑、附燥補之，汙水轉多。此帶本濁水，熱乘太陽經，寒水不禁故也。經云，少腹冤熱，溲出白液。帶病溶溶然若在水中，故治帶必從濕熱，治宜逐水利小便。夫水自高而趨下，宜先絕其上源，乃湧痰二三升，次用寒涼之劑。</p>

<h3>帶下屬中焦濕熱濁氣滲入膀胱</h3>
<p>羅周彥曰：帶下者，榮衛滯氣所成也。皆因喜怒憂思，產育房勞，傷其榮衛，或素有濕熱，使濁氣滲入膀胱，故穢白之物，如涕而下流不止，面色無光，腰腿痠疼，精神短少。世徒知中焦之虛寒，不知中焦之濕熱，反用燥熱溫補之劑，偏助心火，心火既盛，陰血漸爍。譬如豬膏，烹之則熔，冷則凝。中焦濕熱，淫氣不清，則為白帶。所以火升水降，則上熱下寒，下焦虛冷，凝結濁物。若熱氣熏蒸，則為腥腐之氣，安得獨言虛寒乎。法當清上實下，清濁自分；理脾養血，濕熱自解也。</p>

<h3>帶下屬濕熱鬱下焦帶脈</h3>
<p>汪石山曰：帶證色有赤白之分，病有氣血之異，與痢相似，盡由中氣虧敗，運動失常，致濕熱鬱結於下焦帶脈之分，滲流而下，故名帶下。治先清濕為主，必須卻厚味，以防濕熱之氣。故丹溪論赤白帶下，由七情內傷，使下元虛憊，致濕熱痰積，乘虛下流。叔和謂崩中日久為白帶。崩中日久者，下元虛憊之意。治法：羅太無謂十棗湯、神佑丸、玉燭散皆可用。但虛弱者，不可峻攻，丹溪用升提法，真妙諦也。</p>
<p>慎齋按：以上六條，序帶下之屬濕熱為病也。帶下自《聖惠》、元方以下，主於風冷之邪，子和非之，斷為濕熱冤郁，不可作風冷治。故河間、潔古，均從濕熱立論。但濕熱有主於任脈經虛者，有主於熱乘太陽者，有主於中焦濁氣者，有主於下焦鬱滯者。無非明濕熱下乘，有各經不同。總不若子和據經考證帶脈受病原委，為詳悉也。</p>

<h3>帶下屬瘀血在於少腹</h3>
<p>張仲景曰：問婦人年五十，病下利，數十日不止，暮即發熱，少腹裡急，腹滿，手掌煩熱，唇口乾燥，何也？師曰：此病屬帶下。何以故？曾經半產，瘀血在少腹不去，何以知之？其證唇口乾燥，故知之，當以溫經主之。</p>

<h3>帶下屬腸中有膿血敗濁</h3>
<p>王叔和曰：婦人帶下，腸中有膿，為榮衛相干，血為敗濁，有可下不可下之異。</p>
<p>《準繩》按：帶下，有敗膿淋瀝不已，腥穢之甚，遂至臍腹冷痛，此蓋敗膿所致。用白芷一兩，單葉紅蜀葵根二兩，白芍藥、白礬各五錢，為末，蠟丸米飲，候膿盡，以補藥佐之。</p>

<h3>帶下屬胃中濕痰滲入膀胱</h3>
<p>朱丹溪曰：赤屬血，白屬氣、屬痰，俱是胃中痰積流下，滲入膀胱，宜用升舉，無人知此。肥人多屬濕痰，瘦人帶病少，如有，屬熱痰，用半夏、南星、蒼朮、海石、炒黃柏、青黛、川芎、椿樹皮之屬。</p>
<p>《濟陰綱目》按：立齋云，不可拘肥人多痰，瘦人多火，輕用燥濕瀉火之法。夫肥痰瘦火之說，為丹溪認病總訣，何嘗教人泥定一方。雖不可輕治，而火濕終莫能逃。若以穩當之言，猶不可輕治，則潔古之十棗，子和之吐下，太無之神佑、玉燭，與小胃丹之類，可輕用歟？</p>
<p>慎齋按：以上三條，序帶下之屬瘀血、敗膿、濕痰為病也。帶下有風冷、有濕熱，是外感有餘之病。有瘀血、有敗膿、有濕痰，是內傷有餘之病。病機不一，不可不審。</p>

<h3>帶下屬血海枯津液內竭</h3>
<p>李東垣曰：有病白帶，常下漏、久服諸藥不止。診得心包尺脈微，下流不止。叔和曰：崩中日久為白帶，漏下時多骨水枯。崩中者，始病血崩，久則血少，復亡其陽，故白滑之物，下流不止。是本經血海將枯，津液復亡，枯乾不能滋養筋骨，以本部行經藥為引使，以大辛甘油膩之藥，潤其枯燥，滋養精液。以大辛熱氣味之藥，補其陽道，生其血脈。以苦寒之藥，瀉肺而救上熱。氣傷者，以人參補之，以苦溫之藥為佐，名補經固真湯。</p>

<h3>帶下屬脾虛氣陷</h3>
<p>繆仲淳曰：婦人多憂思鬱怒，損傷心脾，肺火時發，血走不歸經，此多患赤白帶也。白帶多是脾虛，肝氣鬱則脾受傷，脾傷則濕土之氣下陷，是脾精不守，不能輸為榮血，而下白滑之物，皆由肝木鬱於地中使然，法當開提肝氣，補助脾元。蓋以白帶多屬氣虛，故健脾補氣要法也。若有帶下如米泔水，腥穢臭者，濕熱勝也。亦有脾胃氣虛，不能約制其水，而濕痰下墜者，宜二朮、茯苓、芩、柏、車前主之，佐以升提。若帶下如雞子清者，脾腎虛極也。面色必不華，足脛必浮，腰腿必酸，宜五味子、八味丸，間用開脾養心之劑，如歸脾湯之類。陰虛有火，宜六味丸，如菟絲、五味、車前、黃柏。叔和云，崩中日久為白帶，漏下時多骨水枯。言崩久氣血虛耗，白滑之物下不止耳。此證雖有氣血寒熱之分，總屬氣虛下陷。</p>

<h3>帶下屬於下焦腎氣虛損</h3>
<p>趙養葵曰：女人帶下之疾，帶者，奇經八脈之一也，腰臍間圍身一周，如束帶焉。八脈俱屬腎經，人身帶脈，統攝一身無形之水。下焦腎氣損虛，帶脈漏下，白為氣虛，赤為有火，治法俱以補腎為主。白者多，赤者少，有脾虛者，六君子加升麻；有氣虛者，補中湯；肝虛者，逍遙散兼六味丸。</p>

<h3>赤帶屬心肝二火陰血漸虛</h3>
<p>繆仲淳曰：赤帶多因心肝二火，時熾不已，久而陰血漸虛，中氣漸損，遂下赤帶，治宜養心為主，兼和肝緩中，涼血清氣。赤帶久不止則血虛，宜膠艾四物湯，加便煅牡蠣粉、棗仁、麥冬。</p>
<p>慎齋按：以上四條，序帶下屬於血枯、脾虛、腎虛為病也。帶證自外邪風冷濕熱，內傷瘀血、濕痰，皆有餘之病。若東垣，以血海將枯，津液復亡，是原其病在血虛也。仲淳以脾精不守，元氣下陷，是原其病在氣虛也。養葵更推原帶脈為病，下焦腎氣虛損所致，尤為探本之要。此吳梅坡以十六味保元湯、六龍固本丸，治婦人帶下證，蓋有自來矣。</p>

<h3>治帶下同治濕之法</h3>
<p>張子和曰：赤白痢者，是邪熱傳於大腸，下廣腸，出赤白也。帶下者，傳於小腸，入脬經，下赤白也。據此二證，皆可同治濕之法治之。</p>

<h3>治帶下有先攻後補之法</h3>
<p>婁全善曰：潔古治帶下，少腹冤結而痛者，先以十棗湯下之，次服苦楝丸、大延胡散，是先攻後補法也。丹溪治結痰白帶，先於半飢時，津下小胃丹十餘粒，至鬱積行，用白朮、四物諸藥補之，亦先攻後補法也。</p>

<h3>治帶下用藥之法</h3>
<p>朱丹溪曰：赤白帶，羅先生法，或十棗湯、神佑丸，或玉燭散，皆可用。但虛者不可峻攻，實者可行也。血虛加減四物，氣虛以參、朮、陳皮間用之。赤屬血，白屬氣。主治以燥濕為先，甚者固腸丸。若有相火動者，諸藥中加炒黃柏，滑脫加龍骨、赤石脂。婦人帶下，與男子夢遺同治之。</p>

<h3>治帶下分寒熱用藥之法</h3>
<p>方約之曰：帶脈總束諸脈，使不妄行，如人束帶而前垂也。婦人多鬱怒傷肝，肝屬木，脾屬土。肝邪乘脾，則土受傷而有濕，濕生熱，熱則流通，故滑濁之物滲入膀胱，從小便而出。古人作濕寒，用辛溫藥則非矣。丹溪作濕熱，用苦寒藥為是。不知用苦寒正治也，用辛溫從治也。如濕熱怫鬱於內，腹痛帶下，非辛溫從治，能開散之乎？若少腹不痛，止下赤白帶者，雖有濕熱，而氣不鬱結，用苦寒治之為當也。</p>

<h3>治帶下分諸因有虛實之法</h3>
<p>劉宗厚曰：帶證多本陰虛陽竭，榮氣不升，經脈凝泣，衛氣下陷，精氣累滯下焦奇經之分，蘊積而成。其病或醉飽房勞，服燥劑所致。亦有濕痰流注下焦，或腎肝陰淫之濕勝，或因驚恐而木乘土位，濁液下流，或思想無窮而為筋痿，或余經濕熱屈滯少腹而下。是皆氣血虛損，榮衛之精氣累滯而成也。前人立論，已盡病機，治無定法。如戴人以帶下得兩手俱滑大有力，上用宣去痰飲，下以導水丸泄熱去濕，繼以淡劑滲之，此瀉實法也。若諸脈微細，或沉緊而澀，按之空虛，或洪大而澀，按之無力，正元氣不足，陰虛中寒，東垣有補陽調經之劑。丹溪治濕痰下注，用海石、南星、半夏之類，並加升提之法。或發中兼補，補中兼利，燥中兼升發，潤中益氣兼收澀。其例不一，正以病機有輕重淺深之異耳。</p>

<h3>治帶下屬衛胃俱虛以固衛厚脾為主</h3>
<p>楊仁齋曰：下崩出血不止，謂之崩中；穢液常流，謂之帶下。崩中失血，多因衝任虛損，榮衛受傷得之。冷帶雜下，多因下焦不固，內挾風冷得之，是固然矣。然崩中者，投以芎、歸、香附，諸黑藥之屬，則血暫止而終不止。帶下者，投以熟艾、禹糧、桑螵、牡蠣之類，則帶暫歇而終不歇，何哉？經曰：衛者，所以溫分肉，充皮膚，肥腠理，司開合。衛氣若虛，則分肉不溫，皮膚不充，腠理不肥，而開合失其司矣。況胃為血海，水液會焉。胃者，中央之土，又主肌肉而約血水。衛氣與胃氣俱虛，則肌弱而膚空，血與水不能約制，是以休作無時，不暫停也。然則封之止之，可不加意於固衛厚脾之劑乎？此桂枝附子湯，以之固衛，人參、白朮、茯苓、草果、丁香、木香，以之厚脾，二者俱不可缺，使氣血自循故道，不專收澀以劫奪之也。</p>

<h3>治帶下不可作濕痰治以補養固本為主</h3>
<p>吳梅坡曰：婦女下赤白而不甚稠者，曰白淫，與男子白濁同系於相火，如龍雷之擾而不澄清也。屬足少陰、足太陰，治當清補為主。如有滑白稠黏者，謂之帶下，屬心包手厥陰、少陽。即如男子自遺之精，甚如沙石之淋，原乎心包，系乎脊，絡於帶脈，通於任脈，下抵湧泉，上至泥丸，治宜血肉之劑以培之。此窮源探本之論，時人皆泥於常套，作流痰治，以牡蠣、龍骨、地榆、膠、艾之類澀之，和以四物，加以升提。殊不知根本損傷，以致腐敗而來。彼寒滯不清之物，則益加其滯。升提不正之氣，則愈增其鬱。唯以六龍固本丸、十六味保元湯主之。證屬於虛，宜當補養。其他書以痰以濕，俗謂內臟冷。又云，白屬氣，赤屬血，皆泛而不切之言也。明於斯道者，必有神悟焉。十六味保元湯，治赤白帶下。骨碎補、貫眾，去毛三錢；杜仲、小茴香，鹽酒炒一錢五分；人參二錢，黃耆一錢，巴戟二錢，當歸一錢，石斛七分，升麻七分，山藥一錢，生草六分，獨活一錢，茯苓七分，蓮鬚一錢，黃柏八分，圓肉三枚。六龍固本丸，山藥四兩，巴戟肉四兩，小茱萸四兩，川楝子二兩，小茴香一兩，補骨脂二兩，青鹽三錢，湯拌人參二兩，蓮肉二兩，黃耆二兩，川芎一兩，木瓜一兩。</p>

<h3>治帶下以壯脾胃升陽氣為主</h3>
<p>薛主齋曰：徐用誠云，帶下白屬氣，赤屬血。東垣云，血崩久則亡陽，故白滑之物下流，未必全拘於帶脈。竊謂前證，或因六淫七情，或因醉飽房勞，或因膏粱厚味，或燥劑所致，脾胃虧損，陽氣下陷，或濕痰下注，蘊積而成，故言帶也。凡此皆當壯脾胃升陽為主，佐以各經見證之藥。色青屬肝，小柴胡加山梔、防風。濕熱壅滯，小便赤澀，龍膽瀉肝湯。肝血不足，或燥熱風熱，六味丸。色赤屬心，小柴胡加黃連、山梔、當歸。思慮過傷，妙香散。色白屬肺，補中湯加山梔。色黃屬脾，六君子加山梔、柴胡；不應，用歸脾湯。色黑屬腎，六味丸。氣血俱虛，八珍湯。陽氣下陷，補中湯。濕痰下注，補中加茯苓、半夏、蒼朮、黃柏。氣虛痰飲下注，四七湯送六味丸。不可拘肥人多痰，瘦人多火，而以燥濕瀉火之藥輕治之也。</p>
<p>慎齋按：以上七條，序治帶下之大法也。帶下有寒冷濕熱虛實之不同，故諸家治法，有攻下溫補之不一。如子和、太無、潔古，用攻下之法也。丹溪、約之、宗厚，用攻補兼施之法也。至楊仁齋、薛立齋，以厚脾壯胃立論，與東垣、仲淳之旨，為共貫矣。吳梅坡以補腎固本為治，與養葵之旨，有先得矣。此皆探本窮源之學，與張、劉之燥濕清熱，丹溪之消痰升澀，又有標本內外之殊。讀者當會通之。</p>

<h3>帶下傷五臟有五色之分</h3>
<p>《婦人良方》曰：婦人帶下，其名有五，因經行產後，風邪入胞門，傳於臟腑而致之。若傷足厥陰肝經，色如青泥。傷手少陰心經，色如紅津。傷手太陰肺經，形如白涕。傷足厥陰脾經，黃如爛瓜。傷足少陰腎經，黑如衃血。人有帶脈，橫於腰間，如束帶之狀，病生於此，故名為帶。</p>

<h1>卷八</h1>

<h2>雜證門</h2>

<h3>熱入血室證</h3>

<h4>婦人熱入血室如瘧狀</h4>
<p>《金匱要略》曰：婦人中風七八日，續來寒熱，發作有時，經水適斷，此為熱入血室，其血必結，故使如瘧狀，發作有時，小柴胡湯主之。</p>
<p>徐注曰：婦人熱入血室有四，熱入血室必譫語，此則不譫語，但如瘧狀，謂傷寒男女皆有之，而婦人有獨異，故首曰婦人中風，即傷寒中所主桂枝湯之風證也。七八日，則表邪已解，復有寒熱，故曰續來。然不長熱，故曰有時，問其經水，則已來而適斷，明是餘熱未盡，乘虛入之，則余血必結，故寒熱有時。然非太陽傳入少陽此，因結血之熱致有此病，故曰使如症狀。雖非傳入少陽，而藥仍用小柴胡者，蓋血室之氣，肝主之，肝與膽為表裡，膽因肝受邪，而病如瘧。非他藥所宜，故主和表裡，謂上焦之氣和，而驟結之血將自行也。若峻攻之如抵當湯證，則犯少陽之禁矣。</p>
<p>按：以上一條，是言經行未盡而適斷，雖有結血，未為全實，小柴胡加當歸、丹皮、生地以涼之。</p>

<h4>婦人熱入血室治無犯胃氣</h4>
<p>《金匱要略》曰：婦人傷寒發熱，經水適來，晝日明瞭，暮則譫語，如見鬼狀，此為熱入血室，治之無犯胃氣及上二焦，必自愈也。</p>
<p>徐注曰：此言熱入血室，不必血結，初即摶邪為患，曰傷寒，即所謂無汗惡寒也。曰發熱，病之初也。曰經水適來，是經水初行時也。邪盛則經氣亦盛，適相值，寒邪必傷營，故汗與血摶，血屬陰主夜，故晝則熱雖發而明瞭，暮則入陰分，邪挾陰氣而為譫語。如見鬼狀者，譫之甚也。此為熱入血室者，言血室雖在內，表邪實未嘗犯胃及上二焦，故治法亦唯和表邪，略兼清血室之熱足矣。誤以為客邪入內攻之，則所傷實多，故曰無犯胃氣及上二焦，必自愈也。</p>
<p>按：此條是言經行不斷，則熱不留結，勿謂譫語，誤用硝、黃。犯其胃氣，刺動榮血，犯其中焦，柴胡和解，犯其上焦。但不妄犯，熱隨血散，自愈也。</p>

<h4>婦人熱入血室當刺期門</h4>
<p>《金匱要略》曰：婦人中風，發熱惡寒，經水適來，得七八日，熱除脈遲，身涼，胸脅滿，如結胸狀，譫語者，此為熱入血室也。當刺期門，隨其實而取之。</p>
<p>徐注曰：此言經與病值，不即為患，病解後，反摶邪在胸脅作楚，謂中風病。雖稍異於前之傷寒，然發熱惡寒，經水適來，與前之邪盛經亦盛無二。後七八日，熱除脈遲，身涼，是經在病中行而不礙也。卻七八日後，反胸脅滿，如結胸狀，譫語，是入血室之熱，不竄於經，而結於肝之府，故脈所過處為滿，甚則如結胸狀，陰火盛則譫語也。然胸脅雖滿，非少陽表邪。雖如結胸，非太陽表邪入里。雖譫語，非胃實。故曰此熱入血室，亦見不可誤攻胃及上二焦，當刺期門。期門，肝之分也。此肝實病，瀉其實而取之。</p>
<p>按：此條言適來即斷，血結在裡為實證，故刺期門以瀉之。不善刺者，小柴胡去人參，加桃仁、丹皮、歸尾、山甲以行之。</p>

<h4>熱入血室譫語頭汗出當刺期門</h4>
<p>《金匱要略》曰：陽明病，下血譫語者，此為熱入血室，但頭汗出，當刺期門，隨其實而瀉之，濈然汗出者愈。</p>
<p>徐注曰：此言陽明病亦有熱入血室，但下血、頭汗出不同耳。陽明病，即頭痛鼻乾，不眠是也。假如轉入陽明之腑，必有汗、譫語等，為可下證。何緣下血、譫語，故知為熱入血室。然陽明宣通身有汗，此血中有熱而血耗，耗則下虛而厥，身為燥陰所閉，故無汗。唯頭則陰不能入，而陽仍通，故汗。此病亦由肝實，不當責陽明，故亦刺期門，而曰隨其實而瀉之。濈者，通身微微似汗也。汗則肝不強而陰陽平，故愈。</p>

<h4>婦人熱入血室治宜化痰除熱</h4>
<p>《金匱要略》曰：婦人中風，發熱惡寒，經水適來，晝則明瞭，暮則譫語，如見鬼狀，發作有時，此名熱入血室。醫者不曉，以剛劑與之，遂致胸膈不利，涎潮上脘，昏冒不知，當先化其痰，後除其熱。</p>
<p>慎齋按：以上五條，序《金匱》論婦人傷寒有熱入血室之一證也。第一條詳熱入血室證候，下四條言治法也。</p>
<p>慎齋按：婦人熱入血室，因經水適來，寒邪乘虛襲入，熱血必結，故有譫語見鬼之證。仲景第一條用小柴胡湯，以寒熱如症狀，故用之也。以下四條，但云刺期門，隨實瀉之，化痰、除熱三法，原以血結於中而用瀉法也。可笑庸工不解仲景全文，一遇熱入血室證，即以小柴胡湯一方為主劑，不大謬耶？故凡遇熱入血室，當導血下行，以清熱，不可誤執小柴胡方為戾也。</p>

<h4>婦人熱入血室解</h4>
<p>成無己曰：室者，屋室也，謂可停止處。人之血室，榮血停止之所，為經脈留會之處，即衝脈也。衝脈者，奇經八脈之一，起於腎，下絡氣街，並足陽明，挾臍上行，至胸中而散。太僕曰：沖為血海，言諸經之血，朝會於此。男子運而行之，女子上為乳汁，下為月水。經言任脈通，太衝脈盛，月事以時下是也。傷寒之邪，婦人則隨經而入，男子由陽明而傳。以衝脈與少陰之絡起於腎，女子感邪，太陽隨經，便入沖之經，並足陽明，男子陽明內熱，方得入衝脈。得熱血必妄行，在男子則下血譫語，在婦人則月水適來。陽明病，下血譫語，此為熱入血室。蓋言男子，不止謂婦人也。婦人傷寒，經水適來適斷，經氣既虛，宮室不閉，邪得乘虛而入，有治而愈，有不治而愈。如婦人發熱惡寒，經水適來，得之七八日，熱除脈遲，身涼，胸脅下如結胸狀，譫語，此為熱入血室，當刺期門，隨其實而瀉之。又婦人中風七八日，續得寒熱，發作有時，經水適斷，此為熱入血室，其血必結，故為瘧狀，發作有時，小柴胡湯主之。二者須治而愈。婦人傷寒發熱，經水適來，晝則明瞭，夜則譫語，如見鬼狀，此為熱入血室，無犯胃氣及上中二焦，必自愈，是不須治而愈。夫譫語為病邪之甚，何反不須治而愈？蓋結胸譫語，是邪氣留結胸脅而不去，必刺期門，隨其實而瀉之。寒熱如瘧，發作有時，是血結不行，須小柴胡散之。二者既有留邪，必散之可愈。若發熱，經水適來，晝日明瞭，暮則譫語，此經水適來，以里無留邪，但不妄犯，熱隨血散必自愈。經云，血自下，下者愈。故無犯胃氣及上二焦必自愈。所謂妄犯者，謂恐以譫語為陽明內實攻之，犯其胃氣也。此無胸脅之邪，刺期門，恐犯中焦也。此無血結，與小柴胡，恐犯上焦也。蓋小柴胡解散，則動衛氣，衛出上焦，動衛氣是犯上焦矣。刺期門則動榮氣。榮出中焦，動榮氣，是犯中焦矣。《脈經》曰：無犯胃氣及上中二焦，豈謂藥而不謂針耶？</p>

<h4>熱入血室成結胸證論</h4>
<p>許叔微曰：或問熱入血室，何為成結胸？曰：邪氣傳入經絡，與正氣相搏，上下流通，遇經水適來適斷，邪氣乘虛入於血室，血為邪所迫，上入肝經，脈受邪則譫語見鬼，復入膻中，則血結於胸矣。何以言之，婦人平居，水養木，方未受孕則為月水，既孕則蓄以養胎，已產上壅為乳，皆血也。今邪逐血並，歸於肝經，聚於膻中，結於乳下，故手觸之則痛，非藥可及，當刺期門也。</p>

<h4>熱入血室屬肝臟邪客</h4>
<p>武叔卿曰：小柴胡湯，治太陽傳經病。蓋臟血適來，則血室虛，邪氣乘虛入，而為越經證。然血室與胃腑，有氣血之分，故譫語有晝夜之別。曰如見鬼者，以肝臟邪客而魂不安，本神自病也。用小柴胡解表裡之邪，用地黃涼血中之熱。沒有不愈，又有刺期門法。其加桃仁、紅花，與承氣、抵當等湯者，各因其微甚而瀉之也。</p>

<h4>產後熱入血室治法</h4>
<p>楊仁齋曰：凡大小產，熱入血室，小柴胡湯力所不及者，於內加五靈脂，乃以黃連、赤茯苓佐之。蓋心主血，黃連、茯苓皆清心涼血之劑，所以收功也。若疏利血毒，則《活人書》桃仁承氣有餘勇矣。</p>

<h4>熱入血室男子亦有</h4>
<p>張路玉曰：沖為血海，即是血室。衝脈得熱，則逼血下行，男子亦有是證，不獨婦人也。</p>
<p>慎齋按：以上五條，序婦人傷寒有熱入血室之證也。血室即血海，衝任之脈所繫，為藏精受胎之所。因婦人血海有餘，遇經行之期，而犯傷寒之邪，則熱邪乘血室之虛，襲入而與血相摶。夫肝藏魂，血室虛，則肝無所依。肝受熱邪，則為譫語，為見鬼，肝之魂不能安也。故治法，唯有清熱行血，甚則桃仁承氣，微則生地、丹皮、桃仁、紅花、赤芍、五靈脂、甘草、木通、丹參，可以通治之，不可拘執小柴胡湯，為治傷寒熱入血室之定例也。夫小柴胡方，為傷寒傳少陽，和解表裡之藥，必欲用之於熱入血室之證。豈知柴胡發表，黃芩退熱，半夏行痰，為血家所忌。人參補氣助邪，非血熱所宜。今人一遇熱入血室之證，便用小柴胡湯定法，曰我遵仲景書也。豈知仲景第一條云，婦人中風，寒熱發作有時，如瘧狀，明屬少陽經證，故曰小柴胡湯主之。則小柴胡湯，原為少陽經設也。至後四條，但云必自愈，云當刺期門，又云隨其實而瀉之。實者，熱血結於胸也。瀉之者，瀉其實邪也。並無小柴胡湯主之一語，則知小柴胡湯，只因婦人傷寒，有續寒熱如瘧狀之證，故以之治少陽如瘧之病，而本非治熱入血室之證也。今人不玩仲景前後原文，漫謂婦人熱入血室，動輒用小柴胡主之，豈不大可嗤耶。故凡婦人病熱入血室，有續得寒熱，發作有時，如瘧狀者，小柴胡湯可用也。亦必加桃仁、丹皮、五靈脂，以行其血。如熱入血室，而無有寒熱如瘧之證，則小柴胡湯斷不可用也。舉世懵懵，特表而出之。</p>

<h3>血分水分證</h3>

<h4>婦人血分水分證</h4>
<p>《金匱要略》曰：問病有血分水分，何也？師曰：經水前斷，後病水，名曰血分，此病為難治。先病水，後斷經水，名曰水分，此病易治。何以故？去水其經自下也。</p>

<h4>婦人血分屬寒濕傷其衝任</h4>
<p>《聖濟總錄》曰：血分者，經水通之際，因寒濕傷其衝任，氣壅不行，播在皮膚，邪氣相搏，經血分而為水，發為胕腫，故曰血分。《脈經》曰：經水前斷，後病水者，名曰血分，久不治，積成水腫，即難治。</p>

<h4>婦人水分屬水氣上溢皮膚</h4>
<p>《聖濟總錄》曰：水分者，以水氣上溢皮膚，散於四肢，發為胕腫。蓋腎者，胃之關，關門不利，故聚水而從其類也。此病與血分相似，治藥有先後耳。</p>

<h4>婦人血分水分屬脾肺虛冷</h4>
<p>汪石山曰：凡經先斷，而後病水，少陰脈沉而滑，沉則在裡，滑則為實，沉滑相搏，血結胞門，為血分，難治。若先病水，而後病經斷，少陽脈牢，少陰脈細，男子小便不利，婦人經水不通，經通則為血，不利則為水，名水分，易治。此因脾肺虛冷，不能通調水道，下輸膀胱，滲泄之令不行，生化之氣不運。東垣云，水飲留積，若土在雨中則為泥，得和氣暖日，水濕去而萬物自生長，用加減腎氣丸、歸脾湯、六君子加木香、炮薑、肉桂。</p>

<h4>婦人血分水分所化有別</h4>
<p>陳良甫曰：婦人經水不通，則水化為血，血不通則復化為水。故先因經水斷絕，後四肢浮腫，小便不通，名曰血分，是血化為水也，宜椒仁丸。若先因小便不通，後身面浮腫，致經水不通，名曰水分，是水化為血也，宜葶藶丸。經脈不通而化為水，流走四肢悉腫滿，亦名血分，其證與水證相類，實非水也，用人參丸。</p>
<p>張嶟璜按：先浮腫而後經水不通，明系吐虛不能制水，經虛則血不能生，故經止。若水化為血等語，真堪捧腹。</p>

<h4>婦人血分辨證用藥法</h4>
<p>李氏曰：經水斷而後腫，名曰血分，乃瘀血化水，閉塞胞水，此水腫難治，但當調其經，則水自消，用小調經散、葶藶丸加丹皮、牛膝、紅花。若先浮腫而後經水不通，名曰水分，乃脾不能制，血與水並，肌肉為之虛腫，紅礬丸、腎氣丸加澤瀉、防己、葶藶、木通。</p>

<h4>血分水分以補元氣為主</h4>
<p>薛立齋曰：婦人血分水分證，或因飲食失節，或因六淫七情失宜，以致脾胃虧損，不能生髮，氣血乖違失常，致形氣不足，邪塞隧道，必用椒仁、葶藶二丸，以宣導其邪，佐以補元氣之藥，庶真氣不復傷也。</p>
<p>慎齋按：以上七條，序婦人有血分、水分之證也。婦人以血用事，而月信其最要也。故曰入門看婦人病，先問經期，經期之先後、多寡、枯閉，即可以斷婦病之淺深輕重。如血分之病，在經水先斷，而後頭面四肢腫滿，此血不運行，氣壅不化。法當通經調血，血行而腫自消。若先四肢腫滿，後經水斷絕，此直是水腫病耳，何必名以水分，與血分同出條例耶，此古人分證立名之多惑也。</p>

<h4>婦人血分病不可作水治</h4>
<p>《證治要訣》曰：有經事不通，血入四肢，化為水，遂成腫滿，非獨產後為然，名曰血分。誤作水治，其害不小，宜調經散。</p>

<h4>婦人血分屬氣壅不能化血</h4>
<p>武叔卿曰：氣者水之母，血者氣所化。非氣無以生血，非血無以養氣。若經水不通，則血病氣亦病。豈有水不通而能化血乎。血不通而化水者，乃是氣壅不能化血而成水也。觀桃仁丸，可見矣。</p>

<h4>婦人血分用藥從血上求治</h4>
<p>《婦人良方》曰：婦人血分，如奪命丹、黑神散，皆為要藥。血分一證，大小產後多有之。唯胎前腳腫不同，產後則皆敗血所致，當於血上求之。</p>

<h4>椒仁丸治血分</h4>
<p>《婦人良方》曰：先因經水斷絕，後至四肢浮腫，小便不通，血化為水，名曰血分。椒仁丸藥雖峻利，所用不多。若畏而不服，有養病害身之患。嘗治虛弱人，亦未有誤也。</p>
<p>《濟陰》按：血既化為水，則以利水為先，而行血溫血，開結破氣，又不可少。然非峻利氣悍之物不可，故又佐以大毒之藥。</p>
<p>慎齋按：以上四條，序治血分用藥之大法也。夫血分屬婦人經水不通而致，必是六淫外侵，七情內傷，以致脾胃虛衰，不能運化精微。故血壅不流，氣不能化，法當補脾健胃，扶養氣血，佐以溫經行血之劑可也。椒仁丸，有斑蝥、砒信、甘遂、芫花、黑醜、蚖青，群隊大毒之藥以攻之，禍有不可勝言者。《大全》乃曰：治虛弱人未見有誤，是何言歟。</p>

<h3>咽中證</h3>

<h4>婦人咽中如有炙臠病</h4>
<p>《金匱要略》曰：婦人咽中如有炙臠，半夏厚朴湯主之。</p>
<p>徐忠可曰：此條即所謂寒傷經絡，凝堅在上也。炙臠，譬如干肉也。《千金》所謂咽中帖帖，如有炙肉，吐之不出，吞之不下，狀如有炙臠，數語甚明切。此病不因腸胃，故不礙飲食二便。不因表邪，故無骨痛寒熱，乃氣為積寒所傷，不與血和，血中之氣溢而浮於咽中，得水濕之氣而凝結難移。婦人血分受寒，多積冷結氣，最易得此病，男子亦間有之。藥用半夏厚朴湯，乃二陳湯去陳皮、甘草，加厚朴、紫蘇、生薑也。半夏降逆，厚朴兼散結，故主之。生薑、茯苓，宣至高之滯，而下其濕。蘇葉味辛氣香，色紫性溫，能入陰和血，兼歸氣於血，夏天暑傷心陰，能下暑郁。而炙臠者用之，則氣與血和，不復上浮也。</p>
<p>論曰：余治王小乙，咽中每噎塞，嗽不出，以半夏厚朴湯投之即愈。後每復發。細問之云，夜中燈下，每見暈如團，五色，背脊內間酸。其人又壯盛，知夏初因受寒，陰氣不足，而肝反鬱熱，甚則結寒微動，挾腎氣上衝，咽喉塞噎也。即於此方加大劑枸杞、菊花、丹皮、肉桂，暈乃漸除，咽中亦愈，故曰男子間有之，信不誣也。</p>

<h4>婦人咽中如梅核證</h4>
<p>《產寶百問》曰：喉嚨有咽門，二者各有所司。喉嚨者，空虛也。肺之系，氣之道，絡肺應天，故屬天氣所生。有九節，以通九臟之氣，所以謂之嗌。或陰陽之氣，痰結咽喉，膈塞噎狀若梅核，妨礙飲食，久而不愈，即成翻胃，或胸膈痰結，與氣相摶，上逆咽喉之間作聚，狀如炙肉之證也。以半夏厚朴湯，治婦人喜怒悲思、憂恐驚怖之氣，結成痰涎，狀如破絮，或如梅核，在咽喉，咯不出，咽不下，此七情所為。或中脘痞滿，氣不舒快。或痰涎壅盛，上氣喘急。或因痰飲中滯，嘔逆噁心。</p>
<p>慎齋按：以上二條，序婦人有咽中炙臠梅核之證也。徐注主寒冷氣，《產寶》主七情痰結。一屬外感，一屬內傷，當兼參之。</p>

<h3>癥瘕痃癖證</h3>

<h4>婦人癥瘕痃癖形狀總考</h4>
<p>《證治準繩》曰：《大全良方》分痃癖、諸氣、疝瘕、腹中瘀血癥、痞食癥，凡七門。痃者，在腹內，近臍左右，各有一條，筋脈急痛，大者如臂，次者如指，因氣而成，如弦之狀，故名曰痃。癖者，僻在兩肋之間，有時而痛，故名曰癖。疝者，痛也。瘕者，假也。其結聚浮假而痛，推移乃動也。八瘕者，黃瘕、青瘕、燥瘕、血瘕、脂瘕、狐瘕、蛇瘕、鱉瘕。積在腹內，或腸胃之間，與臟氣結摶堅牢，雖推之不移，名曰癥，言其病形可徵驗也。氣壅塞為痞，言其氣痞塞不宣暢也。飲食成塊，堅而不移，名曰食癥。瘀血成塊，堅而不移，名曰血癥。若腹中瘀血，則積而未堅，未至於成塊者也。大抵推之不動為癥，推之動為瘕也。至疝與痃癖，則與痛俱，痛即現，不痛即隱。在臍左右為痃，在兩肋間為癖。在小腹，牽引腰脅為疝。恐學者一時難了，未免淆亂，故總敘條析之。</p>

<h4>婦人八瘕屬血脈精氣不調所生</h4>
<p>巢元方曰：八瘕者，皆胞胎生產，月水往來，血脈精氣不調所生也。腎為陰，主開閉，左為胞門，右為子戶，主月水、生子之道。胞門子戶，主精血神氣出入，合於中黃玉門四邊，主持關元，禁閉子精。臍下三寸，名曰關元，主藏魂魄。婦人之胞，三焦之府，常所從止。若婦人經脈俞絡合調，月水以時來至，能生子而無病。如經絡榮衛繼絕不通，邪氣便得往來，入合於臟。若生血未盡而合陰陽，即令血脈攣急，小腹重急，支滿胸脅，四肢痠痛，飲食不調，結牢惡血不除，月水不時，因生積聚，如懷胎狀，陰中腫，內生風，小便不利，若痛如淋狀，久不復生子。</p>
<p>慎齋按：《巢氏病源》論婦人八瘕，不外新產、月水之後，感寒濕風冷，凝泣血脈，留滯經絡，閉塞隧道而成也。乃強分黃瘕、青瘕、燥瘕、血瘕、脂瘕、狐瘕、蛇瘕、鱉瘕之名，以惑世誣名，宜其為張戴人所斥也。夫瘕者假也，不過假人身之氣血，加以食積痰飲，膠結成形。《內經》止有石瘕，生於胞中一證，何嘗有為黃為青之名色耶？既有八瘕之證，醫者亦難辨其是狐是蛇是鱉也，因刪之。《婦人良方》中，但存八瘕之名，而不載條目，最有見。</p>

<h4>婦人八瘕屬外邪乘合陰陽所致</h4>
<p>《婦人良方》曰：婦人臟腑調和，經脈循環，月水以時，故能生子無病。若乘外邪而合陰陽，則小腹胸脅腰背，相引而痛，月事不調，陰中腫脹，小便淋瀝而色黃黑，則瘕生矣。八瘕者，黃、青、燥、血、脂、狐、蛇、鱉是也，《千金》、《外臺》，言之詳矣。</p>
<p>薛立齋按：經雲氣主煦之，血主濡之。若血不流，則凝而為瘕。瘕者，中雖硬而忽聚忽散。多因六淫七情，飲食起居，動傷臟腑而成，當與痃癖諸證治同，慎不可復傷元氣。</p>

<h4>婦人症痞屬脾胃虧損邪正相摶</h4>
<p>《大全》曰：婦人癥痞，由飲食失節，脾胃虧損，邪正相摶，積於腹中，牢固不動，有可徵驗，故名曰症癥。氣道壅塞，故名曰痞。得冷則發，冷入子臟則不孕，入胞絡則月水不通。</p>
<p>薛立齋按：此證若脾胃虛弱，六君子加芎、歸。若肝脾虛弱，補中湯及歸脾湯。若肝火鬱滯，佐以蘆薈、地黃二丸，外貼阿魏膏。患者須慎七情六淫，飲食起居。治者不時審察病機而藥之，庶幾有效。</p>

<h4>婦人食症屬經行不忌生冷所致</h4>
<p>《大全》曰：婦人食癥，由臟腑虛弱，經行不忌生冷之物，不能消化，與臟氣相持，結聚成塊，日漸生長，牢固不安，謂之癥症，或勞傷元氣所致。陳無擇云：經不行者，宜先導之，然後固元氣為主。</p>
<p>薛立齋曰：證若形氣虛弱，須先調補脾胃為主，佐以消導。若形氣充實，當先疏導為主，佐以補脾胃。若氣壅血滯而不行者，宜烏藥散散而行之。若脾氣虛而血不行者，四君子、芎、歸，補而行之。若脾氣鬱而血不行者，歸脾湯解而行之。若肝脾血燥而血不行者，加味逍遙散，清而行之。大抵食積痞塊證為有形。邪氣勝則實，真氣奪則虛，當養正避邪，而積自除。雖云堅者削之，客者除之，胃氣未虛，或可少用，若病久虛乏，不宜輕用。</p>

<h4>婦人血癥屬風冷飲食與血氣相結</h4>
<p>《大全》曰：婦人寒熱失節，臟腑氣虛，風冷在內，飲食不消，與血氣相結，漸生塊，不移動，皆因血氣勞傷，月水往來，經絡痞塞，惡血不除，久而不瘥，心腹兩脅苦痛，礙於飲食，肌膚消瘦。問：癥一也。何以知是血癥？曰：血外證瞀悶、煩躁、驚狂、痰嘔、汗多、骨蒸、肢冷。其蓄在下焦者，必臍下結急，外熱內痛，尺脈洪而數，桃仁、靈脂、生地、牛膝、大黃、甘草去之。</p>
<p>薛立齋按：此證多兼七情虧損，五臟氣血乖違而致。氣主煦之，血主濡之。脾統血，肝藏血。故鬱結傷脾，恚怒傷肝者多患之。腹脅作痛，正肝脾二經證。潔古云：養正積自除。東垣云：人以胃氣為本，治法當主固元氣，佐以攻伐之劑，必需之歲月。若期速效，投以峻劑反致有誤也。</p>

<h4>婦人疝瘕屬風冷入腹與血相結</h4>
<p>《大全》曰：婦人疝瘕，由飲食不節，寒溫不調，氣血勞傷，臟腑虛弱，風冷入腹，與血相結而生。婦人之病，有異於丈夫者，或因產後血虛受寒，或因經水往來，取冷過度，非獨因飲食失節，多挾血氣所成也。其脈弦急者生，虛弱小者死。尺脈澀而浮牢，為血實氣虛，其發腹痛，逆氣上行，此為胞中有惡血，久則結成血瘕。</p>

<h4>婦人痃癖屬血之所為</h4>
<p>《大全》曰：痃癖二者，皆陰陽不和，經絡痞膈，飲食停滯，不得宣流，邪冷之氣，摶結不散，得冷則發作疼痛。夫痃癖癥瘕，血氣塊硬，發作則痛，甚則欲死，究而言之，皆血之所為也。</p>
<p>薛立齋按：前證因飲食起居，七情失宜，虧損臟腑，氣血乖違，陰絡受傷，循行失度所致。羅謙甫云，養正邪自除，必先調養，榮衛充實，若不消散，方可議下。但除不以漸，必有顛覆之害。若不守禁忌，未有能愈者也。</p>

<h4>婦人精聚癥瘕皆屬血病</h4>
<p>王宇泰曰：古方有五積六聚七癥八瘕之名。五臟之氣積，名曰積，故曰積有五。六腑之氣聚，名曰聚，故聚有六。若七癥八瘕，則婦人居多。七者火數，屬心，血生於心。八者木數，屬肝，血歸於肝。雖曰強分，理似不混。夫癥者堅也，堅者難破。瘕者假也，假物成形。古人將婦人病為痼疾，以蛟龍等為生瘕，然亦不必如此執泥。婦人癥瘕並屬血，龍蛇魚鱉、肉發蝨瘕等事，皆出偶然。但飲食間誤中之，留聚臟腑，假血而成，自有活性。亦猶永徽中，僧病噎者，腹中有一物，其狀如魚，即生瘕也。與夫宿血停凝，結為痞塊，雖內之所感不同，治法當以類相從。所謂醫者，意也。如以敗梳治蝨瘕，銅屑治龍瘕，曲糵治米瘕，石灰治酒瘕，如此等類，學者可以理解也。</p>
<p>慎齋按：方書有五積六聚七癥八瘕之名。五積六聚，出自越人《難經》，有心肝脾肺腎五臟之積，而無有六聚。以聚為氣病，積為血病也，故東垣有五積丸治法。若《巢氏病源論》載七癥八瘕，但有八瘕名證，而無七癥病形，其他方書亦不散見。豈以癥為氣病，瘕為血病，故無可考耶？宇泰先生云，不必執泥，事出偶然，可謂善會古人之書者也。然事之或有者，毋盡信，亦不可不信。如慈溪王節齋先生，尊信丹溪之書，日服補陰丸無間者數十年。內有龜甲，制之不善，大下小赤色龜數十而死。此即八瘕之類，有感而生者也，寧獨病在婦人耶。</p>

<h4>治症痞兼消痰瘀</h4>
<p>武叔卿曰：痞一癥二，曰血曰食，而不及痰飲，何也？蓋痞氣之中，未嘗無飲。而血癥食癥之內，未嘗無痰，則痰食血，未有不因氣病而後形病。故消積之中，兼行氣消痰消瘀之藥為是。</p>

<h4>治癥瘕不同峻攻以傷元氣</h4>
<p>李氏曰：善治癥瘕者，調其氣而破其血，消其食而豁其痰，衰其大半而止，不可猛攻，以傷元氣。寧扶脾胃正氣，待其自化。凡攻擊之藥，病重病受之，病輕則胃氣受傷矣。或云，待塊消盡而後補養，則胃氣之存也幾希。</p>

<h4>治癥瘕積聚以行氣為主</h4>
<p>武叔卿曰：癥瘕積聚，並起於氣，故有氣積氣聚之說。然謂瘕屬血病者，氣聚而後血凝也。其夾食夾痰，又各隨所積而變見矣。夫痰與血食，皆賴氣以行化。故氣行物生，氣病物病。此百病所以皆生於氣，破血消痰消食之劑，必用氣藥者，以此也。</p>
<p>慎齋按：以上三條，序治痞癖癥瘕之大法也。夫痞癖癥瘕，不外氣之所聚，血之所凝。故治法不過破血行氣，《濟陰》又推廣痰食瘀血，兼以行氣為主也。《內經》有石瘕、腸覃二證，前已載之「胎前鬼胎證」，故茲不復贅。</p>

<h3>乳證</h3>

<h4>婦人之乳屬肺肝二經</h4>
<p>《醫暇卮言》曰：女人產育哺養以乳，乳之體，居經絡氣血之間也。蓋自寅時始，於手太陰肺經，出於雲門穴，穴在乳上，陰陽繼續，以行周十二經，至丑時歸於足厥陰肝經，入於期門穴，穴在乳下，出於上，入於下，肺領氣，肝藏血，乳正居於其間也。</p>
<p>慎齋按：以上一條，序原婦人乳汁之所自出，屬肺肝二經氣血之化也。</p>

<h4>乳癰屬陽明經熱為風邪所客</h4>
<p>《聖濟總錄》曰：足陽明之脈，自缺盆下於乳。又衝脈者，起於氣街，並足陽明經，夾臍上行，至胸中而散。婦人以衝任為本，若失於將理，衝任不和，陽明經熱，或為風邪所客，則氣壅不散，結聚乳間，或硬或腫，疼痛有核，皮膚焮腫，寒熱往來，謂之乳癰。風多則硬腫色白，熱多則焮腫色赤。不治，血不流通，氣為壅滯，或乳內津液相摶，腐化為膿，宜速下乳汁，導其壅塞，散其風熱，則病可愈。</p>

<h4>乳癰屬風熱結薄血脈凝注</h4>
<p>張子和曰：乳癰發痛者，亦生於心也。俗乎曰吹乳是也。吹者，風也。風熱結薄於乳房之間，血脈凝注，久而不散，潰腐為膿也。</p>
<p>慎齋按：以上二條，序乳癰屬於風熱外邪為病也。</p>

<h4>乳癰屬膽胃二經熱毒氣血壅滯</h4>
<p>《婦人良方》曰：經云乳頭屬足厥陰肝經，乳房屬足陽明胃經。若乳房忽然壅腫痛，結核色赤，數日之外，焮痛脹潰，稠膿湧出，此屬膽胃熱毒，氣血壅滯，名曰乳癰，為易治。</p>
<p>《家居醫錄》按：乳癰初起，腫痛發於肌表，肉色焮赤，或發寒熱，或頭痛煩渴，用人參敗毒散、神效栝蔞散、加味逍遙散治之，自消散。若膿成潰竅，稠膿湧出，膿儘自愈。若氣血虛弱，或誤用敗毒，久不收斂，膿清脈大，則難治。</p>
<p>薛立齋又按：乳癰治法，初起寒熱焮痛，即發表散邪，疏肝清胃為主。或不作膿，膿成不潰，宜用托裡。或肌肉不生，膿水清稀，宜補脾胃。或膿出反痛，惡寒發熱，宜補氣血。或腫焮作痛，晡熱，宜補陰血。或飲食少，反作嘔，宜補胃氣，切不可用克伐，復傷脾胃也。</p>

<h4>乳癰屬忿怒鬱悶陽明血熱沸騰</h4>
<p>朱丹溪曰：經云，乳房屬足陽明胃經所經，乳頭屬足厥陰肝經所屬。婦人不知調養，忿怒所逆，鬱悶所遇，厚味所釀，以致厥陰之氣不行，故竅不得通，而汁不出。陽明之血沸騰，熱甚化膿。治法：青皮疏厥陰之滯氣，石膏清陽明之血熱，生草節行汙濁之血，消腫導毒，栝蔞仁、沒藥、青橘葉、角刺、金銀、當歸、酒佐之，加艾灸二三十壯於痛處，甚效，切不可用刀針，必致危困。</p>

<h4>乳癰屬飲食厚味胃火上蒸乳房</h4>
<p>李氏曰：婦人之乳，男子之腎，皆性命之根也。有飲食厚味、鬱怒，以致胃火上蒸乳房，則乳汁化為濁膿。肝經氣滯，乳頭竅塞不通，致令結核不散，痛不可忍。初起宜隔蒜灸之，切忌刀針。能飲者，一醉膏加當歸，兩服即效。</p>
<p>慎齋按：以上三條，序乳癰屬七情、飲食、熱毒內傷為病也。</p>

<h4>乳癰屬兒口氣吹所致</h4>
<p>《大全》曰：產後吹乳者，因兒吃奶之際，忽自睡著，為兒口氣所吹，令乳汁不通，蓄積在內，遂成腫硬，壅閉乳道，傷結疼痛。亦有不癢不痛，腫硬如石者，總名曰吹乳。若不急治，腫甚成膿，連服皂角散、栝蔞散，敷以南星散，更以手揉之則散。</p>

<h4>乳癰屬乳子口氣焮熱所吹</h4>
<p>朱丹溪曰：婦人有所乳之子，膈有滯痰，口氣焮熱，含乳而睡，熱氣吹入乳房，凝滯不散，遂生結核。若初起時忍痛揉軟，吮乳汁透，即可消散。失此不治，必成癰腫。</p>
<p>慎齋按：以上二條，序乳癰屬兒之口氣所吹，為不內外因病也。婦人乳癰，亦不外三端，一者外感風熱，客於陽明一經；二者鬱怒厚味，傷於肝胃；三者兒口吹氣，熱壅不散，皆足致乳癰之病也。</p>

<h4>治乳癰不宜用涼藥</h4>
<p>薛立齋曰：婦人乳癰，多因小兒斷乳後，不能回化。又有婦人乳多，孩提少飲，積滯凝結。又有經候不調，逆行失道。又有邪氣內郁，結成癰腫。初發時切不宜用涼藥，蓋乳本血化，不能漏泄，遂結實腫，其性清寒，又加涼藥，則陰爛宜也。唯涼藥用之既破之後則佳，如初發時，宜用南星、薑汁敷之，可以內消。更加草烏一味，能破惡血逐塊，遇冷即消，遇熱即潰。更加乳香、沒藥以定痛，內用栝蔞仁、十宣散、通順散間服之。</p>

<h4>婦人乳癰有可治不可治</h4>
<p>孫真人曰：凡女人多患乳癰，年四十以下，治之多瘥，年五十以上，慎勿治之，治之多死，不治自得終天年。</p>
<p>慎齋按：以上二條，序治乳癰戒用涼藥，並示人以可治不可治之法也。</p>

<h4>乳岩屬憂怒抑鬱肝脾氣逆</h4>
<p>朱丹溪曰：婦人有憂怒抑鬱，朝夕積累，脾氣消阻，肝氣橫逆，遂成隱核如棋子，不痛不癢，數年而發，名曰奶岩，以瘡形似巖穴也，不可治。</p>

<h4>乳岩屬肝脾鬱怒氣血虧損所致</h4>
<p>薛立齋曰：乳岩乃七情所傷，肝經血氣枯槁之證，不赤不痛，內有小核，積之歲月漸大，內潰深爛，為難治。因肝脾鬱怒，氣血虧損故也。治法：焮痛寒熱初起，即發表散邪，疏肝清胃為主，宜益氣養榮湯、加味逍遙散，可以內消。若用行氣破血，則速其亡矣。</p>

<h4>乳岩屬鬱氣有用藥法</h4>
<p>武叔卿曰：乳岩之病，大都生於鬱氣。蓋肝主怒，其性條達。鬱而不舒，則屈其挺然之質。乳頭屬厥陰，其氣與痰，時積累而成結核。茲以風藥從其性，氣藥行其滯，參、耆、歸、芍補氣血，枳實、烏藥、木通疏利壅積，柴、防、蘇葉表散，白芷腐膿通榮衛，檳榔通滯下行，官桂行和血脈。且曰木得桂而枯，為伐肝之要藥。</p>
<p>慎齋按：以上三條，序乳岩之證也。病雖均在乳，而有癰與岩之分。癰輕而岩重，癰之來也驟，而岩之成也漸，故治癰易而治岩難。大抵癰屬外感之風熱，內傷之厚味，兒吮俱多；岩本於七情鬱怒，臟氣不平，肝脾虧損。故治岩之法，與治癰微有不同，一宜補少而瀉多，一宜瀉少而補多也。</p>

<h4>乳證治法總論</h4>
<p>薛立齋曰：大凡乳證，若恚怒，宜疏肝清熱；焮痛寒熱，宜發表散邪；腫焮痛甚，宜清肝消毒，並隔蒜灸；不作膿，或膿不潰，補氣血為主；不收斂，或膿稀，補脾胃為主；膿出反痛，或發寒熱，補氣血為主；或晡熱內熱，補血為主；若飲食少思，或作嘔吐，補胃為主；飲食難化，或作泄瀉，補脾為主；勞碌腫痛，補氣血為主；怒氣腫痛，養肝血為主；兒口所吹，須吮通揉散；若成癰，治以前法。若乳岩屬肝脾二臟鬱怒，氣血虧損。故初起小核結於乳內，肉色如故，五心發熱，肢體倦瘦，月經不調，加味歸脾湯、加味逍遙散、神效栝萎散，多服自消。若遷延日久漸大，岩色赤，出水，腐潰深洞，用前歸脾湯等藥可延歲月。若誤攻伐，則危殆矣。</p>
<p>慎齋按：以上一條，序治乳癰乳岩之大法也。世醫治乳癰乳岩，不過寒涼清火，破氣消瘀。豈知病之成也，原於肝胃虧損，榮衛不能運行所致。唯立齋惓惓於扶持脾胃，補氣養血為主，戒人不可誅伐太過，以致夭枉，垂訓之意深矣。</p>

<h3>前陰諸證</h3>

<h4>婦人陰腫屬風邪乘陰與血相搏</h4>
<p>陳良甫曰：婦人陰腫，是虛損受風邪所為。胞絡虛而風邪客之，風氣乘於陰，與血氣相搏，令氣痞塞，腠理壅閉不泄越，故令腫。</p>

<h4>婦人陰腫屬房勞傷損</h4>
<p>徐春甫曰：陰腫有因房勞過度，傷損陰戶致腫，宜節欲調治。有欲勝而熱甚生蟲，以致腫癢甚者，皆宜戒房室，速治之。有邪氣漸盛，致陰戶潰爛不收，失於早治也。</p>
<p>薛立齋按：前證若氣血虛弱，補中湯舉而補之；肝經濕熱，龍膽瀉肝湯滲而清之。又有肝脾鬱怒，元氣下陷，濕熱壅滯，朝用歸脾湯加升、柴，解鬱結，補脾氣，夕用加味逍遙散，清肝火，生肝血，除濕熱。</p>
<p>慎齋按：以上二條，序婦人陰戶腫，有風邪之外感，有房勞之內傷也。陰腫病，《大全》主於風邪入客，春甫主於勞傷房事，立齋推原於肝經濕熱所致，此為病機之要。</p>

<h4>婦人陰中痛名小戶嫁痛</h4>
<p>《千金方》曰：婦人小戶嫁痛連日，方用甘草、生薑、白芍、桂心，酒煮溫服。又方，療嫁痛，一味牛膝，或一味大黃，酒煮服。又，烏賊魚骨燒末，酒吞之，外用青鹽炒熱，布裹熨之。</p>

<h4>婦人陰中腫痛屬肝經濕熱</h4>
<p>《良方》論曰：婦人或肝經濕熱下注，或鬱怒傷損肝脾。外證或兩拗小腹腫痛，或玉門焮腫作痛，或寒熱往來，憎寒壯熱。內證或小便滯澀，或腹內急痛，或小腹痞悶。若兩拗小腹腫痛，肝經濕熱壅滯也，用龍膽瀉肝湯。玉門腫脹，肝火血虛也，加味逍遙散，及龍膽瀉肝湯加木香。若概投散血攻毒之劑，則誤甚矣。</p>
<p>李氏按：陰戶兩旁腫痛，手足不能舒伸者，用四物湯加乳香末搗餅，納陰中立效。又陰腫痛極，便秘欲死，四物加柴胡、丹皮、山梔、膽草。如時常陰腫者，四物加藁本、防風。若腫痛不閉者，逍遙散加丹皮、山梔。</p>
<p>慎齋按：以上二條，序婦人陰中腫痛之證也。足厥陰經環陰器，婦人陰戶為肝經之分，是經血虛火燥，則為腫為痛，痛者火也。實則瀉其子，龍膽瀉肝湯、加味逍遙散，雖為本經的對之藥，不若大劑導赤散加黃連，以瀉肝之子，而以六味飲滋化源，以補其母之勝也。</p>

<h4>婦人陰癢屬臟虛蟲蝕</h4>
<p>陳良甫曰：婦人陰癢，是蟲蝕所為。三蟲在腸胃之間，因臟虛，三蟲動作，蝕於陰內，其蟲作熱，微者為癢，重者乃痛也。</p>

<h4>婦人陰癢屬欲事不遂積成濕熱</h4>
<p>徐春甫曰：婦人陰癢，多屬蟲蝕所為，始因濕熱不已，故生三蟲在腸胃間，其蟲蝕陰廣中作癢，甚則癢痛下已，潰爛腫深。在室女寡婦尼姑，多因欲事不遂，思想所淫，以致氣血凝於陰間，積成濕熱，久而下散，遂成三蟲，故有此疾。亦有房室過傷，以致熱壅，故作腫癢內痛，外為便毒，莫不由欲事傷損所致。</p>
<p>薛立齋按：前證屬肝經所化，當用龍膽瀉肝湯、逍遙散，以主其內外，以桃仁研膏，和雄黃末，和雞肝研餅，納陰中，以制其蟲，仍用清肝解鬱之藥。此證有鬱怒傷肝脾所致，肢體倦怠，陰中悶癢，小便赤澀者，歸脾湯加山梔、柴胡、丹皮。有肝脾氣虛，濕熱下注，陰內痛癢，不時出水，食少體倦者，歸脾湯加山梔、白芍、甘草、丹皮。</p>
<p>李氏按：陰中生蟲䘌如小蛆者，乃濕熱甚而心氣又郁，氣血凝滯而生，宜藿香養胃湯、補心湯、硫鯉丸，外用艾煎汁，調雄黃末燒薰之。又以蛇床子煎湯頻洗，同梓樹皮焙末，入枯礬、麝香少許，敷之立效。</p>
<p>慎齋按：以上二條，序婦人有陰癢生蟲之證也。厥陰屬風木之臟，木朽則蠹生，肝經血少，津液枯竭，致氣血不能榮運，則壅鬱生濕，濕生熱，熱生蟲，理所必然。故治法不外滲濕清熱，外以殺蟲為治。然其本元，又當滋養肝血，補助脾土，益陰燥濕也。至春甫論欲事不遂所致，亦病情之不可不察者也。</p>

<h4>婦人陰冷屬風冷客於子臟</h4>
<p>陳良甫曰：婦人陰中冷，因勞傷子臟，風冷客之。</p>
<p>薛立齋按：陰冷有肝經有濕熱，外乘風冷所致。若小便澀滯，或小腹痞痛，龍膽瀉肝湯。又有婦人陰中寒冷，小便澄清，腹中亦冷，飲食少思，大便不實，下元虛冷，治以八味丸愈。八味治血弱不能榮養臟腑，津液枯澀，風寒客於子臟，以致陰冷，有效。</p>
<p>慎齋按：以上一條，序婦人有陰冷之證也。陰中冷，非外邪風冷客於子臟，即氣衰血虛，臟腑虛寒，以致肝經失養，陰戶為之寒冷也。立齋必欲斷為肝經濕熱，外乘風冷所致，豈有客邪之氣，加於濕熱之病，而變為陰冷耶？論屬未當。</p>

<h4>婦人陰挺下脫有三證所致</h4>
<p>《大全》曰：婦人陰挺下脫，或因胞絡傷損，或因子臟虛冷，或因分娩用力所致。</p>
<p>薛立齋按：陰挺下脫，當升補元氣為主。若肝脾鬱結，氣虛下陷，補中湯。若肝火濕熱，小便赤澀，龍膽湯。</p>

<h4>婦人陰挺屬肝火濕熱脾虛下陷</h4>
<p>薛立齋曰：有婦人陰中突出如菌，四圍腫痛，小便數，晡熱，似癢似痛、小便重墜，此肝火濕熱而腫痛，脾虛下陷而重墜也。先以補中湯加山梔、茯苓、車前、青皮，以清肝火，升脾氣，更以加味歸脾湯，調理脾郁，外以生豬油和藜蘆末塗之而收。</p>

<h4>婦人陰挺屬熱藥房事意淫不遂所致</h4>
<p>《大全》曰：婦人陰中生一物，挺出五寸許，牽引腰腹膨痛，至不思飲食，皆因多服熱藥及煎煿，或犯非理房事，兼意淫不遂，名陰挺，三茱丸、一捻金丸主之。</p>
<p>慎齋按：以上三條，序婦人有陰挺之證也。陰挺者，陰器中挺出一物，即立齋所謂舒出如蛇如菌，如雞冠狀是也。夫婦人陰器，為足厥陰經部分，而衝任督三脈所繫胞門子戶在焉。其所挺之物，大約子臟腸㿗之屬，非濕熱脾虛下陷，即是熱藥房事所致，此病機之屬於隱曲者。在醫者，似難以診候施之者，立齋之書，每多載之，真有不可臆度者矣。</p>

<h4>婦人陰吹屬胃氣下泄</h4>
<p>《金匱要略》曰：胃氣下泄，陰吹而正喧，此穀氣之實也，膏發煎導之。</p>
<p>李時珍按：婦人胃氣下泄，陰吹甚喧，宜豬膏煎亂髮化服，病從小便而出。</p>
<p>程云來曰：經曰，胃滿則腸虛，腸滿則胃虛，更虛更實，則氣得上下。今胃中谷氣實，則腸胃虛，虛則氣不得上下，而腎又不能為胃關，其氣但走胞門而出於陰戶。膏發煎者，導小便藥也。使其氣以化小便，則不為陰吹之證矣。</p>
<p>慎齋按：婦人陰吹證，仲景以為穀氣實，胃氣下泄所致。此之病機有不可解，云來注云，胃實腸虛，氣走胞門，亦是隨仲景之文而詮之也。夫人穀氣，胃中何嘗一日不實，而見陰吹之證者，未之嘗聞。千百年之書，其闕疑可也。予甲寅歲，遊峽石，有友吳禹仲來詢云，此鎮有一富翁室女，病陰戶中時簌籟有聲，如後陰之轉矢氣狀，遍訪醫者不曉，此何病也？予曰：此陰吹證也，仲景之書有之。禹仲因嘆予讀書之博。</p>

<h4>婦人陰蝕瘡屬心煩胃弱氣血凝滯</h4>
<p>《大全》曰：婦人陰蝕瘡，凡婦人少陰脈數而滑，陰中必生瘡，名曰䘌瘡。若痛或癢，如蟲行狀，淋瀝膿汁，亦有陰蝕幾盡者，此皆由心神煩郁，胃氣虛弱，致氣血凝滯耳。故經云，諸痛癢瘡，皆屬於心。又云，陽明主肌肉，痛癢皆屬於心，治當補心養胃，外以熏洗坐導治之。</p>
<p>薛立齋曰：婦人陰中生瘡，乃七情鬱火傷損，肝脾濕熱下注。其外證有陰中舒出如蛇，俗呼陰挺，有翻突如餅，俗呼陰菌，亦有如雞冠花，亦有生諸蟲，亦有腫痛濕癢，潰爛出水，脹悶脫墜者。其內證，口乾內熱，倦體，經候不調，或飲食無味，晡熱，胸膈不利，小腹痞脹，赤白帶下，小水淋澀。其治法，腫痛者，四物湯加柴胡、山梔、丹皮、膽草。濕癢者，歸脾湯加山梔、丹皮、柴胡。澀淋者，龍膽湯加白朮、丹皮。潰腐者，加味逍遙散。腫悶脫墜者，補中湯加山梔、丹皮，佐以外治之法。</p>

<h4>婦人陰中生瘡屬蟲動侵蝕</h4>
<p>陳良甫曰：陰瘡者，由三蟲或九蟲動作侵蝕所為也。諸蟲在人腸胃之間，臟腑調和，血氣充實，不能為害。若勞傷經絡，腸胃虛損，則動作侵蝕於陰經者，或癢或痛，重則生瘡。</p>

<h4>婦人疳瘡屬月事行房濁流陰道</h4>
<p>《千金方》曰：婦人疳瘡，因月後便行房，致湛濁伏流陰道，生疳瘡瘙癢。先用蔥椒湯頻洗，後服赤石脂、龍骨、黑牽牛、菟絲子、黃耆、沙菀蒺藜之屬。又治婦人陰瘡、與男子妒精同方，用黃丹、枯礬、萹蓄、藁本、硫黃、白蛇皮、荊芥、蛇床為末，蔥湯洗後摻之。</p>
<p>慎齋按：以上三條，序婦人有陰瘡之證也。婦人陰中生瘡，屬於濕熱之邪下流腎肝。陰器為肝腎之部，二經虛，則濕熱下陷，而生疳䘌諸瘡矣。若月事行房，敗精與濁血凝滯成瘡者，此又人事之不謹，當以清火消濁為治也。</p>

<h4>婦人𤵄痃屬肝經濕熱下注</h4>
<p>《婦人良方》曰：婦人𤵄痃，或肝經濕熱下注，或鬱怒傷損肝脾。其外證，或兩拗小腹腫痛，或玉門焮腫作痛，或寒熱往來，憎寒壯熱。其內證，或小便澀滯，或腹內急痛，或小腹痞悶，上攻兩脅，或晡熱重墜。若兩拗小腹腫痛，肝經濕熱壅滯也，龍膽瀉肝湯。玉門腫脹，肝火血虛也，加味逍遙散，及龍膽湯加木香。若概投散血攻毒之劑，則誤矣。</p>

<h4>婦人足跟瘡腫屬足三陰虛熱所致</h4>
<p>《婦人良方》曰：婦人足跟足趾腫痛，足心發熱，皆因胎產經行，失於調攝虧損，足三陰虛熱所致。若腫痛或出膿，用六味丸為主，佐以八珍湯。胃虛懶食，佐以六君子湯。寒熱內熱，佐以逍遙散。晡熱益甚，頭目不清，佐以補中益氣湯。大凡發熱、晡熱、內熱、自汗、盜汗等證，皆陰虛假熱也。故丹溪謂火起九泉，陰虛之極也。足跟乃督脈發源之所，腎經所過之地，若不求其屬，泛用寒涼則誤矣。然男子酒色過度者，多患此證。</p>

<h4>婦人臁瘡屬肝脾濕熱下注</h4>
<p>《家居醫錄》曰：婦人兩臁生瘡，或因胎產飲食失宜，傷損脾胃；或憂思鬱怒，虧損肝脾，以致濕熱下注，或外邪所侵。外臁屬足三陽，可治。內臁屬足三陰，難治。若初起發腫赤痛，屬濕毒所乘，人參敗毒散，或檳蘇敗毒散。若漫腫作痛，或不腫不痛，屬脾虛濕熱下注，補中益氣湯，或八珍湯。若膿水淋漓，體倦少食，內熱口乾，屬脾氣虛弱，補中湯加茯苓、酒芍。若午後發熱體倦，屬血虛，前湯加川芎、熟地，或六味丸。若肢體畏寒，飲食少思，屬脾腎虛寒，八味丸。大抵色赤屬熱毒，易治。色黯屬虛寒，難治。設誤用攻伐，復傷胃氣，則難療矣。</p>

<h4>婦人血風瘡屬風熱鬱火血燥</h4>
<p>《家居醫錄》曰：婦人血風瘡，因肝脾二經，風熱鬱火血燥所致。其外證，身發疙瘩，或如丹毒，癢痛不常，搔破成瘡，膿水淋漓。其內證，月經無定，小便不調，夜熱內熱，自汗盜汗，惡寒憎熱，肢倦體怠，飲食不甘。若發熱發痛，乃肝經風熱血燥，當歸飲加柴胡、山梔。若體倦食少，口乾潮熱，乃肝脾鬱火傷血，加味逍遙散。若疙瘩痛癢，寒熱往來，乃肝經風熱傷血，柴胡、山梔、黃連。若不寐、盜汗、內熱晡熱，乃脾經血虛，歸脾湯。兼寒熱，加山梔、熟地。如愈後身起白屑，搔則肌膚如帛所隔，此氣血虛，不能榮於腠理也，十全大補湯。若用風藥，復傷陰血，反致他證。</p>
<p>慎齋按：以上序婦人有𤵄痃、足瘡、臁瘡、血風諸證也。諸證總歸濕熱，責之肝脾損者居多。故立齋論治，一以補養氣血為主，此治病求本之要道也。</p>

<h4>婦人足趾痛如焚屬濕毒留滯經絡</h4>
<p>《產寶百問》曰：婦人腳十趾如熱油煎者，此由榮衛氣虛，濕毒之氣留滯經絡，上攻心則心痛，下攻腳則腳痛，其腳趾如焚。亦腳氣之類，經云熱厥者是也。</p>
<p>慎齋按：婦人足十趾如熱油煎，方書但云腳氣之類，方用換腿丸、萬靈散、活血丹，從腳氣治法，殊未盡善。夫諸陽氣起於四肢，足之三陽三陰，俱起足趾之端。其熱如油煎者，榮衛虧損，陰衰火旺之極，足三陰三陽經受傷故也，豈但云腳氣而已。法當大劑滋水益陰，乃可救其燎原之焚耳。</p>

<h3>夜夢鬼交</h3>

<h4>婦人夢與鬼交通屬氣血虛衰</h4>
<p>《大全》曰：人稟五行秀氣而生，承五臟神氣而養，陰陽調和，臟腑強盛，邪魅安得干之。若攝理失節，血氣虛衰，則鬼邪干正，隱蔽而不欲見人，時獨言笑，忽時悲泣，是其候也。脈遲伏，或如鳥啄，或綿綿而來，不知度數，面色不改，亦其候也。</p>

<h4>婦人夜夢鬼交屬於臟虛</h4>
<p>《產寶百問》曰：人有五臟，有七神。臟氣盛則神強，外邪鬼魅不能幹犯。若攝理失節，血氣虛衰，鬼邪侵傷，故婦人多與鬼魅交通。其狀不欲見人，如有對忤是也。設令宮中人與寡婦，曾夜夢交通，邪氣懷惑，久作癥瘕，或成鬼胎。</p>

<h4>婦人與鬼交屬七情虧損神無所護</h4>
<p>薛立齋曰：前證多由七情虧損心血，神無所護而然，用安神定志等藥，正氣復而神自安。若脈來乍大乍小，乍短乍長，亦是鬼祟，灸鬼哭穴，以患人兩手拇指相併，用線紮緊，當合縫處，半肉半甲間，灸七壯。果是邪祟，病者即乞求免灸，云我自去矣。</p>
<p>慎齋按：以上三條，序婦人有夢與鬼交之證也。夫人之五臟，各有所藏，心藏神，肝藏魂，肺藏魄，脾藏意，腎藏精與志。心之血虛，則神無所依。肝之血虛，則魂無所附。肺之氣虛，則魄無所歸。脾腎二臟虛，則意與志恍惚而不能主。神明之官一失，而魂魄已離其體，夜夢鬼邪乘虛，而慌慌若有所見者，即我之魂魄也。豈真有所謂鬼邪祟魅，與之交感者哉。立齋斷以為七情虧損心血，神無所護而然，真發病情之秘者矣。若《準繩》、《綱目》所載，交接出血，陽道違理，傷丈夫諸證，事近隱曲褻鄙，在病者與醫者，似難診療，概刪之。</p>
